
ĮŽANGOS VIETOJE 


Vinco Trumpos istorinės publicistikos rinkinys susideda iš straipsnių, 
paskelbtų išeivijos kultūriniuose žurnaluose ir moksliniuose leidiniuose. 
Straipsniuose liečiami Lietuvos istorijos klausimai maždaug nuo Lietuvos- 
Lenkijos valstybės žlugimo XVIII-to amžiaus gale iki nepriklausomos 
Lietuvos atsiradimo 1918-ais metais. V. Trumpos straipsniai šioje knygoje 
priklauso intelektualinės istorijos sričiai. Juose svarstoma lietuvių tautinės 
savimonės raida XIX-tame amžiuje konfliktų su kaimynais akivaizdoje. V. 
Trumpos knyga jokiu būdu nėra sisteminga istorinė studija su įvadu, 
baigiamuoju žodžiu ir sunumeruotomis išvadomis, kaip įprasta tokio 
pobūdžio veikale. Ji labiau panaši į eseistinius svarstymus, kuriuose 
užtinkame vieną ar keletą istorinės minties gijų, atsekamų per eilę 
straipsnių. Kaip sako literatūros kritikas Vytautas Kubilius, visuma yra 
svarbiausias eseistinės analizės tikslas. Eseistinaim mąstymui būdingas 
spontaniškas ir gilus gyvenimo visumos supratimas. Pavyzdžiui, Trumpa 
vieną savo esę labai kukliai pavadina „Lietuvos XIX amžiaus istorinio 
modelio beieškant". Tačiau, perskaičius šį straipsnį, skaitytojui paaiškėja, 
kad Trumpa ne tik to modelio ieško, bet ir jį suranda: pradžioj buvo 
lenkų-rusų konfliktas, po to sekė lietuvių-lenkų konfliktas, XIX-to 
amžiaus antrosios pusės gale susidūrė lietuviai su rusais, o 1918 metais 
Lietuva „buvo beveik visiškai nauja valstybė, beveik nieko bendro 
neturinti su istorine Lietuvos Didžiąja Kunigaikštija". V. Trumpos 
teiginiai paremti gausiais šaltiniais ir citatomis, tačiau skaitytojas 
nepasimeta detalėse. Nors tradicinius mąstymo metodo ir sisteminimo 
įpročius pas Trumpą vargiai beužtiksi, vedamoji mintis aiški nuo pradžios 
iki galo. 

Priežasčių kodėl V. Trumpai toks artimas eseistinis mąstymo būdas, 
greičiausiai reikia ieškoti jo pažiūrose į istoriją. Vincas Trumpa yra prieš 
istorijos „„sumokslinimą“, kai istorijos moksle vis mažiau vietos paliekama 
žmogaus valiai ir kūrybai, o istorinis procesas padaromas priklausomas 
nuo materialinių sąlygų. Ši tendencija atsirado XIX-tame amžiuje. Pagal 
Trumpą, jo mokytojas Leonas Karsavinas „nepritarė tokiam istorijos 
sumokslinimui, laikydamasis nuomonės, kad gamtos mokslams rūpi kas 
bendra, istorijai — kas individualu; gamtos moksluose vyrauja 

dėsningumas, istorijos nesąlygoja jokie dėsniai; gamtos mokslai tiki 
amžina pažanga, istorija greičiau abejinga tokiai pažangai" ( Metmenys, 
Nr. 53). 

Mūsų laikais panašių pažiūrų į istoriją galima sutikti Hayden White ir 
kitų raštuose. Istoriniai tekstai yra traktuojami kaip literatūros kūriniai. 
Tam yra pagrindo dėl kelių priežasčių. Visų pirma, istorinis tekstas yra 
įvykių žodinis modelis. Sukurdamas tą modelį istorikas, kaip ir rašytojas, 
arbitraliniu būdu atrenka kai kuriuos tikrovės faktus iš daugybės 
egzistuojančių faktų. Atvertus kitą medalio pusę, ne visi reikiami faktai 
(ypatingai praeities) istorikui žinomi. Todėl sujungdamas žinomus faktus 
ir užpildydamas duobes, kur trūksta informacijos, istorikas neišvengiamai 
turi naudoti literatūrines priemones, kad būtų sklandžiai papasakoti 
įvykiai ir įtaigiai pristatyta apibendrinanti mintis. Neužmirština ir tai, kad 
faktai už save nekalba. Istorikas kalba už juos. Pagal J. G. Droysen, 
neįmanoma rašyti istorijos, nevartojant oratoriaus arba poeto priemonių. 
Imdamasis eseistinio faktų pristatymo būdo, Trumpa pasirinko 
literatūrinį hibridą, kuriame naudojamos meninės priemonės. 

Atidžiau skaitant Vinco Trumpos publicistiką, nesunku atpažinti jo 
pagarbą žodžiui. Visi Trumpos straipsniai leksiniu požiūriu išdailinti, 
perpinti publicistinėje lietuvių kalboje rečiau sutinkamais žodžiais ir 
išsireiškimais. Iš asmeniškos patirties žinau, kad, be istorinių veikalų, 
svarbiausią Trumpos lektūros dalį sudaro įvairūs žodynai. Jo eseistinė 
kalba išraiškinga ir įtaigi. Trumpa naudoja daug vaizdingų palyginimų. 
Jam svetima suabstraktėjusi, išraiškingumo netekusi mokslinio stiliaus 
kalba. Štai tipiškas pavyzdys iš straipsnio „Lietuvos nepriklausomybės 
idėja": „Jos vadovaująs sluoksnis (Lietuvos — L. M.), beveik per tris 
šimtmečius įsikibęs į Lenkijos skverną, kaip kokia kvailai įsimylėjusi 
mergšė, net valstybės agonijos valandoje tesapnavo vieną vienintelį sapną 
— kaip išlikti ištikimai savo sužieduotiniui Lenkijai, net savo vardo 
išsižadėdama". Užtenka vieną kartą perskaityti šią pastraipą, kad ji visam 
laikui liktų atmintyje. Trumpa čia naudoja ne tiksliai apibrėžtą kalbą, 
turinčią normatyvinę reikšmę, o tropus. Tropo vartojimo paskirtis įvairi: 
nepaskutinėje vietoje suteikti pirmenybę tam, kas stilistiškai informatyvu; 
priduoti kalbai apibendrinančią jėgą ir glaustai išsakyti, kam, moksliškai 
kalbant, reikėtų daugelio puslapių. Rekonstruojant epochos Zeitgeist! ar 
žmonių požiūrį į įvykius ir rašant intelektualinę istoriją — šios savybės 
būtinos. 

Nemanau, kad istorija nesiskiria nuo literatūros. Skirtumas yra: 
istorijai rūpi tikrovė, o literatūrai — tos tikrovės galimybės — kaip galėjo 
ar galėtų būti. Vinco Trumpos straipsniuose apstu tikrovės faktų ir į juos 
nuorodų. Kaip istoriko, vienas iš jo pagrindinių bruožų — ieškoti sąsajų ir 
paralelių tarp praeities ir dabarties. Benedetto Croce yra pasakęs, kad 
„praeitis gyvena dabartyje“. Kitaip ir negalėtų būti, nes istorija yra 
žmogaus, gyvenančio duotame laike, sąmonės ir proto vaisius. Istorija 
neišvengiamai įtakojama ir transformuojama dabarties rūpesčių. Trumpos 
straipsniai rašyti maždaug dvidešimties metų laikotarpyje tarp 1964 ir 
1985 metų. Atrodo, kad juos rašant Trumpai buvo svarbiausia išsiaiškinti 
klausimą: kokia laikysena geriausia svetimos okupacijos akivaizdoje. 
Vieną iš savo straipsnių jis net yra pavadinęs — „,Kovotojai ir 
kolaborantai". Žinoma, galutinio atsakymo į klausimą, kokia laikysena 
tikslingiausia okupuotame krašte, Trumpa šioje knygoje neduoda ir taip 
aštriai klausimo nekelia. Kažin ar iš viso atsakymai į tokius klausimus 
įmanomi. Tačiau paliesdamas „kaip gyventi okupuotame krašte“ 
problemą, per eilę straipsnių Trumpa pateikia įdomių faktų ir 
samprotavimų, ką manė, kad ir, Simonas Daukantas apie XIX-to amžiaus 
sukilimus Lietuvoje, ar kokius santykius bandė palaikyti vyskupas 
Motiejus Valančius su rusų valdžia. Iš jo pastabų skaitytojas nesunkiai 
supras, kad Trumpos simpatijos dažniausiai ne revoliucininkų pusėje. 
Tačiau, nežiūrint kokios Vinco Trumpos simpatijos ar ką apie šiuos 
dalykus mano skaitytojas, kiekvienas, skaitydamas šią knygą, bus 
priverstas iš naujo susimąstyti. 


Išeivijos spaudoje Vincas Trumpa žinomas kaip publicistas, mėgstąs 
kontroversiją. Kontroversijų skaitytojas apsčiai ras ir šioje knygoje. 
Pavyzdžiui, kai neseniai iš Lietuvos pasitraukęs rašytojas viešai pareiškė, 
jog lietuvių tauta tik šimto metų senumo, kilo visuotinis pasipiktinimas. 
Vincas Trumpa šioje knygoje („Lietuvos nepriklausomybės idėja“) kelia 
klausimą, ar 1918 metų vasario 16 dienos Lietuva buvo „istorinės Lietuvos 
valstybinės tradicijos tąsa, ar tai buvo kažkas visiškai naujo". Pastatęs šį 
klausimą, Trumpa visai nedviprasmiškai atsistoja realistų pusėje (Petro 
Klimo, Jono Totoraičio, Mikalojaus Katkaus, dr. Juozo Purickio ir kitų), 
kad Lietuva buvo kažkas naujo. Realistai galvoja, kad nepriklausoma 
„Lietuva iš savo praeities niekuo pasinaudoti negalėjo" (Purickis) ir kad 
„tikroji Lietuvos istorija prasideda 16-tą vasario 1918 metais“ (Katkus). 
Kad ir ne „16-tą vasario", bet realistams ir Trumpai naujosios, arba pagal 

Maironį jaunosios, Lietuvos šaknų reikėtų ieškoti kažkada po 1863-čių 
metų sukilimo. 

Tik pasirodžius Trumpos rašiniui ,,Hilferdingas ir tolimos paralelės“ 
Metmenyse (1973 m.), buvo kilusi kontroversija dėl rusų akademiko 
Hilferdingo teigiamo traktavimo šiame straipsnyje. Priešingai romantinės 
Lietuvos istorijos puoselėtojams, kuriems abu XIX-to amžiaus sukilimai 
prieš rusų valdžią buvo lietuvių tautos kova už savo laisvę (ši nuomonė 
vyravo ir nepriklausomos Lietuvos istorijos vadovėliuose), Trumpai tie 
sukilimai — tik konfliktas tarp lenkų ir rusų. Lietuvos šviesiausi žmonės 
Simonas Daukantas ir vyskupas Motiejus Valančius, pagal Trumpą, 
šiuose konfliktuose laikėsi neutraliai. Apskritai, konfliktas tarp lietuvių ir 
rusų prasidėjo tik XIX-to amžiaus gale. Ne visiems priimtinas ir Trumpos 
XIX-to amžiaus pradžios Vilniaus universiteto, kaip Lietuvos lenkinimo 
centro, traktavimas. 

Vinco Trumpos straipsnių rinkinys nepretenduoja į išsamią studiją. Tai 
daugiau metmenys studijai ar net keletai studijų. Intelektualinės istorijos 
problemos, ypač liečiančios mums taip svarbų Lietuvos istorijos XIX-tą 
amžių, dar beveik nepaliestos. Kai kas šioje srityje jau daroma Lietuvoje, 
pavyzdžiui, Meilės Lukšienės Demokratinė ugdymo mintis Lietuvoje 
(XVIII a. antroji — XIX a. pirmoji pusė), Algirdo Šidlausko Istorija 
Vilniaus universitete XIX a. pirmojoje pusėje ir kelių istorikų redaguotas 
Lietuvių nacionalinio išsivadavimo judėjimas (ligi 1904 metų). Šios ir 
panašios istorinės studijos kai kurias Vinco Trumpos siūlomas 
interpretacijas paryškins, pakoreguos ar net pakeis. Tačiau ne čia reikalo 
esmė. Be detalizuotų, išnašomis apsunkintų mokslinių studijų, savo vietą 
turi ir skvarbi, apibendrinanti, provokuojanti ir laisvai tarp apdulkėjusių 
istorinių šaltinių mnardanti eseistinė mintis. Vinco Trupos knyga 
atkreipia skaitytojo dėmesį į tai, kas XIX-to amžiaus Lietuvos istorijoje 
studijuotina ir tyrinėtina. Trumpos straipsniai kelia svarbius klausimus. 
Geri klausimai istorijoje, kaip ir kituose moksluose, tiek pat svarbūs, kaip 
ir į juos atsakymai. Be vienų nebus kitų. Manome, jog Vinco Trumpos 
istorinių esėjų knyga suteiks istorikui ir šiaip skaitytojui, daug progų 
pamąstyti, gal kartais ir su autorium pasiginčyti, lietuvių tautai taip 
svarbiais XIX-to amžiaus istorijos klausimais. 

Atskirai reikia paminėti V. Trumpos studiją apie Vincą Kapsuką, 
paremtą archyvine medžiaga iš dr. Jurgio Šaulio rankraštyno, kuris dabar 
yra Pennsylvanijos universiteto bibliotekoje. Įdomu, kad ir šiuo atveju V. 
Trumpa savo tyrinėjimo objektu pasirinko labai kontroversišką V. 
Kapsuko asmenybę. 


L. Mockūnas 

AU TORIAUS ŽODIS 


Gyvenant už savo krašto ribų beveik neįmanoma rimčiau 
tyrinėti to krašto istorijos. Žinome, kaip skaudžiai tą pergyveno 
prof. I. I. Lappo, kai likimas jį buvo atskyręs nuo Lietuvos, kurios 
didžiosios kunigaikštijos istorijai jis buvo paskyręs savo gyvenimą, 
ir kaip jis buvo laimingas, kai Kauno universitetas jam vėl sudarė 
sąlygas dirbti Lietuvoje. 

Pasirinkęs savo studijų objektu Lietuvos istoriją, galvojau 
koncentruotis ties XVIII-XIX amžiais, kurie ligi tol galbūt 
mažiausiai buvo tyrinėti ir kurie galbūt labiausiai buvo reikalingi 
tam tikros revizijos, nes jiems, ypač XIX-tajam amžiui, nebetiko 
lenkiškasis tos istorijos modelis, kurį daugiau ar mažiau buvome 
pasisavinę savo istorijos vadovėliuose. 

Buvo laikas, kai daug kas galvojo, kad tik savo valstybę turinti 
tauta yra verta istoriko dėmesio. Žlugo valstybė, pasibaigė ir tos 
tautos istorija. Užtat toks Teodoras Narbutas „sulaužė savo 
plunksną" ties Liublino unija, manydamas (ne visiškai teisingai), 
kad Lietuva jau tada prarado savo valstybinę nepriklausomybę. 
Panašiai pasielgė ir garsusis lenkų istorikas Juozapas Šujskis, 
užbaigdamas savo monumetalinę Lenkijos istoriją Respublikos 
padalinimais, nes esą po to Lenkija, kaip valstybė, nustojo 


egzistavusi. 
Bet kaip tik tame pačiame XIX amžiuje, kuriame dvi didžiulės 
imperijos — Habsburgų Austrija ir Romanovų Rusija — buvo 


pasiglemžusios daugybę tautų, ir kilo mintis, kad ir tos pavergtos 
tautos gali ir privalo turėti savo istoriją, kad ne valstybė, o tauta 
galbūt yra pats svarbiausias istorijos variklis. Šalia imperijų 
istorijos atsirado ir jų pavergtų tautų istorija, kuri suvaidino labai 
didelį vaidmenį sprogdinant tas imperijas ir padedant toms 
tautoms kovoti dėl savo laisvės ir eventualaus valstybinio 
identiteto. Istorinė savimonė yra vienas svarbiausių žingsnių į 
išsivadavimą. Tuo daugiausia ir rūpinosi pirmieji mūsų XIX a. 
istorikai (S. Daukantas, J. Basanavičius, J. Šliūpas, Maironis ir 
kt.). 

Savo paskaitomis ir straipsniais aš ir bandau tęsti jų tradiciją 
tos mūsų istorinės savimonės paieškose. Negalėdamas prieiti prie 
archyvinės medžiagos, o kartais ir stokodamas spausdintų šaltinių, 
ir istorinės literatūros, turėjau daugiau laiko geriau apgalvoti vieno 
ar kito istorinio momento prasmę ir reikšmę. Istoriko darbas nėra 
vien tik naujų faktų pagal naujus šaltinius atskleidimas, istoriko 
darbas yra taip pat galimai teisinga tų faktų interpretacija ir jų 
apjungimas į tam tikrą visumą. O tas pareikalauja ne tik tam tikros 
protinės įtampos, bet taip pat gerokai laiko. 

Nemėgdamas savo laiku tokių madingų istorijos moksle sąvokų 
kaip evoliucija, pažanga, dėsningumas, priežastingumas, prof. 
Leonas Karsavinas bandė jas pakeisti istoriniu procesu (nebūtinai 
tik pirmyn, dažnai ir atgal), kuris iš tikrųjų yra ne kas kita, kaip 
tam tikra dauginga vienovė, susidedanti iš begalybės, dažnai labai 
prieštaringų ir sunkiai suderinamų istorinių momentų. Istorijos 
mūza turbūt yra kaprizingiausia iš visų mūzų. Istoriko darbas ir 
yra tuos įvairius momentus apjungti į tą daugingą vienovę ir 
pavaizduoti ją taip, kad ji skaitytojui atrodytų kaip gyva to 
istorinio proceso dalis: Anot Valančiaus, viskas gyvenime 
persimaino. Užtat tam tikra prasme tarp istoriko ir rašytojo nėra 
didelio skirtumo, tik pirmasis daugiau rūpinasi tuo, kaip iš tikrųjų 
buvo, antrajam galbūt svarbiau, kaip galėtų arba turėtų būti. 

Šiame mano straipsnų rinkinyje skaitytojas neras daug naujų 
faktų (išskyrus studijoje apie Vincą Kapsuką), bet jis ras vieną kitą 
naują tų žinomų faktų interpretaciją ir galės susidaryti truputį 
kitokią mūsų XIX a. istorijos sampratą. Galbūt jam pasidarys šiek 
tiek aiškiau, kaip iš, beveik ant mirties slenksčio atsidūrusios, 
lietuvių tautos XVIII a. pabaigoje išsivystė labai gaivalinga XIX a. 
pabaigos ir XX a. pradžios lietuvių tauta, kuri jau išdrįso 
reikalauti ne tik kultūrinės autonomijos, bet ir politinės laisvės. 

Dėkoju kolegai Liūtui Mockūnui už tų mano straipsnių ir 
paskaitų surinkimą į vieną rinkinį ir už jo aprūpinimą vardų 
rodykle, o Henrietai Vepštienei už to leidinio meninį apipavidalini- 
mą. 


1988 m. 
Santa Monica. V. Trumpa 

METMENYS XIX-TO AMŽIAUS 
LIETUVOS ISTORIJAI 


XIX amžius ir jo paradoksai 


| 


Kiekvienas amžius turi ką nors specifiškai savo, kas jį išskiria iš 
visų kitų amžių. Vis dėlto ne kiekvienas amžius žmogui lygiai 
įdomus, nes ne kiekvienas amžius palieka lygiai ryškius pėdsakus 
žmonijos istorijoje. Ne tik dėl to, kad XIX a. yra arčiausia mūsų 
amžiaus, jis nusipelno mūsų didesnio dėmesio. Kai kurias idėjas 
XIX a. išgalando ligi nepaprasto aštrumo, kaip, sakysime, laisvės 
idėją. O kai kurias jis tiesiog pagimdė, kaip tautų pavasario arba 
socialinės revoliucijos idėjas. 

Ir tomis idėjomis XIX a. žmogus labai didžiavosi, nes jis jomis 
tikėjo ir gyveno. Jis turbūt daugiau, negu kuo nors kitu, tikėjo 
pažanga, kas, jo nuomone, reiškė tų idėjų įgyvendinimą. Tomas 
Payne, polemizuodamas su Edmundu Burke, rašė 1792 metais, kad 
už septynerių metų Europoje nebeliks jokių tironų ir jokios 
aristokratijos. Vadinas, su XVIII a. pasibaigs visoks despotizmas ir 
prasidės žmogaus teisių ir žmogaus laimės amžius. Nesvarbu, kad 
lygiai už septynerių metų net toje pačioje Prancūzijoje, kurią 
Payne taip karštai gynė prieš Burke puolimus, Napoleonas suėmė 
valdžią į savo rankas ir atgaivino tokią aristokratiją, su kuria 
beveik jokia aristokratija negalėjo lygintis senojo režimo metu. Dėl 
to XIX a. žmogus neprarado savo tikėjimo nei į laisvę, nei į tautų 
pavasarį, nei į socialinę revoliuciją. Užtat jis buvo optimistas. Tai 
buvo matyti, tarp kita ko, ir iš to, su kokia panieka jis žiūrėjo į 
visa tai, kas stovėjo tų XIX a. idėjų maršui skersai kelio, ar tai 
būtų pastangos susigrąžinti „tamsiuosius viduramžius“, „carinę 

priespaudą", ar „kapitalistinę vergiją“. Tai buvo matyti ir iš 
begalinio tikėjimo ateitimi, kuris pagimdys visokius futuristinius ir 
ateitininkiškus sąjūdžius. 

Tuo tarpu Martynas Heidegeris, apie XX a. vidurį, jau galės 
pasakyti, kad XIX amžius buvo pats tamsiausias iš visų ligi tol 
buvusių amžių. Ir tai jis galėjo pasakyti todėl, kad jau buvo spėjęs 
pamatyti, kas buvo XX amžius, tas XIX amžiaus enfant: garė. Jis 

, matė, kaip XIX-a. laisvės idėja išvirto į ligi tol negirdėtą terorą, 

' kaip to amžiaus tautų pavasario idėja išsigimė į žvėrišką 
nacionalizmą ir nesibaigiančius karus, pagaliau, socialinės revoliu- 
cijos idėja visiškai, bent kol kas, neišlygino socialinių ir 
ekonominių skirtumų, o, priešingai, juos dar paaštrino, vienus 
padarydama vergais, o kitus — tų vergų prižiūrėtojais. Be abejo, 
Heidegeris, to ir nesakydamas, pasakė, kad savo tamsumu XX 
amžius toli prašoko net ir XIX amžių. Tą ir reiškė jo žodelis „ligi 
tol". 

Neturėdamas jokio pagrindo su Heidegeriu nesutikti, istorikas 
privalo klausti, kodėl? Kodėl iš esmės gražios laisvės, tautų 
pavasario ir socialinės pažangos idėjos pavirto į terorą, nacionaliz- 
mą ir socialinę priespaudą? Tai ir yra tie didieji XIX a. 
prieštaravimai, arba paradoksai, kuriuos mes norime trumpai 
šiame straipsnyje aptarti. 

Bet pirma iškyla principinis klausimas: kaip aplamai reikia 
žvelgti į savo gyvenamąjį laiką ir į ateitį, kad netektų nei vienu nei 
antru per daug nusivilti. Tas žvilgsnis gali būti trejopas: nekritiškai 
optimistiškas, pesimistiškai tragiškas ir kritiškai realus. Su visais 
šiais žvilgsniais buvo galima susitikti ir XIX amžiuje. Bet tada 
neabejotinai dominavo nekritiškai optimistiškas žvilgsnis. Ne tik 

“ tie, kurie aklai tikėjo pažanga ir svajojo apie žemiškąjį rojų, jeigu 
ne rytoj tai poryt, buvo optimistai. Optimistai buvo ir jų priešai, 
reakcininkai, įstatymo ir tvarkos šalininkai, kurie taip pat tikėjo, 
kad 1814 m. sukurtoji Šventoji sąjunga atneš amžiną taiką ir 
ramybę. Negalima pasakyti, kad jiems nebūtų rūpėjusi žmonių 
gerovė ir laimė. XIX amžius dar nežinojo nei rasinių, nei klasinių 
priešų, kuriuos reikėtų būtinai sunaikinti. 

Tiesa, ir tada retkarčiais pasigirsdavo taip pat pesimistiškai 
tragiškų balsų, bet tai greičiau buvo išimtys iš bendrosios taisyklės, 

arba balsas šaukiantis tyruose. Toks labai katalikiškas filosofas, 
vienas pirmųjų Didžiosios revoliucijos tremtinių, J. de Maistre 
(1753-1821), ilgus metus šiltai sėdėdamas Petrapilyje, keikė 
revoliuciją, laikė ją šėtono išmislu ir svajojo apie Viduramžių 
sugrįžimą. Ne daug net ir katalikų klausėsi jo balso, išskyrus kai 
kuriuos popiežius. Rimtesnis ir ne toks mistiškas buvo ispanų 
diplomatas ir filosofas J. Donoso Cortės (1809-1853), kuris 
nuogąstavo, kad liberalizmas ir socializmas — dvi pačios 
originaliausios XIX a. socialpolitinės idėjos — pakirs Vakarų 
Europos stiprybės šaknis, kad Europai gresiąs baisios tironijos 
pavojus — tironijos iš apačios, iš padugnių, kuri parengs dirvą 
Rusijos pergalei ir įsiviešpatavimui. Jis vylėsi, kad gal tik Anglija 
išgelbės Europą. Prancūzų poetas Baudelaire (1821-1867) pavojų 
matė ne iš Rytų, bet iš Amerikos, kuri su savo mechanizacija ir 
materializmu visiškai nubiednins Europos dvasinį gyvenimą ir 
„nuves pasaulį į pražūtį“. Pagaliau XIX amžiaus pačioje 
užsklandoje pasirodė ir garsusis Spenglerio veikalas apie Vakarų 
žlugimą. Bet vis tai tebuvo pavieniai balsai, kurie negalėjo užgožti 
bendrojo XIX a. optimizmo. 

Tarp šių abejų kraštutinių pažiūrų buvo ir tokių, kurios 
kritiškai ir blaiviai vertino tiek savo gyvenamąjį metą, tiek ateitį. 
Tai buvo teisingiausias, bet ir pats sunkiausias vertinimo kelias, 
ypač gyvenant pačiame įdėjų ir įvykių sūkuryje. Lengviau tai galėjo 
padaryti kokie nors anglai ar amerikiečiai, stovėdami atokiau ir 
turėdami, jeigu ne laiko, tai bent vietos perspektyvą. Iš pačių 
europiečių galbūt arčiausia priartėjo prie tokio žvilgsnio A. de 
Tocgueville (1805-1859), kuris keletą metų praleidęs Amerikoje, 
mokėjo labai blaiviai ir kritiškai įvertinti Amerikos demokratiją, o 
tuo pačiu geriau suprato ir pačios Europos situaciją, ir jos ateities 
perspektyvas. Jis ypač kritiškai atsiliepė į permanentinės revoliuci- 
jos pavojų. 

O tikėjimas permanentine revoliucija buvo taip pat labai 
būdingas XIX amžiui. Evoliucinės gamtos, kaip ir visuomeninio 
gyvenimo, teorijos atsirado gerokai vėliau ir jos buvo populiares- 
nės anglosaksiškame pasaulyje, negu Europos žemyne, kur 
Marksas aiškiai nugalėjo Darviną. Bet jokiu būdu revoliucija 
nebuvo Markso išradimas. Jau mūsų minėtas Tomas Payne manė 

ir tikėjosi, kad XIX amžius bus revoliucijų amžius. Tas pats de 
Tocgueville pastebėjo, kad „prancūzų revoliucija nuolat prasidėjo 
iš naujo, ir nuolat pasiliko ta pati". O vilniškis istorijos profesorius 
J. Lelevelis laikė beveik tėvynės išdavikais tuos, kurie be socialinės 
revoliucijos galvojo pažadinti tautą. Net ir mūsų kunigas-poetas 
Maironis kalbėjo apie žaibus mėtančias idėjas. Tikėjimas revoliuci- 
ja suteikė XIX amžiui begalinės dinamikos, bet kartu iššaukė jo 
vidinius prieštaravimus. 


II 


Pirmasis toks prieštaravimas iškilo tarp laisvės ir teroro. Laivės 
idėja, be abejo, nebuvo XIX a. išradimas. Ji tokia pat sena, kaip ir 
žalčio gundymas arba Adomo obuolys. XVIII amžius galbūt jos 
ilgėjosi daugiau, negu XIX a. Tačiau niekados žmogus taip giliai ir 
karštai netikėjo laisve, kaip XIX amžiuje. Ne be pagrindo 
Benedetto Croce kalbėjo apie XIX amžių, kaip apie laisvės religijos 
amžių.(1) Nors, kai 1789 m. liepos 14 d. revoliucinė minia 
šturmavo Bastiliją, ji nedaug terado tariamos XVIII a. tironijos 
aukų, jai to užteko, kad būtų paskelbta: „Išaušo apreiškimo 
diena. . . Išgirdę Prancūzijos laisvės šauksmą kyla iš kapų kaulai: 
jie yra liudininkai šimtmečių priespaudos ir mirties, ir jie skelbia 
žmogaus ir tautų atgimimą. . . Tironams atėjo galas“. Matėme, 
kad Payne tiems tironams tedavė septynerius metus, o Lelevelis, 
būdamas jau emigracijoje, tikėjo, kad Lenkijos ir Lietuvos didvyrių 
kaulai atsikels ir išlaisvins tėvynę. 

Net ir toks humanistas, kaip Virginijos džentelmenas Tomas 
Jefersonas, tikėjo, kad laisvės medį būtina palaistyti tironų krauju. 
Deja, ne daug galvų tenukrito tų tironų, kuriuos turėjo prieš akis 
revoliucinės laisvės religijos apaštalai. Liudviko XVI ir jo 
lengvabūdiškos žmonos Marijos Antoinetos jokiu būdu ir 
negalima buvo laikyti tironais. O ėmė kristi galvos kaip tik tų, 
kurie šturmavo Bastiliją ir skelbė laisvės religiją. Maratas tariamų 
tironų adresu šaukė: „„Atžymėkite juos įkaitinta geležimi, nukapo- 
kite jiems nykščius, išlupkite liežuvius! Vardan laisvės! O kada kai 


1 Histoire de VEurope au XIXme siėcle, 1959, 33-47 psl. 

kurie iš pačių revoliucininkų suabejojo tokios taktikos humanišku- 
mu, tas pat Maratas stebėjosi: „O, kokia neteisybė! Jie nenori 
pripažinti man filantropo vardo. Juk tik nedaugeliui aš tetrokštu 
nukapoti galvas, kad tūkstančiai būtų išgelbėti!“ Jis ir savo 
laikraštį pavadino Liaudies draugo vardu. O vietoje tų kelių galvų 
teko išrasti mašiną liaudies galvoms kapoti. Ir nusirito lygiai 
273.000 galvų.(2) 

Kodėl? klausia istorikas. Kodėl tokia graži ir kilni laisvės idėja 
reikalauja kraujo, ir tiek daug jo? Per visus „nekenčiamos“ 
Burbonų dinastijos amžius nei iš tolo nenutekėjo tiek daug nekalto 
kraujo, kiek per dvejus revoliucinio teroro metus. Kodėl? Be abejo, 
didysis laisvės ir lygybės apaštalas, ženevietis J. J. Rousseau to 
nelaukė ir nesitikėjo. Jo nuomone, ir gražiausia idėja neverta nei 
lašo žmogaus kraujo. Tik bedievius, esą, galima bausti mirties 
bausme. O kiek dievotų nukentės nuo to paties Rousseau 
išpažintojų ir mokinių! Ir revoliucinio teroro negalima visiškai 
atsieti nuo idealisto Rousseau, nes revoliucininkai tikėjo juo labiau 
negu kuo nors kitu. Teisingai istorikas Michelet vadino Maratą 
Rousseau beždžione. 

Mano galva, Rousseau paskelbė dvi klaidingas idėjas: pirma, kad 
žmogus iš prigimties yra geras, ir antra, kad bendroji valia turėtų 
būti ir visų valia. Į pirmąją buvo atremtas begalinis revoliucininkų 
ir viso XIX a. optimizmas. Atrodė, tik nukapok galvas Liudvikui 
XVI ir keliems liaudies priešams, ir viskas lyg iš pieno plauks. ,,Ką 
reiškia karalius, palyginus su prancūzu?“ klausė konvento 
vyriausias prokuroras Saint-Just(3) Ir atsakymas buvo aiškus: 
beveik kiekvienas prancūzas yra geras ir doras, išskyrus karalių. Ir 
konventas pasmerkė karalių. Ir visa Prancūzija pasmerkė karalių, 
nes konventas kalbėjo bendrosios Prancūzijos valios vardu. O 
bendroji valia turėjo būti ir visų valia. 

Bet ką daryt, jeigu atsirastų neklaužadų, kurie nenorėtų sutikti 
su bendrąja valia? Ir tokių atsirado, ir ne tik tarp politinių 
pabėgėlių, kurie ir tada kartais buvo vadinami tremtinių vardu, bet 


2 A. Camus, The Rebel, 1956, 126 psl. 
. 3 Prancūziškai Saint-Just reiškia Šventąjį Teisingąjį. Tikrai simboliškas 
revoliucinio prokuroro vardas. 

ir pačioje Prancūzijoje, net pačiame konvente. Tarp jų buvo ir 
Jurgis Jokūbas Dantonas. Jie siūlė karaliaus likimą atiduoti 
referendumui, tegu visa tauta sprendžia. Tur būt galima sutikti, 
kad dauguma pritarė konvento sprendimams. Dėl to jis ir nematė 
reikalo kreiptis į tautą. Mat, daug kas tada svajojo apie idilišką 
ateities valstybę, apie asketų ir nekaltųjų respubliką, kurioje 
vaikams ligi 16 metų bus nevalia valgyti mėsos, kad jie neišaugtų 
žiaurūs, kurioje viešpataus įstatymas ir tvarka, teisė, teisingumas ir 
protas. Ypač protas, kurį revoliucininkai tarė didžiąja raide ir 
kuriam altorius rengėsi statyti. 


O vis dėlto ką daryti su ta neklaužadų mažuma, su opozicija? 
Jeigu bendroji valia yra ir visų valia, tą mažumą reikia sunaikinti. 
Tai ir buvo tos kelios galvos, apie kurias kalbėjo Maratas. Kas 
galėjo manyti, kad ta mažuma pavirs į šimtus tūkstančių ir kad jos 
eilėse atsidurs ir Dantonas, ir Saint-Just, ir Robespieras ir daugybė 
kitų revoliucijos vadų, nekalbant apie tūkstančius visiškai nekaltų 
aukų, apie kurias revoliucininkai paprastai nemėgsta ir užsiminti. 
Čia ir buvo tas didysis laisvės ir revoliucijos, arba laisvės ir teroro 
prieštaravimas, kuris verčia klausti, ar revoliucija galima be teroro. 
XIX ir ypač XX a. istorija aiškiai liudija, kas atsitinka, kai 
bendroji valia norima paversti visų valia. Visos totalitarinės 
partijos ir ideologijos atsiremia į šį principą, tariamai mažumai, 
arba opozicijai, palikdamos laužo, kalėjimo, ištrėmimo, arba 
negailestingo sunaikinimo alternatyvą. 


Tikros, ne į abstrakčią, iš didžiosios raidės rašomą laisvę, bet į 
kiekvieno žmogaus teises ir į nuolatinį laisvėjimą atremtos 
demokratinės santvarkos tikslas nėra bendrosios valios vykdymas 
ir stengimasis ją paversti visų valia, bet, priešingai, įsipareigojimas 
saugoti mažumų teises, visokius heretikus, nukrypėlius, revizionis- 
tus, nonkomformistus. Deja, to nesuprato nei 1789 m. revoliuci- 
ninkai, nei daugelis vėlesnių jų pasekėjų. Jie visiškai pamiršo arba 
nenorėjo prisiminti Kristaus parabolės apie paklydusią avį. Iš 
tikrųjų daugumai valstybė iš viso nėra reikalinga. Dauguma ir be 
valstybės gali gerai gyventi. Bet ji baisiai reikalinga visiems tiems, 
kurie mano, kad dauguma ne visados yra teisi ir teisinga, arba 
kurie neina su bendrąja valia. Pirmasis ir beveik vienintelis 

demokratijos uždavinys yra apsaugoti mažumos teises ir interesus. 
Tai toli gražu dar ir šiandien ne visi supranta.(4) 


III 


Antrasis didysis XIX a. prieštaravimas buvo tarp. tautų la laisvės 
ir nacionalizmo. Jeigu laisvės idėja nebuvo XIX a. išradimas, tai 
tautų "laisvės arba tautinės valstybės idėja buvo tikrasis XIX a. 
kūdikis. Kai kurie istorikai XIX amžių vadina tautų atbudimo 
amžiumi. „Tautybės problemai lemta suteikti vardą šiam šimt- 
mečiui“, kalbėjo Giuseppe Mazinis, vienas iš tautinės valstybės 
pradininkų. 

Kalbant apie žmogaus ir piliečio laisvę, negalima buvo pamiršti 
ir tautų laisvės. Laisvas Žmogus laisvoje tautoje — vienas, atrodo, 
turėjo natūraliai sekti kitą. "Prancūzijos konventas lygiai karštai 
kalbėjo apie žmogaus ir apie tautų laisvę, žadėdamas nenurimti, 
kol bent vienas tironas tebebus gyvas ir kol bent viena tauta 
tebebus pavergta. Tautų išlaisvinimo idėja buvo vienas iš labiausiai 
nelemtų konvento išradimų, Praktiškai revoliucininkams nepasise- 
kė išlaisvinti, berods, nei vienos tautos, nes tauta gali tik pati 
laisvintis. Tautų išlaisvinimo idėja pasinaudojo ir dabar tesinaudo- 
ja tik visokie imperialistai. Vienos kongresas, ir kiti po jo sekę 
kongresai, užrioglino ant Europos sprando labai nešventą Šventąją 
sąjungą, kuri turėjo pirmoje vietoje garantuoti taiką ir ramybę, o 
ne tautų laisvę. 

Tačiau tautų laisvės idėja nemirė ir kova dėl jos tęsėsi per visą 
XIX amžių. 1830 ir ypač 1848 m. revoliucijos, atrodė, sutraukys 
pavergtų tautų pančius, išlaisvins visas tautas ir sukurs laisvų tautų 
ir laisvų žmonių rojų šioje ašarų pakalnėje.(5) Tautų pavasario 
idėjos įgyvendinimas atrodė čia pat. Praktiškai, dar reikės daug 
karų ir revoliucijų, kol Europa susilauks to pavasario 1918 metais. 
Bet blogiausia, kad tas pavasaris pasirodė toli gražu ne toks žavus, 


4 To nesupranta ir dauguma mūsų emigrantinės spaudos, nerodydama 
atitinkamo jautrumo negrų klausimui, nekritiškai vertindama „įstaty- 
mą ir drausmę" ir aklai .demonstruodama už „tyliąją daugumą", nors 
dauguma mūsų kaip tik ir esame mažumai teisių nepripažinimo aukos. 

5 A. J. Taylor, From Napoleon to Stalin, 1950, 33 psl. 

kaip apie jį svajojo XIX a. vidurio žmogus. Tautų laisvės idėja 
pagimdė grubų ir barbarišką nacionalizmą ir šovinizmą, kuris 
pareikalavo iš žmogaus atsižadėti daug brangesnės asmens ir 
piliečio laisvės už tariamą tautos laisvę. Savo tautos laisvės ir 
gerovės vardu toks nacionalizmas ėmė skriausti tautines mažumas, 
o, jeigu sugebėjo, ir kitas mažesnes ir silpnesnes tautas. 

Istorikas vėl turi klausti, kodėl? Kodėl tokia graži tautų 
pavasario idėja, apie kurią taip iškalbingai dainavo mūsų 
Maironis, atnešė tokius prastus vaisius? Gera ir gražu mirti už 
tėvynę — gal ir ne visiškai ciniškai kalbėjo romėnas. Bet kaip su 
tais, kuriems likimas neleido mirti, kurie gyvi ir sveiki sugrįžta į 
džiūgaujantį miestą, kaip nugalėtojai, arba kurie su kerštu širdyje 
padeda ginklus? Gal ir didingai skamba arijoje ,,Aš nugalėtojas!", 
bet gyvenime dažnai būna geriau būti pralaimėtoju negu 
nugalėtoju. Ne daug tautų šiandien turėtų labai pavydėti Sovietų 
Sąjungai ar JAV, dviem didiesiems II pasaulinio karo laimėtojams. 
Labai teisingai Lloyd George kalbėjo britų parlamente 1921 
metais, vadinasi, netrukus po laimėjimo: „Kuklumas pergalėje 
nemažiau svarbus, kaip pati pergalė. .. Istorija pilna tragedijų, 
kurias pagimdė pergalės piktnaudžiavimas, nekuklus jos panaudo- 
jimas. Kai kurioms tautoms būtų daug geriau, jeigu jos tokios 
pergalės niekados ir nebūtų pasiekusios."(6) Retas kuris nugalėtojų 
pasielgia taip išmintingai, kaip Bismarkas po 1866 m. pergalės. 
Veltui išmintingieji istorikai pataria karo vadams, kad ne taip 
svarbu nugalėti; daug svarbiau žinoti, kada ir kaip užbaigti karą, 
kad jis negimdytų naujų karų. 

Blogiausia su nacionalizmu yra tai, kad jis beveik neišvengia- 
mai veda į imperializmą. Imperializmas yra didžiausia nacionaliz- 
mo nuodėmė. Be abejo, mažų tautų nacionalizmas gimdo tik mažą 
imperializmą, kuris, tačiau, toks pat bjaurus, kaip ir didžiųjų tautų 
imperializmas. Kol tautų pavasario apaštalai skelbė tik pavergtų, 
silpnų ir mažų tautų laisvę, viskas buvo gerai. Net gera ir gražu 
buvo, kai italų ir vokiečių tautininkai žiedė savo tautų vienybę ir 
kovojo dėl išsilaisvinimo iš svetimųjų įtakų XIX amžiuje, bet 


6 R. B. Mowat, A History of European Diplomacy, 1815-1914, 1933, 


192 psl. išnašoje. 

visiškai negera ir negražu buvo matyti, kai Mussolinio Italija ir 
Hitlerio Vokietija ėmė švaistytis kardais XX amžiuje. XIX amžius 
turėjo daug šaunių tautų laisvės kovotojų, kaip Garibaldis Italijoje, 
Kossuth Vengrijoje, Hercenas Rusijoje arba Kudirka Lietuvoje. 
Deja, panašių laisvės kovotojų labai pasigedome po 1918 metų. 

Nacionalizmas yra labai užkrečiama liga, ir ja gali užsikrėsti 
lygiai mažieji, kaip ir dideli. Dažnai mažųjų nacionalizmas gimdo 
didžiųjų nacionalizmą, o tada tikrai pasidaro nemalonu ir 
pavojinga gyventi. Žinia, kaip 1863 m. lenkų nacionalizmas 
pažadino rusų nacionalizmą, prieš kurį nulenkė galvas ir poetai, ir 
filosofai, ir istorikai. Jau Leninas buvo įspėjęs, kad nuo 
nacionalizmo nėra apsidraudęs ir socializmas. Deja, daug kas to 
įspėjimo nepabojo. 


IV 


Trečiasis didysis XIX a. paradoksas plaukė iš .socialinės 
revoliucijos, kuri turėjo atnešti tautų ir žmonių lygybę. Jau 
minėjome, kaip revoliucijos idėja buvo gyva per visą XIX amžių, 
bet dažniausiai tik kaip latentiška požeminė jėga, kuri tik 
retkarčiais prasiverždavo į paviršių, kaip 1848 ar 1871 m. 
Paryžiaus komunos vardu. Ir vienu, ir kitu atveju ji gana lengvai 
buvo užgniaužta, tarp kita ko panaudojant ir svetimų kraštų 
kariuomenes. Tas nuolatinis socialinės revoliucijos pralaimėjimas 
ugdė jos šalininkuose frustracijos jausmą, kuris vedė į dar 
didesnius kraštutinumus ir į beviltiškai utopinius užmojus. Visokie 
anarchistų, teroristų, nihilistų, nečajevininkų sąjūdžiai buvo tokios 
nevilties pagimdyti. 

Iš trijų 1789 m. revoliucijos paskelbtų šūkių — laisvės, lygybės 
ir brolybės -— lygybės šūkis buvo pats utopiškiausias. Bet jo 
demagoginė trauka buvo pati didžiausia. Rodos, niekas rimtai 
negali galvoti, kad visi žmonės būtų sutverti lygūs. Tačiau 
baisiausios neapykantos ir keršto susilauktų kiekvienas, kuris 
bandytų įrodinėti priešingą tezę. Lygybės šūkiu galima patraukti į 
savo pusę daugiau pasekėjų, kaip per daug abstrakčia laisvės, arba 
per daug banalia brolybės idėja. Visokios „svieto lygintojų", kaip 
Blindos Tado, idėjos buvo populiarios net ir Lietuvoje. 

Socialinė tikrovė labai toli nuo lygybės. Ligi šiol dar niekam 
nepasisekė, ir tikriausiai nepasiseks, sukurti visuomenės, kurioje 
nebūtų viešpataujančios mažumos ir pavaldžios daugumos. 
Praktiškai nėra didelio skirtumo, ar tą viešpataujančią mažumą 
sudaro karalius su savo didikais ir aukštąja dvasiškija, kaip tai 
buvo feodalinės sistemos metu, ar ją sudaro politinių partijų vadai 
ir kapitalistai, kaip tai yra buržuazinės demokratijos atveju. Gal tik 
perėjimas iš pavaldžios daugumos į viešpataujančią mažumą 
antruoju atveju truputį lengvesnis. 

Iš esmės, socialinę tų kraštų tikrovę ne daug tepakeitė 
Amerikos ar Didžioji prancūzų revoliucija, nors jose abejose buvo 
pabrėžta žmogaus laisvė ir lygybė. Tarp politinės laisvės ir 
socialinės lygybės nėra nieko bendro. Politinė. Jaisvė pati savaime 
nekeičia žmogaus socialinio statuso. Socialinė priespauda gali būti 
lygiai sunki, o gal dar sunkesnė, buržuazinėje demokratijoje, kaip 
ir feodalinėje sistemoje. Politinė laisvė neduoda žmogui duonos, 
kaip ir negerina jo darbo sąlygų. Priešingai, politinė laisvė dažnai 
suteikia vadovaujančiai mažumai neribotas galimybes žmogaus 
išnaudojimui. Ekonominis liberalizmas, atsiradęs maždaug kartu 
su politinėmis laisvėmis, norėjo išjungti bet kokius tarpininkus tarp 
darbdavio ir dirbančiojo, palikdamas šį pastarąjį visiškai darbda- 
vio valiai. Seniau dirbančiojo reikalus gynė karalius, jo valdinin- 
kai, bažnyčia, dabar niekas, absoliučiai niekas, neturėjo kištis į 
darbdavio santykius su darbininkais, nes toks kišimasis būtų jo 
politinės laisvės varžymas. Tiesa, tokią politinę laisvę turėjo neva ir 
dirbantysis, bet ji pasireiškė tik tuo, kad jis galėjo rinkti valdžią, 
kuri nieko nedarė. Jis negalėjo nubalsuoti, kad blogas darbdavys 
būtų pakeistas geru, arba kad blogas ponas būtų pakeistas geru 
ponu. Socialinės lygybės ir socialinio teisingumo prasme tas tik 
jam ir galėjo turėti prasmės. 


Užtat mes ir sakome, kad Amerikos ir Prancūzijos revoliucijos, 
kuriomis iš tikrųjų prasidėjo XIX amžius, socialinio teisingumo 
atžvilgiu dirbančiajam absoliučiai nieko nedavė. O feodalinių 
privilegijų ir santykių panaikinimas jį išmetė lyg į tuščią erdvę, kur 
jis neišvengiamai turėjo likti vergas, žinoma, jeigu jis nepasidarė 
ponas. Nors formaliai vergija ir baudžiava buvo panaikinta. 

Štai kur buvo didžioji XIX a. socialinė problema, kuri 
neišvengiamai turėjo žiesti socialinės revoliucijos idėją. Politinė 
laisvė šios problemos ne tik nesprendė, bet, priešingai, apsunkino 
jos sprendimą. Kol darbdavys arba ponas gali tau skaldyti 
antausius, tavo politinės laisvės nieko nereiškia. Pono ir tarno, 
princo ir elgetos santykiai buvo svarstomi ne tik XIX a. 
literatūroje. Tie santykiai buvo ir anksčiau, bet niekas apie juos 
nekalbėjo, kaip niekas, išskyrus kokius benediktinus vienuolius, 
nekalbėjo ir apie darbą. Darbininką ir baudžiauninką galėjai 
sutikti tik inventorių knygose, nes jis tebuvo inventoriaus dalis. Ir 
ne kartą ponas daugiau rūpinosi savo vežimu ir arkliais, negu 
baudžiauninku. 

Dabar, XIX a. pradžioje, ne tik mūsų Dionizas Poška kalbėjo 
apie Žemaičių ir Lietuvos mužiką, kaip apie visuomenės „ramstį 
pamatinį", bet net ir toks aristokratiškas ir konservatoriškas 
filosofas, kaip Hegelis (1770-1831), savo pagrindinio Dvasios 
fenomenologijos veikalo vieną poskyrį pašventė ponijos ir vergijos 
(Herrschaft und Knechtschaft) klausimui. Pono ir vergo santykius 
jis grindė darbu, kuris seniau terūpėjo tik moralistams, ne 
filosofams. Kadangi kiekvienas darbas yra kūryba, nes už 
kiekvieno darbo slepiasi idėja, Hegelis savisąmonės savarankišku- 
mo ar nesavarankiškumo prasme pirmenybę atidavė ne ponui, 
kuris tik naudojosi darbo vaisiais, bet vergui, kuris savo darbu 
formuoja daiktus. 

Žinoma, Hegelis nešaukė tų dviejų grupių į kovą, kaip vėliau, iš 
dalies į Hegelį atsiremdami, darys visokie socialistai, ypač Marksas 
ir Engelsas. Niekur turbūt Hegelio idėjos neturėjo tokio didelio 
pasisekimo, kaip Rusijoje. Toks Belinskis (1811-1848) naktis 
nemiegojo jį skaitydamas. Niekur turbūt taip aštriai nebuvo 
svarstoma pono ir vergo problema. Niekur nebuvo tokios 
populiarios socialistinės idėjos, kaip Rusijos universitetuose ir net 
karininkijoje. "Pagaliau, Rusijoje, o ne kūr Kitur, socialinė 
revoliucija laimėjo, nežiūrint priešingų Markso ir Engelso 
pranašavimų. Tai yra taip pat vienas iš XIX a. paradoksų, ir 
turbūt pats didžiausias ir reikšmingiausias. 

Ir vėl istorikas, ir ne istorikas, privalo klausti — kodėl? 
Populiarus ir iki gyvo kaulo nusibodęs atsakymas, kad niekur 

nebuvo tokios priespaudos ir išnaudojimo, kaip Rusijoje, kad 
Rusija buvo žmogaus ir tautų kalėjimas, kad niekur nebuvo tiek 
skurdo ir socialinės nelygybės ir t. t., ir t. t. Visuose tokiuose ir 
panašiuose teigimuose galima užtikti bent tris labai dideles klaidas. 
Pirmiausia, visi panašūs teigimai labai perdėti ir išpūsti. Vadina- 
moji rusų inteligentija pamėgo labiau negu kurio kito krašto 
intelektualai savo krašto juodinimo amatą. Ir ji turėjo tam tikro 
pagrindo. Niekur rašytojas ar profesorius neturėjo tokios didelės 
įtakos ir tokio vardo, kaip Rusijoje. Bet, kita vertus, koks nors 
provincijos gubernatorius nesigėdindavo garsų istoriką ar rašytoją 
priimti naktiniuose marškinjuose. O net ir rykščių bausmė, kuri 
prieš dvarininkus, pirmos gildijos pirklius ir popus buvo panaikin- 
ta gana seniai, prieš mokslininkus ir menininkus tebuvo panaikinta 
tik 1841 metais.(7) Tai negalėjo neprisidėti prie skilimo tarp 
inteligentijos ir administracijos. Ir toji inteligentija nepagailėjo 
juodų spalvų Rusijos socialiniam ir ekonominiam gyvenimui 
pavaizduoti, o visokie profesiniai revoliucininkai tas spalvas dar 
sutirštino, ir gavosi carinės Rusijos baidykliškas vaizdas. Panašiai 
kaip šiandien Amerikos, nors nei vienu, nei kitu atveju socialinė 
tikrovė tokio vaizdo nenusipelno. 

Antra, visi tokie baidykliški teiginiai tariami ir priimami labai 
statiškai, lyg, rodos, carinėje Rusijoje gyvenimas būtų sustojęs ir ji 
nebūtų dariusi jokios pažangos. Rusija nebuvo ta pati prie 
Nikalojaus I ir Aleksandro II. XIX a. Rusijoje ne tik buvo labai 
populiari pažangos idėja, bet ji dideliais žingsniais darė tą pažangą. 
Jeigu ne 1914 m. karas ir revoliucija, Rusija turbūt būtų pralenkusi 
daugelį Vakarų valstybių ne tik socialinėje ir ekonominėje, bet ir 
kultūrinėje srityje. 

Trečia, tame dirbtiniai sujuodintame carinės Rusijos vaizde 
slepiasi tai, kas logikoje vadinama aposterioriniu galvojimu. Tik 
dėl to, kad socialinė revoliucija įvyko Rusijoje, bandoma įrodyti, 
kad ji ten ir turėjo įvykti, nes gyvenimas joje buvęs visiškai 
nepakenčiamas. Savo laiku panašiai buvo bandoma aiškinti ir 1789 
m. revoliucijos priežastis. Istorija tačiau moko, kad revoliucijos 
nekyla iš desperacijos. Nei priešrevoliucinė padėtis Prancūzijoje, 


7 F. Heer, Europa Mutter der Revolution, 1964, 732 psl. 

nei Rusijoje toli gražu nebuvo desperatiška. Priešingai, ji buvo 
daug viltingesnė negu visoje eilėje kitų valstybių. Aposteriorinis 
galvojimas labai tinka gamtos moksluose, iš kur jis ir atėjo į 
istorijos aiškinimą. Bet istorijos logika, arba greičiau nelogika, 
visiškai nesutampa su gamtos mokslų logika. Deja, labai dažnai 
istorijos moksluose ši klaida sutinkama. Iš tikrųjų veikalo, ypač 
Vakarų ir mūsų istorinėje literatūroje, kuriame ši klaida nebūtų 
kartojama, beveik negalima užtikti. 

Kaip minėjome, tokį baidyklišką carinės Rusijos vaizdą padėjo 
sukurti ir patys jos XIX a. intelektualai, ypač profesiniai 
revoliucininkai. Tai žadino revoliucines nuotaikas Rusijoje. Bet tai 
nereiškė, kad tas vaizdas atliepė į socialinę ir ekonominę XIX a. 
Rusijos tikrovę. Be jau minėto skilimo tarp inteligentijos ir 
administracijos prie tokio vaizdo sukūrimo turbūt daugiausia 
prisidėjo ne faktinis skurdas ir vargas, bet diskriminacinis kai 
kurių tautinių mažumų traktavimas. Dėl to daugelis jų pasidarė 
tikras revoliucininkų šiltadaržis. Tai iššaukė dar didesnę valdžios 
reakciją, o šioji savo ruožtu revoliucino pačią rusų inteligentiją, 
kuri ėmė jautriau išgyventi ne tik mažumų skriaudas, bet ir 
kiekvieno skriaudžiamojo. Tai ypač būdinga buvo vadinamiems 
liaudininkams arba narodnikams. 

Ieškant toliau atsakymo į klausimą, kodėl, būtent, Rusijoje, o 
ne kur nors kitur, įvyko ir laimėjo socialinė revoliucija, reikia 
žvilgterėti truputį toliau atgal ir atsekti vieną Rusijos praeities 
bruožą, į kurį ligi šiol istorikai neatkreipė pakankamai dėmesio. 
Prof. Kliučevskis pagrindiniu Rusijos istorijos faktoriumi laikė 
nuolatinę kolonizaciją arba migraciją, kurią jis aiškino specifinėmis 
istorinėmis ir geografinėmis aplinkybėmis. Tai, be abejo, tiesa. 
Tačiau šalia šito faktoriaus buvo dar ir kitas, kuris galbūt dar 
geriau padeda suprasti Rusijos istorijos specifiką ir socialinės 
revoliucijos paradoksą. 

Faktas, kad daugiau negu tris šimtmečius rusų žemės arba 
turėjo Mokėti duoklę Aukso ordai, arba buvo Lietuvos, o paskum 
Lenkijos-Lietuvos valdžioje, sąlygojo Maskvos kunigaikštijos, iš 
kurios išsivystė naujoji Rusijos imperija, augimą. Maskva turėjo 
padėti daug pastangų, kad pati išsilaisvintų iš vadinamo totorių 
jungo ir išlaisvintų rusų žemes iš Lietuvos ir kitų valdžios. 

Laisvinimasis ir laisvinimas buvo pagrindinė Rusijos istorijos 
dinamikos spyruoklė. Nuo XV a. pabaigos, kada laisvinimosi 
procesas buvo užbaigtas, buvo sukauptas dėmesys į laisvinimą, 
kuris buvo gana sėkmingas. Kadangi paprastai apetitas ateina 
bevalgant, Maskva ėmė „laisvinti“ ir tas žemes, kurios niekados 
nebuvo rusų žemės. Taip jau Jonas IV reiškė pretenzijas į prūsus 
tik dėl to, kad rusų ir prūsų vardas panašus. Kai XVIII a. 
pabaigoje beveik visos Didžiosios Lietuvos kunigaikštijos žemės 
buvo prijungtos prie Rusijos, Kotryna II ne tik teisinosi, kad tos 
žemės niekados nepriklausė Lenkijai, kas buvo šventa teisybė, bet 
ir įsakė pavaldumą reiškiančios Lietuvos delegacijos pirmininkui 
grafui Tiškevičiui išbraukti iš savo kalbos žodžius „nukariautas 
kraštas" ir pakeisti juos žodžiais „patys prisijungė". Žodžiu, ir čia 
buvo laisvinimas, kuriuo, tarp kita ko, visokie targovičėnai tikėjo, 
bijodami jakobiniškos priespaudos. Turbūt panašų laisvinimą 
turėdamas galvoje, kunig. Konstantinas ir sakė carui Nikalojui I: 
„Mūsų brangioji Rusija ima tik tai, kas savo laisvu noru 
pasiduoda, žinoma, prieš tai savo batu truputį spustelėdama jiems 
gerklę."(8) 

Šis laisvinimosi ir laisvinimo sindromas turėjo didelės įtakos 
ruso psichologijai. Laisvintis ir laisvinti reiškia ne ką kitą, kaip 
bandyti save arba kitus išnarplioti iš priespaudos, nelaisvės, bėdos 
ir vargo. Galbūt nei vienoje kitoje tautoje nėra taip labai paplitusi 
skriaudžiamųjų užtarimo idėja, kaip rusų tautoje, kaip lygiai 
turbūt niekur kitur nėra taip giliai jaugęs tiesos ir teisybės 
ieškojimo jausmas, kaip rusų tautoje. Kotryna II lėmė liūdną galą 
Marijai Antoinetai, kai ši pasišaipė iš žemesnio luomo žmonių, 
kunigaikštis Repninas, tapęs Lietuvos satrapu, metė šūkį: gana 
mušt mužikus; o grafas Muravjovas Lietuvoje aiškiai atsistojo 
baudžiauninkų pusėje prieš dvarininkus ir ponus ir už tai gavo iš 
Herceno totoriškojo Grakcho titulą.(9) 


8 M. Kukiel, Czartoryski and European unity, 1955, 142 psl. 

9 Lenkų istorikas J. Kucharzevskis šiaip jau labai propagandiniame ir 
antirusiškame daugiatomyje Od bialego do czerwonego caratų 
prismaigstė nemaža faktelių apie carinės Rusijos kelią į sovietinę ir 
socialistinę Rusiją. 

Įdomu, kad ir Vakaruose rusų hegemonijos pavojus buvo 
siejamas su tamsių masių, padugnių, liaudies viešpatavimu, kaip 
jau matėme iš Donoso Cortės samprotavimų. 

Visa tai galbūt geriau padeda išaiškinti socialinės revoliucijos 
idėjos pasisekimą Rusijoje, negu pati jos socialinė ir ekonominė 
tikrovė. Tai turbūt taip pat sukūrė palankesnes psichologines 
sąlygas, kuriose lengviau galėjo atsirasti tokie revoliucininkai, kaip 
Plechanovas, Leninas, Kerenskis ir eilė kitų. Tai, pagaliau, ir 
padeda suprasti šį trečiąjį XIX a. paradoksą, kodėl socialinė 
revoliucija pasisekė Rusijoje, o nepasisekė niekur kitur. 


Vv 


Buvo ir daugiau XIX a. paradoksų ir prieštaravimų. Sustojome 
tik ties tais trimis, nes jie, tarp kita ko, turėjo didelės reikšmės XIX 
a. Lietuvos istorijai. Ypač didelės reikšmės turėjo Rusijos 
surevoliucinimas, kurio pasekmes dar ir dabar tebegyvena lietuvių 
tauta. 

Svarstymai apie XIX amžių Lietuvoje 


Ilgesnės studijos pradžia 


Jaunas Lietuvos istorijos mokslas, sistemiškai pradėtas kurti tik 
nepriklausomybės laikotarpyje, tarp kita ko buvo užsimojęs 
reviduoti daugelį mūsų praeities problemų. Galbūt mažiausiai 
tokios revizijos buvo reikalingas ikivytautinis ar net ikiliublininis 
laikotarpis. Z. Ivinskio, J. Stakausko, A. Kučo, J. Jakšto ir kt. 
darbai čia tik praplėtė senas problemas, iš esmės visos istorinės 
sistemos nekeisdami. XVI-XVIII a. A. Šapokos, K. Avižonio ir kt. 
darbuose sulaukė naujos ir iš esmės teisingos interpretacijos. 
Blogiausia buvo su XIX a., kuris be epizodinių B. Dundulio, P. 
Šležo, A. Janulaičio, J. Matuso ir kt. studijų sistemiškai nebuvo 
niekeno tyrinėtas. Gal vienintelė išimtis buvo M. Roemerio 
lenkiškai parašyta ir dar 1908 m. išleista Litwa: studyum o 
odrodzeniu narodu litewskiego (Lietuva: studija apie lietuvių 
tautos atgimimą). Tačiau joje tebuvo apžvelgti XIX a. paskutiniųjų 
dešimtmečių ir XX a. pradžios įvykiai. 

Gerai suprasdamas, kaip sunku gyvenant emigracijoje rašyti 
savo krašto istoriją, ypač kol tebėra taip maža parengiamųjų 
darbų, vis dėlto ryžtuos mūsų skaitančiajai visuomenei pateikti 
XIX a. Lietuvos kritišką vaizdą. Tai bus daugiau svarstymas negu 
tyrinėjimas, nes tokiam tyrinėjimui trūksta dokumentų ir šaltinių, 
kurie, deja, šiuo tarpu autoriui nėra prieinami. Esu vienok giliai 
įsitikinęs, kad tik iš teisingai suprastos praeities galima šis tas 
teigiamo pasimokyti. 

Pačia bendriausia prasme Ixix amžius Lietuvoje buvo 
pavergtos tautos ir okupuoto krašto istorija. 1795 m. trečiuoju 
Lenkijos-Lietuvos respublikos padalinimu Lietuva, kurios žemių 
didžioji dalis buvo prijungta prie Rusijos (išskyrus Užnemunę, kuri 
ligi 1807 m. priklausė Prūsijai), nustojo buvusi didžiąja kunigaikš- 
tija, amžinos sąjungos ryšiais susirišusia su Lenkija. Administraci- 
niu atžvilgiu ją dabar sudarė dvi, viena arba trys gubernijos, jeigu 
apsiribosime daugmaž etnografinės Lietuvos žemėmis, arba 8 
gubernijos, jeigu turėsime galvoje istorines Lietuvos žemes. Šią 
pastarąją koncepciją iš dalies pripažino ir okupacinė valdžia, 
pavyzdžiui, Vilniaus universiteto švietimo administracijai pavesda- 
mą visas 8 gubernijas, jose palikdama veikti ir Lietuvos statutą (ligi 
1840 m.). 

Tačiau, kai kalbama apie Lietuvą XIX amžiuje, dažniausiai 
turima galvoje tik toji teritorija, kurią sudarė Vilniaus, Slanimo 
(vėliau Gardino) ir Kauno (nuo 1843 m.) gubernijos, plius 
Užnemunė, kuri po 1815 m. įeis į Kongresinės Lenkijos sudėtį, 
vadinas, priklausys nuo Varšuvos, kuri naudojosi kartais didesne, 
kartais mažesne autonomija Rusijos imperijos ribose. Toji 
teritorija ir sudarys atgimstančios XIX a. pabaigoje ir XX a. 
pradžioje lietuvių tautos irredentizmą. Be abejo, istorikui, 
studijuojančiam XIX a. Lietuvos istoriją, toji teritorija daugiausia 
ir terūpi. 

Pagrindinis politinis veikėjas toje teritorijoje buvo rusų 
administracija, remiama kartais laisviau, kartais mažiau laisvai 
veikiančių savivaldos institucijų. Turbūt tai turėdamas galvoje, 
pirmojo moksliškai parengto Lietuvos istorijos vadovėlio autorius 
prof. kun. A. Alekna ir suskirstė XIX a. Lietuvos istoriją pagal 
Rusijos carų viešpatavimo metus. Toks XIX a. Lietuvos istorijos 
traktavimas buvo visiškai logiškas ir beveik teisingas, ypač žiūrint 
XIX a. arba jo tradicijoje išaugusio istoriko akimis, kada valstybė, 
o ne tauta, buvo ne tik pagrindinis, bet beveik ir vienintelis 
istorijos veiksnys. Tauta, netekusi valstybinės nepriklausomybės, 
tuo pačiu neteko bet kurio vaidmens istorijoje, atiduodama jį tam, 
kas perėmė jos valstybinį vaidmenį. Dėl to ir XIX a. pirmosios 

pusės Lietuvos istorikas Teodoras Narbutas sulaužė savo, kaip 
istoriko, plunksną ant Zigmanto II Augusto karsto, užbaigdamas 
savo monumentalų 9 tomų Lietuvos istorijos veikalą su jo mirtimi, 
laikydamas, kad po Liublino unijos Lietuva -neteko savo 
valstybinės nepriklausomybės, vadinasi, nustojo bet kokio intereso 
istorikui. Panašiai pasielgė ir kiek vėliau rašęs J. Szujskis su 
Lenkijos istorija, užbaigdamas ją 1795 metais. 

Nepriklausomos Lietuvos istorikai nesutiko nei su A. Aleknos, 
nei juo labiau su T. Narbuto istorinėmis koncepcijomis. Jie ne tik 
pratęsė, ir iš dalies visiškai teisingai, Lietuvos istoriją ligi 1795 m., 
bet bandė austi ir pavergtos tautos istoriją 1795-1918 m. 
laikotarpyje, laikydami, kad ir netekusi valstybinės nepriklausomy- 
bės tauta nenustoja savo istorinės reikšmės. Tiesa, savo originalios 
XIX a. istorijos sampratos jie dar nesuspėjo sukurti, beveik 
raidiškai nukopijuodami vadinamos varšuvinės lenkų istorinės 
mokyklos sampratą. 

Lenkija, kaip žinia, kongresinės karalystės ir kitais vardais 
tebetęsė savo valstybinę egzistenciją, tegu ir baisiai suvaržytą, bet 
vis vien gyvą, kuri sudarė realų pagrindą jos romantiškoms 
svajonėms apie praeities ir ateities didybę. Tai leido Lenkijos 
istorikams ir didelei tautos daliai laikyti jos XIX a. situaciją labai 
laikina, kuri prie kiekvienos mažiausios progos bus lengvai 
pakeista ir leis atsistatyti senajai Respublikai 1772 m. sienose. Dėl 
to Lenkijai taip lengvai sekėsi organizuoti visokius sąmokslus ir 
sukilimus, kurie, dabartinėmis akimis žiūrint, neturėjo jokio 
pagrindo į pasisekimą, bet kurie tada tiesiog tvinko viltimis į 
pergalę. Tik po triuškinančio pralaimėjimo 1863 m. tos viltys ėmė 
dužti. Tik po to imta kritiškiau žiūrėti į savo tolimesnės ir 
artimesnės praeities istoriją, ieškant Lenkijos nelaimių priežasčių 
ne tik grobuoniškoje jos kaimynų politikoje, bet ir savo pačioje 
tautoje, jos būde ir jos institucijose. 

Be abejo, tąja situacijos laikinumo dvasia gyveno ir daugumas 
Lietuvos vadovaujančio sluoksnio; jo politinė programa maža 
tesiskyrė nuo Lenkijos politinės programos. Kiekviena pasitaikiu- 
sia proga jis siekė sujungti savo likimą su Lenkijos likimu, kuris, 
bent politiniu atžvilgiu, buvo žymiai geresnis negu Lietuvos 
"likimas. Maža tesiskyrė to sluoksnio pažiūros į praeities ir ateities 

sampratą nuo Lenkijos. Dėl to kiekvienas įvykis ties Vysla kaip 
mat didesniu ar mažesniu aidu atsimušdavo ties Nerimi ir 
Nemunu, ar tai būtų Napoleono karų metu, ar 1830 ir 1863 m. 
sukilimo metu. Tik labai retais atvejais tarp Varšuvos ir Vilniaus 
iškildavo koks nors stambesnis nesusipratimas, pavyzdžiui, 1811 
m., kada Mykolas Kleopas Oginskis bandė atgaivinti D. Lietuvos 
kunigaikštiją Aleksandro I protektorate. Savo tų metų memoran- 
dume carui jis pirmą kartą išdėstė savo pažiūras į Lietuvos istoriją, 
kurios daugmaž sutiko su mūsų nepriklausomybės laikų istorikų 
pažiūromis. Kiekvienu atveju, jis nelaikė istorinės Lietuvos 
Lenkijos provincija, ko nenorėjo suprasti net XX a. pradžios 
daugumas lenkų politikų ir kai kurie istorikai. Žinoma, kas lietė 
ateitį, jis tikėjosi, kad ir Lenkija prisidės prie jo politinės 
kombinacijos. Tuo būdu unijos idėja šiuo metu, kaip ir praeityje, 
išėjo iš Lietuvos iniciatyvos. | 

„Padėtis gana žymiai pasikeitė tik po 1863 m. sukilimo, kada 
Lietuvos vadovaujančiam sluoksniui, puoselėjančiam Lenkijos- 
Lietuvos unijos mintį, buvo suduotas beveik lemiamas smūgis. Tas 
sukilimas ir po jo sekusi žemės reforma — baudžiavos panaikini- 
mas — ir kiti okupacinės rusų valdžios veiksmai ne tik susmukdė 
ligi tol vadovavusį politinį sluoksnį, bet, beveik visiškai to 
nenorint, sudarė sąlygas, nors ir baisiai pamažu, augti ir kilti 
naujoms jėgoms, kurios paskutiniais XIX a. dešimtmečiais ims 
labai aktyviai reikštis ir nuves Lietuvą visiškai kitokiu keliu, negu 
ją bandė vesti Napoleono laikų, 1831 ir 1363 m. sukilimų Lietuvos 
politikos vadovai. 

Tačiau būtų klaidinga manyti, kad toks persilaužimas įvyko 
staiga, arba kad jis buvo vien tik Muravjovo politikos vaisius. Jo 
šaknų reikia ieškoti daug giliau, pradedant nuo lemtingųjų XVIII 
a. pabaigos įvykių. XIX a. Lietuvoje ištoriko uždavinys ir yra 
atsekti, kaip buvo prieita prie 1883 ir 1918 metų. Vienas 
pagrindinių kiekvieno istoriko uždavinių yra išaiškinti, kaip kūrėsi 
dabartis: kiek prie jos sukūrimo prisidėjo normali įvykių eiga, 


kokios reikšmės turėjo įvairios socialinės ir ekonominės jėgos, kiek 


čia įtakos turėjo vienokios ar kitokios individualinės pastangos. 


Šių pastarųjų vaidmens įvertinimas yra ypač opus dalykas. Dėl jo.. 


dažniausiai ir išsiskiria istorikų nuomonės. Kas vienam gali 

atrodyti neginčijamas nacionalinis didvyris, kitam tebus nesveikos 
fantazijos avantiūristas arba tiesiog maniakas. Net dėl tokio, 
rodos, idealaus laisvės kovotojo, kaip Tadas Kosciuška, vaidmens 
istorikų nuomonės toli gražu nėra vienodos. 

Prof. L. Karsavinas mėgdavo sakyti, kad istorikas greičiau turi 
būti truputį skeptikas. Jis tik apie nedaugelį išsitardavo kaip apie 
didelius vyrus. Istoriko uždavinys nėra kurti mitus. Ne maitinti 
visuomenę kad ir gražiausios praeities miražais, bet parodyti jai 
praeities įvykius, kaip jie iš tikrųjų buvo (Rankės formulė), yra 
pagrindinis istoriko uždavinys. 

Galima ir verta mokytis tik iš teisingai suprastos istorijos. 
Lloyd George savo atsiminimuose apie 1914-18 m. karą rašė: „Jei 
iš meilės adoracijos vertiems prisiminimams ir mums brangioms 
iliuzijoms nutylėsime tiesą ir pridengsime klaidas šlovės laurais, 
nieko neišmoksime ir kitą kartą galėsime jau nebeišvengti 
katastrofos, kurios šį kartą vos per plauką teišvengėme“. 

Kadangi žmonės, juo labiau tautos ir bendruomenės, dažniau 
eina kreivais ir klaidingais keliais, į kuriuos juos ir jas dažnai 
pastumia kaip tik istorikai, negalima užmerkti akių prieš praeities 
klaidas. Tik tų milžiniškų klaidų fone vienas kitas atskiro 
žmogaus, kaip ir tautos, geresnis darbelis įgauna tikrą savo vertę ir 
didybę. Istorikas tarp kita ko neturi pamiršti, kad priešas ne 
visados yra klaidingas. 


1— II 

* Kas yra XIX amžius aplamai ir kuo jis pasireiškė Lietuvoje? 
Chronologiškai XIX. a. prasidėjo 1789 m. Didžiąja Prancūzų 
Revoliucija ir' pasibaigė 1914-1918 m. karu. Dėl baigminės datos, 
berods, nėra jokių abejonių, dėl pradžios datos yra tam tikrų 
svyravimų. Daug kas XIX a. pradeda 1814-1815 m. Vienos 
kongresu, revoliucinį ir napoleoninį laikotarpį priskirdami senojo 
pasaulio ancien regime) pabaigai, o ne naujojo pasaulio pradžiai. 
Tos nuomonės, pavyzdžiui, laikėsi dabar jau klasiškos XIX a. 
istorijos, išverstos į daugelį kalbų, autorius Benedetto Croce. 
Tačiau visos pagrindinės XIX a. idėjos (liberalizmo, demokratijos, 
nacionalizmo ir t.t.) prasidėjo su 1789 metais ir dėl to vargu būtų 

logiška juos išskirti iš XIX a. istorijos. Pats revoliucijos, kaip 
politinės priemonės, faktas XIX a. įgavo lyg ir pilietines teises. 
Teisingai rašė Aleksis de Tocgueville: „Prancūzų revoliucija nuolat 
prasideda iš naujo ir visados pasilieka ta pati“ (cit. H. Kesting, 
Geschichisphilosophie und Weltbuergertum, 1959, įžangos XI 
psl.). Tautinės, o vėliau ir socialinės revoliucijos buvo naujas XIX 
a. Ie fenomenas. „Jo pradžios reikia ieškoti ne tik 1789 m. prancūzų, 

j bet: ir ir šiek tiek anksčiau vykusioje Šiaurės Amerikos revoliucijoje, 
kurios pasaulinė įtaka europocentrinėje istoriografijoje ligi šiol per 
mažai buvo akcentuojama. 

6) dėl Lietuvos, 1795-1918 m. datos labai gerai aptaria jos XIX 
amžių. “Kaip- minėjome, tai buvo pavergtos tautos ir okupuoto 
krašto istorija. Tačiau, ir tokiose sąlygose gyvendama, lietuvių 
tauta nebuvo uždara bendroms XIX a. idėjų įtakoms. XIX a. dar 
nebuvo išrastos visokios uždangos ir sienos, kurių pagalba vienas 
kraštas gali būti beveik visiškai hermetiškai uždarytas nuo viso 
likusio pasaulio. Studijuojant XIX a. Lietuvos kultūrinį ir 
intelektualinį gyvenimą, dažnai tiesiog reikia stebėtis, kaip greitai 
viena ar kita Vakarų civilizacijos idėja rasdavo čia atgarsį. 
Pavyzdžiui, pats liberalizmo žodis pirmą kartą buvo pavartotas tik 
XIX a pirmame dešimtmetyje Ispanijoje, o jau to amžiaus 
antrajame dešimtmetyje liberalinių idėjų temomis buvo plačiai 

diskutuojama Varšuvos ir Vilniaus spaudoje (ž. P. Chmielowski, 
Liberalizm i obskurantizm na Litwie i Rusi 1815-1823, Warszawa, 
1898; plg. mano „Liberalinės minties raida Lietuvoje“ rinkinyje 
Lietuviškasis liberalizmas, Čikaga, 1959). Aplamai, XIX amžiuje, 
kaip ir anksčiau, svetimoji okupacija dar iš esmės nedaug 
tepakeisdavo vienos ar kitos tautos istorinį vyksmą, ypač jos 
intelektualinį ir idėjinį gyvenimą. 

Kokios buvo pagrindinės XIX a. problemos Lietuvoje? Pirmoje 
vietoje turbūt reiktų pastatytį išsilaisvinimo problemą. Nors pats 
okupacijos faktas, kaip matysime toliau, nebuvo labai skaudžiai 
išgyventas, tačiau išsilaisvinimo idėja buvo gyva. per visą XIX a. 
Tik to išsilaisvinimo samprata ne visados buvo tokia pati. 
„Maždaug ligi 1863 m. sukilimo vadovaujantieji Lietuvos sluoksniai 
svajojo atstatyti tai, kas padalinimais buvo sugriauta. Nuo 1797 m. 
brolių Ciecierskių sąmokslo ligi 1863 m. sukilimo vadų Lietuvoje 

politinės programos Lietuvos laisvė retai kada buvo kitaip 
įsivaizduojama, kaip tik jos likimo sujungimu su Lenkijos likimu. 
Tik į XIX a. pabaigą išsilaisvinimas ėmė įgauti tautinės 
nepriklausomybės aspektą. Dabar Lietuvos tautinio sąjūdžio vadai 
ne tik nematė nieko gero tame bendrame likime su Lenkija, bet 
ėmė jausti pavojų iš tokio bendro likimo, juoba, kad daugelis 
Lenkijos laisvės kovotojų ligi pat 1918 m. ir po to nesuprato arba 
nesistengė suprasti lietuvių tautinių aspiracijų. Dar ir šiandien kai 
kurie, ypač emigrantiniai, Lenkijos istorikai sunkiai tegali suprasti 
lietuvių tautinio atgimimo, kaip savarankiško sąjūdžio, prasmę. 
Taip, pavyzdžiu, M. Kukielis, rašydamas apie 1918-1920 m. 
įvykius, nuolat kalba apie lenkų istorines teises į Lietuvos 
teritoriją, lyg Lietuva kada nors būtų priklausiusi Lenkijai (ž. jo 
Dzieje Polski porozbiorowe, London, 1963(2), 643 ir kt. psl.). Šiuo 
atžvilgiu Kotryna II, 1795 m. okupavusi Lietuvą, buvo teisingesnė, 
sakydama, kad ji prisijungė prie Rusijos sritis, kurios niekados 
Lenkijai nepriklausė. Žinoma, čia pat reikia pridurti, kad, jeigu kas 
nepriklausė Lenkijai, nebūtinai turėjo priklausyti Rusijai. 

Antra pagal svarbumą ir aktualumą XIX a. Lietuvoje problema 
turbūt buvo baudžiavos panaikinimo ir aplamai valstiečių padėties 
pagerinimo klausimas. Jau paskutiniais Respublikos metais, ir 
ypač 1792 m. karo ir 1794 m. sukilimo metu, daug kam buvo 
paaiškėję, kad tauta, kurioje 9075 gyventojų buvo vergai, vargiai 
"verta laisvės ir nepriklausomybės. Po 1791 m. gegužės 3 d. 
konstitucijos, kuri valstiečių reikalu pasitenkino tik apeliavimu į 
dvarininkų gerą valią, priėmimo vienas korespondentas iš Lietuvos 
rašė varšuviškėje Gazeta Narodowa: „Jūsų konstitucijoje aš 
nematau vargšo valstiečio laisvės ir nuosavybės garantijos prieš 
žudikišką (bajorijos) gobšumą. .. Kodėl tame pačiame apskrityje 
vienas valstietis teturi dirbti tik dvi dienas geram ponui, o kitas 
šešias blogam ir dar gauti nuo jo lupti?“ Ir korespondentas, kaip ir 
daugelis vėlesnių istorikų, Respublikos žlugimą, tarp kita ko, 
aiškino ir šia valstiečių vergija. Okupacinė valdžia dažnai 
naudojosi šia nenormalia situacija, kai jai priseidavo kovoti su 
rezistencinėmis bajorijos aspiracijomis arba pateisinti vieną ar kitą 
savo veiksmą. Net garsusis 1863 m. sukilimo malšintojas 
Muravjovas, kuris pačioje Rusijoje buvo griežtas baudžiavos 

panaikinimo priešininkas, Lietuvoje rodė nemaža simpatijos 
valstiečiams, tuo siekdamas juos atitraukti nuo sukilimo ir už tai 
užsitarnaudamas iš savo aršiausio priešo ir kritiko Herceno 
„totoriškojo Grakcho“ titulą. 

Baudžiavos panaikinimo ir valstiečių padėties pagerinimo 
problema buvo gyva Lietuvos visuomenėje per visą XIX a. pirmąją 
pusę. Ji „aštrino. I laisvės ir tradicijos įtampą, ji skaldė, tariant P. 
Chmielovskio žodžiais, Lietuvos „visuomenę į „liberalizmo ir 
obskurantizmo lagerius. Ji buvo susijusi ne tik su humanistinėmis 
XIX a. idėjomis, bet plaukė ir grynai iš ekonominių ir ūkinių 
samprotavimų. Po pramoninės revoliucijos atsiradęs Vak. Euro- 
poje didesnis žemės ūkio produktų pareikalavimas, vertė Lietuvos 
dvarininkus suintensyvinti žemės ūkio gamybą. Baudžiavinis žemės 

"ūkis, daugelio nuomone, atrodė nepakankamai našus. 

„ Trečia iš eilės ir galbūt pati įdomiausia XIX a. idėja buvo 
tautybės idėja. Tautybė ir tauta buvo tas naujas veiksnys XIX a. 
istorijoje, kurio beveik visiškai nepažino ankstesnieji amžiai. 
Garsioje prancūzų istorinių veikalų serijoje Levolution de 
Į/humanitė prof. G. J. Weill vieną tomą paskyrė XIX a. Europai ir 
tautybės idėjai (1938). Toji idėja ilgainiui išsikristalizavo ir beveik 
išsigimė nacionalizmo forma, kuris tiek daug bėdos padarė XX 
amžiuje. 


Tautybės problema buvo ypač įdomi Lietuvoje. Čia ji buvo; 
susijusi su baudžiavos panaikinimo ir aplamai valstiečių reikalu. 
Dar XIX a. pačioje pabaigoje Maironis visiškai ne be pagrindo 


rašys Jaunojoje Lietuvoje: 


Jei nori atrasti lietuvį šiandieną, 
Žiūrėk, kur aprūkę šiaudiniai stogai. 

Pati lietuvio sąvoka XIX a. būvyje išgyveno labai reikšmingą 
evoliuciją. Nuo lietuvio sampratos, kokią turėjo T. Kosciuška ar 
A. Mickevičius, ligi Basanavičiaus ir Kudirkos lietuvio sampratos 
buvo didelis skirtumas. XIX a. Lietuvos istoriko vienas svarbiau- 


-— 


siųjų uždavinių ir yra atsekti, kaip iš gente Lituanus natione Polonus . | 


išsivystė tautinio atgimimo lietuvis, kuris 1905 ir ypač 1918 m. 
išdrįs tarti savo galingą žodį, nebijodamas sueiti į konfliktą beveik 
"su visais savo kaimynais. 

Jeigu S. Stanevičiui XIX a. pradžioje atrodė lyg stebuklas, kad 
„Lietuvos senos giminės pražuvime sveikos liko“, tai po šimto 
metų su ja privalės rimtai skaitytis ir savieji, ir svetimieji. Tas labai 

lėtas, bet kartu ir ryžtingas tautinio gaivalėjimo procesas turbūt ir 
yra pati reikšmingiausia XIX a. tema. 


III 


Paskutiniai trys XVIII a. dešimtmečiai, kurie maždaug sutapo 
su Stanislavo II Augusto laikais (1764-1795), žinomi kaip reformų 
laikotarpis. Prieš tai buvęs Saksų dinastijos laikotarpis, gali sakyti, 
Respublikos gyvenimą privedė prie visiško absurdo: beveik visi 
seimai griuvo po liberum veto smūgiais, iškerojusios didikų 
partijos kovojo viena su kita ne dėl kokios nors politinės 
programos, bet dėl svetimų valdovų malonių ir kyšių, svetimos 
kariuomenės žygiavo skersai ir išilgai beveik be jokio pasipriešini- 
mo, o patys didikai ir šlėkta „atsileidę diržus valgė ir gėrė“. 
Tipingas Saksų gadynės auklėtinis, būsimasis Lietuvos artilerijos 
generolas ir Lenkijos lauko etmonas P. K. Branickis būk kalbėjęs, 
kad tikėjimas sielos nemirtingumu ir velnio bei pragaro baime 
būsimajame gyvenime kvailina kareivius, silpnindamas jų drąsą 
(pagal Kitovičiaus atsiminimus cit W. Smoleūski, Przewrot 
umustowy w Polsce wieku XVIII, 1891,146 psl.). Aišku, kad Saksų 
laikų bajoras karys vargu ką geresnio galėjo tikėtis būsimajame 
gyvenime, kaip pragaro. 

Toliau, berods, nebuvo kur eiti. Reikėjo kas nors daryti. Daug 
šviesių galvų, kurios maitinosi galinga srove iš Vakarų plaukian- 
čiomis švietimo gadynės idėjomis, suprato, kad buvo reikalingos 
politinės, socialinės ir ekonominės reformos, be kurių Respublika 
neatsilaikys prieš savo kaimynus. Politinėje srityje reikėjo 
panaikinti liberum veto, įvesti sosto paveldimumo principą ir 
sustiprinti centrinės valdžios galią. Socialinėje srityje reikėjo 
sustiprinti miestus ir pagerinti valstiečių padėtį. Ekonominėje 
srityje reikėjo pakelti žemės ūkį, plėsti prekybos tinklą ir kurti 
pramonę, kuri ligi tol beveik visiškai neegzistavo. Švietimą reikėjo 
atimti iš monopolinių jėzuitų rankų ir priderinti prie naujų laikų 
reikalavimų. Tas būtų sušvelninęs religinės netolerancijos ir 

fanatizmo pavojų. Tai ir buvo tas naujas vynas, kuris įvairiuose 
raštuose, pamfletuose ir kalbose tiesiog liejosi per kraštus. 

Tačiau visa tai buvo daug lengviau pasakyti negu padaryti. 
Respublika jau pačioje savo esmėje buvo be galo konservatyvus 
padaras, kaip ir kiekvienas federacinis ar konfederacinis junginys. 
O Respublikos federacinį pobūdį apsprendė ne tik tai, kad ji buvo 
sudaryta iš dviejų valstybinių vienetų, — Lenkijos karalijos ir D. 
Lietuvos kunigaikštijos — bet kad joje kiekvienas pavietas su savo 
seimeliu, kariuomene ir veto teise buvo beveik nepriklausoma 
valstybėlė. Pavieto seimelio išrinkti atstovai (pasiuntiniai) į seimą 
buvo aprūpinti labai griežtomis ir įsakmiomis instrukcijomis, su 
kuriomis jie negalėjo nesiskaityti. Mokesčių, mobilizacijos, net 
sutarčių su svetimomis valstybėmis klausimai buvo visų pirma 
sprendžiami pavieto seimelyje, o ne kur kitur. Štai kodėl to laiko 
Respublikos seimas priminė daugiau tarptautinę organizaciją 
(Tautų Sąjungą ar Jungtines Tautas) negu parlamentą. O kad 
tokios organizacijos yra nelanksčios bet kokioms reformoms, 
visiems gerai žinoma. 

Štai dėl ko ir Respublikos reformų kelias buvo be galo sunkus. 
Prieš kiekvieną reformą buvo lengva sukelti opoziciją, ypač 
reformų sumanytojus ir šalininkus apkaltinus absoliutinės valdžios 
(absolutum dominium) siekimais, kurios daug kas bijojo labiau 
negu velnias kryžiaus. Formaliai užteko, kad vieno kurio seimelio 
pasiuntiniai, pasinaudodami neginčijama veto teise, pasitrauktų iš 
seimo darbų, ir seimas turėjo griūti. Praktiškai tokių pasiuntinių 
užnugaryje stovėjo koks nors didikas, kurio dvarai sudarė dažnai 
didelę pavieto žemių dalį, ir kuris paviete jautėsi lyg visagalis 
viešpats. O kad būtų galima visus didikus palenkti prie kokios 
reformos, kuri ar šiaip ar taip grėsė jų privilegijuotajai pozicijai 
Respublikoje, sunku buvo ir įsivaizduoti. Reformoms skersai kelio 
stovėjo ne tik baisiai įsišaknijęs didikų ir bajorų individualizmas, 
bet ir, bent nuo XVII a. vidurio, gausūs kyšiai iš svetimų valstybių, 
kurios buvo suinteresuotos Respublikos netvarka ir joss silpnumu. 

Iš tikrųjų Respublika laikėsi dviem principais: "d "nedaryti 
jokių pakeitimų, nes kiekvienas toks paktitimas grėsė Respublikos 
sugriuvimu, ir (2) būti silpna ir nepavojinga savo kaimynams, kurie 
konkuruodami vienas su kitu neutralizuos vienas kito užmačias ir 


39 


stengsis išlaikyti Respubliką tokią, kokia ji visados buvo. Tų laikų 
posakis, kad Respublika laikėsi netvarka, turėjo tam tikro 
pagrindo. Vėliau kai kurie lenkų istorikai (ypač vadinamoji 
krokuviškė istorikų mokykla) ir valstybės žlugimą bandė aiškinti 
ne tiek svetimų valstybių sąmokslu, kiek reformomis, kurios 
suardė senuosius Respublikos pamatus. Jų sukelta opozicija, 
negalėdama pati viena sėkmingai kovoti su reformomis, pagal seną 
įpratimą ieškojo paramos kaimyninėse valstybėse. O tai davė šioms 
pastarosioms progos įsikišti ir gabalas po gabalo draskyti 
Respublikos kūną. Iš tikrųjų Rusija jau nuo 1717 m. pasidarė 
Respublikos valstybinės santvarkos garantas, o nuo 1773 m. 
tokiais garantais buvo pripažintos visos trys pirmajame pasidali- 
jime dalyvavusios valstybės — Rusija, Austrija ir Prūsija. 
Praktiškai Kotrynos II ambasadorius Varšuvoje buvo faktiškasis 
Respublikos valdytojas. 

Padėtis dar labiau susikomplikavo, kai 1789 m. Prancūzijoje 
kilo revoliucija, kuri turėjo nepaprastai didelio atgarsio Lenkijoje 
ir Lietuvoje. Reformų šalininkus tada lengva buvo apkaltinti 
jakobinizmu, ir toks kaltinimas nebuvo visiškai be pagrindo. 
Ketverių metų seimo metu ir dar daugiau 1794 m. revoliucijos 
metu savotiški jakobiniški klubai organizavosi Varšuvoje ir 
Vilniuje. Kosciuška Žemaitijoje ir Kurše buvo vadinamas „mužikų 
generolu", o dar radikalesnis Lietuvos sukilimo vadas Jokūbas 
Jasinskis tiesiog jakobinu. 

Antra vertus, demokratinės idėjos sklido ne tik iš revoliucinės 
Prancūzijos, bet ir iš Amerikos. Tas pats Kosciuška, kuris 
dalyvavo Amerikos nepriklausomybės karuose ir kuris laikė save 
Vašingtono mokiniu, skelbė, kad „laisvę galima apginti tik laisvų 
žmonių rankomis". Kitas Lietuvos sukilimo vadų Karolis Prozoras 
įrodinėjo, pasiremdamas Amerikos pavyzdžiu, kaip neapmokama 
kariuomenė sugebėjo per ištisus metus kovoti dėl savo krašto 
laisvės ir nepriklausomybės. 1794 m. Vilniaus damos nešiojo 
medalionus su tokiu įrašu: „Kai Tėvynės gynyba pareikalavo 
didelių žmonių, atvyko Vašingtono mokinys, o kartu su juo laimė 
ir garbė" (ž. H. Mošcicki, General! Jakob Jasinski, 1917, 379 psl). 

Ligi šiol niekas nebandė nuodugniau panagrinėti klausimo, 
kokios įtakos į tautybių santykius turėio XVIII a. pabaigos 

reformos ir 1794 m. sukilimas. Teoriškai 1791 m. gegužės 3 d. 
konstitucija, kurioje nei Lietuvos vardo nėra paminėta, panaikino 
federacinį Respublikos pobūdį, bet praktiškai ją vykdant dvilypu- 
mo nebuvo išvengta. Targovicos konferencija, kaip reakcija prieš 
gegužės 3 d. konstituciją, federalizmo principą vėl paskelbė 
neliečiamą. Tačiau tautiniu atžvilgiu galbūt svarbiau, kad buvo 
jaučiamas reikalas išversti tą konstituciją į lietuvių kalbą. Berods, 
jokia kita Respublikos seimų. konstitucija prieš tai tokio vertimo 
nesusilaukė. 

1794 m. sukilimo metu, nors ir buvo pripažinta T. Kosciuškos 
bendra vadovybė Lenkijoje ir Lietuvoje (Lietuvoje tokį pripažini- 
mą buvo lengviau išgauti ir dėl lietuviškos jo kilmės, ką jis pats yra 
nekartą pabraukęs), bet praktiškai sukilimas Lietuvoje buvo beveik 
savarankiškas, ypač kol jam vadovavo radikalusis gen. J. Jasinskis. 
Faktas, kad prie sukilimo norėjo ir reikėjo patraukti valstiečius, 
turėjo neabejotinų tautinių pasekmių. Prireikė net ir atsišaukimus 
skelbti lietuvių kalba, tiesa, be galo skurdžia ir pilna lenkiškų 
barbarizmų. Tų atsišaukimų kalbos nei iš tolo negalima lyginti su 
tuo metu ir anksčiau Mažojoje Lietuvoje skelbiamais lietuvių kalba 
Prūsų karalių universalais ir potvarkiais. Vis dėlto kai kur, ypač 
Žemaitijoje ir Kurše, kur prie sukilimo prisidėjo nemaža valstiečių, 
sukilimas įgavo beveik tautinio sukilimo prasmę. Jeigu anksčiau, 
paties Kosciuškos tvirtinimu (daugiau kaip pusšimtį metų prieš 
Karolį Marksą), , valstietis: net nežinojo, kad jis turi tėvynę (ž. B. 
Limanowski, Historia demokracji polskiej,-1946, I t. 49 psl.), dabar 
jis ėtm ėmė k" pamažu suprasti, kas yra Tėvynė. Žemaitijoje ir dvarininki- 
ja dar nebuvo taip toli atsiknojusi nuo savo tautos kamieno. Kaip 
pastebėjo XVIII a. autorius V. Baginskis, skirtumą tarp žemaičių ir 
kitų Lietuvos bajorų sudarė jų paprastumas, blogas išsiauklėjimas 
ir nenoras išsižadėti savo „„balamutnos“ (niekingos) kalbos (ž. M. 
Biržiška, Iš mūsų kultūros ir literatūros istorijos, I t. 86 psl). XIX 
a. pradžioje Žemaičių bajorija duos ne vieną Lietuvos praeities, 
lietuvių kalbos ir literatūros puoselėtoją. 

Kaip ten bebūtų, nauji socialiniai, ekonominiai ir net tautiniai 
vėjai ėmė dvelkti Respublikos gyvenime. Tai ir buvo tas naujas 
vynas, kuris kažin ar nebūtų susprogdinęs senas statines, jeigu 
Respublika 1795 m. būtų išvengusi galutino pasidalijimo. Tai 

gąsdino ne tik kaimynus (ypač konservatyviąją Rusiją), bet ir 
vadovaujančius Lietuvos sluoksnius. Gal ir galima sutikti su 
akademinės Lietuvos istorijos autoriais (J. Jurginiu), kad Respub- 
likos vadovaujantieji sluoksniai („feodalai“) tada atsidūrė kryžke- 
lėje: „ar sukilimą laimėti, atstatyti Lenkijos valstybę ir pralaimėti 
baudžiavą, ar sukilimą pralaimėti, likti, svetimos valstybės 
valdiniais ir gyventi senoviškai, naudojantis baudžiauninko darbu" 
(ž. Lietuvos TSR istorija, 1957, I t. 355 psl). Sprendžiant iš 
vadovaujančių sluoksnių nuotaikų ir veiksmų, galima daryti 
išvadą, kad jie nelabai skaudžiai pergyveno Respublikos išparcelia- 
vimą, ypač kai jiems buyo garantuota kultūrinė ir teisinė 
autonomija. Sunkiau būtų galima sutikti su tos pačios istorijos 
autorių nuomone, kad „prijungimas (prie Rusijos) lietuvių tautai 
turėjo teigiamą reikšmę“ (t. p. 384 psl.). Po carų globa Lietuvos 
lenkinimas, bent ligi 1863 m. sukilimo, ne tik nesumažėjo, bet dar 
sustiprėjo, ypač kol veikė Vilniaus universitetas, šviesiausias lenkų 
kultūros židinys, ne veltui vadinamas lenkiškais šiaurės Atėnais. 

Pagrindinė XIX a, Lietuvos istorijos tema nėra bandymas 
atsekti ir aiškinti tradicinius vadovaujančio sluoksnio siekius ir 
išsilaisvinimo pastangas, kaip jos reiškėsi per napoleonines 
kombinacijas, sukilimus ir kitais būdais. Pagrindinė tema turi būti 


bandymas atskleisti, kaip tos ir kitos pastangos padėjo bręsti ir. 


sąmonėti naujam vadovaujančiam sluoksniui, kuris bus atsirėmęs 
ne į dominuojančią mažumą, bet į visą tautą. Tai ir buvo tas 
naujas vynas, kuris į XIX a. pabaigą ėmė sprogdinti senas statines, 
kurių lankai, bent ligi 1863 m. sukilimo, liko ne tik okupacinė 
Rusijos administracija, bet žymia dalimi ir anas senasis pačios 
Lietuvos vadovaujantis sluoksnis. Kadangi, kaip jau įrodė M. 
Roemeris savo anksčiau minėtame veikale, baudžiavos panaikini- 
mas sudarė ekonominį ir socialinį pagrindą tam naujam elementui 
augti ir stiprėti, jo reikšmė buvo daug didesnė negu, pavyzdžiui, 
1831 ar 1863 m. sukilimų. 

Kokios istorinės ir politinės reikšmės toks atskleidimas 
eventualiai galėjo turėti, galima matyti kad ir iš to, kaip dar 1918- 
1920 m. daug kas bandė įrodinėti, kad Lietuvos tautinis atgimimas 
neturėjo jokio istorinio podirvio, kad jis greičiau tebuvo arba 
rusiškos (muravjoviškos) arba vokiškos (tarybinės) intrigos 

padaras. Buvo bandoma pravesti skirtumas tarp vadinamųjų 
„istorinių tautų", kurios vertos laisvės ir nepriklausomybės, ir 
„neistorinių tautų", kurios to nėra vertos. Interpretuodamas 1918 
m. Amerikos prezidento Vilsono 14 punktų programą, vienas 
įtakingiausių lenkų politikų R. Dmovskis aiškino, kad kaip 
Lenkijos ir kai kurių Austrijos-Vengrijos imperijos tautų išsilaisvi- 
nimas buvo realus, taip „pilnas Lietuvos ar Ukrainos išsilaisvini- 
mas tegali būti tik iliuzorinis. . . Norint būti nepriklausomu, reikia 
prie to nepriklausomumo prinokti“ (ž. J. Lewandowski, Federa- 
lizm, Litwa i Bialorus w polityce obozu belwederskiego, 1962, 34 
psl). R. Dmovskis ne tik nenorėjo pripažinti istorinės Lietuvos 
valstybinės tradicijos, bet ir to fakto, kad lietuvių tauta noko ir 
brendo valstybiniam gyvenimui per visą XIX amžių, ir tai visiškai: 
savarankiškai. J. Pilsudskis, kuris jau 1904 m. savo memorandume 
Japonijos užs. reik. ministerijai įrodinėjo, kad lietuviai, gudai, 
latviai ir ukrainiečiai nebuvo istorinės tautos, tik 1919 m. buvo 
priverstas sutikti bent su federacinėmis lietuvių tautos teisėmis po 
to kai, jo paties žodžiais, „šiame Dievo pasaulyje ima įsigalėti 
šnektos apie žmonių ir tautų brolybę ir (kitos) amerikoniškos 
doktrinėlės" (t. p. 67 psl.). 

Lietuvos XIX amžiaus istorijos modelio beieškant 


Neturime aiškaus savojo XIX | a. Lietuvos istorijos modelio. 
Bendriausia prasme kalbame apie okupuoto krašto ir pavergtos 
tautos istoriją. Bet koks tasai kraštas ir kokia toji tauta? Ar tas 
kraštas — tai senoji Lietuvos didžioji kunigaikštija su visomis jos 
gudų, ukrainiečių, rusų ir lenkų žemėmis? Ar etnografinė Lietuva, 
kuri sudarė tik mažytę buvusios Lietuvos didžiosios kunigaikštijos 
šiauriavakarinę dalį, neapimančią net visos Vilniaus generalguber- 
natūros teritorijos? Ar toji tauta — tai anie senieji Lietuvos 
vadovaujantieji sluoksniai, kurie vis labiau identifikavosi su 
Lenkija, pasisavindami jos kalbą ir kultūrą, ar nauja XIX a. tipo 
tauta, atsirėmusi į savo kalbą ir savo kultūrą? 

Jeigu rašant apie senesniuosius amžius kalbos reikalas nebuvo 
labai aktualus, tai rašant apie XIX amžių kalbos reikalo jokiu 
būdu negalima išleisti iš akių. XIX amžiaus nacionalizmas — 
visiškai naujas fenomenas Europos istorijoje — pirmiausia ir buvo 
atsirėmęs į savo kalbą. Kai kas ne be pagrindo vadina jį 
lingvistiniu nacionalizmu. Simonas Daukantas, kuris nuostabiai 
greitai suprato naujojo nacionalizmo prasmę, visiškai neklydo, 
vesdamas paralelę tarp kalbos ir tautos gyvybės. Įžangoje į savo 
Būdą jis rašė, kad lietuvių tauta buvo jau beveik viską praradusi, 
išskyrus savo kalbą, kuri, kaip žalia bruknelė, ir didžiausiuose 
žiemos speiguose dar tebežaliavo ir rodė, kad tauta dar gyva.(1) 
Gal ir nėra reikalo klausti, ar Radvilai ir Sapiegos mokėjo 
lietuviškai, bet būtina yra klausti, ar Sierakowski ir Kalinowski 


1 S. Daukantas, Raštai, I t. (Vilnius, 1976), p. 408. 

mokėjo lietuviškai ir suprato Lietuvos kaip etninio vieneto 
reikšmę. Jeigu jie kovojo už lenkišką ar gudišką Lietuvą, jų 
negalima laikyti lietuviais, juo labiau Lietuvos didvyriais. 

Tuo XIX amžius ir buvo skirtingas nuo kitų mūsų praeities 
amžių. Kalbos klausimo nekeliant, neįmanoma būtų atskirti savojo 
lietuviško XIX a. istorijos modelio nuo lenkiško, kurį ir pasirinko 
dauguma mūsų istorijos vadovėlių autorių. Kun. Antanas Alekna 
bene buvo čia beveik vienintelė išimtis.(2) 

Kiekvienas istorinio proceso skaldymas (periodizacija) yra 
daugiau mažiau savavališkas aktas. Tačiau mūsų XIX amžius turi 
gana gerai apibrėžtą savitą charakterį su labai aiškia pradine ir 
baigmine data. Jo pradžia susijusi su( 1795 metais, kai senoji 
Lenkijos-Lietuvos respublika buvo galutinai išparceliuota trijų jos 
kaimynų. Jis užsibaigė 1918"m. vasario 16 d. aktu, kai etnografinė 
Lietuva pasiskelbė nepriklausoma demokratine valstybe, nutrauku- 
sia visus saitus su visais savo kaimynais. Kaip visa tai atsitiko, ir 
sudaro Lietuvos .XIX a. istorijos turinį, kurio modelį bandysime 
čia trumpai aptarti. 

Nors mūsų XIX amžių reikia skelti į dvi gerokai skirtingas 
viena nuo kitos puses, tačiau vargu galima sutikti su dabartiniais 
(„tarybiniais“) Lietuvos istorikais, kurie pirmąją XIX a. pusę (ligi 
1861 m.) laiko tik paprasta XVIII a. tąsa, priklausančia 
vadinamajai feodalizmo gadynei. O nuo 1861 m. prasidėjusi | 
kapitalizmo gadynė. Ir giliau nestudijavusiam Lietuvos istorijos 
turi būti aišku, kad tokia periodizacija nėra organiškai išaugusi iš 
paties istorinio vyksmo, bet lyg dirbtinai primesta iš viršaus. 
Pačios feodalizmo ir kapitalizmo sąvokos per daug bendros, 
tinkamos tik patiems elementariausiems istorijos vadovėliams. 
Kaip feodalinė (baudžiavinė) sistema ėmė irti, taip ir kapitalistiniai 
gamybos santykiai atsirasti pradėjo jau XVIII a. paskutiniuose ir 
XIX a. pirmuosiuose dešimtmečiuose.(3) 

Blogiausia su tuo feodalizmo-kapitalizmo modeliu yra tai, kad 
jis lygiai vienodai gali būti pritaikytas kiekvienos tautos istorijai, 
beveik nepalikdamas jai nieko savito, originalaus. Tas modelis apie 


2 Kun. A. Alekna, Lietuvos istorija (Tilžė, 1923). 
3 M. Jučas, Baudžiavos irimas Lietuvoje (Vilnius, 1972). 

1950 metus buvo primestas lenkų istorikams, kurie dar ligi šiol juo 
negali nusikratyti.(4) Tą modelį verčiami taikyti Latvijos ir Estijos 
istorikai, nors tų dviejų kraštų XIX a. istorija gerokai skiriasi nuo 
Lietuvos istorijos. Taikant tą modelį, beveik visiškai nelieka vietos 
Lietuvos įjungimui į Rusijos imperiją ir kokios reikšmės (nebūtinai 
neigiamos) tas turėjo lietuvių tautiniam sąjūdžiui. Maža vietos 
belieka ir tam pačiam sąjūdžiui, kuris, be abejo, yra pats 
pagrindinis ir svarbiausias XIX a. Lietuvos istorijos faktas. 
Nenuostabu užtat, kad naujausioje akademinėje Lietuvos istorijoje 
rusų kalba lenininei Iskrai paskirta daugiau vietos negu Aušrai ir 
Varpvui.(5) Reikia tikėtis, kad periodinėje spaudoje keliamas 
reikalas daugiau reikšmės skirti tautiniam sąjūdžiui ras atgarsio ir 
istorijos vadovėliuose, juo labiau, kad tai iš esmės nesipriešina 
feodalizmo-kapitalizmo modeliui, tik jo per daug elementariai ir 
simplistinei schemai suteikia daugiau turinio ir originalumo. 


Norint teisingai suprasti Lietuvos XIX a. istoriją, reikia 
pirmiausia išsiaiškinti, kas buvo 1795 m. Lietuva ir kuo ji tapo 
1917-1918 metais. Nors Vasario 16 d. dokumente buvo skelbiama 
apie nepriklausomos Lietuvos atstatymą, tačiau iš tikrųjų 1918 m. . 
Lietuva buvo visiškai nauja valstybė, beveik nieko bendro neturinti 
su istorine Lietuvos didžiąja kunigaikštija. Tuojau po Vasario 16 d. 
akto paskelbimo Petras Klimas, vienas iš naujosios Lietuvos 
architektų, rašė Lietuvos aido vedamajame: „Mūsų istorijoje jis 
(Vasario 16 d. aktas) yra naujos gadynės pradžia“. Panašiai 
galvojo dauguma ano meto veikėjų, atstovaujančių labai plačiam 
politinių partijų ir grupuočių spektrui. Tik dr. Jonas Basanavičius 
sakėsi, kad jo partija esanti senoji Lietuvos didžioji kunigaikštija, 
Net jeigu tada būtų laimėjusi ir Vinco Kapsuko koncepcija, 
nebūtų buvę didelio skirtumo. Socialistinė Rusija atsisakė 
„vieningos ir nedalomos Rusijos" sampratos ir sukūrė Sovietų 
Sąjungą, kaip tautinių valstybinių ar autonominių vienetų federaci- 


Ją. 


4 M. Kukiel, Dzieje Polski porozbiorowe (London, 1963), p. 37. 
5 Istorija Litovskoi SSR (Vilnius, 1978), p. 238, 215. 

Kad 1913 m. Lietuva buvo naujas politinis organizmas, turėjo 
pripažinti kiekvienas objektyvus tyrinėtojas. Prof. Mykolas 
Roemeris, naujosios Lietuvos genezės ir konstitucijos aiškintojas, 
pripažino, kad „mūsų laikų nepriklausoma Lietuvos valstybė iš 

"esmės nėra istorinės Lietuvos didžiosios kunigaikštijos tąsa*.(6) 

"Dr. Juozas Purickis, labai aktyviai dalyvavęs tos naujosios 
Lietuvos kūrime, taip pat liudijo, kad ruošiant 1922 m. konstituciją 
„Lietuva iš praeities niekuo pasinaudoti negalėjo. Ta praeitis buvo 
per daug tolima, per daug skirtinga nuo šių laikų gyvenimo, kad 
būtų galima tada veikusios valstybinės santvarkos principus 
panaudoti mūsų laikams“.(7) 

Galbūt sunkiau bus susitarti, kas buvo 1795 m. Lietuva. 
Vieniems atrodė, kad Lietuva, kaip politinis ir tarptautinis 
organizmas, jau buvo nustojusi egzistuoti gerokai prieš 1795 m., 
Kad ji buvo tik paprasta Lenkijos provincija, kitais žodžiais, kad ji 
buvo niekas. Taip maždaug galvojo Ketverių metų seimo vadai, 
skelbdami Gegužės 3 d. konstituciją, kurioje jau ir Lietuvos vardo 
„nebeliko. Ne tik niekas dėl to neprotestavo, bet toji konstitucija 

"buvo Lietuvos vadovaujančių sluoksnių, ypač jaunimo, politinis 
idealas per ilgus XIX a. dešimtmečius. Tiesa, Kotrynai II pasisekė 
sukelti opoziciją prieš tas reformas Targovicos konfederacijos 
pavidalu, bet visi žinojo, kad tai buvo grynas Petrapilio išmislas. 


Iš kitos. pusės, mes mėgstame pabrėžti, kaip Lietuva ligi 
paskutiniųjų stengėsi išlaikyti savo valstybinę tradiciją ir paritetą 
su Lenkija. Tuo atžvilgiu ypač įdomi prof. A. Šapokos vėliausia 
Didžiojo Varšuvos seimo reformų interpretacija: „Taigi 1791.X.20 
Lietuvos atstovai pasiekė tai, ko buvo Lietuva siekusi per 200 su 
viršum bendrojo su Lenkija sugyvenimo metų. Lietuvos tezė, kad ji 
yra Lenkijai visiškai lygus respublikos vienetas, laimėjo tada, kai 
buvo norėta sukurti pirmą abi valstybes apimančią centro 
valdžią".(6) Formaliai tai teisinga. Tiesa, kad tas paskutinis iš visos 


6 Mykolas Roemeris, Lietuvos konstitucinės teisės paskaitos, It. 
(Kaunas, 1937), p. 19. 

7 Pirmasis Nepriklausomos Lietuvos dešimtmetis, 1918-1928 (Kaunas, 
1930), p. 112-113. 

8 Lietuvių enciklopedija (Bostonas), IV t., p. 515. 

Ni 


- 


eilės unijos aktų vadinosi „abejų tautų susižiedavimu" (,„Zaregczen- 
ie obojga narodėw“). Bet toje formulėje ne taip svarbūs žodžiai 
„abi tautos", kas ano meto kalboje reiškė Lietuvos ir Lenkijos 
vadovaujančius sluoksnius, bet žodis „susižiedavimas“, kuris reiškė 
beveik fiziologinį tų sluoksnių suartėjimą. 

„Akcentuodami daugiausia Lietuvos didikų pastangas išlaikyti 
formalų I Lietuvos atskirumą nuo Lenkijos, mes negalime ignoruoti, 
fakto, kaip toli buvo nueita bendravimo ir visiškos asimiliacijos 


"kryptimi. Kažin ar tautų analuose rasime kitą tokį atvejį, kur dvi 


etniškai visiškai skirtingos tautos būtų taip suartėjusios, kad jų 
tarpusavinius santykius tiksliau galima buvo išreikšti fiziologiniais, 
o ne teisiniais terminais. Iš tikrųjų jos vis labiau darėsi „vienu 
kūnu" ir „viena tauta", kaip to reikalavo Liublino unija. Ir tas 


„kūnas vis labiau virto Lenkija, o toji tauta — lenkų tauta. 


Prisiminkime tik, kad 1770 m. iš 911 Lietuvos kunigų tiktai 120 
mokėjo lietuviškai.(9) Žodžiu, Lietuva vis labiau prarado savo 
„etninį ir politinį veidą. 

"Užtat" su etniniu klausimu visiškai nesiskaitė pasidalinimų 
vykdytojai, dalį lietuviškų žemių (Užnemunę) pasigrobdama 
Prūsija, kitą didesnę dalį — Rusija. Visiškai nekilo nei klausimo 
suteikti jai kokį nors autonominį statusą, kaip tai atsitiko su 
Suomija 1809 m. ir su Lenkija — 1815 m. Buvusiose Lietuvos d. k- 
jos žemėse buvo įvesta normali gubernijų sistema. Rusijos akimis 
1795 m. Lietuva, kaip atskiras politinis ir etninis vienetas visiškai 


. neegzistavo. Rusijos politiniuose sluoksniuose nekilo jokio 


lietuviško klausimo ligi XIX a. antros pusės. Buvo tik buvusių 


„Lenkijos provincijų arba“ Lenkijos klausimas. 


Žinoma, niekas tada neklausė, ką galvojo liaudis — valstiečiai 
ir baudžiauninkai — apie 1795 m. Lietuvą. Iš truputį vėlesnių 
liudininkų galima spėti, kad tai liaudžiai toji 1795 m. Lietuva buvo 


„ponų Lietuva. O tas ponas jau buvo pasidaręs beveik tas pat kaip 


9 S. Bednarski, Upadek i odrodzenie szkėl jezuiskich w Polsce (Krakow, 
1933). Kartais Lenkuose buv. Lietuvos žemės buvo vadinamos 
Lenkijos kolonija. Ta mintis jau buvo kilusi Liublino seime, ją kartojo 
lenkai ir 1918-1919 m. Paryžiuje, ž. Historia Polski, IV t., I d. (1969), 
p. 267. 

lenkas, vadinasi, ne savas, bet svetimas ponas. Simonas Daukan- 
"tas, pats iš tos liaudies kilęs ir jos godas supratęs, turbūt teisingai 
atspėjo jos nuomonę sakydamas, kad kai „susiedai antpuolę 
išsidalijo Lietuvos ūkę (suprask, valstybę), svietas (suprask, 
paprasti žmonės, liaudis) tuo tarpu nuvargęs vampsojo tam 
dedantis, vildamos naujus ponus malonesnius dėl savęs rasiąs".(10) 
Panašiai liudijo ir Jonas Goštautas, bajoriškos kilmės, bet 
demokratinių pažiūrų, vienas iš 1831 m. sukilimo vadų, vėliau 
emigrantas Prancūzijoje. Esą tame sukilime dalyvavę valstiečiai 
samprotavo: ,„Ar maskvėnas ponas, ar lenkas, baudžiauninkas vis 
tiek bus baudžiauninku, o ponas — ponu“". Ir Goštautas visiškai 
nesistebi tokiu galvojimu.(11) Kitoje vietoje tas pats Goštautas dar 
griežčiau nusako liaudies pyktį: „Laisvė, kuri buvo prieš 
prijungiant Lietuvą prie Rusijos, buvo blogesnė už didžiausią 
nelaisvę". Įdomu, kad tarp priekaištų, kuriuos liaudis darė 
ponams, buvo ir tas, kad jie nebemokėjo lietuvių kalbos. Be abejo, 
nei ta pati liaudis, nei iš jos išėjusi inteligentija negalėjo 1795 m. 
Lietuvos laikyti idealu, kurio būtų verta siekti ir dėl kurio būtų 
verta kovoti. 
Taip suniekėjusi buvo 1795 m. Lietuva. Kaip iš jos išaugo 1918 2 
m. Lietuva — štai mūsų XIX a. istorija. Tautų analuose turbūt 
taip pat sunkiai rasime kitą tokį atvejį, kur beveik iš nieko tauta 6 
per palyginti trumpą laiką tampa sąmoningu savo likimo kalviu. : 
Tame sudėtingame procese veikė trys galingi varikliai: lenkų — | 
rusų konfliktas; lietuvių — lenkų konfliktas; ir lietuvių — rusų | 
konfliktas. Tai ir sudarė mūsų XIX amžiaus dinamiką. Br: 


Tuojau pat reikia pasakyti, kad nei vieno tų konfliktų nereikia 
perdėti. Garsiausiai prasiverždavo lenkų-rusų konfliktas, tačiau, 
kaip teisingai pastebėjo V, Feldmanas, po 1815 m. net ir pačioje 
Lenkijoje „niekas negalvojo apie nutraukimą ryšių su Rusija“. 
Aplamai po daugiau negu dviejų dešimtmečių revoliucijos ir karų 
pasaulis jautėsi pavargęs, troško taikos ir ramybės. Užtat ir tas 


10 S. Daukantas, Raštai, I t. p. 646. 
11 J. Goštautas, Ponas Teisėjaitis arba pasakojimas apie Lietuvą ir 
Žemaitiją (Vilnius, 1967), p. 86. 

konfliktas greičiau buvo tik duslus požeminis dunksėjimas, kurį tik 
su geru seismografu galima buvo pajusti. Labai sudramatizavo 
pirmąjį to konflikto etapą Adomas Mickevičius ir kiti vadinamos 
Didžiosios emigracijos laisvės kovotojai, bet kai prisimeni, kaip 
šiltai tas pat Mickevičius, kaip tremtinys, buvo priimtas Rusijoje, 
kaip jam atsidūrus Paryžiuje ir susirgus Rusijoje buvo renkamos 
aukos, 0 jam mirus net buvo siūloma pastatyti paminklas tam 
„garsiajam mūsų priešui", turi pripažinti, kad XIX a. konfliktai, 
toli gražu nebuvo tokie barbariški ir nehumaniški, kaip XX a. 
konfliktai. 

Lenkijos ir Lietuvos vadovaujantiems sluoksniams valstybės 
praradimas buvo didelis smūgis. Daug kas galvojo, kad kartu su 
valstybe žlugs ir lenkų tauta bei kalba ir kad jau pats laikas rinktis 
naują tautą ir pasidaryti austru, prūsu arba rusu. Net toks paskum 
emigracijoje karštas patriotas, legionininkų himno autorius 
Juozapas Vibickis (1747-1822) Lenkijos likimą lygino su Trojos, 
Kartaginos ir Spartos likimu. O Lietuvos vadovaujantieji sluoks- 
niai dūsavo dar ir dėl to, kad jiems ir mirti neleidžia kartu su 
lenkais. Tačiau po pirmo smūgio jie greitai atsikvošėjo ir ėmė 
svajoti vėl apie susijungimą su Lenkija, kuri po 1815 m. gavo gana 
plačią autonomiją ir labai demokratišką konstituciją. Akylus ano 
meto Lietuvos nuotaikų stebėtojas Stanislovas Moravskis (1802- 
1853) rašė, „kad visi, kurie žinojo, ko nori, kurie žinojo, ko nenori, 
ir kurie aplamai nieko negalvojo, visi troško ir ilgėjosi, kad Lietuva 
vėl susijungtų su Lenkija ir naudotųsi su ja tomis pačiomis 
gėrybėmis".(12) 

Ne tik troško, bet ir darė viską, kas tik buvo galima. Užtat 
Vilnius dažnai buvo kovingesnis už Varšuvą. Brolių Ciecierskių 
sąmokslas, filomatų-filaretų ir kitų moksleivių bylos, 1831 m. 
sukilimas, Simono Konarskio konspiracija, „naujosios Lenkijos" 
sąjūdžiai šimtmečio viduryje — visa tai liudijo, kaip toli ta laisvės 
kova siekė. Įdomu, kad ir patys žymieji emigracijos vadai — 
Adomas Čartoriskis ir Jokimas Lelevelis — buvo suaugę su 
Vilniaus universitetu, kaip ir du didžiausi poetai — A. Mickevičius 
ir Julius Slovackis. 


12 S. Morawski, Kilka lai mtodosci mojej w Wilnie (1959), p. 267. 

Bet ar dėl to jau tą konfliktą galima paversti lietuvių-rusų 
konfliktu, kaip tai dažnai daroma mūsų istorijos vadovėliuose ir 
istorinėje literatūroje? Niekas tada jo taip nevadino: nei patys 
Lietuvos vadovaujantieji sluoksniai, nei Vilniaus universiteto 
studentai bei Kražių ir Kėdainių moksleiviai, nei caro administraci- 
ja Petrapilyje bei Vilniuje, nei juo labiau Lietuvos liaudis, kuri lyg 
rodos nuolat kartojo: ne mūsų pupos, ne mūsų ir kiaulės. 

1795 metų Lenkija buvo visiškai ne tas pat, kaip 1795 m. 
Lietuva. Teisingai sako prof. Marijonas Kukielis, gražios Lenkijos 
XIX a. istorijos autorius, kad 1795 m. Lenkija nebuvo išgverusi 
valstybė, ji buvo pasinešusi į reformas, pažangi, pilna gyvybės, 
pasitikėjimo savo jėgomis ir savo ateitimi.(13) Gegužės 3 d. 
konstitucija buvo ateinančių Lenkijos kartų idealas, o galantiškas 
Tado Kosciuškos sukilimas kaitino tų kartų kovos dvasią. Lenkų 
„kultūros ekspansijos prasme Lenkija XVIII a. pabaigoje buvo 
pasiekusi daugiau negu bet kada praeityje. Tą netrukus įrodys 
nepaprastas tos kultūros suklestėjimas Vilniaus universitete. 

Nėra nei mažiausios abejonės, kad tais idealais ir ta kovos 

dvasia buvo užsikrėtusi ir Lietuva, ypač jos mokyklinis jaunimas. 
Ano meto Lietuvos mokyklos, išskyrus kai kurias parapijines 
mokyklas, ne tik buvo totališkai lenkiškos, ne tik jose nebuvo 
mokoma lietuvių kalbos, bet dargi vedama kova prieš ją, prieš 
visokius vadinamus „„litvinizmus“. Suprantama, kad tokiose 
mokyklose auklėjamas jaunimas persiėmė patriotine lenkiška 
dvasia. Tai ypač išryškėjo moksleivių bylose 1823-24 metais ir 1831 
m. sukilime. Jų siekimuose niekur neiškilo ir negalėjo iškilti 
Lietuva, kaip atskiras nacionalinis vienetas,(14) nes tokio naciona- 
linio vieneto dar ir iš viso nebuvo. Būti laisvu, reiškė pasidaryti 
lenku. Net ir lietuviškuose 1831 m. atsišaukimuose žmonės buvo 
raginami būti lenkais, nes ir „Dievas su lenkais“, o Trakų 
apskrities sukilimo akte tiesiog buvo skelbiama: „Norime ir savo 
pareiga laikome sudaryti su Lenkija vieną tautą ir jėgą ir viena 
konstitucija vadovautis". 


13 M. Kukie!, Dzieje Polski porozbiorowe (1963), p. 37. 
14 M. Lukšienė, Lietuvos švietimo istorijos bruožai XIX a. pirmojoje 
pusėje (Kaunas, 1970), p. 458. 

Nieko nuostabaus užtat, kad ir rusų valdžia į tą kovą žiūrėjo, 


„kaip į kovą prieš lenkų įtaką Lietuvoje. 


Iš esmės padėtis nepasikeitė ir 1863 m. sukilime, kurį Mikalo- 
jus Akelaitis teisingai pavadino „lenkų vaina su maskoliais".(15) 
Įdomu, kad to paties Akelaičio žiniaraščio (laikraštėlio) len- 
kiškas pavadinimas skambėjo taip: ,,„Wiadomosci o Naszej 
Wojnie z Moskalami" („Žinios apie mžsų karą su maskoliais“). 
Verta čia pabraukti žodį „mūsų“. Kodėl Akelaitis negalėjo to 
žodžio pavartoti lietuviškajame to laikraštėlio pavadinime, juk jis 
buvo aiškus unijos su Lenkija šalininkas? Nežinau, ar kas nors yra 
bandęs atsakyti į tą klausimą. Galima būtų tik spėti, kad Akelaičio 
sąmonėje jau brendo dviejų Lietuvų sampratą: senos ios lenkiško- 
sios Lietuvos ir naujosios lietuviškosios Lietuvos, kurios labui jis 
nemažai buvo pasidarbavęs. „Jis žinojo, kad 1863 m. sukilimas dar 
tebebuvo už lenkiškąją Lietuvą, užtat jam ir tiko „lenkų vainos su 
maskoliais" pavadinimas. Pavadinus tą sukilimą „mūsų vaina su 
maskoliais" implikuotų tą naująją lietuviškąją Lietuvą, kuriai dar 
per anksti buvo pradėti kariauti su rusais. Lietuvių-rusų konfliktas 
dar nebuvo gimęs. Dar vis tebevyko lenkų-rusų konfliktas. 
Neturėdamas ką daug pasakyti apie tą „vainą“ Lietuvoje (jis ją 
vadina tik ,,vainele“), Akelaitis apgailestavo, kad jo paties 
Augustavo gubernija buvo visiškai apsnūdusi ir pasidžiaugė tik, 
kad Lietuvoje į sukilimo viršūnes kartais prasimušdavo paprasti 
valstiečiai (mini Adomo Bitės ir Mykolo Puidoko pavardes). 
Rodos, tuo jis lyg norėjo pasakyti, kad ar jau ne laikas pradėti 
galvoti apie naujus Lietuvos vadovaujančius sluoksnius. 


Niekas ligi šiol nėra nuodugniai tyrinėjęs lietuvių-lenkų 


„ santykių XIX amžiuje. Tie santykiai vystėsi dviejose plotmėse: tarp 
Vilniaus ir Varšuvos ir Lietuvos viduje. Pirmoje plotmėje galima 
“buvo tik klausti: ar Lietuvos lenkai kuo nors skyrėsi nuo Lenkijos 


lenkų, nes apie gyvą lietuvių tautą Varšuva taip pat nieko nežinojo, 
kaip ir Petrapilis. Lietuvių tauta jiems tebuvo kažkur nuskendusi 
praeityje ir ji niekados nebesugrįš. Iš tiesų Varšuva nedaug težinojo 
ir nelabai norėjo žinoti ir apie savo laiko Lietuvos lenkus, kaip 


15 Prasa tajna z lat 1861-1863, 3 dalis (1970), p. 194-8. 

paprastai sostinei nelabai įdomu, kas dedasi provincijoje. O 
Lietuva jiems ir tebuvo Lenkijos provincija arba kolonija. Į žmogų 
iš Lietuvos Varšuvoje žiūrėjo su tokia pačia nuostaba lyg jis būtų 
atvažiavęs iš Amerikos. Taip bent liudijo vilniškių Gatvės žinių 
(„„Wiadomosci Brukowe“) korespondentas ir tai pačiu Vilniaus 
universiteto klestėjimo metu. Toms pačioms Gatvės žinioms ypač 
sunku tai suprasti, kadangi joms Lietuva buvo tą pati Lenkija 
(„kraj nasz polski"), o jie, šubravcai, tokie pat, gal dar geresni, 
kaip Varšuvos lenkai. Tik pats Varšuvos elitas (Stanislovas 
Staszic) suprato, kad jeigu tuo metu lenkų kalba ir kultūra nebūtų 
pražydusi Vilniuje, kažin ar ji būtų išsilaikiusi ir visoje Lenkijoje. 
Tiesa, jie dar kartais tebesivadino lietuviais, bet tarp tokio 
lietuvio ir lenko nebuvo prieštaravimo, kaip nėra prieštaravimo 
tarp brito ir anglo. Gražiai tą išreiškė A. Mickevičius savo 
Piligrimų knygose. Koks skirtumas, klausė Mickevičius, jeigu 
vienas sūnus vadinasi Vladislovas, o kitas — Vytautas. Jų abejų 
pavardė — „lenkas. Nebuvo didelio skirtumo ir jų ateities 
perspektyvose; gal tik Vilniaus lenkuose buvo populiaresnė unijos 
idėja, o Varšuvos — vieningos tautinės Lenkijos valstybės, kaip ją 
suprato Ketverių metų seimas ir Gegužės 3 d. konstitucijos 
autoriai. Lietuva turėjo būti tik dar kelios lenkų vaivadystės. 
Vėliau, po 1863 m. sukilimo, daugiausia rusų administracinių 
organų spaudžiami, jie ėmė vengti ir lietuvio, ir lenko vardo, 
nusikaldami naują „kraštiečio“ (,,krajowiec“) pavadinimą. Iš tų 
kraštiečių išsivystė galinga lenkų federalistų srovė, kovojanti už 
didžiąją Lenkiją, į kurią įeitų Lietuva, Gudija ir Ukraina.(16) 
Tačiau staiga ir beveik netikėtai XIX a. pradžioje pačioje 
Lietuvoje iškilo: lietuvių-lenkų santykių klausimas. Žemaičiuose (o 
gal ir Vilniuje?) atsirado lietuvių patriotų būrelis, kuriam be 
garsios Lietuvos praeities parūpo dar ir dabartinė lietuvių tauta su 
savo kalba, papročiais, liaudies kūryba. Paprastai tai vadinama 
"lituanistinių sąjūdžiu, bet gal bus ne per daug tai pavadinti ir 


16 Apie tai įdomius svarstymus parašė žymus vilnietis, teisininkas prof. 
Zigmantas Jundzillas ,,Z dziejow polskiej myšli politycznej na ziemiach 
b. W. X. Litewskiego", Alma Mater Vilnensis (1958), p. 40-85. Jis 
kalbos nelaikė būtinu tautybės atributu. 

lietuvių tautiniu sąjūdžiu, kuriam Simonas Stanevičius net 
savotišką himną parašė („Šlovė žemaičių“). Tas sąjūdis rado 
atgarsio ir kitur Lietuvoje, traukdamas į savo pusę tokį kun. 


„Antaną Strazdą; bet kartu truputį baimės įvarydamas tiems 


lietuviams, kurie jau buvo susigyvenę su lietuvio-lenko tapatybės 
idėja. Iš čia turbūt ir tos šubravcų ir jų Gatvės žinių patyčios iš 
Dionizo Poškos Baublio, į kurias galima žiūrėti, kaip į pirmą 
lietuvių-lenkų" konflikto apraišką. Ar tik ne tokiems skrupulams 
išsklaidyti tas pat Stanevičius ir bus parašęs savo garsiąją 
pasakėčią „Arklys ir meška", kad lietuvių (žemaičių) tautinis 


'sąjūdis nebūtinai bus priešingas unijinėms idėjoms. Truputį vėliau, 


XIX a. viduryje, Mikalojus Akelaitis, pats valstietis, bet mėgęs 
draugauti su ponais, labai rūpinosi lietuvių kalba ir kultūra, bet 
kartu karštai agitavo už Lietuvos-Lenkijos. uniją, kuri esą 
nebūtinai turėtų reikšti Lietuvos sulenkinimą.(17) 

Panašiai galvojo ir Antanas | Baranauskas, rašęs gražias 
lietuviškas eiles ir rūpinęsis lietuvių kalba, bet taip pat nuoširdžiai 
ir karštai tikėjęs lietuvių-lenkų unija. Kai kas jam priskiria ir 
„litvomano"“ žodžio išradimą,(18) o karštuolis J. Tumas- 
Vaižgantas jį net išgama pavadinęs. Iš antros pusės, varšuviniai 
lenkai tą tapį Baranauską, kaip ir Mikalojų Daukšą) laikė tokiais 
litvomanais, kurie, rūpindamiesi savo tauta, nenorės tos jaunosios 
Lietuvos jėga atplėšti nuo lenkybės.(19) 

Iš tikrųjų tada, XIX a. paskutiniais dešimtmečiais, ir pačioje 
Lietuvoje lietuvybės skatinimas dar atrodė toks nenatūralus ir 
neprotingas daiktas, jog jis galėjo atsirasti tik nesveikų smegenų 
galvose. Iš čia ir litvomano, kaip tautinio, o gal ir religinio, 
fanatiko vardas. Ypač Lietuvos dvaruose. Gabrielė Petkevičaitė, 
kuri labai gražiai laviravo tarp dvaro ir kaimo (tokie tada buvo ir 
V. Putvinskis, ir J. Juškytė, ir Lazdynų Pelėda, ir daugelis kitų), 
prisiminė: „Man pačiai teko girdėti sulyginant žmonių inteligentų 


17 A. Janulaitis, Mikalojus Akelaitis (Vilnius, 1969), p. 34. 


18 J. Bagdonas, Iš mūsų kovų ir žygių, I (1930), p. 11. 
19 A. Brūckner, „Polacy a Litwini", rink. Polska i Litwa w dziejowyn 
stosunku (1914), p. 389. 

ginčų: ar litvomanija yra tikybinė sekta, ar tik limpamoji protligė 
(psichozė), tarp jaunuomenės siaučianti“.(20) 

Litvomanų-lenkomanų ginču lietuvių-lenkų konfliktas pačioje 
Lietuvoje pasiekė aukščiausio laipsnio. Jis neišvengiamai buvo 
aštrus ir piktas, kaip paprastai būna tos pačios šeimos ginčai. 
Maironis „Jaunojoje Lietuvoje" prisimena: 


Tikėjos prikelti kapus Gedimino 
Ir kalbą senovės gadynės, 

Užtai litvomanais visi išvadino 
Ir net piktadariais tėvynės. 


Tų litvomanų iš tikrųjų buvo tik saujelė. Ir Basanavičius su Petru 
Vileišiu, ir Kudirka su Jablonskiu susirašinėjo dar lenkiškai. 
Pastarasis vėliau prisimindamas Marijampolės gimnazijos laikus ir 
pasikalbėjimus (žinoma, lenkiškai) su Kudirka, rašė: ,, Aukštosiose 
klasėse buvau drauge su V. Kudirka. Ir mudu to mūsų gyvenimo 
negerumus suprasdavova — pasikalbėdamu išrasdavova, kad 
nereikią savos kalbos gėdytis, tik sakydavova, kad nereikią visur 
savo kalba verstis, kad tik pasiutėliai („„szalency“) galį svajoti apie 
lietuviškosios kalbos įsigalėjimą viešajame mūsų krašto gyvenime, 
apie visokius savus to gyvenimo raštus, apie savo laikraštį, apie 
savą literatūrą, apie savus Kraševskius, Mickevičius. . .*(21) 
Didžiausias tų savų raštų, savos literatūros ir savos kultūros 
stabdys/buvo ne carinė administracija, bet tas daugumos (Maironis 
sako „visų“) įsitikinimas, kad Lietuva pati viena negalės gyventi, 
kad ji savo likimą turės būtinai susieti su Lenkija. Kas kitaip 
galvoja, tas yra pamišėlis, „,„piktadaris“, dabar pasakytume, 
disidentas, kurio vieta kalėjime arba psichiatrinėje ligoninėje. Dar 

1911 m. Roemeris rašė Lietuvos žiniose, kad, nors ir gerokai 

 ——— 

20 G. Petkevičaitė, Krislai (Vilnius, 1966), p. 467. Įdomu, kad kaip 
Lietuvoje litvomanų-lenkomanų ginčas, taip Suomijoje buvo gyvas 
finomanų-svekomanų ginčas. Svekomanai buvo unijos su Švedija 
šalininkai. A. V. Igelstrom „Finlandija“ leidinyje Formy nacionalnogo 
dviženija v sovremennych gosudarstvach (1910), p. 625-653. 

21 A. Piročkinas, Prie bendrinės kalbos ištakų: J. Jablonskio gyvenimas 
ir darbai 1860-1904 m. (Vilnius, 1977), p. 24. Žodį „szalency“ 
Jablonskis verčia pasiutėliu. Iš tikrųjų čia geriau tiktų pamišėlio žodis. 

pažengta tautinio atgimimo keliu, „tačiau da nepasisekė jai 
sulaužyti Lietuvos lenkų pasenėjusios pažiūros, kuri į Lietuvą žiūri 
kaip į Lenkijos parubežiaus dalį ir į lietuvių tautą kaipo į lenkų 
tautos aiskalą“.(22)- 

Kaip žiūrėjo Varšuvos lenkai į lietuvių tautinį sąjūdį ir į 
litvomanų-lenkomanų ginčą? Reikia tuojau pat pasakyti, kad 
tikrieji lenkai su nemažu susidomėjimu sekė tai, ką Dziennik 
Poznanski 1883 m. pavadino „lietuviškuoju fenomenu“ (,„,objaw 
litewski"). Jiems tai buvo netikėta ir mažai suprantama, nes jie taip 
pat buvo įpratę prie mickevičinės lenko-lietuvio sampratos. Nieko 
blogo nematė, jei lietuviai („Žemaičiai“) melsis lietuviškai iš 
lietuviškų maldaknygių. Bet kai paaiškėjo, kad Aušra ir kiti 
lietuviški laikraščiai eina toliau negu lietuviška maldaknygė, lenkų 
spauda tiesiog piestu šoko prieš lietuvių tautinį sąjūdį, laikydama jį 
rusų ar net ir vokiečių pagimdytu. Tai nusitęsė maždaug ligi 1918 
m.(23) 


Sunkiausia šaltai ir nešališkai kalbėti apie lietuvių-rusų 
santykius XIX amžiuje. Faktas, kad XVIII a. pabaigoje Lietuvos 
žemės buvo įjungtos į Rusijos imperiją savaime tuos santykius 
pastato į nuskriaustojo ir skriaudėjo poziciją. Taip dažniausiai 
mūsų istorijos vadovėliai tuos santykius ir vaizduoja. Šiuo 
atžvilgiu didelio skirtumo nėra tarp nepriklausomybinių (,„„buržua- 
zinių") ir dabartinių („tarybinių“) istorikų. Pastarieji norėtų tik 
visą kaltę suversti ant carinės valdžios, daugiau ar mažiau 
teisindami pačią rusų tautą, ypač jos pažangiuosius (,,„demokrati- 
nius"), socialistinius ir revoliucinius sluoksnius. Iš tikrųjų valdžia yra 


22 G. Petkevičaitė, Pasikalbėjimai (1967), p. 757. Pacitavus tuos žodžius 


Petkevičaitė pastebėjo, kad bene Roemeris ir buvo vienintelis, kuris 
suprato savo krašto piliečio pareigas. 

23 J. Ochmanski, Litewski ruch narodowo-kulturalny w XIX wieku 
(1965), p. 178-197. Apie vėlesnius laikus P. Lossowski, „Litewski ruch 
narodowy w polskiej myšli politycznej 1883-1914", rinkinyje Polska i 
jej sąsiedzi (Wroclaw, 1975), p. 119-157. 

taip pat esminis kiekvienos valstybės elementas kaip žmonės 
(tauta) ir žemė (teritorija). Mūsų atveju carinė valdžia kartais 
geriau suprato lietuvių tautos interesus negu, pavyzdžiui, kai kurie 
dekabristai arba socialistai. Norint teisingai suprasti lietuvių-rusų 
santykius, reikia labai gerai įsisąmoninti, kas buvo 1795 m. 
Lietuva. Užtat šiame straipsnyje taip labai šį momentą ir 
akcentuojame. 


Taigi kalbame apie lietuvių-rusų, ne apie Lietuvos-Rusi sijos 
santykius. Daug kas tų dviejų dalykų neskiria. Ligi "XVIII a. 
galima buvo ir reikėjo kalbėti apie Lietuvos didžiosios kunigaikšti- 
jos ir Maskvos, vėliau Rusijos imperijos, santykius. Bet tų santykių 
negalima perkelti į XIX amžių, nes, kaip minėjome, Lietuva, kaip 
politinis i ir r valstybinis vienetas, nustojo egzistavusi anksčiau, negu 
jos žemės buvo prijungtos prie Rusijos. Tos žemės buvo prijungtos 
prie Rusijos ne kaip atskiras politinis ir socialinis vienetas, bet kaip 
Lenkijos valstybės dalis. Ilgą laiką jos ir sudarė pagrindinį lenkų- ' 
rusų konflikto objektą, kurio negalima automatiškai paversti 
lietuvių-rusų konfliktu. Pirma turėjo susižiesti lietuvių tauta, kaip 
atskiras politinis ir socialinis vienetas, kad galėtų gimti jos 
santykiai su kitomis tautomis. Tame tautos formacijos procese, 
kuris ir buvo pagrindinis Lietuvos XIX a. istorijos faktas, Rusijos 
vaidmuo nebuvo vien tik neigiamas, kaip daug kas galvoja. Dažnai 
atsitiktinai, o kartais ir sąmoningai Rusija prisidėjo prie tos 
formacijos, ne tik kovodama su lenkų įtaka Lietuvoje, bet ir 
tiesiogiai palaikydama lietuvių (žemaičių) gimines, kai dar apie 

tautą buvo per anksti kalbėti. 


Nežinia, ar iš tikrųjų Kotryna II Rusijos politinę programą 
naujai prijungtose buv. Lietuvos d. k-jos žemėse nusakė trimis 
prancūziškais žodžiais — depoloniser, decatholiciser, demoraliser 
(nulenkinti, nukatalikinti, nudorinti), tačiau būdinga, kad toje 
programoje nerandame žodžio „„delithuaniser“ (nulietuvinti). Ne 
tik nulietuvinimo klausimas nekilo Kotrynos II galvoje, tokio 
klausimo dar nekėlė nei garsusis Muravjovas, kuris aplamai uoliau 
vykdė Kotrynos II politiką negu visa eilė Vilniaus generalguberna- 
torių prieš jį ir po jo. Teisingai rašė dr. Jonas Totoraitis maždaug 
prieš 60 metų: „Ir jam (Muravjovui) ir ištvirkėlei carienei lietuvybė 

išrodė tokia menka, kad jiedu neminėjo jos tarp griaujamų daigtų. 
Juodu mintijo, kad lietuvybė jau mirus savaime“".(24) 

Vis dėlto nuo XIX a. pradžios jau galima kalbėti apie šiokius 
"tokius lietuvių-rusų santykius. Jie buvo dvejopo pobūdžio: iš 
vienos pusės, individualinės rusų etnografų, kalbininkų, istorikų 
pastangos supažindinti rusų šviesuomenę su lietuvių kalba ir tauta. 
Iš antros — kovodama su lenkų įtaka Lietuvoje, Rusija, 
dažniausiai to visiškai nenorėdama, sudarė palankesnes sąlygas 
lietuvių tautai vystytis. Kaip žinia, jau Kotryna II tvirtino, kad 
prisijungdama tas žemes, Rusija nebuvo nieko Lenkijai skolinga, ji 
tik susigrąžino tai, kas nuo jos buvo atplėšta ir kas Lenkijai 
niekados nepriklausė. Niekas jos per daug negali kaltinti, kad ji 
tose žemėse visiškai nepastebėjo lietuvių tautos, nes toji tauta dar 
ir pati savęs nebuvo susiradusi. Povilas I, nekęsdamas motinos, 
atsisakė jos politikos ir favorizavo lenkišką Lietuvą. Jo sūnus 
Aleksandras I, savo draugo ir užsienio reikalų ministerio Adomo 
Čartoriskio įtakojamas, žengė dar žingsnį toliau ir kurį laiką 
vazojosi su mintimi, kad reikia Lietuvą „grąžinti“ Lenkijai. Bet čia 
jam kelią pastojo rusiškasis nacionalizmas, kurį žadino ne tik 
Napoleono galybės sutriuškinimas, bet ir lenkiškasis nacionaliz- 
mas, kuris Vilniuje pasireiškė stipriau negu Varšuvoje. Iš čia ir 
prasidėjo tas chroniškasis lenkų-rusų konfliktas, apie kurį 
kalbėjome anksčiau. 

Kadangi tame ginče lenkai visą laiką buvo pralaimėjusių 
pusėje, jų įtaka Lietuvoje mažėjo: mokyklose, seimeliuose, 
teismuose, pagaliau, po 1863 m. sukilimo, ir bažnyčioje. 1840 m. 
Vilniaus generalgubernatorius F. Mirkovičius pareiškė Vilniaus 
šlėktai: „Laikas suprasti, kad jūsų šlovės amžius jau pasibai- 
gė".(25) O 1860 m. pats caras Aleksandras II tame pačiame 
Vilniuje kalbėjo: „Pasakykite bajorams, kad aš jais esu nepaten- 


24 J. Totoraitis, Lietuvos atgijimas (Chicago, b. d.), p. 21. Šioje 
nedidukėje knygelėje teisingai nušviestos mūsų tautinio sąjūdžio 
ištakos ir lietuvių-lenkų-rusų santykiai. Įžangoje autorius prisipažįsta, 
kad jam daug kur talkino kun. P. Būčys. 

25 D. Fajnhauz, Ruch konspiracyjny na Litwie i Bialorusi 1846-1848 
(Warszawa, 1965), p. 18. 

kintas, tegul žino ir jie, ir Europa, kad čia ne Lenkija“".(26) Vos 
keleriems metams ir dar vienam sukilimui praūžus maždaug tą patį 
pasakė ir vysk. Motiejus Valančius savo pamoksle Kauno 
katedroje. Jis patarė laikytis savo kalbos ir „nesekti paskui savo 
kaimynus lenkus, tegu jie savo svyruojančiu nepastoviu būdu 
tvarko savo reikalus kaip išmano". Nors ir netikėdamas, kad 
Lietuva kada nors bus „savistovi tauta", jis jai siūlė eiti skirtingu 
nuo lenkų keliu. Žinoma, Valančius ir pats turbūt netikėjo, kad 
kada nors lietuviai pamils rusus kaip savo brolius.(27) O gal? Jeigu 
galima buvo pamilti lenkus, kodėl ne rusus. Jau kadaise minėtasis 
dr. Stanislovas Moravskis prileido mintį, kad gal kada tą naują 
panelę Rusiją bus galima pamilti, kaip savo tėvą ir motiną. 
Gyvenimas nuėjo kitu keliu. Kol rusai tramdė lenkų įtaką 
Lietuvoje, širdies neskaudėjo. Bet kai jie pradėjo lenkiškumo 


vietoje brukti rusiškumą į mokyklas, spaudą ir ypač į bažnyčią, visi | 
piestu stojo. Prie to prisidėjo ir dažniausiai labai obskurantiška, 


grobuoniška, žemos moralės, pilna tuščios didybės ir įsivaizdavi- 
mo, mėgstanti kur reikia ir nereikia rodyti savo galybę, nesiskai- 
tanti ne tik su žmogaus teisėmis, bet ir su gero elgesio taisyklėmis 
vietinė rusų administracija. Iš čia ir prasidėjo tas lietuvių-rusų 
konfliktas, kuris užpildė žymią dalį paskutinių XIX amžiaus ir 
pirmojo XX a. dešimtmečio istoriją. Jį dar aštrino siauros 
nacionalistinės tendencijos Petrapilyje ir Lietuvoje. Dėl to 
konflikto lietuvių tauta subrendo ir prinoko, jeigu ne visiškai 
nepriklausomam gyvenimui, tai bent pilnai kultūrinei ir politinei 
autonomijai. Dėl karo ir revoliucijos Rusija pasidarė mažesnė 
kliūtis į Lietuvos nepriklausomybę negu Lenkija. 

Buvo ir kita lietuvių-rusų santykių pusė, kylanti iš individualių 
pastangų pažinti lietuvių kalbą, papročius, liaudies kūrybą, kultūrą 
plačia šio žodžio prasme. Kai Gatvės žinios ir visokios ,,grandesos“ 
(kilmingos ponios) be didelės pagarbos atsiliepė apie Poškos 
Baublio senienas, o Vilniaus universiteto cenzoriai nenorėjo 
praleisti jokios lietuviškos knygelės, to paties universiteto rusų 


26 A. Janulaitis, Mikalojus Akelaitis (Vilnius, 1969), p. 51. 
27 Kun. A. Alekna, Žemaičių vysk. Motiejus Valančius (Čikaga, 1975), p. 
170-1. 

kalbos ir literatūros profesorius Ivanas Loboika (1786-1861) 
informavo apie tai grafą Rumiancevą, kuris tada organizavo 
istorinį muziejų Petrapilyje. Tas pat Loboika stebėjosi, kodėl 
universitetas turėjo net du hebrajų kalbą žinančius cenzorius, o nei 
vieno lietuvių kalbą mokančio. Loboika palaikė ryšius su eile 
žemaičių studentų ir rašto Žmonių ir net galvojo apie lietuvių kalba 
žurnalą, kuriam esą netrūktų nei skaitytojų, nei rašytojų tarp 
žemaičių dvarininkų ir dvasiškių.(28) Negalima pamiršti, kad visa 
tai dėjosi garsiosios filomatų-filaretų ir kitų moksleivių bylos metu, 
kurią patys rusų valdininkai ir lenkų propagandistai baisiai išpūtė, 
paversdami tiesiog imperijos karu su vaikais. Kai netrukus po to 
mirė Aleksandras I, D. Poška, S. Stanevičiaus raginamas, parašė 
elegiją („,raudą“), kurioje, tarp kita ko, skelbė, kad „lygiai anas 
(caras) mylėjo lenką ir maskolių". Galima būtų klausti, kodėl 
Poška čia vietoje lenko neįrašė lietuvį arba žemaitį. Atsakymas 
paprastas: jis nenorėjo meluoti. ,„Lenkas“ ir ,,„maskolius" čia reiškė 
ne atskirą žmogų, bet visą lenkų ir rusų tautą. Aleksandras I galėjo 
jas mylėti, dėl to, kad jis jas žinojo ir pažino. Jis negalėjo nei 
mylėti, nei neapkęsti lietuvių tautos dėl to, kad jis jos visai 
nežinojo ir nepažino. Iš teisybės, dar. ir. pačiam Poškai nebuvo 
aišku, kas toji lietuvių tauta. Jis gerai pažinojo lietuvių i ir žemaičių 

Šalia I. Loboikos "buvo ir Kitų rusų Ealbininkų: ir etnografų, 
kurie domėjosi Tituanistiniais dalykais (Kepenas, Preisas ir kt.) bet 
turbūt pats reikšmingiausias būv buvo Aleksandras Hilferdingas (1831- 
1872), kuris į mūsų istorijos vadovėlius be reikalo pakliuvo, kaip 
rusifikatorius ir kitoks niekadėjas, nors jį gana palankiai vertino 
mūsų tautinio sąjūdžio pionieriai (J. Basanavičius, Šliūpas ir kt.). 
Hilferdingui jau rūpėjo ir politinis lietuvių tautos likimas. 

Net ir po to, kai įsiliepsnojo lietuvių-rusų konfliktas dėl 
mokyklos, dėl spaudos ir dėl bažnyčios, rusų intelektualiniuose 


28 A. Kaupuža, „XIX a. pradžios Lietuvos kultūros veikėjai pagal prof. I. 
N. Lobojkos susirašinėjimą su N. P. Rumiancevu Muziejaus steigėju", 
Literatūra, X (1967), p. 165-199. Kartais Petrapilio cenzoriai buvo 
palankesni lietuviškiems leidiniams negu Vilniaus universiteto cenzo- 
riai. 

sluoksniuose būdavo nemaža simpatijos lietuvių tautai. Prof. V. 


j Merkio apskaičiavimu, spaudos draudimo klausimu dauguma rusų 


laikraščių ir žurnalų buvo lietuvių pusėje.(29) Užtat lietuvių-rusų 
santykiai XIX a. neišsivystė į tautinį antagonizmą, kaip, sakysime, 
lenkų-rusų, arba Jietuvių-lenkų. Net ir didžiausios įtampos metu 
tarp lietuvių ir rusų tokio antagonizmo nebuvo. Be reikalo kai kas 
dabar, pasisavinęs lenkiškąjį XIX a. istorijos modelį, bando nukelti 
tą antagonizmą į XIX amžių.. 


29 V. Merkys, Nelegalioji lietuvių spauda kapitalizmo laikotarpiu 
(Vilnius, 1978), p. 116-17. 

Kovotojai ir kolaborantai 


I 


Kovoti dėl savo krašto laisvės, kaip ir mirti už tėvynę, yra 
gražus ir kilnus daiktas. Iš antros pusės, bendradarbiauti su krašto 
okupantu ir priešu — negražu ir nedera. Tačiau istorikui dažnai 
nėra lengva pasakyti, kas iš tikrųjų yra laisvės kovotojas, o kas yra 
bendradarbis, arba kolaborantas. Laisvė — abstrakti sąvoka. Kaip 
ir Dievas. Ir apie laisvę galima tą patį pasakyti, ką anas 
viduramžių pabaigos mistikas pasakė apie Dievą: viskas, ką jūs 
kalbate apie Dievą, yra netiesa. Kas vienam gali atrodyti laisvė, 
kitam tai tebus noras sugrįžti į senus laikus, kur, bent jo asmenišku 
atveju, nebuvo jokios laisvės. Užtat dažnai tas pat žmogus vienam 
gali atrodyti kilniausias laisvės kovotojas, kitam — nuožmiausias 
laisvės priešas. O ar retai būna, kad vienas ir tas pat žmogus vienu 
metu ir vieniems yra laisvės kovotojas, kitu metu ir kitiems yra 
tautos išdavikas. Ir ne dėl to, kad tas žmogus iš esmės būtų 
pasikeitęs. 

Bandysime pasirinkti keletą pavyzdžių iš mūsų ir mūsų likimo 
bendrininkų lenkų XIX a. istorijos. Galbūt geriausias pavyzdys čia 
galėtų būti labai žymus Lenkijos ir Lietuvos XIX a. pirmosios 
pusės veikėjas kunigaikštis Adomas Jurgis Čartoriskis (1770-1861). 
Nuo pat okupacijos pradžios jis atsidūrė Petrapilyje, sukosi ir 
lėbavo carų rūmuose, intymiai susidraugavo su būsimuoju caru 
Aleksandru I, kuris 1803 m. paskyrė jį Vilniaus universiteto 
kuratoriumi, kas to laiko supratimu reiškė ir Lietuvos švietimo 
ministrą, o 1804-1806 m. Rusijos imperijos užsienio ministru. 1830 

m. sukilimo metu jis pasidarė tautinės lenkų vyriausybės 
premjeras, po sukilimo tos pačios vyriausybės in absentia 
pasmerktas nukirsti galvą. Atsidūręs emigracijoje, vienų emigrantų 
buvo laikomas tautos didvyriu, kitų — išdaviku dėl kolaboravimo 
su caru, vėliau tapo nevainikuotas daugumos emigrantinės 
Lenkijos karalius. Kas jis buvo: laisvės kovotojas ar išdavikas? 
Vienas vienu metu, kitas — kitu? Kada jis daugiau nusipelnė lenkų 
tautai: ar tada, kai bendradarbiavo su caru Aleksandru I, ar tada, 
kai vadovavo 1830 m. sukilimui, ar būsimas nevainikuotas karalius 
emigracijoje, beveik visų gerbiamas ir godojamas, bet nė iš vieno 
realios pagalbos Lenkijai nesulaukdamas? Vargu, ar ir pats 
Čartoriskis būtų galėjęs atsakyti į šiuos klausimus. Žinia, kad 1815 
m., kada po Vienos kongreso sudužo jo visos viltys atstatyti 
Lenkiją ir kada jo glaudžiam bendradarbiavimui su caru 
Aleksandru I atėjo galas, jis pats be jokios gėdos, o greičiau su tam 
tikra rezignacija ir širdgėla, įrašė į savo dienoraštį: ,,Mano daina, 
atrodo, sudainuota. Pastatyti vargšę Lenkiją ant savo kojų buvo 
mano darbas. .. Dabar aš prieinu savo karjeros galą. Tegu kiti 
darbuojasi, mano eilė galbūt dar vėl ateis".(1) 

Blaiviai, o ne taip, kaip karštuoliai emigrantai iš garsaus 
istoriko, bet silpno politiko Jokimo Lelevelio lagerio, žiūrint į 
dalykus, kažin ar ir reikėjo Čartoriskiui gailėtis, juo mažiau 
gėdytis, savo bendradarbiavimo su okupantu. N.N. Novosilcevas 
(1761-1836), Čartoriskio įpėdinis Vilniaus universiteto kuratoriaus 
poste ir A. Mickevičiaus „Vėlinėse“ išgarsintas to universiteto 
slaptų studentų organizacijų tramdytojas, vadinas, gerai susi- 
pažinęs su Čartoriskio pasėta sėkla Lietuvoje, raportavo carui, 
kad Čartoriskis visu šimtu metų suvėlino Lietuvos rusifikaciją.(2) 

Čartoriskio gyvenimo drama toli gražu nebuvo vienintelė. Ją 
daug kuo primena ir mūsų Žemaičių magnato, diplomato ir 
kompozitoriaus Mykolo Kleopo Oginskio (1765-1833) gyvenimo 
drama. Priešingai Čartoriskiui, "Lietuvos-Lenkijos okupacijos 
pradžioje, jis, kaip 1794 m. sukilimo aktyvus dalyvis, kartu su 
šimtais kitų, pasitraukė į Vakarus, pirmasis užmezgė santykius su 


1 M. Kukiel, Czartoryski and European unity, London, 1955, 135 p. 
2 W. Feldman. Dzieje polskiej myšli politycznej, 1913, I t., 66-67 p. 

Napoleonu Bonaparte, rūpinosi legionų organizavimu, stengėsi 
išprovokuoti Turkijos-Rusijos karą, žodžiu, atrodė tikras laisvės 
kovotojas. Bet tam pačiam Napoleonui Bonapartei, kuris 1796 m. 
pasižadėjo Oginskiui su savo armija eiti išlaisvinti Lenkijos, 1801 
m. Paryžiuje pasirašius sutartį su Rusija, pagal kurios 3 paragrafą 
pasižadėjo ištremti iš Prancūzijos kiekvieną, kuris bandys vesti bet 
kokią prieš Rusiją nukreiptą akciją,(3) Oginskiui neliko nieko kito 
kaip po aštuonerių metų emigracijos grįžti į Rusiją, Gardine 
priimti ištikimybės priesaiką carui, o savo Atsiminimuose įrašyti: 
„Praradęs bet kokią viltį būti naudingas savo kraštui ir savo 
tautiečiams, nutariau atsisakyti visiems laikams bet kokios viešos 
veiklos ir savo gyvenimo likusias dienas praleisti užuomarštyje ir 
nežinioje.*(4) 

Neištesėjo šio savo pažado Oginskis. Jis pasidarė caro 
senatorius, planavo atkurti Didžiąją Lietuvos Kunigaikštiją caro 
protektorate, rašė jos konstituciją, rūpinosi valstiečių atleidimu iš 
baudžiavos, sielojosi Žemaitijos sunkia ūkine situacija, patarė 
Aleksandrui I, kaip geriau sumušti savo buvusį globėją Napoleoną, 
o paskutinius savo gyvenimo metus vėl praleido emigracijoje, bet 
jau nesikišdamas į politiką. Kas jis buvo: laisvės kovotojas ar 
kolaborantas; kada jis buvo naudingesnis kraštui, ar kai organiza- 
vo legionus, kurių dauguma paguldė galvas Saint Domingue 
(dabartinėje Haiti respublikoje) ar kai rūpinosi Žemaitijos 
gyventojus aprūpinti druska, arba išrūpinti amnestiją iš caro 
Aleksandro I tiems, kurie 1812 m. kare ėjo iš vien su Napoleonu? 
Ir vėl turbūt nei pats Oginskis nebūtų mokėjęs atsakyti į tuos 
klausimus? Suprantama, kad ir istorikui nelengva duoti vienoks ar 
kitoks į juos atsakymas. 

O ir einant arčiau namų, Simonas Daukantas, kuris beveik nė 
pirštu neprisidėjo prie Vilniaus universiteto studentų sąjūdžio, 
kuris visiškai nedalyvavo 1831 m. sukilime Lietuvoje, kuris 
sąžiningai dirbo Rygos generalgubernatoriaus ir Petrapilio senato 
įstaigose, bet kuris rašė apie veikalus senųjų lietuvių kalnėnų ir 


3 H. Mošcicki. Dzieje porozbiorowe Polski w aktach i dokumentach, 
1923, I t., 82-82 p. 
4 M. K. Oginski, Mėmoires, II t., 323 p. 

žemaičių ir kuris dėstė ūkininkams, kaip apynius auginti ir bites 
prižiūrėti, kas jis buvo: laisvės kovotojas ar kolaborantas? Tas pat 
galima pasakyti apie vyskupą Motiejų Valančių, kalendorių 
autorių Lauryną Ivinskį, Marijampolės mužiką M. Akelaitį, J. 
Basanavičių, net tokį karštuolį, kaip kun. Tumą-Vaižgantą. Kas jie 
buvo: laisvės kovotojai ar bendradarbiai? Juk ne kas kitas, o tas 
pat J. Tumas-Vaižgantas 1896 m. Tėvynės sarge rašė: ,„Maskoli, jei 
nori ir toliaus knaboti medų iš Lietuvos avilio, jei nori naudotis iš 
jos turtų, tai paduok anai prietelišką ranką dalykuose apsišvietimo, 
nevargink mus, nežudyk kalbos, sugrąžink „mums spaudą, 
neniekink papročių, negink prigriebti ir iš kitur, ko pas tave 
nerandame, tada nebus priežasčių tavęs neapvežėti, būsime 
bičiuoleis".(5) Kas jis buvo: laisvės kovotojas ar kolaborantas? 

Iš šių kelių pavyzdžių, kuriuos būtų galima dauginti beveik ligi 
begalybės, atrodo, galima suprasti, kaip sunku pravesti aiškią ir 
tiesią liniją tarp laisvės kovotojo ir kolaboranto. Filosofiška išvada 
iš to viso galėtų būti tik anas ispaniškas priežodis, kad Viešpaties 
keliai kreivai rašyti. 

Užtat, kai mes sakome ir kartojame, kad lietuvių tauta per visą 
XIX a. vedė sunkią ir negailestingą kovą su neapkenčiamu 
okupantu (maskoliu), mes dažnai nukeliame į praeitį tik tuščią 


frazę, nukaltą politikų, o kartais ir istorikų, daug vėliau, toli jau po 7 


įvykių. Jeigu tik mes paklaustume savęs, o kas tie kovotojai buvo, 


kokie jų vardai, mes pamatytume, kad atsakymas nebūtų taip 


lengva surasti. Ką reiškia „tauta kovoja“? Juk tauta nėra kas nors 
atskira arba šalia žmonių. Jeigu tauta kovoja, vadinas, kas nors 
kovoja, jeigu ne visa tauta, tai bent jos vadai, jos kilniausi ir 
geriausi vaikai. Bet kas jie? Jų vardai? Generolas Tadas Kosciuška. 
Rodos, pats idealiausias laisvės kovotojas, kovojęs dėl laisvės net 
dviejuose kontinentuose? Bet ir jis 1815 m. siuntė savo auką 
Aleksandro I triumfo arkai pastatyti Varšuvoje, žinoma turbūt 
tikėdamas, kad ta jo auka palengvins jo mylimos Lenkijos ir ypač 
Lietuvos likimą. Vysk. Motiejus Valančius, bet jis juk nuoširdžiai 
atkalbinėjo kunigus ir šiaip sau žmones neprisidėti prie 1863 m. 
sukilimo ir palaikė beveik bičiuliškus santykius su „koriko“ 


5 A. Vaitiekūnienė, „Vaižganto apysaka Dėdės ir dėdienės", 1964, 23 p. 

Muravjovo sūnumi, Kauno gubernatoriumi. Kun. J. Tumas- 
Vaižgantas, bet juk jam „maskolis“ galėjo būti ,bičiuolis“, 
Garsusis Paberžės filialistas Antanas Mackevičius, taip gražiai 
aprašytas V. Mykolaičio-Putino romane Sukilėliai, bet ir tas, jau 
kalėjime sėdėdamas, rašė caro valdžiai: „Jei norite, kad nepasikar- 
totų tas, kas buvo, pirmiausia išvarykite šlėktą už Nemuno. Arba 
sulyginkite liaudį su šlėkta. .. Duokit Lietuvai įstatymą (suprask, 
konstituciją), duokite vietininkystę, tegu kas nors iš kunigaikščių 
apsigyvena Vilniuje, ir tuo pat metu paklauskite, ar nori būti su 
Rusija, ar su Lenkija? Prievarta nieko nepadarysite“.(6) Mirties 
akivaizdoje išmintingai ir drąsiai kalbėjo, bet ne mirties akivaiz- 
doje turbūt daug kas jį išvadintų sugniuždintu laisvės kovotoju, 
jeigu ne kuo nors blogesniu. 

Po 1861-1864 m. sukilimo vysk. M. Valančius sudarė sąrašą 
savo vyskupijos kunigų, kurie šiokiu ar tokiu būdu nukentėjo. Į tą 
sąrašą pakliuvo 107 kunigai, iš kurių 67 buvo ištremti į Sibirą ar 
kitas tolimas Rusijos gubernijas, 6 nužudyti, 10 pabėgo į užsienį (ir 
Ameriką), kiti gavo kalėjimo, vienuolyno ar perkėlimo į kitas 
parapijas bausmes. Sudarydamas šį sąrašą, atrodo, Valančius 
negalvojo, kad jis pateks į rusų rankas. Ir įdomu, kad apibūdinda- 
mas tuos kunigus, kurie, Valančiaus nuomone, nekaltai nukentėjo 
dėl to, kad jie sukilime nedalyvavo, juos vadina išmintingais, 
protingais, žmonių mylimais ir kt. vardais. Tuo tarpu apie tuos 
kunigus, kurie sukilime dalyvavo, jis išsireiškia kaip apie neramaus 
būdo, kaip apie niekus kalbančius iš sakyklos, kaip apie peiktino 
būdo ir papročių ir t. t. Įdomu, kad net apie Antaną Mackevičių, 
garsųjį 1863 m. sukilimo didvyrį, vysk. M. Valančius išsireiškė, 
kaip apie „keisto dievobaimingumo“ žmogų.(7) Daugiau negu 50 
metų po to lenkų kun. ir vysk. Povilas Kubickis (1871-1944), 
rašydamas apie tuos pačius ir daugybę kitų kunigų, nukentėjusių 
nuo carinės valdžios, pavadino juos „kunigais kovotojais". Katras 
buvo teisingas? Greičiausiai, abu buvo teisūs. 


6 A. F. Smirnov, Vostanie 1863 g. v Litve i Belorussi, Moskva, 1963, 323 p. 
7 Kun. A. Alekna. Motiejus Valančius, 1922, 157-163 p. 

II 


Iš anksto labai sunku numatyti, kaip viena ar kita visuomenė 
pasielgs krizės arba sunkmečio metu. Kaip asmeninė mirtis, taip ir 
tautinė arba valstybinė mirtis ne visų vienodai ir taip pat 
išgyvenama. Tai iš dalies priklauso ir nuo to, kokį supratimą 
žmogus arba visuomenė turi apie savo gyvenimą. Pagal anų laikų 
supratimą, valstybės žlugimas reiškė ir tautos žlugimą. Daugumai 
tada atrodė, kad Lenkijos-Lietuvos respublika žlugo amžinai ir 
kad niekas jos daugiau iš numirusių nebeprikels. "7 —  — 

Galbūt Tadas Kosciuška po Maciejovicų katastrofos 
(1794.X.10), kur jis pats buvo sužeistas ir pateko į caro armijos 
nelaisvę, ir neištarė žodžių „finis Poloniae", bet tie žodžiai tikrai 
galėjo būti ant jo lūpų. Tie žodžiai tada buvo beveik kiekvieno 
žmogaus lūpose. Ir tai reiškė ne tik valstybės, bet ir tautos galą. 
Įdomu, kad jau 1796 m. vasario mėn. paryžiškis Moniteur rašė 
neva korespondencijoje iš Varšuvos: „Mūsų lenkų kalba, tokia 
saldi ir skambi, tikrai jau tuojau bus užteršta ir žlugs, kaip žlugo ir 
mūsų laisvė".(8) Net toks karštas kovotojas, kaip J. Vibickis (1747- 
1822), tuo metu lygino Lenkijos žlugimą su Trojos, Kartaginos ir 
Spartos žlugimu. Vadinas, tai buvo tiesiog lyg fizinis valstybės ir 
tautos sunaikinimas, galutinas ir neatšaukiamas, nors labai 
netrukus jis pats rašys, o legionieriai ir gangreit visa lenkų tauta 
giedos jo mazurkos (himno) žodžius: „Dar Lenkija nenumirė (vėliau 
— nežuvo), kol mes gyvi esam". 

Be abejo, tokie, kaip Kosciuška arba Vibickis, su skausmu 
pergyveno tą mirtį. Bet buvo daug ir tokių, kurie visiškai neliūdėjo 
ant Respublikos kapo. Toks Targovicos konfederacijos lyderis, 
kaip Feliksas Potockis, tuojau po 1795 m. įvykių rašė savo 
vienminčiui Severinui Rzevuskiui: „Jau nebekalbu apie buvusią 
Lenkiją ir lenkus. Jau dingo ir ta valstybė ir tas vardas, kaip dingo 
tiek kitų pasaulio istorijoje. Kiekvienas buvusių lenkų turi 
pasirinkti sau tėvynę. Aš jau pasidariau rusas visiems laikams“. 
Lenkų istorikas Marijonas Kukielis, pacitavęs šiuos vieno 
stambiausių Lenkijos didiko gėdingus žodžius, pastebi, kad 
rašydamas šiuos žodžius Potockis netikėjo, kad maždaug po 


8 M. Kukiel. Dzieje Polski porozbierowe, 1963, antras leidimas, 61 p. 

trylikos metų jo sūnus kario uniformoje kovos dėl Lenkijos 
valstybės atstatymo.(9) 

O praeis dar desėtkas kitas metų, ir kunigaikštis A. J. 
Čartoriskis, kuris 1795 m. ramiai įstojo į Kotrynos II gvardiją, jau 
ir teoriškai bandys įrodyti, kad tautos nemiršta, kad tautos teisė į 
nepriklausomą gyvenimą yra "nesikeičianti AS nesėnstanti 
ir jokiomis aplinkybėmis nežlunganti jos savybė, kad tautą tik 
fiziškai galima sunaikinti. O tų laikų garbei reikia pasakyti, kad 
fizinio tautų naikinimo jie dar nebuvo išmokę. Tai yra XX amžiaus 
išradimas. 

Ar buvo koks skirtumas tarp to, kaip pergyveno Respublikos 
žlugimą Lenkijoje ir Lietuvoje? Paskutiniai Respublikos reformų ir 
nelaimių metai dar labiau suliejo abi valstybes ir tautas į vieną. 
1791 m. gegužės 3 d. konstitucijoje jau ir Lietuvos Didžiosios 
Kunigaikštijos vardas išnyko, o tų pačių metų spalio 20 d. Lenkijos 
atstovai priėmė Lietuvos atstovų pasiūlymą apie „Tarpusavį abiejų 
tautų susižiedavimą". Iš 34 Lietuvos seimelių tik 3 (Raseinių, 
Trakų ir Eišiškių) pasisakė prieš Gegužės 3 d. konstituciją. 

Kaip Lenkijoje, taip ir Lietuvoje paskutiniai Respublikos 
gyvenimo metai buvo kartu ir herojiškos kovos dėl laisvės metai, ir 
begėdiško pasidavimo okupantams metai. Nors abu didžiausi 
1794 m. sukilimo didvyriai — Tadas Kosciuška ir Jokūbas 
Jasinskis — buvo kilimo iš Lietuvos, bet abu jie kovojo už tuos 
pačius lenkiškuosius idealus. Kaip Lenkijoj buvo daug Potockių, 
Rzevuskių ir kitų parsidavėlių, taip ir Lietuvoje buvo daug 
Kasakauskių, Masalskių ir kitų, kurie svetimos kariuomenės 
pagalba kovojo su vidaus reformų ir revoliucijos šalininkais. Ar jie 
buvo niekšai ir išdavikai? Galbūt taip. Nors 1792 m. Targovicos 
konfederacijos priesaikoje, kurią jie visi pasirašė, jie pasižadėjo ne 
tik kovoti prieš Gegužės 3 d. konstituciją ir kitas reformas, bet ir 
neleisti atplėšti nė mažiausios krašto dalies bei kovoti už jo 
nepriklausomybę, kaip ir ginti šventą Romos katalikų tikėjimą.(10) 
Kai kurie jų apmokėjo savo veiksmus kartuvėmis, kai kurie vėliau 
pasižymėjo kaip laisvės kovotojai. Galbūt švelniausiai jie save 


9 M. Kukiel. Ten pat, 6! p. 


10 Lietuvos TSR istorijos šaltiniai, Vilnius, 1955, I t., 321-322 p. 

apsibūdino, įsirašydami ant antkapių: stulta mens nobis non 
scelerata fuit (kvailiai buvome, bet ne niekšai). 

Kiekvienu atveju, kaip per pirmuosius du pasidalijimus, taip ir 
per paskutinį pasidalijimą ne tik nebuvo jokio verto minėti 
ginkluoto pasipriešinimo, bet net nesijautė ir jokios didelės 
tragedijos. Galbūt lengviau atiduoti visą kraštą, negu užleisti nors 
pėdą jo žemės. Ir tai buvo tas pat Lenkijoje ir Lietuvoje. 
Kiekvienas dabar tik skubėjo teisintis, kad jis prievarta buvo 
įtrauktas į 1794 m. sukilimą, kiekvienas skubinosi prisiekti 
ištikimybę Kotrynai II. Poetai rašė jos garbei eiles. Gubernijų 
atidarymo iškilmėse liejosi vynas, skambėjo muzika ir šokiai. 
Gardino gubernijos atidaryme net pačiam Kotrynos II satrapui 
Lietuvoje Repninui pasidarė nepatogu, ir jis atsisakė šokti ant 
Respublikos pakasynų. Ponios metėsi aukštiesiems okupacijos 
pareigūnams į glėbį, net garsioji Izabelė Čartoriskienė nesusilaikė 
nenusidėjus su tuo pačiu Repninu, galbūt savo ir savo vyro dvarus 
gelbėdama ir išgelbėdama. 

Prasidėjo tiesiog varžybos, kas turės vykti į Petrapilį ir po 
Kotrynos II kojomis galės pirmasis padėti ištikimybės priesaiką. 
Viena delegacija vyko iš Žemaitijos, kitai, pagrindinei ir tiesiog 
valstybinei Lietuvos delegacijai, vadovavo buvęs Lietuvos lauko 
etmonas ir maršalas Liudvikas Tiškevičius. Jo kalba audiencijos 
metu buvo tokia, kokios ir galima buvo laukti. Išgarbinęs Kotryną 
II, jis dėkojo jai už krašto išgelbėjimą iš nelaimių ir priespaudos ir 
sugrąžinimą jam ramybės ir taikos. Bet kartu jis išdrįso priminti, 
kad Lietuvos provincijai buvo skaudu sutraukyti dviejų šimtmečių 
sąjungą su Lenkija ir išreiškė viltį, kad Kotryna II supras tą jos 
skausmą.(11) Po audiencijos vienas delegatų apie tą 65 m. gerokai 
aptukusią ir į karstą žiūrinčią Kotryną II išsireiškė: „Tai ne 
moteris, tai sirena, kerėtoja, kuriai neįmanoma atsispirti". Šia 
proga pakliuvusio po jos valdžia Lietuvos bajoro pateisinimui 
galima priminti, kad ja žavėjosi beveik visi to laiko didieji Europos 
protai. Net ir bedievis Voltaire meldėsi į ją: Te Catharinam 
laudamus, te dominam confitemur. 


11 H. Moscicki. Ten pat, 34-35 p. 

Prof. Leonidas Žytkovičius turbūt geriausios ligi šiol studijos 
apie Repnino valdžią Lietuvoje autorius, smulkiai ir nuodugniai 
išnagrinėjęs, kiap Lietuvoje buvo sutikta Maskvos okupacija ir ką - 
reiškė L. Tiškevičiaus ir kitų delegacijų vizitai Petrapilyje, priėjo 
išvados, kad tai buvo daugiau išraiška visuomenės nusilenkimo 
naujai valdžiai, pasyvumo, pasidavimo nugalėtojų valiai, negu 
lojalumo ir ištikimybės jausmų pareiškimas.(12) Bet, iš antros 
pusės, nereikia pamiršti, kad nei dėl delegacijų vykimo į Petrapilį, 
nei dėl gyventojų priesaikos naujiems valdovams didelio spaudimo 
iš okupacinių organų pusės nebuvo. Priešingai, tie organai kartais 
buvo nepatenkinti dėl per didelio keliaklūpčiavimo ir dėl visiškos 
rezistencijos stokos, nes tai tarp kita ko stojo skersai kelio jų 
planams kiek galint daugiau dvarų sekvestruoti ir pasipelnyti iš 
žlungančios valstybės lavono. Nereikia pamiršti, kad ne vienas 
rusų generolas ir okupacinių organų pareigūnas tikėjosi daugiau 
laimėti, negu jis iš tikrųjų laimėjo. 

Praktiškai okupantas toli gražu ne viską tik atėmė, bet daug ką 
ir grąžino į senas vėžes, daug ką ir galėjo pasiūlyti, ypač 
vadovaujančiam sluoksniui — magnatams ir šlėktai, sugniuždyda- 
mas XVIII a. antroje pusėje planuojamas ir vykdomas reformas ir 
laiduodamas jo dominuojantį vaidmenį prieš bręstančius miestie- 
čius ir keliančius galvą valstiečius. Prisiminkime tik Humanės 
ukrainiečių ir 1769 m. Šiaulių ekonomijos valstiečių sukilimus, taip 
pat tas visas jakobiniškas tendencijas, kurios reiškėsi Varšuvoje ir 
ypač Vilniuje 1794 m. Lenkų poetas Kajetonas Kozmianas (1771- 
1856) taip labai nuogai ir atvirai išdėstė savo atsiminimuose: „Tam 
tikru atžvilgiu dabar mums geriau, kaip lenkų laikais. Daugmaž 
turime viską, ką mums davė tėvynė, bet neturime sunkumų ir 
Humanės skerdynių pavojaus, ir nors ne Lenkijos esame Lenkijoje 
ir lenkai".(13) Tą patį, tik gal ne su tokiu tragišku Auogumu galėjo 
pasakyti ir ne vienas Lietuvos didikas ir bajoras, kur jakobiniškas 
judėjimas buvo dar radikalesnis ir net gal stipresnis, ir kur galimas 
valstiečių kerštas atsiliepė net kunigo-poeto posmuose. 


12 L. Žytkowicz. Rzgdy Repnina na Litwie, 1938, 73 p. 
13 W. Feldman. Ten pat, 31 p. 

Iš antros pusės, įsijungimas į didesnį ekonominį vienetą 
atskleidė tam tikras perspektyvas geresniam ir intensyvesniam savo 
žemės ūkio išnaudojimui. Ypač čia didelės reikšmės galėjo turėti 
Juodosios jūros uostų atidarymas ir įkinkymas į Lietuvos ūkį. 
Užtat skubiai buvo baigiamas, dar Oginskio pradėtas Respublikos 
laikais, statyti kanalas, kuris turėjo sujungti Nemuno baseiną su 
Dniepro vandens magistrale. Eventualiai tai galėjo prisidėti ir prie 
pramonės augimo, kuri iki A. Tyzenhauzo laikų Lietuvoje beveik 
neegzistavo. 

„Netekus politinio ir karinio vaidmens, kuriam anksčiau skyrė 
beveik visą savo laiką ir energiją, dabar didelė dalis vadovaujančio 
sluoksnio metėsi į ūkinę veiklą. Tos veiklos okupacinė valdžia ne 
tik netrukdė, bet sudarė jai kai kuriais atžvilgiais palankesnes 
sąlygas. Ypač tai lietė darbo jėgos — lažininkų ir činšininkų 
valstiečių — sudrausminimą ir didesnį išnaudojimą. O ryšium su 
nuolatiniais karais Vakarų Europoje (1792-1815 m. laikotarpyje) ir 
su Amerikos kontinento žymios dalies Europos rinkos atkritimu, 
Rytų Europos javų, medžio ir kitų žemės ūkio gaminių pareikala- 
vimas smarkiai pakilo. Kartu su tuo pakilo ir baudžiauninko 
išnaudojimas: didinimas lažų, nusavinimas jų valdomos žemės, 
griežtesnės drausmės įvedimas, ypač plačiai pritaikant Rusijoje nuo 
seno madingą rykščių bausmę. Kaip vaizdingai rašė vienas anų 
laikų autorius, žemės savininkai dabar visiškai atsidavė dvarui, 
stengdamiesi kaip galima daugiau ir pigiau išnaudoti darbo jėgą. 
Matavo žemes, atimdami jas iš liaudies, kuri iš jų maitinosi, ir 
prisiskirdami sau. Buvo stengiamasi aparti ir apdirbti vis didesnius 
žemės plotus. Nesigailėta kūno bausmių — rykštė pasidarė 
įprastinis įrankis verčiant dirbti be atlyginimo. Činšininkai buvo 
naikinami, nuomininkai turėjo vis brangiau mokėti už nuomojamą 
žemę, todėl patys buvo verčiami vis daugiau apsėti ir vis didesnį 
derlių gauti, nes Odesa reikalavo vis daugiau kviečių. ,„Dukatai, 
dukatai varė šlėktą, o rykštė ir botagas baudžiauninką prie vis 
didesnio derliaus“.(14) Ar ne panašų vaizdą davė ir Dionizas 
Poška savo „Žemaičių ir Lietuvos mužike*: 


14 H. Moscicki. Pod znakiem Orta i Pogoni, 1923, 44 p. 

O kas gi tuos išskynė — pievas, dirvas, laukus? 
Kas sausomis padarė tas pelkes bedugnes? 

Kas akmenius suskaldė su gelžiu per ugnis? 
Kas iš upių išvalė botyrines uolas. . . 


Tas baudžiauninko išnaudojimu paremtas ūkio suintensyvini- 
mas buvo naudingas vadovaujančiam sluoksniui ir padėjo jam 
lengviau susitaikyti su esama padėtimi ir primiršti laisvės bei 
nepriklausomybės siekimus, juoba, kad toji laisvė ir nepriklauso- 
mybė galėtų vėl grąžinti senus reformų sumanymus ir vidaus karus. 
Tai gerai suprato ir pats Lietuvos valdytojas grafas Repninas. 
„Kas liečia turtinguosius ir įžymiuosius žmones“, rašė jis gen. 
Lanskojui, „dėl jų galima būti tikriems, kad jie nieko nepradės; 
tačiau čia yra daug visokių žmonių, kurie, nieko neturėdami 
prarasti, gali viskam ryžtis, tikėdamiesi pasipelnyti po ) patriotizmo 
skraiste. Tuo atveju turtingieji ir įžymieji tylėtų ir prieš vi viską 
užmerkę akis lauktų, kas pagaliau laimės, nuoširdžiai mums 
visiškai nepadėdami".(15) 

Aršiausi laisvės kovotojai kaip tik ir gims iš tų „visokių 
žmonių", ypač kai juos per Vilniaus universitetą ir kitas mokyklas 
pasieks ryškesni šviesos spinduliai. O švietimo kol kas okupacinė 
valdžia taip pat netrukdė. 


III 


Su okupacija nesustojo gyvenimas, nes iš viso negalima 
nekovoti. Gyvenimas yra kova. Ir ta kova vyko įvairiose plotmėse, 
bet toli gražu ne visados ir ne visur nacionalinės kovos, kovos dėl 
laisvės ar dėl nepriklausomybės plotmėje. Kalbant apie Lietuvą, šia 
pastarąja prasme kova teprasidėjo maždaug po šimto metų. 

Kovojo pirmiausia 1794 m. sukilimo vadai ir dalyviai dėl savo 
kailio ir ypač dėl savo dvarų apsaugojimo nuo sekvestracijos. Ir 
daugumai jų pasisekė įtikinti okupacinius organus, kad jie arba 
visiškai nedalyvavo sukilime, arba buvo priversti jame dalyvauti. Ir 
užtat palyginti labai nedaug tiesiog nukentėjo. Berods, iš viso 


15 L Žytkowicz. Ten pat, 363 p. 

tebuvo sekvestruoti arba konfiskuoti 24 didikų ir bajorų dvarai, 
kai kuriems tuojau (kaip Čartoriskiams ir etmonui Oginskiui) juos 
grąžinant, kitiems vėliau. Tik į kai kurių dvarus, o daugiausia į 
vadinamąsias karališkąsias ekonomijas, galutinai buvo pasodinti 
aukštieji carinės armijos karininkai ir pareigūnai.(16) Ta kova 
pasisekė galbūt ir dėl to, kad okupaciniams organams ir pačiai 
carinei vyriausybei buvo patogiau tikėti ir kitus įtikinti, kad tik 
palyginti mažas skaičius prisidėjo prie kovos dėl nepriklausomybės 
išlaikymo, arba kad jie tai darė ne savo valia. Okupacinė valdžia 
nenorėjo pūsti ir pabėgėlių skaičiaus. 

Kovojo ir mažai pasiturinti arba ir visiškai nuskurdusi šlėkta, 
kad išvengtų išgabenimo į Krymą ir kitus Juodosios jūros 
pakraščius ginti Rusijos imperijos nuo turkų ir kitų jos priešų. 
Tokį planą buvo sugalvojęs Platonas Zubovas, kuriam Kotryna II 
už jo nuopelnus pavergiant Respubliką dovanojo turtingus Šiaulių 
karališkosios ekonomijos dvarus. Pagal tą jo planą apie 4000 
neturtingosios šlėktos turėjo būti apgyvendinta pietinėse Rusijos 
gubernijose, tuo siekiant sustiprinti ne tik jos saugumą, bet ir 
pačios okupuotos Lietuvos rimtį ir taiką, nes, kaip jau rašė 
Repninas, iš šios nepasiturinčios, bet labai karingai nusiteikusios 
šlėktos ir galima buvo laukti daugiausia rezistencijos. Laimei, greita 
Kotrynos II mirtis ir savo motinos labiau negu jos politikos 
neapkenčiančio Povilo I atsisėdimas į sostą nuleido niekais ir 
Platono Zubovo planą. Prieraštėje verta paminėti, kad iš tos 
pačios Zubovo šeimos XIX a. pabaigoje ir XX a. pradžioje išaugo 
demokratiniai ir net socialistiniai Lietuvos kovotojai.(17) 

Kovojo ir baudžiauninkas valstietis, kuris aplamai, anot Simono 
Daukanto, į visus įvykius skeptiškai žiūrėjo ir laukė „bene nauji 
ponai nebus geresni už senuosius". Žinoma, ir jis nekovojo dėl 
tėvynės laisvės, nes, anot Kosciuškos, jis ir nežinojo, kas yra tėvynė. 
Kovojo jis dėl to, kad tikėjo geresne savo dalies ateitimi, kad tą jo 
tikėjimą paskutiniai Respublikos gyvenimo metai buvo sustiprinę ir 
visokių reformų pažadais, ir ypač 1794 m. sukilimo įvykiais. 
Kovojo, nes jau buvo šiek tiek išmokęs kovoti. Tai pademonstravo 


16 L. Žytkowicz. Ten pat, 349-356 p. 
17 Steponas Kairys. Lietuva budo, New York, 1957, 157-168 p. 

1769 m. Šiaulių ekonomijos sukilimu ir prisidėjimu prie 1794 m. 
sukilimo. Kovojo dėl to, kad jautėsi apviltas. Apviltas ir savųjų 
reformų šalininkų, ir sukilimo organizatorių, kurie taip daug 
kalbėjo apie geresnį gyvenimą, demokratiją, laisves, bet iš tikrųjų 
juos ir toliau paliko helotų padėtyje. 

Dar labiau valstietis buvo apviltas ir naujųjų ponų, kurie juk ėjo 
į kraštą su šūkiu ,„dovolno bit mužikov“ (gana mušt valstiečius), 
kurie atsišaukimais, net ir lietuvių kalba spausdintais Bauskėje, 
žadėjo visokių palengvinimų, kurie žadėjo nebausti valstiečių dėl jų 
prisidėjimo prie sukilimo, bet kurie, užėmę kraštą, tuojau pat 
pasikeitė, ėmė ranka rankon eiti su vietiniais Lietuvos ponais, 
didinti baudžiavas ir rykščių skaičių.(18) Valstiečių dažniausiai 
sporadiška kova prieš dvaro savininką ir nuomininką, kartais prieš 
kleboną ir vyskupą, prieš rusą-kolonistą, prieš okupacinių organų 
kišimąsi į jo religijos ir kalbos reikalus vyko per visą XIX a. Bet tik 
to amžiaus pabaigoje jis pasijus esąs ponas ir viešpats, ir ims kovoti 
dėl demokratinės ir tautinės Lietuvos. 

Bet daugiausia laisvės kovotojų tikra to žodžio prasme davė 

-emigracija. Emigracija iš Lenkijos ir Lietuvos davė laisvės kovotojų 
ne tik sunkią okupacijos naštą nešančiam kraštui, emigracija davė 
kovotojų Amerikos nepriklausomybės karams, Didžiajai prancūzų 
revoliucijai ir visoms kitoms Vakarų Europos revoliucijoms. 
Emigrantiniai laisvės kovotojai savo kaulais nubarstė Balkanus, 
Italiją, Ispaniją, Šiaurės Afriką ir Saint Domingue salas. Emigranti- 
niai laisvės kovotojai žiebė ir palaikė laisvės ugnį okupuotoje 
Lenkijoje ir Lietuvoje. 

Emigrantinio laisvės kovotojo pagrindiniu įkvėpimo ir stiprybės 
šaltiniu buvo priespauda. Jos to laiko pasaulyje buvo be galo daug. 
Bet ir išsilaisvinimo pastangų, ypač po 1789 m. revoliucijos, buvo 
daug. Priespauda ir išsilaisvinimas, gali sakyti, buvo visuotinis 
reiškinys. Visuotinė buvo priespauda, ir visuotinės buvo išsilaisvini- 
mo pastangos. Iš čia ir kilo laisvės, brolybės ir laisvės nedalomumo 
idėja. 1797 m. Lombardijoje suorganizuoti iš Lenkijos ir Lietuvos 
emigrantų legionieriai ant savo antpečių turėjo įrašą: „gli uomini 
liberi sono fratelli" (laisvi žmonės yra broliai). Kova visur ir visų už 


18 L. Žytkowicz. Ten pat, 314 et seą. 

visur ir visų laisvę buvo taip pat kova dėl savo tėvynės laisvės. 
Adomas Mickevičius savo mistikos ir nesąmonių pilnose Pilgrimažo 
knygose rašė: „Kur tik Europoje yra laisvės priespauda ir kova dėl 
laisvės, ten yra ir kova dėl tėvynės". O vokiečių poetas komunistas 
Ferdinandas Freiligratas (1810-1876) kalbės apie vieną ir vienintelį 
laisvės skersgatvį („der Freiheit eine Gasse"). 

Toje laisvės brolių ir laisvės kovos nedalomumo kartais 
herojiškoje, o dažniausiai tragiškoje dramoje Lenkijos ir Lietuvos 
emigrantui priklausė ypatingas vaidmuo. Jis retai kada tebuvo tos 
kovos priekyje — vadovavo šiai kovai dažniausiai prancūzai, 
vokiečiai, italai, rusai ir kt. Jis buvo lyg tos kovos samdinys, beveik 
vergas — laisvės kovos samdinys, laisvės kovos vergas. Jis kovojo 
dėl to, kad jį kas nors šaukė į kovą, ir kovojo su visiškų 
pasiaukojimu, ir savo asmeniškų, ir net savo tautos interesų visišku 
atsižadėjimu. A. Mickevičius jį pavadino „laisvės kondotieriumi", 
prisimindamas XIV ir XV a. italų condotierre, kurie parsiduodavo 
miestams ar kunigaikščiams ir ligi paskutinio kraujo lašo gindavo jų 
interesus. 

Ir jo auka dažniausiai buvo be galo didelė. 1798-99 m. Italijos 
kovų metu beveik su visais, neišskiriant ir popiežiaus, iš 8000 
legionierių („laisvės brolių") nebeliko nė 2000, įskaitant ir 
sužeistuosius. 1802 m. iš pasiųstų 6000 legionierių į Saint 
Domingue, begrįžo vos tik 300, o kiti žuvo kovose, nuo tropinių ligų 
arba pakliuvo į anglų ar negrų nelaisvę.(19) Ir jie aukojosi ne tik 
patys, bet savo kovos kilnumu vertė aukotis ir visą Lenkiją, ir visą 
Lietuvą. Ir nebūtinai dėl savo laisvės ar dėl savo tautos gerovės, bet 
dėl laisvės aplamai, dėl brolių laisvės. Vilniaus poetas Julius 
Slovackis buvo teisus, pavadindamas Lenkiją „tautų Winkelriedu", 
prisimindamas tą XVI a. šveicarų didvyrį, kuris tyčia ant savęs 
patraukė priešą, kad kiti jo kovos draugai galėtų pabėgti. Ar ne tą 
pačią mintį turėjo ir A. Mickevičius, kalbėdamas apie laimę to, 
kuris, kovoje kritęs, tampa tiltu kitiems į laimę kopti. Pasakojama, 
kad kai 1812 m. Napoleono armija kėlėsi ties Kaunu per Nemuną, 
lenkų raitelių dalinys savo ir savo arklių kūnais stengėsi padaryti 
tokį tiltą. 


19 M. Kukiel. Dzieje Polski porozbiorove, 1963, antras leidimas, 83 p. 

Kaip šiandien, taip ir tada, buvo galvojama, kad pasaulis yra 
suskilęs į dvi dalis: laisvąjį pasaulį, kuriam vadovavo revoliucinė 
Prancūzija (net ir tada, kai joje įsigalėjo absoliutinė Napoleono 
diktatūra), ir vergų pasaulį, kurio priešakyje buvo Rusija, Prūsija ir 
Austrija. Amerika buvo per toli ir per silpna, bet ji, be abejo, buvo 
priskaitoma prie laisvojo pasaulio. 1839 m. Vilniuje sušaudytas 
Simonas Konarskis turbūt vienas idealiausių ir tauriausių anų laikų 
laisvės kovotojų ir rezistentų, tarp trijų didžiausių laisvės kovotojų 
minėjo ir Jurgį Vašingtoną (kiti du — Kosciuška ir Vilius Telis).(20) 
Lietuvos ir Lenkijos emigrantai savo ir savo tautų likimą rišo su 
tariamo laisvojo pasaulio likimu, nors, ką bendra su juo turėjo 
Turkija, būtų labai sunku pasakyti. Gal tik tiek, kad buvo istorinis 
Rusijos ir Austrijos priešas. Kaip ten bebūtų, emigrantinės veiklos 
centrai buvo Paryžius. ir Konstantinopolis.. Jau nuo 1794 m. 
Paryžiuje veikė diplomatinė Lenkijos ir Lietuvos atstovybė. 1795 m. 
rudenį buvo sudaryta emigrantinė deputacija, į kurią iš Lietuvos įėjo 
gen. R. Giedraitis ir Karolis Prozoras, 1794 m. sukilimo Lietuvoje 
vadai. Tos deputacijos tikslas buvo revoliucinės Prancūzijos 
pagalba grąžinti Lenkijai ir Lietuvai tautinę egzistenciją. Deputacija 
stengėsi taip pat per ryšius su kraštu (korespondenciją) palaikyti 
kovos bei rezistencijos dvasią krašte, ir organizuoti ten sąmokslus 
prieš okupacinę valdžią. Buvo nevengiama net vilioti kiek galint 
daugiau jaunų vyrų iš krašto, ypač kai prasidėjo legionų organizavi- 
mas. 

Legionų organizavimo mintį bene pirmasis iškėlė jau mūsų 
minėtas M. K. Oginskis. Jis, atsidūręs Konstantinopolyje, 1796 m. 
parašė laišką bekylančiai revoliucinės Prancūzijos militarinei 
žvaigždei Napoleonui Bonapartei, prašydamas nepamiršti nelaimin- 
gosios Lenkijos. Oginskio atsiminimuose yra užrašytas žodinis 
Napoleono atsakymas į šį laišką, kurį jis suteikė per savo adjutantą 
J. Sulkovskį (1768-1798), Kosciuškos sukilimo dalyvį, vėliau žuvusį 
Egipte. Napoleonas neva taip kalbėjęs: „Ką galiu atsakyti, ką 
pažadėti? Parašyk savo tautiečiui (Oginskiui), kad myliu lenkus ir 
labai juos vertinu, kad Lenkijos padalijimas yra neteisėtas aktas ir 
jis negali ištverti, kad, pabaigęs karą Italijoje, pats žygiuosiu 


20 H. Moscicki. Pod berkem carėw, 1924, 118 p. 

prancūzų armijos prieky su tikslu priversti Rusiją grąžinti Lenkijai 
nepriklausomybę. Tačiau pasakyk jam taip pat, kad lenkai 
neprivalo pasikliauti svetima pagalba, kad privalo patys ginkluotis, 
kelti nerimą Rusijoje, palaikyti ryšius su krašto vidumi. Visi gražūs 
žodžiai, kuriais bandys juos vilioti, nieko neduos. Pažįstu turkų 
diplomatinę šnektą ir nepastovumą. Tauta, kaimynų pavergta, gali 
atsikelti tik su ginklu rankoje".(21) 

Išskyrus pažadą žygiuoti prieš Rusiją Lenkijos išlaisvinti, visa 
kita šiame Napoleono atsakyme, jeigu jį Sulkovskis teisingai 
perdavė, yra gana blaivu ir teisinga, ypač įspėjimas nepasitikėti 
gražiais žodžiais ir pažadais. Deja, emigrantai to nesuprato ar 
nenorėjo suprasti. Per daug jie pasitikėjo ne tik Turkija, bet ir pačiu 
Napoleonu, kuris, nors vėliau ir žygiuodamas savo armijos priekyje 
prieš Rusiją, berods, niekad neturėjo Lenkijos nepriklausomybės 
prieš akis. Tiesa, jis leido organizuoti legionus Italijoje, bet juos 
panaudojo visur kitur, o ne kovai dėl savo krašto laisvės ir 
nepriklausomybės. 1801] m. Paryžiaus ir 1807 m. Tilžės sutartimis su 
Rusija Napoleonas aiškiai išdavė Lenkijos reikalus. Tačiau tas jam 
nesutrukdė 1812 m. vėl sumobilizuoti emigrantus ir neemigrantus 
kovai prieš Rusiją. 

Taip giliai buvo įaugusi į emigrantų, legionierių ir gangreit visos 
tautos sielą kovos dėl laisvės ir nepriklausomybės idėja. Vėliau tai 
išaugs į tam tikrą mesianizmą, kuriame susijungs ir tautiniai, ir 
religiniai elementai. 


21 M. K. Oginski. Mėmoires, II t., 229-230 p. 

Šubravcai ir senasis Vilniaus universitetas 


I 


Nors Šubravcų draugija (Towarzystwo Szubrawcėw) nebuvo 
tiesiogiai susirišusi su Vilniaus universitetu, tačiau jai priklausė 
gerokas skaičius to universiteto profesorių, studentų ir auklėtinių, 
tad, kalbant apie ano meto Vilniaus universitetą, negalima jos 
apeiti. Dar daugiau. Jos negalima aplenkti ir kalbant aplamai apie 
ano meto Vilniaus ir visos Lietuvos intelektualinės problemas. Taip 
tie dalykai buvo vienas su kitu susipynę. Aptardama Adomo 
Mickevičiaus ir jo bendralaikių intelektualinį gyvenimą Alina 
Vitkovska, berods, bus teisingai pastebėjusi, kad tuos pačius 
žmones galima buvo sutikti „iš ryto universitete, popiet pas 
šubravcus, vakare pas masonus“.(/) Šubravcų sugretinimas su 
galingąja ano meto masonija, arba net su pačiu universitetu rodo, 
kiek daug dėmesio jiems tada buvo skiriama. Net ir tie, kuriems 
šubravcų Wiadomošci Brukowe (Gatvės žinios) gana smarkiai kailį 
karšė, negalėjo atsilaikyti jų neskaitę. 

Mūsų kultūros ir literatūros istorijoje šubravcų vaidmuo dar 
nėra pakankamai išryškintas. Tiesa, apie juos nemažai kalbama 
sąryšyje su vadinamuoju lituanistiniu ano meto sąjūdžiu ir aplamai 
su lietuviškais dalykais Vilniaus universitete (V. Maciūnas), 
prisimenamos jų pažiūros į baudžiavą (J. Jurginis), tačiau dar nėra 
pakankamai iškeltas tos draugijos ir jos leidžiamo žurnaliuko 
originalumas, tiesiog unikalumas, labai turtingame ano meto 


1 Ž. jos Rėwiešnicy Mickiewicza, 1962, p. 34. 

dvasiniamę Vilniaus ir Lietuvos gyvenime. Nors, kaip teisingai 
pastebi V. Maciūnas, tai buvo lenkiško patriotinio pobūdžio 
draugija,(2) tačiau ji buvo išaugusi iš ano meto Lietuvos ir taip 
glaudžiai suaugusi su Lietuvos gyvenimu, kad tik čia ji buvo pilnai 
suprantama. 

Stanislovas Moravskis, barokinių atsiminimų autorius, ano 
meto Vilnių ir jo universitetą pavadino vulkanu, iš kurio veržėsi, lyg 
kokia karšta lava, visokios naujos idėjos, daugiausia pažadintos 
Šviečiamosios gadynės ir Didžiosios prancūzų revoliucijos. Jaunutė 
Gabrielė Giunterytė-Puzynienė prisiminė Vilnių, kaip bičių avilį, 
kuriame tiesiog ūžte ūžė gyvenimas. Pagarsėjęs istorikas, Vilniaus 
universiteto auklėtinis ir jo profesorius Jokimas Lelevelis, atkreip- 
damas dėmesį į lenkų (ir lietuvių) tautos individualizmą ir net tam 
tikrą anarchizmą ir lygindamas Lenkijos (ir Lietuvos) istoriją su 
Rusijos, pirmąją pavadino skruzdėlynu, kuriame visi darbavosi 
atskirai, nepasiduodami jokiai vienijančiai ar vadovaujančiai valiai, 
o Rusiją — bičių aviliu, kuriame bitės darbininkės lengvai 
pasiduoda visagalinčios motinėlės (valdovų — carų) valdžiai, dažnai 
nematomai ir nesuprantamai. 

Kaip ten bebūtų, Vilnius ligi 1823-24 m. studentų ir gimnazistų 
bylos gyveno smagius laikus. Tik tokiais laikais, šalia labai rimtų, 
tiesiog vienuoliškų organizacijų, kokios, pavyzdžiui, buvo filomatų 
ir filaretų draugijos, pasišventusios mokslo meilei ir jauno žmogaus 
charakterio ugdymui, galėjo atsirasti ir toks šubravcų sambūris, į 
viską žiūrėjęs skeptiškai, mokėjęs iš visko pasišaipyti, nieko 
nelaikydamas šventu ir neliečiamu, viską norėjęs tiesiog aukštyn 
kojomis apversti. O versti buvo daug ką: ne tik senas sukalkėjusias, 
dėl to juokingas, tradicijas, bet ir visas tas keisčiausias naujoves, 
kurios dažnai buvo nemažiau juokingos, kaip, sakysime, medinės 
knygos arba visokie archeologiniai radiniai. Nereikia pamiršti, kad 
Vilnius tada buvo ne tik Šiaurės Atėnai, bet ir visokių sukčių 
Eldorado, kad šalia universiteto buvo ir kišenvagių mokyklos 
(„akademijos“), kad šalia Mickevičiaus poezijos klestėjo taip pat 
baisiausia grafomanija, kad tas pats prof. Andrius Sniadeckis, šalia 


2V. Maciūnas, „Lietuviškieji dalykai Vilniaus šubravcų satyroje", Mūsų 
Senovė, II t. Nr. 1 (6) 1937. p. 7. 

pionieriškų organinės chemijos veikalų rašė ir filosofinį traktatą 
apie dykinėjimą ir valkatavimą. Kiekvieno pavasarinio potvynio 
metu į paviršių išplaukia visokios atmatos, drumzlės ir šiukšlės. 
Puiki medžiaga šubravcams ir jų Gatvės žinioms. 

Negalima pamiršti ir to, kad Vilnius, kaip ir visa Lietuva, dar 
taip neseniai, tik maždaug prieš 15 metų, neteko savo laisvės ir 
nepriklausomybės ir buvo jeigu ne organiška, tai bent integrali 
Rusijos imperijos dalis. Formaliai ji nesinaudojo ne tik politine, bet 
ir kultūrinę autonomija. Tačiau tai, atrodo, visiškai nekliudė 
nepaprastam Lietuvos ir ypač Vilniaus kultūriniam suklestėjimui. 
Žinomas ano meto lenkų publicistas Pranciškus  Grzymala rašė apie 
1822 m., kad „Vilnius turi būti laikomas svarbiausiu šviesos židiniu 
visame plačiame lenkų kalbos plote".(3) Taigi Vilnius, o ne Varšuva, 
nors ši pastaroji buvo apdovanota plačia politine bei kultūrine 
autonomija ir labai liberalia 1815 m. konstitucija, kurią, beje, 
garantavo visos Napoleoną nugalėjusios valstybės. Charakteringai 
rašė vienas vilnietis studentas filomatas, kad tik į Varšuvą 
nuvažiavęs jis patyrė, kas tai yra nelaisvė.(4) Vadinas, Vilniuje 
gyvendamas jis tos nelaisvės jausmo neturėjo. 

Iš tikrųjų Varšuva daugiausia ir buvo kalta, kad tuo nelaisvės 
pajutimu užsikrėtė ir Lietuva, daugiau negu vadinamasis napoleo- 
niškasis interliudas, kuris greitai atėjo ir palyginti greitai buvo 
užmirštas, ypač po plačios Aleksandro I amnestijos visiems 
bendradarbiautojams su Napoleonu. 1821 m. Varšuvoje susikūrė 
labai slapta Patriotinė draugija (Narodowe Towarzystwo Patrio- 
tyczne), kurios pagrindinis tikslas ir buvo atgaivinti unijines idėjas 
buvusiose Lietuvos provincijose, „kurias ji laikė integraline Lenkijos 
dalimi. Tai ir buvo tas lenkiškasis irredentizmas, gyvas per visą XIX 
a. ligi pat 1918 m. ir po to. Anksčiau Vilniaus jaunimo ir studentų 
organizacijos gana stropiai vengė politinės veiklos. Dėl to vietinė 
rusų administracija ir pats Petrapilis pro pirštus žiūrėjo į jų veiklą. 
Pats Aleksandras I prašė savo įtakingą generolą Arakčejevą 


informuoti jį, ką rašo šubravcų Gatvės žinios. 
1 


3 Cit. Z. Skwarczynski, Dwa studia, Lodž, 1961, p. 30. 


4 M. Kukiel, Dzieje Polski porozbiorowe, London, 1963(2), p. 191. 

Nepaisant nepaprasto Vilniaus universiteto ir paties Vilniaus 
dominavimo visame ano meto Lietuvos (ir ne tik Lietuvos) 
kultūriniame ir intelektualiniame gyvenime, ne visiškai norėjo jam 
pasiduoti Žemaitija, kuri jau nuo neatmenamų laikų ėjo truputį 
skirtingu keliu. Nepriėmė ji iš Lenkijos pasiskolinto administracinio 
pasidalinimo į vaivadystes, stropiai saugodama Žemaičių kunigaikš- 
tijos titulą ir herbą, o svarbiausia nepasiduodama polonizacijos 
bangai, kuri baigė užlieti kitas Lietuvos sritis. 

Žemaitija šiek tiek išsiskyrė iš kitų Lietuvos provincijų savo 
didesne ekonomine gerove, tankesniu mokyklų tinklu ir ypač 
lankstesne socialine struktūra. Būdama arčiau svarbiųjų Baltijos 
uostų, ji geriau galėjo išnaudoti tarptautinę konjunktūrą. Amerikos 
karas dėl nepriklausomybės ir ilgai nusitesęs konfliktas tarp 
Prancūzijos ir Anglijos (1792-1815) nepaprastai iškėlė Baltijos jūros 
reikšmę tarptautinėje prekyboje.(5) Kaip praktiškai tai atsiliepė į 
Žemaitijos ūkį, galima matyti kad ir iš tokio pavyzdžio. Vienas 
atsiminimų autorius, kalbėdamas apie Telšių pavieto valstiečių 
vargus Respublikos žlugimo metais, rašė: ,,1795 metai, po karo ir 
visuotino nederliaus, kai visai Žemaitijai grėsė badas ir ligos, o 
pavasariui artėjant nebeliko javų sėklai, turtingesnieji žemaičiai 
kiekviename valsčiuje sumetė didesnes sumas pinigų, sumobilizavo 
vežimus ir iš Liepojos, Klaipėdos ir Rygos atvežė tūkstančius 
statinių brangiai įperkamų javų, kuriuos biedniesiems veltui 
išdalino duonai ir sėklai. Taip pasikartojo nekartą ir vėliau esant 
panašioms aplinkybėms".(6) Tokie ir panašūs faktai rodė ne tik tam 
tikrą įvairių Žemaitijos luomų solidarumą, bet ir liudijo, kad 
Žemaitijos vadovaujantieji sluoksniai dar nebuvo taip labai atitolę 
nuo paprastų žmonių. Niekur kitur Lietuvoje nebuvo tiek daug 
vadinamų laisvųjų valstiečių kaip Žemaitijoje. 


5 V. Trumpa, Napoleonas, Baltija, Amerika, Chicago, 1973. 

6 F. Wrotnowski, Zbriėr pamietinikėw, Paryžius, 1835, p. 130. Įdomu, 
kad S. Daukantas, pats pajūrietis nuo Skuodo, daugiau dėmesio skyrė 
Baltijos įtakai į Lietuvos istoriją negu kiti Lietuvos istorikai. 

Iš dažnai cituojamo lenkų domininkono K. Baginskio šventosios 
Žemaitijos aprašymo (apie 1780 m.) matyti, kad Žemaitijos bajoras 
nuo mužiko tik tuo tesiskyrė, kad jis nešiojo kardą. O prie lietuvių 
kalbos jis taip buvo prisirišęs, kad tik girtas būdamas imdavo šiaip 
taip krevezuoti lenkiškai. Rimtesnis Žemaitijos lenkėjimas prasidėjo 
tik su Edukacinės komisijos mokyklų tinklo plėtimu ir ypač su labai 
aktyvia Vilniaus universiteto švietimo politika. Tačiau dar ir XIX a. 
pradžioje Ksaveras Bogušas, būsimasis studijos apie lietuvių kalbos 
ir tautos ištakas autorius, vizitavęs Žemaitijos mokyklas priėjo 
išvados, kad žemaičiai, „mažai mokėdami lotyniškai, dar mažiau 
lenkiškai ir visiškai nesuprasdami rusiškai tik per generalinę 
vizitaciją išgirsta apie Vilniaus universitetą ir neturėdami jokių ryšių 
negali juo pasinaudoti". Užtat, sakė Bogušas, gal būtų gerai steigti 
atskirą Žemaitijos universitetą.(7) Netrukus po to Vilniaus 
universiteto prof. I. N. Loboika svarstys žurnalo lietuvių (žemaičių) 
kalba reikalą. 

Tas pats kun. Ksaveras Bogušas atkreipė dėmesį į nepaprastą 
žemaičių palinkimą į mokslą. Jis net pastebėjo, kad kai kur vaikai 
patys prašėsi „beržinės košės", manydami, kad tai galėtų prisidėti 
prie jų mokslumo. „Kur kitur," rašė Bogušas, „visa tai neatbaidytų 
žmogaus nuo mokslo? Tik ne žemaičiuose, Ir ko tik su tokiais 
pasiryžėliais ir įnikusiais į darbą žmonėmis nebūtų galima 
padaryti".(8) Panašiai pastebėjo ir Ignas Liachnickis, žinomos 
Valstiečio biografijos autorius (1815 m.). Turėjo įvykti žmonių 
galvosenoje nemaža revoliucija, kai, užuot laikydami valstiečius 
paprasta dvaro inventoriaus dalimi, ėmė rašyti jų biografijas. 


III 


Mūsų literatūros istorijose gana daug kalbama apie tariamą 
žemaičių studentų organizaciją (būrelį ar ratelį) Vilniaus universi- 
tete, ypač nagrinėjant Simono Stanevičiaus odę „Šlovė žemaičių“, 


7 Regina Mikšytė, Silvestras Valiūnas, 1978, p. 25-26. 

8 M. Lukšienė, „Aplinka, kurioje mokėsi S. Daukantas", Pergalė, 1964, 
Nr. 12, p. 134-143. Girdėtis, yra parengtas spaudai pilnas to įdomaus 
K. Bogušo pranešimo tekstas. Laukiame jo pasirodant. 

kuri buvusi lyg savotiškas tos organizacijos himnas.(9) Iš tikrųjų 
toje odėje, parašytoje 1823 m. skaitome: 


Mačiau Vilnių, šaunų miestą, 
Senų mokslų gyvenimą, 

Nuo žemaičių beapsėstą 

Ir jų tikrą sutarimą. 


Vilniaus universitete buvo gana daug žemaičių studentų (apie 10 
procentų). Kalbėdamas apie jų „tikrą sutarimą", S. Stanevičius lyg 
ir prileido mintį, kad tarp jų galėjo būti tam tikri draugijiniai ryšiai. 
Iš kur kitur žinome, kad kai kurie iš jų rinkdavosi pas prof. Loboiką 
ir ten svarstydavo lietuviškus reikalus. Tačiau ligi šiol nesurasta 
jokių apčiuopiamų duomenų — nei tokios draugijos vardo, nei 
narių sąrašo, nei vadovybės sąstato — kuriais pasirėmus, būtų 
galima nesvyruojant tvirtinti, kad iš tikrųjų tokia organizacija 
egzistavo. Aplamai, tas universitetas buvo per daug aristokratiškas 
ir per daug užgožtas lenkų kultūros, kad jeigu jame ir būtų buvęs 
koks žemaitiškas ar lietuviškas būrelis, jis būtų turėjęs jaustis kaip 
pelė po šluota. Nepaisant bendros liberalinės linijos ir aiškaus 
pasisakymo prieš obskurantizmą ir atgyvenusias tradicijas, univer- 
siteto studentija (žinoma, ir profesūra) buvo labai elitinė ir tuo savo 
elitiškumu nepaprastai didžiavosi. Užtat turbūt reikia sutikti su 
Mykolo Biržiškos nuomone apie ano meto Vilniaus ir Dorpato 
universitetus: „Ne lietuviškoms ar gudiškoms, ne latviškoms ar 
estiškoms baudžiauninkų minioms universitetai buvo skiriami ir 
mužiksūniams nemaža kliūčių, ne tik svetimą kalbą tekdavo įveikti, 
kad patektų bajoriškojo akademinio jaunimo tarpan ir įsigytų 
aukštąjį mokslą".(10) S. Daukantas, Valančiaus liudijimu, ligi 
senatvės neišmoko, o gal ir tyčia nekalbėjo taisyklingai lenkiškai. 


9 Plačiausiai šią problemą išanalizavo Vincas Maciūnas savo studijoje 
„Vilniaus universitetas ir lietuviškasis XIX amžiaus pradžios sąjūdis“, 
Lituanistikos instituto 1979 metų suvažiavimo darbai, Chicago, 
1981, p. 111-212. 

10 M. Biržiška. Senasis Vilniaus universitetas, 1955, p. 43. Vokiškasis 
Dorpato (Tartu) universitetas daugiau rūpinosi latvių ir estų kalbomis 
negu Vilniaus universitetas lietuvių kalba. 

Vilniaus universiteto bendra atmosfera buvo visiškai nepalanki bet 
kokiam lietuviškam sambūriui reikštis. Jeigų toks sambūris būtų 
buvęs, jis būtų turėjęs nusileisti tiesiog į dvigubą pogrindį, ne tiek 
saugodamasis ano meto carinės administracijos, kuri, beje, ligi 1823 
m. mažai į jį tesikišo, kiek ypač lenkiškojo gaivalo, kuris apie jokį 
žemaitišką ir lietuvišką sąjūdį nei girdėti nenorėjo. Tiesiog reikia 
stebėtis, kad tame draugijų ir draugijėlių šurmulyje beveik visiškai 
neiškildavo lietuviškas reikalas, nors jų narių tarpe buvo nemaža 
žmonių iš etnografinės Lietuvos ir Žemaitijos. 

Tiesa, toks raseiniškis filomatas D. Chlevinskis pastebėjo, kad 
artimesniuose prie Baltijos jūros pavietuose liaudis buvusi turtinges- 
nė, gausiau leidusi savo vaikus į mokyklas ir kad jų gimtoji kalba 
buvusi lietuvių. Tą pastebėjo ir daugumas mokyklų vizitatorių. 
Tačiau išskyrus prof. Loboiką universitete neatsirado nei vieno 
žmogaus, kuris būtų susirūpinęs lietuvių kalbos kultūra. Net ir 
tokiam Kazimierui Kontrimui, kuris 1822 m. siūlė įvesti lietuvių 
kalbos dėstymą Vilniaus universitete, toji kalba labiausiai reikalinga 
buvusios didelės ir galingos valstybės istorijai suprasti. Jis visiškai 
nesipriešino antižemaitiškai šubravcų akcijai. 


TW EE 


Vilniaus universiteto negalima kaltinti dėl jo lietuvių kalbos 
ignoravimo. Lietuvos vadovaujantieji sluoksniai jau seniai buvo 
atsisakę, o gal niekados ir nelaikė lietuvių kalbos valstybine kalba. 
Vilniaus universitetas buvo skiriamas ne tik etnografinei Lietuvai, 
bet ir visai didžiulei Vilniaus švietimo apygardai, kuri apėmė ne tik 
beveik visą Gudiją, bet ir nemažą dalį Ukrainos. Lotynų kalbai 
išeinant iš mados, lenkų kalba buvo neabejotinai dominuojanti, 
ypač tos srities vadovaujančiuose sluoksniuose, kuriems iš tikrųjų ir 
turėjo tarnauti tas universitetas. 

Tik viena ano meto Vilniaus organizacija rodė daugiau 
susidomėjimo lietuviškais dalykais. Jos nariai pasirinko savo 
slapyvardes iš senosios lietuvių mitologijos, jos organas buvo 
primargintas visokiais, dažnai iškraipytais ir sunkiai beatpažįsta- 
mais lietuviškais žodžiais ir posakiais, jai dažnai užkliūdavo ano 
meto lietuviškasis sąjūdis Žemaitijoje. 

Turime galvoje Šubravcų draugiją ir jos laikraštuką Gatvės 
žinios. Nors ji veikė vos tik šešerius metus (1817-1822), tačiau savo 
originalumu užsitarnavo didelio dėmesio. Gatvės žinios buvo lygiai 
populiarios gausiose ano meto smuklėse, kaip ir didžiūnų 
palociuose. Kiekvienas su baime ieškodavo jose savęs, ir dažnai 
surasdavo. Keista tai buvo organizacija. Nors ji buvo suskilusi į 
vadinamus miestiečius (urbanus) ir kaimiečius (rustikanus), bet ją 
sudarė palyginti aukšto lygio intelektualai, pasinešę kalbėti tiesiog 
gyvenimo padugnių adresu. O tas padugnes sudarė ne liaudis, bet 
aukštoji visuomenė, pretenduojanti į paskutinį šviesos, mokslo, 
pažangos žodį, bet kurią iš tikrųjų sudarė visokie dykaduoniai, 
grafomanai, netikę archeologai ir istorikai, labai juokingi moksli- 
ninkai ir technokratai. 

Bet kuo laikė save patys šubravcai? Savo laiku, Kauno Vytauto 
Didžiojo universiteto klestėjimo metais, buvo gana populiarus, ypač 
vadinamųjų amžinų studentų sluoksniuose, inteligentiško chuligano 
idealas. Tokiais inteligentiškais chuliganais („chudopacholek 
literacki'") vadino save ir šubravcai Vilniaus universiteto aukso 
amžiaus metu. Reikia nepamiršti, kad viena iš įstojimo į tą draugiją 
sąlygų buvo sugebėjimas rašyti ir ne bet kaip, bet gerai rašyti. Kitos 
sąlygos — geras vardas ir nesutepta reputacija. Faktas, kad Gatvės 
žinių redaktoriai keitėsi rotacine tvarka, liudijo, kad kiekvienas 
šubravcas mokėjo ne tik gerai rašyti, bet ir redaguoti. Redaktoriai 
turėjo savo kišene atsakyti už kiekvieną praleistą gramatinę klaidą. 
Kuris dabar iš mūsų redaktorių dėl tokio įsipareigojimo nesubank- 
rutuotų. 

Įvairiai tos organizacijos pavadinimas buvo bandomas versti į 
lietuvių kalbą: nenaudėlių, niekadėjų, kartais tiesiog niekšų 
(Lietuvių enciklopedija) draugijos vardu. Nelabai aiški žodžio 
šubravcas etimologinė kilmė. A. Briukneris siejo jį su XVI a. 
polemistu Szudrovijum.(1/) Iš tikrųjų gal bus tas žodis paskolintas 
iš čekų kalbos, kurioje jis reiškia nešvarų žmogų, brudą. Lietuvių 
kalboje žodį brudas jau pažinojo Mikalojus Daukša. Didysis 
Lietuvių kalbos žodynas žino ir žodį brudija — apsileidę, utelėti, 
nešvarūs žmonės. Taigi Šubravcų draugija galėtų tiesiog būti 


11 Slownik etymologyczny jezyka polskiego, 1970. 

pavadinta brudija. Negalėdami pasirinkti tinkamiausio vertimo 
vartosime šubravco vardą, kuris buvo gana populiarus ano meto 
Vilniuje. Adomas Mickevičius jį nukėlė net į beveik legendarinio 
lenkų karaliaus Mieško I laikus. 

Jeigu kitas Vilniaus jaunimo organizacijas, kurių buvo privisę 
kaip grybų po lietaus, buvo galima gretinti su visokiais Vokietijos 
universitetų tugendbundais ir buršenšaftomis, tai šubravcų atitik- 
menų reikėtų ieškoti priešrevoliucinėje Prancūzijoje arba ypač ano 
meto Anglijoje visokių keisčiausių klubų pavidalu (Street Club, 
Humdrum Club, Punning Club). Kai kurie anglų satyriniai 
laikraščiai, kaip Tatt/er (Plepys) arba Spectator (Žioplys) galėjo 
būti pavyzdžiu šubravcų Gatvės žinioms. Bet aplamai šubravcai ir jų 
savaitinukas buvo išaugę iš ano meto Vilniaus socialinių, kultūrinių 
ir ekonominių sąlygų, tik čia jie buvo suprantami ir įvertinami. Tarp 
kita ko Wiadomošci Brukowe pavadinimą pirmasis panaudojo I. E. 
Liachnickis, gindamas tada gana populiarią magnetistų arba 
mesmeristų ideologiją, kuri vėliau, gana triukšmingai pasireiškė 
Spindulingųjų draugijoje. 

Šubravcai buvo labai kovinga, bet visiškai apolitinė organizaci- 
ja. Dėl to ji buvo toleruojama carinės administracijos ir nemėgiama 
Varšuvoje, kuri vis negalėjo pamiršti, kad ten, Lietuvoje, žmonės 
baisiai kenčia ir laukia, kaip gervės giedros, susijungimo su Lenkija. 
Tuo tarpu šubravcai ir daug kas tuomet Vilniuje ir Lietuvoje, 
visiškai tos kančios nejautė ir gyveno labai smagiai. Jie čia galėjo 
kurti visokiausias draugijas, leisti visokius laikraščius ir žurnalus, 
galėjo kritikuoti viską ir visus, svarbiausia, galėjo juoktis iš visų ir.iš 
pačių savęs. Neliesk tik jau ir šiaip gana hibernuojančios šiaurės 
meškos. Ypač tokia dvasia jautėsi Vilniaus universitete, kurį 1823- 
24 m. studentų ir gimnazistų bylos vyr. prokuroras ir būsimasis 
universiteto kuratorius Novosilcevas, savo raporte d. kun. Konstan- 
tinui, visiškai teisingai pavadino „valstybe valstybėje ir tėvyne 
tėvynėje" (status in statu, patria in patria). 

Laimingu supuolimu beveik visą tą laiką Vilniaus generalguber- 
natorius buvo senyvas generolas Aleksandras Rimskis-Korsakovas, 
labai padorus žmogus, kuris visiškai nesikišo į universiteto reikalus, 
kuriems sumaniai vadovavo caro draugas Adomas Čartoriskis. 
Nemažą vaidmenį čia suvaidino ir gražioji lytis, kurios Vilniuje 

niekados netrūko ir kuriai ir pats generalgubernatorius nebuvo 
abejingas. Garsėjo jų salonai ir kaukių baliai, į kuriuos lankydavosi 
aukštieji carinės administracijos pareigūnai. Joms tarpininkaujant, 
lengvai pasisekdavo išspręsti visokius nesusipratimus tarp vadina- 
mų akademikų ir įgulos karių bei policijos. Jos kartais susigalvoda- 
vo įdomių žaidimų, mokėdamos po rublį, jei tie kariai leisdavosi 
mušami į veidą tų ponių vaikams. Tokiu būdu buvo ugdomas 
jaunosios kartos patriotizmas ir rezistencijos dvasia. O kai 1823 m. 
nemažas būrys to jaunimo pakliuvo į bazilijonų vienuolyno rūsius, 
tos ponios taip gerai aprūpindavo juos maistu ir visokiomis 
gėrybėmis, kad kai kurie jų sakėsi niekados savo gyvenime tokie 
sotūs nebuvo, 

Galima įsivaizduoti, kodėl toks gyvenimas ir tokia atmosfera 
buvo labai palanki šubravcams ir jų Gatvės žinioms ir kodėl savo 
pagrindiniu ginklu jie pasirinko satyrą. Jie neturėjo jokios 
pozityvios ideologijos ar programos, bet skelbė kovą visoms savo 
laiko blogybėms. O tų blogybių buvo ligvaliai. Dar daugiau. Nesant 
vienos didelės blogybės, blogybe pavirsta viskas ir iš visko galima 
juoktis. S 


Vv 


Ano meto Lietuvos visuomenė, t.y. jos vadovaujantieji 
sluoksniai, kaip ir kiekviena visuomenė, buvo suskilusi į dvi dalis: 
dauguma tikėjo mokslu, technika, švietimu, pažanga, socialinėmis ir 
ekonominėmis reformomis, ateitimi, Kiti, ypač išsigandę Prancūzų 
revoliucijos, bijojo per greitos pažangos, per didelio pasitikėjimo 
mokslu ir pažanga, per radikalių reformų, per didelės laisvės. 
Pirmųjų pažiūroms prigijo ką tik Ispanijoje atsiradęs liberalizmo 
vardas, antruosius buvo galima pavadinti konservatoriais, nors tas 
žodis į politinį žodyną atėjo gerokai vėliau, po 1848 m. revoliucijos. 
Kadangi beveik visa XIX a. minties istorija buvo beveik išimtinai 
pirmųjų (liberalų) rankose, tai suprantama, kad jiems ir dėmesio 
daugiau buvo skiriama, antriesiems nesigailint visokių piktažodžių. 
Būdingas tuo atžvilgiu buvo lenkų literatūros istoriko Petro 
Chmieliovskio veikalas, parašytas pozityvizmo žydėjimo metu (1898 
m.), kuriame nagrinėjamas kaip tik tas Lietuvos ir Vilniaus 


87 


universiteto laikotarpis, kai čia veikė šubravcai ir visos kitos 
studentų ir nestudentų organizacijos (filomatai, filaretai, spindulin- 
gieji, reformuoti ir nereformuoti masonai ir t. t.). Jis savo veikalą 
pavadino Liberalizmas ir obskurantizmas Lietuvoje ir Rusijoje 
(1815-1823 m.) (Liberalizm i obskurantizm na Litwie i Rusi, 1815- 
1823). j 

Aišku, šubravcai buvo liberalizmo pusėje, tačiau kritiškai ir 
skeptiškai žiūrėdami į viską, jie savo ironiją ir satyrą mokėjo 
nukreipti ne tik į obskurantus (tamsuolius), bet ir į mokslo, 
technikos ir pažangos išpažinėjus ir garbintojus. Jie suprato, kad 
gyvenimas daug sudėtingesnis ir juokingesnis, kad jį būtų galima 
suvesti į paprastas liberalizmo-obskurantizmo lygtis, kad pažanga 
labai reliatyvus dalykas, kad mokslas ne tik sprendžia, bet gal dar 
daugiau gimdo naujų problemų. 

Viena tokia nauja idėja XVIII-XIX amžių sąvartoje buvo labai 
greita technologijos pažanga, iššaukusi vadinamąją pramonės 
revoliuciją, kuri pasireiškė naujais išradimais, naujais technologi- 
niais procesais, naujomis mašinomis. Šubravcams ypač patiko 
žemės ūkio suintensyvinimo ir supramoninimo idėja. Daug kas ją 
panaudojo baudžiavos kritikai, laikydami, kad laisvas darbas 
našesnis už baudžiauninko darbą. Šubravcai nesileido į tokias 
spekuliacijas, kuriomis, beje, dar galima buvo užsitarnauti vadovau- 
jančių sluoksnių ir Rusijos nemalonę. Jiems rūpėjo pats žemės ūkio 
našumo pakėlimas, ir viskas. Jokūbas Šimkevičius, žemaitis, vienas 
iš masonų reformatorių Lietuvoje ir labai aktyvus Gatvės žinių 
bendradarbis, parašė eilę feljetonų, pavadindamas juos „Kelionėmis 
ant stebuklingosios ližės", tuo lyg norėdamas pajuokti aukštaičius, 
kur raganos ant ližių jodinėdavo, tuo tarpu kai žemaičiuose jos 
jodinėjo ant šluotos. Viename tokių feljetonų jis aprašė vieną 
dvarininkę, kuri industrinę revoliuciją labai sumaniai pritaikė savo 
ūkiui. Pirmiausia ji nugirdydavo savo baudžiauninkus ir įtikindavo 
juos, kad jų apsirengimui visiškai pakanka pakulų, o gerąjį linų ir 
kanapių pluoštą pati pasiimdavo. Paskum toji išradingoji. ponia 
(„przemyšlna pani") nebijodavo lankytis kiaulmigiuose, kur buvo 
skerdžiamos lašininės, geriausią mėsą pati pasiimdama, mužikams 
palikdama tik galvą, pažandes ir kojas košelienai. ,,O kaip gaila," 
sušunka Šimkevičius, „kad jie dar neišmoko ruliado gaminti!“. 

Trečias tos pramoningos ponios išradimas vadinosi „ostrzyžyny' 
(apkirpimas). Ji liepdavo savo ekonomui suvaryti visas mergaites ir 
ištekėjusias moteris į dvarą, išbardavo jas dėl švaros nesilaikymo ir 
liepdavo visoms nukirpti plaukus. Paskum feljetono autorius 
sužinojo, kad toji sumani ponia linus parduodavo pirkliams, 
kanapes — virvininkams, kiaulieną — smuklininkams, ilgesnius 
plaukus — perukininkams, o trumpesnius — krėslininkams. Iš to ji 
padariusi tokį gerą biznį ir iškėlusi tokią puotą, kokios niekas 
Vilniuje nėra matęs. 

Šubravcai mokėjo ir kitur pritaikyti naujus technologinius 
išradimus ir tokiu būdu pagerinti „gyvenimo kokybę“. Jie 
pastebėjo, kad visokie grafai ir kiti tituluoti ponai labai mėgo 
didžiuotis savo bibliotekomis, bet nemėgo nei knygų pirkti, nei jas 
skaityti. Esą, į senatvę žmogus atsikrato daugybės aistrų, tik ne 
šykštumo aistros. Ir štai Gatvės žinios paskelbė (Nr. 82, 1818 m.), 
kad vienas senas grafas gamindavo medines knygas, jų nugarėles 
gražiai papuošdavo didžiųjų rašytojų vardais ir sustatydavo į 
lentynas. Taip jo bibliotekoje atsirado pilni Voltaire, Rousseau ir 
kitų didžiųjų raštų leidiniai. Ir gražu, ir pigu, ir, svarbiausia, 
nereikia skaityti. Ištikrųjų šubravcai tokiems tinginiams buvo 
sugalvoję net ir specialią skaitymo mašiną. 


VI 


Bet galbūt pati didžiausia šubravcų kontribucija technologi- 
nei pažangai ir žemės ūkio revoliucijai tai valstiečiams plakti 
mašinos (,„machina do bicia chlopow") išradimas. Dvarininkų — 
baudžiauninkų santykių klausimas kvaršino tada visiems galvas. 
Baudžiavos panaikinimą svarstė rimti Vilniaus universiteto profeso- 
riai, dėl to visokiuose seimeliuose ginčijosi dvarininkai, baudžiava 
jau buvo naikinama Estijoje, Kurše ir Livonijoje. Ji formaliai buvo 
panaikinta ir kongresinėje Lenkijoje. Su baudžiavos panaikinimu, 
žinoma, būtų pranykusi ir valstiečių mušimo pareigybė. Caras, rusų 
dvarininkų spaudžiamas, pasakė ne, ir tie visi ginčai turėjo nutilti. 
Pasiliko baudžiava, pasiliko ir baudžiauninkų mušimas. Gal 
Rusijos įtakoje ta bausmė dar sustiprėjo. 

Šubravcai nebūtų šubraveais, jeigu jie čia nebūtų suradę išeities 
ir, svarbiausia, nebūtų pritaikę naujos technologijos. Pirmiausia, 
Gatvės žinios (Nr. 8, 1817 m.) konstatavo, kad „niekados žmonės 
taip vieningai ir taip lengvai nesusitarė, kaip dėl to, kad iš 
nemušamo valstiečio nieko gero negali būti". Bet dėl to mušimo 
kentėjo ne tiek pats mušamasis valstietis, kiek jį mušantysis ponas ar 
ekonomas. Viename iš J. Šimkevičiaus feljetonų rašoma, kaip 
grįžtant iš Rygos įlūžo ledas ir sušlapo brangusis cukrus. Pagal ano 
meto taisykles tą vežiką reikėjo nubausti 500 rykščių. Ponas 
teįstengė atskaityti 250, baisiai pavargo, kitas atidėjo sekančiai 

"dienai. Naktį jis negalėjo miegoti, o jo žmonelė, užjausdama savo 

nusikamavusį ir susikrimtusį vyrą, bėdavojo: „Kiek tie chamai 

mano mylimam vyreliui sveikatos kaštuoja". Rytoj gal jis iš viso 

nenorės tos bausmės vykdyti, o nuo to nukentės teisingumas. Štai 

kodėl šubravcai ir sugalvojo tą valstiečiams plakti mašiną. Gatvės 

žinios (Nr. 18, 1817 m.) paskelbė ilgą ir technologiškai .detalų 

straipsnį, įrodinėdamos, kodėl tokia mašina būtinai reikalinga, kaip - 
ji bus pagaminta ir ragindamos iš anksto ją užsisakyti. Užsisakiusių- 

jų pavardės būsiančios paskelbtos sekančiuose Gatvės žinių nume- 

riuose. 


Straipsnio autorius Antanas Marcinovskis (1781-1855), žinomas 
Vilniaus spaustuvininkas ir redaktorius. Jo spaustuvėje buvo 
spausdinamos ir Gatvės žinios. Jis įrodinėjo, kad gražumu nieko 
negalima padaryti. Esą šuniui suduok, jis atsiguls ir su dėkingumu 
žiūrės į tave. Net ir rambiausias arklys klausys tavęs. O valstiečiui 
uždrožk, jis pasiruošęs duoti atgal. Blogiausia, kad mušimu 
eikvojamas labai brangus laikas. Mat šubravcai jau tada suprato, ką 
kartojo Amerikos industrialistai: laikas — pinigai. Marcinovskis 
matematiškai apskaičiavo, kiek laiko būtų sutaupyta, panaudojant 
jo išradimą. O ką bekalbėt apie pono sveikatą, jo širdies ir sielos 
reikalus, kiek nereikalingo riksmo ir dejavimų jis išvengs. Pakišai 
prasikaltusį valstietį po ta mašina ir per pusę minutės viskas baigta. 
Ta mašina bus ant ratukų ir ją lengvai bus galima vežioti iš vieno 
kaimo į kitą. Užsisakantiems esą nereikia pinigų siųsti iš anksto, 
vartojamas moderniškas COD metodas. 

Labai pažangiai, labai moderniškai, naudodami pačią naujausią 

techniką ir marketing sistemą šubravcai sprendė ir visas kitas 
kapitalistitio ūkio problemas. 


VII 


Dar reikėtų keletą žodžių pasakyti apie šubravcų pažiūras į ano 
meto lietuviškąjį arba žemaitiškąjį sąjūdį, nors tą klausimą gana 
išsamiai išnagrinėjo V. Maciūnas savo minėtoje studijoje. Žinoma, 
būtų klaidinga šubravcus pavadinti „didesniais bei mažesniais 
lietuvininkais", kaip bandė įpiršti Stasys Yla savo paskaitoje 
Lietuvių katalikų mokslo akademijos suvažiavime 1979 m.(12) 
Šubravcai buvo patriotinė lenkų draugija, kuri rūpinosi lenkų 
kalbos kultūra Lietuvoje, nuolat kalbėjo apie „mūsų lenkišką 
kraštą" („nasz kraj polski"), pyko, kad kai kurie varšuviečiai to 
nenorėjo pripažinti. 1818 m. Gatvės žinių korespondentas, apsi- 
lankęs Varšuvoje, nustebo, kad čia į žmogų iš Lietuvos žiūrėjo su 
tokia nuostaba lyg jis būtų atvažiavęs iš Amerikos. Esą sunku buvo 
varšaviokus įtikinti, „kad Lietuva nuo Karūnos (suprask, Lenkijos) 
niekuo nesiskiria, kad su lenkų kalba lygiai taip pat gerai galima 
užvažiuoti į Vilnių, kaip ir į Varšuvą" (Nr. 93, 1818). Kiek vėliau A. 
Mickevičius savo „Vėlinėse"“ skundėsi, kad Varšuvoje Lietuva buvo 
ne geriau pažįstama negu Kinija. 

Vis dėlto šubravcai išsiskyrė iš kitų ano meto Vilniaus 
organizacijų ir draugijų. Tuo tarpu, kai kitos organizacijos beveik 
visiškai ignoravo lietuviškus dalykus, šubravcams tie lietuviški 
dalykai, ypač tam tikras tautinis lietuvių sąjūdis, buvo lyg rakštis 
akyje. Kovai su tuo jie panaudojo daug aštresnę satyrą, negu 
kovodami su baudžiava, girtavimu, dykaduoniavimu ar valkatavi- 
mu. Čia jie stengėsi tą žemaitišką patriotizmą pastatyti į kaip galima 
absurdiškesnę situaciją, panaudodami labai būdingą perdėjimo 
(hiperbolės) metaforą. Ir čia jie elgėsi labai rimtai, pasinaudodami 
paskutiniu mokslo ir technikos žodžiu. Kaip žinia, tuo metu kūrėsi 
kai kurie nauji mokslai: archeologija, lyginamoji kalbotyra, 
muziejininkystė. Pasiremdami tais mokslais, šubravcai ir stengėsi 
susidoroti su žemaitiškais arba lietuviškais dalykais. . 


12 Aidai, 1979, Nr. 10, p. 433. 

Ypač jiems užkliuvo kun. Ksavero Bogušo tvirtinimas, kad 
senovės lietuviai ne tik turėjo savo raštą, bet ir turtingą literatūrą, 
kuri, deja, neišlikusi dėl spausdinimo priemonių nebuvimo. 
Šubravcai sakėsi suradę visą geležinę skrynią tokių rankraščių. Ten 
buvęs gerai dokumentuotas ir išnašomis išmargintas 4 tomų in 
guarto veikalas apie senąją priešmindauginę istoriją, vieno tomo 
konstitucinė Lietuvos istorija, kurioje jau dvarininkai buvo 
raginami panaikinti baudžiavą, dvitomis lietuvių mitologijos 
veikalas ir kiti raštai (Nr. 75, 1818 m.). 

Didžiausios reakcijos šubravcai susilaukė iš žemaičių ir lietuvių 
pusės, kai jie bandė pasijuokti iš D. Poškos Baublio ir jo senienų 
rinkinių. 1818 m. Gatvės žinios (Nr. 101) pranešė, kad jos gavusios 
stambų traktatą lietuvių kalba apie teisminę retoriką. Negalėdamos 
greitai parengti to viso traktato spaudai. Gatvės žinios paskelbė 
traktato vertėjo į lenkų kalbą įžangą, kuri yra ne kas kita, kaip 
pilnas šmeižtų pamfletas, nukreiptas prieš Baublį ir jo „„kavotojį ir 
uszkotojį", suprask Dionizą Pošką. Pradžioje pagarbinęs tą 
„ąžuolinį muziejų", sulygindamas jį su senovės Dodonos ąžuolais ir 
Mahometo karstu, tos įžangos autorius tik apgailestavo, kad jis 
negalėjo pasinaudoti tais senovės lietuvių telegrafais, kurie dabar 
yra Baublyje, ir išgarsinti jo vardą visuose tolimiausiuose žemės 
rutulio užkampiuose. Jis stebėjosi to muziejaus saugotojo ir 
tyrinėtojo mokslumu, kuris esą iš metalo, medžio ar marmuro šukės 
galįs nustatyti savo tautos papročius, religines apeigas, prietarus ir 
t.t. Jis tiesiog išplėšęs tas senienas iš išbadėjusio laiko nasrų. 
Pamfleto autorius prisiminė ir Baublio biblioteką, susidedančią iš 
gausybės rankraštinių ritinių, kurie tvarkingai sudėti ne į lentynas, 
bet į statines. Tokiu būdu esą žemaičiai ir lietuviai, „rūpesčių 
nuraminimui" mėgdami patraukti alų ir kitokį skystimėlį, lengviau 
priprantą ir prie knygų skaitymo. 

Nemažiau sarkastiškas ir kitas Gatvės žinių straipsnelis apie 
vieno žemaičio kelionę į Babiloną (1819, Nr. 125). Esą, tas žemaitis, 
vardu Giark-Alaus, išskaitęs kažkur spaudoje, kad vienas anglas 
atradęs Babelio bokštą ir žinodamas, kad lietuviai kilę iš Babilono, 
nuvyko ten ir sužinojo, kad pirmasis žemaitis, aukštas Babilono 
pareigūnas, gyvenęs 52-jame Babelio bokšto aukšte ir srėbęs šiupinį 
mediniu šaukštu. Dabar tas šaukštas taip pat esąs Baublyje. Tokių ir 

panašių niekų apie lietuviškus dalykus Gatvės žiniose yra ir 
daugiau. 

Kyla klausimas, kodėl taip smarkiai ir taip piktai šubravcai 
reagavo į Poškos Baublį. Juk kitais atvejais, ar tai kalbėdami apie 
žydus, dvarininkus lupikautojus, visokius veltėdžius, girtuoklius, ar 
net mušimą, jie pasitenkindavo nors ir kandžia, bet ne pikta satyra. 
Tuo tarpu šiuo atveju jų satyra pavirto į labai piktą pamfletą ar net 
paskvilį. Tai jau kvepėjo tiesiog neapykanta ir šmeižtu. Kodėl? 

Atsakymą, atrodo, davė pačios Gatvės žinios. 1819 m. (Nr. 135) 
jos išspausdino visiškai rimtą straipsnį, nukreiptą prieš tautinį 
fanatizmą. Ten, tarp kita ko, skaitome, kad bandymas visokioms 
ydoms ir prietarams suteikti „šventą tautybės vardą“ ir tuo ją 
išaukštinti gali būti paaiškinamas tik protų aptemimu. Esą tautos 
šlovę negalima pagrįsti visokiais prasimanymais ir mizernais 
talentais. ,,„Ypač blogai, kai atsiranda keletas asmenų, kurie ima 
kalbėti visų viengenčių vardu, o savo sprendimus bando primesti 
visai tautai". 

Nėra jokios abejonės, ką čia šubravcai turėjo galvoje. Šubravcai 
suprato, kad kas dėjosi to meto Žemaitijoje, grėsė tam, kuo jie taip 
šventai tikėjo, būtent, kad Lietuva yra Lenkijos dalis, kad jos 
kultūra niekuo nesiskiria nuo lenkų kultūros, žodžiu, kad tai yra tas 
pat „mūsų lenkiškas kraštas“ („„nasz kraj polski"), kaip jie nuolat 
kartojo. Dabar staiga atsirado keletas žmonių, kurie tą tikėjimą 
pradeda griauti. Tai buvo herezija, unijos griovimas, kelias į 
separatizmą, dabar pasakytume, tai jau buvo lietuvių-lenkų 
konflikto pradžia.(13) Prie to jokiu būdu nebuvo galima prileisti, su 
tomis visomis priemonėmis reikėjo kovoti. Todėl čia jau neužteko 
satyros. 

Iš tikrųjų tie keletas lietuvių arba žemaičių bendroje ano meto 
Vilniaus universiteto atmosferoje turėjo atrodyti baisūs keistuoliai, 
tikri disidentai, kurie kažkodėl nenorėjo pritilpti prie bendro 
puošnaus ir turtingai padengto stalo. Su jais turėjo būti kažkas 
netvarkoje, jų protas iš tikrųjų turėjo būti aptemęs. Dabar 
pasakytume, jų vieta buvo tik psichiatrinėje ligoninėje. Prisime- 


13 Apie tai esame užsiminę Mermenyse, 1982, Nr. 43, p. 1334. 

name, kaip jau gerokai vėliau racionalistas Valančius kai kuriuos 
Daukanto rašymus laikė girto sapaliojimais. 

Įdomu, kad tuos „disidentus“ teisingiau suprato kažkur iš 
Rusijos atsibastęs rusų kalbos ir literatūros profesorius Ivanas 
Loboika, negu visi tie garsūs Vilniaus universiteto profesoriai ir 
labai inteligentiški šubravcai. Ne tik pats suprato, bet dargi įtikino 
tų Baublio senienų moksline verte buvusį Rusijos kanclerį, 
tuolaikinį Rusijos istorinio muziejaus kūrėją grafą N. P. Rumiance- 
vą.(14) Gerai žinoma paties Poškos ir kitų žemaičių reakcija į tuos 
šubravcų ir Gatvės žinių pamfletus. 

Kalbant Arnoldo Toynbee terminologija, kas tada galėjo 
įsivaizduoti, kad toji niekinga, bet revoliucinė saujelė kaip tik 
kalbėjo prislėgtos ir proletarinės daugumos, beveik visos lietuvių 
tautos vardu, o visas tas garsusis universitetas su visomis studentų 
organizacijomis ir spauda tereiškė vis labiau išsigimstančios, nes vis 
labiau nuo tautos kamieno atitrūkstančios, bet dar tvirtai 
besilaikančios dominuojančios mažumos valią. Tik tolimesnis 
istorijos procesas sugebės atsakyti į tą klausimą. 





14 A. Kaupuža, „XIX a. pradžios Lietuvos kultūros veikėjai pagal I. N. 
Loboikos susirašinėjimą su N. P. Rumiancevu, muziejaus steigėju", 
Literatūra, X, 1967, p. 165-198. 

Spaudos draudimas Rusijos akimis 


Šiemet sukanka 120 metų nuo spaudos draudimo pradžios ir 80 
metų nuo to draudimo panaikinimo. Tas spaudos draudimo 
laikotarpis, kuris tęsėsi ištisus 40 metų, turėjo nepaprastai didelės 
reikšmės mūsų tautos savimonės raidai. Jeigu spaudą uždraudžiant 
toji nacionalinė savimonė vos ne vos kalėsi iš kiaušinio, tai tą 
draudimą naikinant lietuvių tauta jau buvo pakankamai subrendusi 
ne tik autonominiam, bet ir nepriklausomam gyvenimui. Baigiantis 
tam laikotarpiui (1899 m.) Varpas rašė: „Jeigu ne spaudos 
draudimas, Lietuva būtų buvusi ramiausias Rusijos imperijos 
kampelis". Nėra abejonės, kad kova dėl savo spaudos smarkiai 
sujudino ypač žemesniuosius Lietuvos sluoksnius — valstietiją, 
ūkininkiją ir net darbininkiją (bernus ir mergas). Tai esmingai 
prisidėjo prie Lietuvos demokratizacijos proceso, kuris buvo 
pagrindinis mūsų tautinio sąjūdžio bruožas. 

Senasis vadovaujantis sluoksnis (dvarininkija ir iš dalies 
dvasiškija) nelabai jungėsi į tą kovą, nes pats spaudos draudimas jį 
mažiau telietė. Susidarė gana paradoksali situacija: tuo tarpu, kai 
Rusijos centrinė ir ypač vietinė administracija nepaprastai uoliai 
kovojo su lietuviška maldaknyge, elementoriumi ir giesmynu, ji 
gana laisvai leido plisti lenkiškai knygai ir laikraščiui po Lietuvos 
dvarus ir klebonijas. Dar prieš Aušrai pasirodant J. Basanavičius 
rašė Petrapilio laikraštyje Novoe vremia: „Kol Lietuvoje liks 
dabartinis status guo be lietuviškos spaudos, polonizacija vyks 
crescendo, o kartu su ja augs lenkų pretenzijos į „lenkiškas žemes' ". 
Tos žemės buvo Lietuva. O juk, rodos, iš tikrųjų, kaip tuojaus 

pamatysime, spaudos draudimas turėjo pirmiausia būti nukreiptas 
prieš lenkų įtaką Lietuvoje. 

Spaudos draudimo gadynė jau nuo seno traukė mūsų literatūros 
ir kultūros istorikus. Ypač knygnešiai profesionalai ir mėgėjai, kurie 
sudarė retai kur girdėtą, labai originalų, sui generis, verslininkų ir 
laisvės kovotojų legioną. Jie skyrėsi nuo Amerikos „butlegerių“ 
prohibicijos metu tuo, kad knygnešių verslas turėjo neabejotiną 
ideologinę-kovotojišką pusę. Dažniausiai tai reiškė daugiau negu 
uždarbis ir pelnas, nors ir to negalima išleisti iš akių. 

Ligi šiol galbūt mažiausiai tyrinėtas Rusijos vyriausybės, vietinės 
Lietuvos administracijos ir Rusijos viešosios opinijos nusistatymas 
spaudos draudimo klausimu. Įsivyravo nuomonė, kad spaudos 
draudimas buvo nukreiptas prieš lietuvių tautą, kurią buvo 
siekiama surusinti ir integruoti į Rusijos imperiją. Tokią Rusijos 
„politiką“ labai vaizdžiai išreiškė Antanas Baranauskas šiuo 
dvieiliu: 

Anei rašto, anei druko mums turėt neduoda, 
Tegu būna mūs' Lietuva ir tamsi ir juoda. 


Klausimas toli gražu nebuvo toks paprastas ir aiškus. Gal ir 
buvo ir tebėra valdžių, kurios savo valdomuosius („liaudį“) nori 
laikyti tamsia ir juoda. Vargu tą galima pasakyti apie XIX a. 
antrosios pusės Rusiją, ypač prisimenant visas Aleksandro II 
reformas ir bendras ano meto pažangos ir mokslo tendencijas. 

Dabar, Antanui Tylai paskelbus pagrindinius dokumentus, 
susijusius su spaudos draudimu Lietuvoje (ž. jo Lietuvių spaudos 
draudimo panaikinimo byla, Vilnius, 1973), įmanoma, net ir 
neinant į gausius archyvus, pažvelgti, kaip į spaudos draudimą 
žiūrėjo centriniai valdžios organai bei pats caras Petrapilyje ir 
vietinė administracija Vilniuje ir kitur. Be to, porą gražių 
monografijų apie nelegaliąją lietuvių spaudą ir apie valstiečių 
vaidmenį paskelbė Vytautas Merkys, ypač nemaža dėmesio 
kreipdamas į Rusijos viešąją opiniją tuo klausimu. 

Šiame straipsnyje mums ir terūpės išsiaiškinti, ko Rusija siekė, 
drausdama spaudą, kas iš to išėjo ir kodėl ji pagaliau turėjo 
prisipažinti, kad tai buvo klaida, kurią kuo greičiausiai reikėjo 
atitaisyti. 

Sakoma, kad jau Kotryna II, prisijungdama Lietuvą (be 
Užnemunės) prie Rusijos, pasistačiusi sau tris uždavinius: sunaikinti 
Lietuvos lenkybę, katalikybę ir dorą (depoloniser, decatholiciser et 
demoraliser). Atrodo, vienintelis realus ir lengviausiai išsprendžia- 
mas uždavinys buvo Lietuvos nulenkinimas. Deja, Rusijai ne tik 
nepasisekė Lietuvą nulenkinti, bet, priešingai, jai valdant lenkų 
kalba ir kultūra Lietuvoje dar vešliau suklestėjo negu senosios 
Respublikos laikais. Ir tai tęsėsi, su mažomis kliūtimis (po 1831 m. 
sukilimo), ligi XIX a. antrosios pusės. Kaip įrodė Augustinas 
Janulaitis, dar XIX a. viduryje Lietuvos dvarininkai savo seime- 
liuose kėlė reikalavimą lenkų kalbą padaryti oficialia mokyklos ir 
viešojo gyvenimo kalba, motyvuodami tuo, kad lietuvių kalba nėra 
beveik jokios raštijos. Tuo netrukus labai gražiai pasinaudojo 
Lietuvos rusintojai, išstumdami iš Lietuvos mokyklos lenkų kalbą ir 
įvesdami rusų kalbą. Tik pereinamuoju laikotarpiu reikėjo dar 
vietoj lotyniškai-lenkiško raidyno pasiūlyti lietuviams civilinį rusų 
kalbos raidyną („,graždanką“). Juk prie senojo bažnytiniai slaviško 
raidyno Lietuva jau seniai buvo pripratusi. Kaip ir Lietuvos 
dvarininkai, jie argumentavo, kad lietuvių kalba neturėjo net savo 
raidyno, pasiskolindama lotyniškai lenkišką. 

Ligi 1863 m. sukilimo vietinė rusų administracija labai 
nekvaršino sau galvos dėl lenkų kalbos įsigalėjimo Lietuvoje. Pats 
Vilniaus generalgubernatorius Vladimiras Nazimovas verčiau 
bevelijo laužyti liežuvį lenkiškai negu rūpintis rusų kalbos kultūra 
Lietuvoje. Užtat, kai 1863 m. pavasarį į Vilnių atvyko naujasis 
generalgubernatorius Mykolas Muravjovas, jis čia nerado beveik 
nieko rusiško. Jam, žinoma, nei į galvą neatėjo mintis, kad jis čia ras 
ką nors lietuviško, nors skelbiant baudžiavos panaikinimą teko caro 
manifestą ir kitus su tuo susijusius dokumentus skelbti ir lietuvių 
kalba. Jis rado maištaujantį kraštą, siekiantį atsiplėšti nuo Rusijos 
ir susijungti su Lenkija. Tokios minties jis nei prileisti nenorėjo. Kas 
atsitiktų su Rusija, jeigu ji netektų Vakarų krašto. Ji būtų išstumta 
iš Europos, ji vėl taptų tik Moskovija, arba Mongolija. Totoriško 
kraujo turinčiam Muravjovui tokia perspektyva buvo visiškai 
nepriimtina. Bet ar ne to kaip tik ir siekė Prancūzija ir Anglija? 

Gąsdino jį ir nuolatiniai gandai apie Vakarų karinį desantą kur nors 
Lietuvos ar Latvijos pajūryje. Krymo karo atsiminimai dar buvo 
gyvi. 

Todėl, atvykęs į-Vilnių su labai plačiais, tiesiog diktatoriškais 
caro įgaliojimais, Muravjovas pirmiausia siekė sutriuškinti sukilimą 
ir tuo užčiaupti burną Vakarų propagandai ir, antra, padaryti galą 
Lietuvos ir viso Vakarų krašto lenkinimui — položi: rešitelny predel 
opoliačeniju. Artimas jo bendradarbis ir Vilniaus mokslo apygardos 
globėjas I. Kornilovas sakė: ,,Rusų švietimas stipresnis už rusų 
durtuvą". Nuo čia ir prasidėjo visa spaudos draudimo drama. 

Savo 1864 m. sausio 1 d. (visur datos bus senuoju stiliumi) 
aplinkraštyje Muravjovas pirmiausia ir pareikalavo sustabdyti 
lenkišką propagandą, kurią čia skleidė visokie valdininkai, iš 
mokyklų išvaryti arba pabėgę studentai ir gimnazistai ir kitokios 
visuomenės atmatos („sbrod“). Nuo dabar Lietuvos mokyklose bus 
mokoma tik rusų kalba ir iš rusiškų vadovėlių. Vis dėlto išnašoje jis 
rado reikalo pastebėti, kad „Kauno gubernijos žemaitiškose 
apskrityse ir tose vietose, kur kompaktiškai gyvena lietuviai ir 
žemaičiai, nepriklausomai nuo rusų kalbos, leidžiama mokyti 
žemaičių kalbos, kaip vietinės tarmės, o taip pat ir katekizmo ta 
kalba". Tos užuominos užteko, kad vysk. Valančiaus ir kitų 
iniciatyva tokios lietuviškos mokyklos pradėjo dygti, kaip grybai po 
lietaus, nors Mikalojaus Katkaus, Balanos gadynės autoriaus, kuris 
tuomet mokėsi Dotnuvos pradžios mokykloje, liudijimu, mokiniai 
gana skeptiškai žiūrėjo į tokį mokslą lietuvių kalba. Toks mokslas 
kažkaip nerimtai atrodė. 

Tuojau pat atsirado ir vadovėlių reikalas, kurių ligi tol lietuvių 
kalba beveik visiškai nebuvo. Sunku pasakyti, kam pirmajam šovė į 
galvą mintis panaudoti rusišką raidyną lietuviškai knygai, pirmoje 
eilėje elementoriui, maldaknygei ir kalendoriui. Atrodo, daug kam 
nei lotyniškai lenkiškas, nei lietuviškai gotiškas raidynas nebuvo 
savas. Dar gerokai anksčiau (1859 m.) kalbininkas Andrius 
Ugianskis rašė vysk. Valančiui: „„Man atrodo, kad slaviškasis 
(suprask, rusiškasis) raidynas būtų patogesnis lietuviškiems žo- 
džiams rašyti". Ypač savo raidyno reikalas suaktualėjo, kai Murav- 
jovas užsimojo sunaikinti Lietuvoje viską, kas buvo lenkiška. Tada 
tad ir Varšuvoje, ir Petrapilyje, ir pačiame Vilniuje pasigirdo balsai 


98 


ar nebūtų galima civilinį rusų raidyną („,graždanką“) pritaikyti 
lietuvių kalbai. Palankiai apie tai atsiliepė akademikas A. 
Hilferdingas, kalbininkai S. Mikuckis ir Jonas Juška, ir garsusis 
kalendorių leidėjas Laurynas Ivinskis. Nesipriešino iš karto tam ir 
Motiejus Valančius. Dėl to Muravjovas turėjo šiek tiek pagrindo 
sakyti, kad „mokslininkai specialistai įtikino jį, jog rusiškasis 
civilinis raidynas geriau tiko fonetiniams lietuvių tarmės reikalavi- 
mams negu lotyniškai lenkiškas raidynas“. 

1864 m. gegužės 14 d. Muravjovas ir pasiūlė Aleksandrui II 
„įvesti žemaitiško rašto dėstymą rusiškomis raidėmis visose 
Žemaitijos mokyklose". Net ir nelaukdamas caro pritarimo, jis įsakė 
spausdinti tokios rūšies elementorius ir juos platinti. 1865 m. 
balandžio 5 d. dar kartą pakartojo tą savo siūlymą, tik dabar 
pridėdamas žodį „galutinai“ („„okončatelno“) ir pritaikydamas jį ir 
Latgalijos latviams. Ta data ir laikoma „graždankos“ įvedimo 
pradžia Lietuvoje. Verta čia pastebėti, kad to meto supratimu 
Žemaitijos sąvoka buvo daug platesnė negu dabar. Ji maždaug 
sutapo su Žemaičių vyskupijos ir Kauno gubernijos ribomis. 

Kaip matome, Muravjovo siūlymuose dar nebuvo kalbama apie 
lietuviškų leidinių lotyniškai lenkišku raidynu draudimą. Tą atliko 
jo įpėdinis Vilniaus generalgubernatorius Konstantinas fon Kauf- 
manas. Vos atvykęs į Vilnių (1865 m. pavasarį), jis paskyrė specialią 
komisiją lenkiškoms ir žemaitiškoms knygoms tirti. Toji komisija 
rado, kad dauguma žemaitiškos literatūros tarnavo revoliucinei 
propagandai ir kad tos propagandos vadovas buvo Motiejus 
Valančius. Komisija net siūlė Valančių pašalinti iš Žemaičių 
vyskupo vietos. Ypač radikalus buvo tos komisijos narys Antanas 
Petkevičius, žinomas lietuvių tautos renegatas ir lietuviškų leidinių 
cenzorius. 

Nelaukdamas nei komisijos darbo pabaigos, generalgubernato- 
rius fon Kaufmanas 1865 m. rugsėjo 6 d. parašė raštą vidaus reikalų 
ministeriui P. Valujevui, siūlydamas, kad visos knygos lietuvių, 
žemaičių ir latvių tarmėmis būtų spausdinamos ne kitaip, o tik rusų 
civilinės abėcėlės raidėmis ir prašydamas, kad toks potvarkis būtų 
paskelbtas visai imperijai. Tą vidaus reik. ministeris ir padarė savo 
1865 m. rugsėjo 23 d. aplinkraščiu, kuris buvo išsiuntinėtas 45 
europinės Rusijos gubernatoriams. Tai ir buvo pagrindiniai spaudos 

draudimo dokumentai, kuriais rėmėsi spaudos draudimo vykdyto- 
jai, nors įstatymo galios tie dokumentai neturėjo. 

Savo argumentaciją dėl spaudos lotyniškai lenkišku raidynu 
draudimo fon Kaufmanas pasiskolino iš Muravjovo. Jis taip pat 
tvirtino, kad reikia atstatyti istorinius santykius tarp Lietuvos ir 
Rusijos, kuriuos paskutiniai skaudūs įvykiai („tiažiolyja sobytija") 
ir maištas buvo sugriovę. Nuostabiausia fon Kaufmano rašto vidaus 
reik. ministeriui vieta, kur jis rašo, kad „Rusų civilizacijos 
artimiausia užduotis išvaduoti liaudies mases nuo polonizacijos 
(„izbavit' narodnyja massy ot polonizacii"), lavinti jas, padaryti 
visiškai raštingomis, išmokyti rašyti savo tarmėmis ir rusų kalba, 
kuri kaip valstybinė kalba tapo būtina po 1861 m. vasario 19 d. 
manifesto". Skaitydamas tuos žodžius nejučiomis prisimeni mūsų 
laikų dokumentus apie tariamus liaudies masių išvadavimus iš 
„Kapitalistinio jungo" ir panašiai. Nelabai aišku, kodėl tik po 1861 
m. manifesto, kuriuo, kaip žinia, buvo panaikinta baudžiava, rusų 
kalba tapo valstybine kalba. 

Tam laikinam bilingvizmui (,„„dvoinaja gramotnost") esą pritarią 
beveik visi, išskyrus tik nedidelį skaičių Romos katalikų dvasiškijos. 
Dėl to fon Kaufmanas ir siūlė, kad Vilniaus Mokslo apygarda 
pasirūpintų išleidimu kaip galima didesnio skaičiaus knygų ir 
vadovėlių rusiškomis raidėmis liaudies pasiskaitymui lietuvių ir 
žemaičių tarmėmis. Be to, jis prašė vidaus reikalų ministerį, kad šis 
įsakytų visiems gubernatoriams drausti spausdinti ir įvežti knygas, 
atspaustas lotyniškai lenkišku raidynu. Muravjovo žodinį draudimą 
dabar turėjo pakeisti formalus raštiškas draudimas. 

Taigi, atrodo, buvo paskelbtas karas lenkų kalbai ir kultūrai 
Lietuvoje. Kartu su tuo buvo sudarytos visos sąlygos rusų kalbai ir 
kultūrai žengti į jų vietą. Dar tais pačiais 1863 m. Muravjovas 
pasiūlė Vilniaus Mokslo apygardos globėjui I. Kornilovui paruoštą 
Vilniaus universiteto atgaivinimo planą, pagal kurį tame universi- 
tete nebūtų nieko lenkiško, bet jame veiktų lietuvių kalbos katedra. 
Koks skirtumas palyginus su anuo imperatoriškuoju Vilniaus 
universitetu XIX a. pradžioje, kuriame viskas buvo lenkiška, o 
vietoje lietuvių kalbos katedros buvo rusų kalbos ir literatūros 
katedra. Taigi lietuvybės atžvilgiu Muravjovo universitetas būtų 
padaręs tam tikrą pažangą, palyginus su Aleksandro I universitetu. 

Be abejo, visa tai be galo išgąsdino Lietuvos vadovaujančius 
sluoksnius. Visą bėdą bandyta suversti tam beprotiškam 1863 m. 
sukilimui. Vienas išmintingiausių to sukilimo vadų, žemaitis 
Jokūbas Geištoras vadino tai „Lietuvos katastrofa". O Juozapo 
Pilsudskio tėviškėje, taigi Vilnijoje, apie tą sukilimą kalbėjo ne tik 
kaip apie baisią politinę klaidą, bet tiesiog kaip apie prasikaltimą. 
Vėlesnis lenkų istorikas gardinietis prof. Stanislovas Koscialkovs- 
kis, apžvelgdamas lenkų mokslo ir literatūros plėtrą Lietuvoje rašė: 
„Ir prasidėjo posukiliminė tamsa“ (,,I nastata ciemnošė popowsta- 
niowa“), šiuos du paskutinius žodžius riebiai pabraukdamas. Jis net 
susigalvojo, kad tuo pačiu metu buvusi uždrausta ir lenkiška knyga 
Lietuvoje. 

Iš tikrųjų nieko panašaus neįvyko. Net ir ūmusis Muravjovas 
taip toli neišdrįso eiti. Tiesa, jo įpėdinis fon Kaufmanas norėjo, kad 
Zavadskiai ir kiti spaustuvininkai sunaikintų lenkiškus spaudmenis, 
ne dėl to, kad jais nebūtų spausdinama lenkiška knyga, bet dėl to, 
kad būtų apsunkintas lietuviškos knygos spausdinimas lenkiškomis 
raidėmis. Lenkiškos maldaknygės ir elementoriaus spausdinimas 
niekados nebuvo uždraustas Rusijos imperijoje. O truputį vėliau 
prie Vilniaus generalgubernatoriaus Aleksandro Potapovo, kurį ir 
Valančius pavadino „vyru protingu ir ramiu, tikybos dalykuose ne 
fanatiku", vėl pradėjo pilnu tempu veikti Zavadskių ir kitos 
spaustuvės. Muravjovui mirus (1866 m.), staiga keitėsi ir Petrapilio 
nuotaikos lenkų naudai. Valujevą pakeitęs vidaus reikalų ministeris 
A. Timaševas aiškiai pasisakė prieš lenkiškų knygų draudimą 
Lietuvoje. Juk tokios knygos esą spausdinamos ir pačiame 
Petrapilyje. 

Vėl susidarė paradoksali situacija, dėl kurios Muravjovas turėtų 
karste apsiversti: tuo tarpu kai rusų žandarai, ispravnikai, taikos 
tarpininkai ir pasienio sargybiniai gaudė kiekvieną lietuvišką 
maldaknygę, elementorių ir giesmyną, atspaustą lenkiškai lotynišku 
šriftu, lenkiška knyga ir laikraštis laisvai plūdo į Lietuvą iš visų 
keturių šonų. V. Kudirka ir Žemaitė verkė skaitydami pirmą 
lietuviško laikraščio numerį, tuo tarpu kai nuo lenkiškų knygų ir 


žurnalų kiekviename dvarelyje ir klebonijoje tiesiog lūžo lentynos. 
— 

Tais pačiais 1883 m. kai Aušra veltui beldėsi į duris, ieškodama 
būdų pasirodyti Lietuvoje,-:lenikiškasis Kraj laisvai spausdinosi 
Petrapilyje ir keliavo į Lietuvą. 

Užtat, spaudą uždraudus, Lietuvos lenkinimas ne tik nesumažė- 
jo, bet dar labiau išsiplėtė. Lietuvos lenkinimui ne tik nebuvo 
suduotas galutinas smūgis, kaip norėjo Muravjovas, ir Lietuvos 
liaudies masės ne tik nebuvo išvaduotos nuo polonizacijos, kaip 
tvirtino fon Kaufmanas, bet jas dar labiau toji polonizacija ėmė 
slėgti. 

O kaip su antruoju Muravjovo ir jo bendrininkų tikslu: ar 
„graždankos" įvedimas padėjo lietuvių ir žemaičių suartėjimui su 
rusų tauta? Iš pradžios ne vienas šviesuolis gana palankiai sutiko tas 
„kerėpliškas negražias" (M. Biržiška) rusiškas raides. 

Be abejo, klausimas buvo ne estetikoje. Valančius ir kiti švietėjai 
džiaugsmingai pasitiko galimybę vietoje lenkiškosios pradžios 
mokyklos steigti lietuviškas. Tačiau, kai į tą mokyklą valdžia ėmė 
kišti ne tik rusišką abėcėlę, bet ir rusų kalbą, ir net rusišką tikėjimą, 
visi klebonai ir kunigai tiesiog piestu stojo. Puikioje A. Aleknos 
monografijoje apie Motiejų Valančių yra daug dokumentinės 
medžiagos, iš kurios aiškiai matytis, kaip sunkiai sekėsi vietinei 
administracijai su rusų kalba Lietuvos mokyklose, ypač bandant ta 
kalba dėstyti tikybos dalykus. Valančiaus ir kitų kunigų laikysena 
tuo reikalu buvo beveik be priekaištų. Jau 1868 m. Kauno 
gubernatorius Obolenskis turėjo prisipažinti, kad jam pavaldžioje 
gubernijoje nebuvo galima remtis tais pačiais samprotavimais, kaip 
kitose Vakarų krašto gubernijose. „Gyventojai čia, rašė jis Vilniaus 
generalgubernatoriui A. Potapovui, savo būdu labai dievobaimingi, 
palinkę į religinį fanatizmą, čia beveik nėra stačiatikių, savo kilme 
gyventojai gryni lietuviai, todėl sunku tikėtis, kad net ir tolimoje 
ateityje būtų galima susilaukti jų suartėjimo su Rusijoje viešpatau- 
jančia tautybe bei b4žnyčia". Nors, galvojo jis, vyriausybei nepatogu 
dažnai kaitalioti savo nuosprendžius, bet vis dėlto jis kėlė mintį, kad 
reikėtų kai kurių varžymų, ypač prieš katalikų bažnyčią, atsisakyti. 

Iš tikrųjų spaudos draudimas ir „„graždankos“ įvedimas į lietuvių 


“" raštiją, bei rusų kalbos į Lietuvos mokyklą ne tik nesuartino lietuvių 


su rusais, bet, visiškai priešingai, privedė prie vis didesnio lietuvių- 
rusų konflikto, kuris, bene pirmą kartą, įgavo grynai nacionalinį 

pobūdį. Jeigu seniau buvo galima kalbėti tik apie valstybinius 
Lietuvos-Maskvos, arba Lenkijos-Lietuvos-Rusijos santykius ir 
nesusipratimus bei karus, tai dabar reikėjo kalbėti apie dviejų tautų 
konfliktą. 

Tas konfliktas stiprino tautinį lietuvių sąjūdį, jį radikalino, jam 
suteikė net tam tikrą revoliucinį atspalvį. Į tai jau gana anksti 
atkreipė dėmesį šviesesnieji vietinės rusų administracijos žmonės. 
Kai kas net Valančių bandė padaryti tokiu revoliucininku. Tas 
lietuvių tautinio sąjūdžio revoliucingumas be abejo buvo susijęs su 
labai barbariškais kovos metodais prieš lietuvių spaudą. Simboliš- 
kai gražiai tai pavaizdavo Vincas Kudirka 1889 m. Varpe: „Vilniuje, 
iš kiemo vienų namų tankiai kyla stulpas raudonų, lyg kraujas, 
dūmų. .. Ten degina lietuviškas knygas, sugriebtas pernešant per 
rubežių, arba išgrobtas iš rankų lietuvių kitokiu būdu". Kodėl tie 
dūmai buvo raudoni kaip kraujas ir ką tai reiškė, turbūt nereikia nei 
aiškinti. Nuo 1848 metų raudona spalva reiškė revoliuciją. 

Lietuviams ypač buvo pikta, kad jie turėjo kovoti dvejuose 
frontuose. Jie turėjo kovoti su vis labiau įžūlėjančiais lenkomanais, 
kurių veiklos carinė administracija beveik visiškai netrukdė, visą 
savo energiją pašvęsdama kovai su lietuviška knyga ir laikraščiu. 
Tokioje perspektyvoje reikia aiškinti ir A. Baranausko skundą apie 
tamsią ir juodą Lietuvą. Net ir nuosaikusis Maironis tos dvigubos 
kovos akivaizdoje kartais pamesdavo savo šaltą protą ir dvasinę 
pusiausvyrą. 

Tas lietuvių tautinio sąjūdžio radikalumas ir revoliucingumas 
keldavo susirūpinimo ir kai kuriuose labiau konservatyviuose 
Lietuvos sluoksniuose. Kun. J. Balvočius-Gerutis rašė 1898 m. 
Adomui Jakštui: ,,Vaikai išdyko, paaugėliai bedieviais virsta, seniai 
rauda. Gausūs vaisiai spaudos uždraudimo“. Prisimename, kad ir 
Jaunojoje Lietuvoje kalbama apie plikabambius vaikus, kurie jau 
nusivokė, kas buvo Marksas. Vis tai spaudos draudimo pasėka. 
1895 m. Varpas išspausdino straipsnį „Nauda ar žala", kuriame 
rimtai buvo svarstoma spaudos draudimo panaikinimo perspektyva 
ir prieinama išvados, kad iš to panaikinimo būtų daugiau žalos negu 
naudos. Ir štai dėl ko: (1) rusų cenzūra nepraleis nei patriotinių, nei 
istorinių, nei antirusiškų bai antimonarchinių kūrinių; leidžiamoji 
spauda negalės iškelti rusų vyriausybės melo ir kaip su juo kovoti; 

(2) sumažės užsieninė lietuvių spauda ir jos platinimas Lietuvoje, 
nes su maldaknygių kontrabandos sustojimu pranyks ir kiti knygų 


/ platintojai; (3) lietuviškumo ( „litvinizmo“) pokylis Prūsijoje, ir 


dabar abejotinas, tada visiškai pranyks, neturėdamas atramos 
rusiškoje Lietuvoje; (4) vyriausybė pagamins daugiau literatūros, 
palankios jos dvasiai; (5) spaudos draudimas, jos skaitymas ir 
platinimas — tai dirva, kuri apjungia visus lietuvius; spaudą leidus 
susilpnėtų protesto balsai prieš vyriausybės melą; (6) dabartinis 
lietuvių spaudos draudimas labai palankiai atsiliepia į vidaus mūsų 
agitaciją; nebūtų draudimo, susilpnėtų ir agitacija. 

Suprantama, kodėl į tą straipsnį atkreipė dėmesį Petrapilio 
vyriausybiniai sluoksniai XX a. pradžioje, rinkdami dokumentaciją 
spaudos draudimo panaikinimo bylai. 


**k k 


Errare hkumanum est, sakė senovės romėnai. Klysta paprasti 
žmonės, galbūt dar dažniau klysta valstybių vadai: karaliai, 
diktatoriai, prezidentai. Bėda yra ne klaidose, bet nenore prisipažin- 
ti klydus ir savo klaidas atitaisyti. Neseniai knygynų lentynose 
pasirodė labai populiarios istorikės Barbaros W. Tuchman knyga 
provokuojančiai pavadinta ,,Kvailysčių maršas" (The March of 
Folly, New York, 1984). Ji visiškai nesistebi, kad vyriausybės dažnai 
savo vaidmenį suvaidina blogiau negu visi kiti artistai. Tačiau ne 
klaidoje esanti problema, „persistence in error is the problem" (p. 
383). Iš čia ir prasideda tas kvailysčių maršas, kuris ir lydi istoriją 
nuo seniausių laikų ligi pat mūsų dienų. Man asmeniškai labai 
patiko, kad į tokių kvailysčių maršą prof. Tuchman įrikiavo ir 
Amerikos biznį, kuris, didžiuodamasis nuolatiniu savo augimu, 
baigia išeikvoti tris pagrindinius šios planetos gyvybės šaltinius: 
žemę, vandenį ir orą. Bet tai jau kita opera. 

Be abejo, į tą kvailysčių maršą galima buvo įrikiuoti ir mūsų 
spaudos draudimą. Deja, reikėjo beveik 40 ilgų metų, kol Rusijos 
vadovaujantieji sluoksniai pagaliau prisipažino, kad tai buvusi 
klaida, kurią reikėjo kaip galima greičiau atitaisyti. 1901 m. gegužės 
30 d. Varšuvos generalgubernatorius Mykolas Čertkovas rašė 
vidaus reikalų ministeriui Dimitrijui Sipiaginui: ,,Aš manau, kad ir 
kaip bebūtų skaudu prisipažinti padarius klaidą septinto dešimt- 

mečio antroje pusėje, ir atsisakyti nuo tada užsibrėžtų tikslų, tačiau 
kito kelio nėra — reikia leisti privatiems leidėjams spausdinti ir 
platinti leidinius lietuvių kalba lotyniškomis raidėmis“. Kai 
netrukus po to (1902 m.) panašią mintį pakišo Suvalkų gubernato- 
rius Arcimovičius, pats caras savo ranka įrašė lyg iš Cicerono kal- 
bų prieš Katiliną pasiskolintą frazę: „Kada pagaliau bus išspręstas ši- 
tas klausimas". 

Nebuvo tas Varšuvos generalgubernatorius koks didelis libera- 
las. Gerokai jis spaudė lenkus vadinamajame tada Pavyslio krašte, 
dėl to ir iš lenko istoriko Marijono Kukielio užsitarnavo 
„užkietėjusio lenkų priešo“ vardą. Gal kaip tik dėl to jam buvo 
lengviau apsispręsti už spaudos draudimo panaikinimą Lietuvoje ir 
lietuviškose Suvalkų gubernijos apskrityse. Be to, jam apsispręsti 
padėjo ir naujasis Seinų vyskupas Antanas Baranauskas, kuris 
anaiptol nebuvo karštas lietuviško sąjūdžio šalininkas, bet kuris 
buvo persigandęs, kaip ir daugelis kitų, visos tos socialinės ir 
bedieviškos spaudos, kuri iš užsienio plūdo į jo vyskupiją. Gal dar 
mažesnis lietuviško sąjūdžio šalininkas buvo Žemaičių vysk. 
Mečislovas Paliulionis. Tik kai jam kun. J. Tumas-Vaižgantas 
parodė visą bedieviškos literatūros maišą, jis ryžosi įtikinti tą patį 
vidaus reikalų ministerį Sipiaginą, kad reikia panaikinti spaudos 
draudimą Lietuvoje. Taip kartais keistai likimas žaidžia su žmonių 
įsitikinimais ir pažiūromis. 

Aplamai tada, XIX-XX a. sąvartoje, labai daug kas suprato, kad 
spaudos draudimas buvo kontraproduktyvus, kad tai buvo klaida, 
kurią reikėjo atitaisyti. Plačiausiai ir gerai argumentuotai savo 
nuomonę tuo klausimu išdėstė Vilniaus generalgubernatorius Petras 
Sviatopolkas-Mirskis savo memorandume vidaus reikalų ministe- 
riui Viačeslavui Plėvei (1903.11.3). Tai buvo atsakymas į ankstesnį 
Plėvės raštą, kuriame sakoma, kad Petrapilio vyriausybės sluoks- 
niuose buvo svarstomos trys galimybės dėl spaudos draudimo: (1) 
toliau spausdinti valdinius lietuviškus leidinius rusiškomis raidėmis; 
(2) leisti spausdinti lotynišku raidynu Šv. Raštą, maldaknyges ir 
mokslo veikalus; (3) leisti laisvai lietuviškus leidinius, tik su 
cenzūros priežiūra. 

Sviatopolkas-Mirskis pripažino, kad lietuviško raidyno klausi- 
mas buvo pirmaeilės reikšmės (,,perveišeje značenie"), nuo kurio 


105 


teisingo sprendimo priklausė visa šio krašto politika. O tas teisingas 
sprendimas, jo nuomone, buvo visiškas, jokių sąlygų ir išimčių 
nevaržomas spaudos draudimo panaikinimas. Išdėstęs gana plačiai 
lietuviškos knygos istoriją jis pripažino, kad grafo Muravjovo 
užmanymas išvaduoti lietuvius nuo lenkų įtakos buvęs teisingas, tik 
pasirinktos priemonės visiškai klaidingos (,,„soveršenno ošibočno"). 
Palyginęs, kiek pasirodė lietuviškų leidinių užsienyje (Prūsuose ir 
Amerikoje), su tais keliais desėtkais maldaknygių ir kalendorių 
rusišku šriftu Lietuvoje Sviatopolkas-Mirskis priėjo labai įdomios 
išvados: „Niekur ir niekada literatūros nesukūrė vyriausybė. 
Plėtodamasi kartu su bendra dvasine tautos raida, literatūra visiškai 
priklauso nuo visuomenės. Vyriausybė gali paskatinti, kartais 
pakreipti literatūrą, bet ji jos nekuria". 

Šiuos išmintingus Vilniaus generalgubernatoriaus žodžius 
skaitant, nenoromis ateina į galvą mintis: o kiek daug vyriausybių 
dar ir šiandien nesupranta ar nenori suprasti, kad ne jos kuria 
literatūrą ir meną. 

f" Prieidamas prie pagrindinio klausimo: lietuvių-lenkų ir lietuvių- 
i rusų santykių komplekso, P. Sviatopolkas-Mirskis taip pat 
pripažino, kad 1863 m. buvo sutriuškinta lenkų hegemonija Šiaurės 
„vakarų krašte ir kad nuo čia prasidėjo lietuvių saviraidos 
(„„samorazvitie“) kelias. Tačiau rusiško raidyno įvedimas kaip tik 
buvo naudingas lenkams, nes jis nustatė lietuvius prieš rusų 
vyriausybę ir palengvino kelią į lietuvių susiliejimą su lenkais. Tik 
leidus lietuviams spaudą, galima bus tikėtis, kad toji „tvirta ir sveika 
rasė" pasuks savo žvilgsnį iš Vakarų į Rytus. Įdomu, kad 
pakartotinai Sviatopolkas-Mirskis kalbėjo apie du milijonus 
lietuvių Rusijoje, 500.000 — Prūsijoje ir 300.000 — Amerikoje. 

Išvadose Vilniaus generalgubernatorius buvo priverstas prisi- 
pažinti, kad ir centrinė vyriausybė, ir vietinė administracija buvo 
visiškai bejėgės kovoti su lietuviška knyga, įvežama iš užsienio. Dėl 
to jis ir siūlė, kad ne tik atėjo laikas, bet tapo būtina „išvaduoti 
lotyniškai lietuvišką raidyną nuo bet kokių draudimų ir suvaržymų, 
leidžiant spausdinti tuo raidynu visų rūšių knygas ir periodinius 
leidinius". Tik tokiu būdu būsią galima pasiekti taikos su ta 
dvimilijonine tauta. 

Sviatipolko-Mirskio memorandumas, išspausdintas atskiru 
leidiniu 50 egzempliorių tiražu Vilniuje ir išsiuntinėtas įtakingiems 
asmenims, turėjo nepaprastai didelės reikšmės. Varpas tuojau pat jį 
visą persispausdino savo skiltyse. 

Kaip Varšuvos generalgubernatoriaus Čertkovo, taip ir kunigaik- 
ščio Sviatopolko-Mirskio gerai argumentuoti svarstymai padarė 
didelio įspūdžio vadovaujančiuose sluoksniuose Petrapilyje. Jų 
pusėje jau nuo seno buvo nemaža dalis viešosios opinijos ir ypač 
įtakinga Mokslų akademija ir profesūra. Spaudos draudimo 
klausimu Rusijos visuomenė buvo suskilusi į tris grupes: pirmajai, 
"turbūt mažiausiai populiariai, priklausė tie, kurie vis dar tebesilaikė 
spaudos draudimo politikos; antroji grupė, kuriai vadovavo 
švietimo ministerijos žmonės, buvo už draudimo sušvelninimą arba 
dalinį jo panaikinimą; trečioji grupė buvo už visišką spaudos 
draudimo panaikinimą. Atrodo, jai artimas buvo ir pats caras 
Nikalojus II, kuris, kaip matėme, jau pradėjo nerimauti dėl spaudos 
draudimo panaikinimo uždelsimo. Ypač svarbu, kad prie tos grupės 
prisidėjo ir įtakingasis vidaus reikalų ministeris Viačeslavas Plėvė. 
Nežinia, ar jo giminės ryšiai su Žemaitija čia turėjo kokios įtakos. 
Plėvė nuodugniai išstudijavo visą spaudos draudimo kompleksą. 
Jau anksčiau buvo pavesta aukštam vidaus reikalų ministerijos 
pareigūnui K. Strolmanui (deja, apie tą daug spaudos draudimo 
panaikinimui nusipelniusį asmenį ligi šiol neturime jokių biografi- 
nių žinių) surinkti visą pagrindinę dokumentaciją spaudos draudi- 
mo bylos klausimu. 

1904 m. pradžioje Plėvė įteikė platų memorandumą, kartu su 
dokumentiniais priedais, ministerių komitetui, kuriam šiuo metu 
vadovavo žymus valstybininkas Sergiejus Witte (1849-1915), kurį 
net sovietinis istorikas laiko „nepaprastų gabumų, proto ir 
trykštančios energijos žmogumi" (P. A. Zaiončkovskis). Komitetas 
pareikalavo kaip galima greičiau visą tą medžiagą atspausdinti. Tai 
ir buvo toji Lietuvių spaudos draudimo panaikinimo byla, kurią 
dabar Antano Tylos parengtą persispausdino Lietuvos mokslų 
akademijos Istorijos institutas. 

V. Plėvė peržvelgė visą spaudos draudimo istoriją, pritardamas 
ir Varšuvos generalgubernatoriaus Čertkovo nuomonei, kad 
spaudos draudimas buvo klaida, ir Vilniaus generalgubernatoriaus 
Sviatopolko-Mirskio minčiai, kad tautos nacionalines savybes 
apsprendžia ne raidynas (šriftas), o kalba. Jis taip pat pripažino, 
kad bandymas spausdinti lietuviškas knygas rusišku raidynu 
(„graždanka“) pasibaigė visišku fiasko ir kad ne valdžia kurianti 
literatūrą. Jis plačiai citavo minėtą Varpo straipsnį apie spaudos 
draudimo naudą ir žalą lietuvių tautai. 

Pagaliau V. Plėvė priėjo prie dviejų labai įdomių išvadų: (1) kad 
Muravjovo planuose svarbiausias dalykas buvo ne rusų alfabeto 
įvedimas į lietuviškus leidinius (tai esą turėjo tik didaktinės 
reikšmės), bet lietuvių ir žemaičių kalbų įvedimas į Lietuvos 
mokyklą vietoj lenkų kalbos ir (2) kad gyventojų nusistatymas prieš 
vyriausybei nenaudingas priemones neturėtų būti kliūtimi tokių 
priemonių pašalinimui. Esą tai neturėtų reikšti nuolaidžiavimo 
politikos, kurios kai kas taip labai bijo, kaip lygiai nelinkę 
prisipažinti klydę. Todėl jis ir siūlė ministerių komitetui: panaikinti 
visus nutarimus ir potvarkius, draudžiančius lotynų ar kokio kito 
raidyno vartojimą lietuvių ir žemaičių raštijoje. 

1904 m. balandžio 13 d. ministerių komitetas vienbalsiai priėmė 
tą rezoliuciją, o balandžio 24 d. pats ministeris pirmininkas Witte 
nuvežė ją į Carskoe Selo, kur tada gyveno caras Nikalojus II, kuris 
tą pačią dieną ją patvirtino. O gegužės 1 d. vidaus reik. min. Plėvė 
savo aplinkraščiu apie tai painformavo visus gubernatorius ir kitus 
pareigūnus, 

Taip ir pasibaigė toji 40 metų trukusi, kartais labai rimta 1r 
tragiška, kartais tragikomiška spaudos draudimo drama. Ji buvo 
lemtinga lietuvių tautai, bet toji lemtis ne visados jai buvo žalinga. 
Kaip atskiro žmogaus, taip ir tautos likimo vardu turbūt galima 
sakyti: nėra to blogo, kuris neišeitų į gerą. 

Norėtųsi dar keletą žodžių pasakyti dėl tos dramos veikėjų rusų, 
kuriuos mes čia daugiausia ir turėjome omenyje. Jų buvo labai 
daug: ir visiškų neišmanėlių, obskurantų, ir labai išmintingų, ir 
užkietėjusių reakcininkų, ir gana pažangių liberalų, ir lietuvių tautos 
priešų, bet ir jos tikrų draugų, ypač profesorių ir akademikų 
sluoksniuose. Bet pagrindiniai tos dramos herojai iš rusų pusės buvo 


108 


trys: Mykolas Nikolajevičius Muravjovas, Petras Danilovičius 
Sviatopolkas-Mirskis ir Viačeslavas Konstantinovičius Plėvė. 

Nelengva surasti gerą žodį Muravjovo adresu, kuris į istoriją 
pateko „koriko“ pravarde. Galbūt daugiausia, ką apie jį galima 
pasakyti, tai ką apie jį pasakė Maironis savo poemoje Jaunoji 
Lietuva: 


Lietuvi! Jei saulė ant tavo dangaus 
Kada užtekės, tu nespiauk ant žmogaus, 
Nors tavo netroško jis labo. 


Greičiausiai jis nei labo, nei nelabo jai netroško. Jis per mažai apie 
ją žinojo, ir ji pati per mažai apie save žinojo. Užtat ir kilo jam tokia 
kvaila mintis, kad pakeisk tik lietuvių kalbos raidyną ir pati kalba 
pasikeis. Bet turbūt teisus buvo Plėvė, sakydamas, kad per daug 
buvo akcentuojamos Muravjovo pastangos įvesti į lietuvių kalbą 
rusišką raidyną, o per mažai — lenkų kalbos pakeitimas lietuvių 
kalba Lietuvos mokyklose. Tiesa, ir iš to nieko gero neišėjo, bet dėl 
to nebuvo kaltas pats Muravjovas, o tik jo įpėdiniai, grįždami vėl į 
prolenkišką politiką. Ir čia turbūt galima sutikti su artimiausiu 
Muravjovo bendradarbiu ir dideliu jo gerbėju I. P. Kornilovu: 
„Didžiausia nelaimė buvo ta, kad Muravjovo sistema Šiaurės 
vakarų krašte buvo staiga nutraukta 1868 m. ir pakeista Potapovo 
netvarka“ (,„Potapovskaja neuriadica"). 

Visiškai kita padėtis buvo Sviatopolko-Mirskio ir Plėvės laikais. 
Dabar jau buvo atsiradę tiek daug lietuviškos inteligentijos ir 
tautinė savimonė buvo taip sustiprėjusi, kad ji negalėjo nedaryti 
jiems įtakos. J. Tumo-Vaižganto liudijimu, Petras Vileišis buvo 
įsitikinęs, kad jis įkalbėjęs Plėvę, o Plėvė — carą ir spaudos 
draudimas buvo panaikintas. Iš tikrųjų ir Plėvei, ir Sviatopolkui- 
Mirskiui didesnės ar mažesnės įtakos turėjo ir vyskupai Baranaus- 
kas ir Paliulionis, ir kunigai Juozas Ambraziejus ir K. Prapuolenis, 
ir advokatas Andrius Dubinskas, ir Pranas Mašiotas ir daugelis 
kitų. Skaitant plačiuosius Sviatopolko-Mirskio ir Plėvės memoran- 
dumus (pirmasis 10, antrasis net 47 puslapių), reikia tiesiog stebėtis, 
kaip gerai jie orientavosi lietuviškuose reikaluose ir kaip palyginti 
teisingai įvertino esamą situaciją, žinoma, prieš akis visą laiką 
turėdami pačios Rusijos interesus. 

Užtat truputį keista skaitant mūsų istorijos vadovėliuose ir 
enciklopedijose nuolat kartojamus labai nepalankius jų adresu 
epitetus, ypač prieš vidaus reikalų ministerį Plėvę. Esą jis buvęs 

- „juodžiausios carinės reakcijos atstovas“ (P. Čepėnas), vedęs 
„Ultrareakcinę politiką" (K. Avižonis bostoniškėje enciklopedijoje). 
Tiesa, netrukus po spaudos draudimo panaikinimo Plėvė buvo 
teroristų eserų nužudytas. Tačiau būtų klaidinga manyti, kad 
teroristai savo aukomis pasirinkdavo tik pačius bjauriausius 
žmones. Priešingai, jų aukomis kartais tapdavo kaip tik tie, kurie 
bandė Rusiją vesti reformų keliu į geresnį ekonominį gyvenimą ir 
šviesesnę ir laisvesnę ateitį, ko visokie revoliucininkai labiausiai ir 
bijojo. Man atrodo, prie tokių aukų reikia priskaityti ir carą 
Aleksandrą II, ir Plėvę, ir ypač Stolypiną, kuris iš pagrindų bandė, 
pakeisti ekonominę Rusijos struktūrą. 

Užtat ar ne be reikalo ir Vytautas Merkys, savo gražioje 
monografijoje apie nelegalią lietuvių spaudą draudimo metu, 
kvestijonuoja Sviatopolko-Mirskio, K. Strolmano ir kitų liberaliz- 
mą tik dėl to, kad „nė vienas jų nesiekė griauti pačios caro 
patvaldystės sistemos" (p. 226). Tikro liberalizmo užduotis niekados 
nebuvo ir negali būti vienos ar kitos sistemos griovimas, o tik 
siekimas ją taisyti, gerinti ir įnešti į ją daugiau šviesos ir laisvės. 
Liberalizmo kelias yra evoliucijos, ne revoliucijos kelias. Istorija 
pakankamai įrodė, kaip iš visokių „patvaldystės"* griovėjų išauga 
didžiausi liberalizmo priešai. 


* Jau ir Lietuvoje pradedama atsisakyti to vergiško vertinio iš rusų 
kalbos („samoderžavie“). Bene pirmas tą žodį pavartojo Vincas 
Kudirka, bet ne autokratijos, o autonomijos prasme. 

Į platesnius horizontus 


I 


Prieš trejetą metų pasirodė stambokas Leono Gudaičio veikalas 
Platėjantys akiračiai (Vilnius: Vaga, 1977, 440 psl). Jame 
nagrinėjama mūsų literatūrinė spauda 1904-1917 metais. Per tą 
truputį prailgintą dešimtmetį, pradedant su spaudos draudimo 
panaikinimu, lietuvių literatūrinės kūrybos, kritikos ir meno 
horizontai iš tiesų smarkiai prasiplėtė. 

Tuojau pat reikia pasakyti, kad Gudaitis savo uždavinį išsprendė 
gerai, ne tik pasinaudodamas visais tų literatūrinių žurnalų, 
almanachų, metraščių, vienkartinių bei rankraštinių leidinių 
komplektais, bet ir labai gausia epistoliarine medžiaga, sukaupta 
įvairių bibliotekų rankraštynuose, dar tebegyvenančių ano laikotar- 
pio liudininkų pasakojimais. Sąžiningai padarytas didelis darbas. 
Norėtųsi tik pageidauti, kad tas pat Gudaitis kibtų į sekantį mūsų 
literatūrinės ir kultūrinės spaudos dešimtmetį. 

Kai kas gal nustebs, kad nebūdamas literatūros istorikas, imuosi 
kalbėti apie šią knygą. Tačiau jau J. Tumas-Vaižgantas teisingai 
pastebėjo, kad rašydamas apie ano meto rašytojus (jis pavyzdžiu 
ima Vincą Kudirką) turi jaustis, lyg rašytum to meto visuomenės ir 
jos kultūros istoriją (Jubiliejinis Varpas, 1929, p. 6). Iš tikrųjų nuo 
Aušros laikų mūsų istorija yra žymia dalimi mūsų spaudos istorija. 
Kova dėl spaudos draudimo panaikinimo brandino mūsų kultūrinės 
ir politinės nepriklausomybės idėją. Be Aušros, Varpo ir Tėvynės 
sargo negalima nei bandyti suprasti mūsų tautinį atgimimą. 

Nors Gudaitis tiesiogiai kalba tik apie literatūrinę spaudą, tačiau 
jis negali praeiti pro šalį ir tos bendrosios spaudos, kuri taip pat 
daugiau ar mažiau vietos skyrė literatūrai ir menui. Iš jo gale 
pateiktos leidinių rodyklės matytis, kad per tą laikotarpį pasirodė 
net 102 atskiri leidiniai (kai kurie rankraštiniai). Tikrai gražus 
derlius. Gal ir turėjo pagrindo dr. Stasys Matulaitis diagnozuoti tam 
tikrą „laikraštininkystės epidemiją", o Vilniaus žinios skųstis, kad 
atsirado „daugiau norinčių rašinėti, ne kad skaityti" (p. 52). Kaip 
žinia, jau truputį anksčiau garsusis Kuršėnų klebonas Antanas 
Eidimtas-Eidėnas, pats deginęs ir kitus raginęs deginti Aušrą, savo 
traktate ,,„Ouaedam de moderno lithuanismo in clero diocesis 
Samogitiensis" (Šis tas apie modernųjį lituanizmą Žemaičių 
vyskupijos kuniguose) rašė: „Sunkiausia ir blogiausia moderniojo 
pasaulio nelaimė — per didelis klaidingai ir kvailai rašančių 
gausumas. Gana rašyti, kas nenaudinga, užtenka skaityti, kas gerai 
parašyta" (cit. pas A. Merkelį, Juozas Tumas Vaižgantas, I t. 1955, 
p. 111). 

O vis dėlto žmonės nepaklausė gerojo klebono. Kartais 
samdiniai, bernai ir mergos, metinį savo uždarbį atiduodavo, kad 
galėtų pasiskaityti lietuvišką laikraštį ar knygelę. Gudaičio 
aptariamajame laikotarpyje ne tik rašytojų netrūko, bet užteko ir 
skaitytojų. Toks seiniškis Šaltinis pasiekdavo ligi 15.000 skaitytojų, 
o ir kai kurie socialdemokratiniai leidiniai išeidavo 10.000 tiražu. 
Tikrai įspūdingi skaičiai. Dar įspūdingesnis tos spaudos turinys. 
Nuo kraštutinės dešinės ligi kairės, nuo atviro nacionalizmo ligi 
absoliutaus internacionalizmo, nuo niekada neklystančios philoso- 
phia perennis paremtos dogmatinės ir didaktinės literatūros ligi 
kraštutinio individualizmo, etstetizmo ir simbolizmo, nuo ,,„menas 


(a 


menui" šūkių ligi pilietinės ir patriotinės literatūros. 


II 


Turint prieš akis tokį skalsų ir įvairų literatūrinį ir kultūrinį 
derlių, verta žvilgterėti, kokia dirva tą derlių išaugino. Kas čia 
daugiau lėmė: ar palankios ekonominės, socialinės ir politinės 
sąlygos, ar tiesiog reikalas kurti neatsižvelgiant į jokias sąlygas? Ar į 
tą beveik unikalų fenomeną reikia žiūrėti, kaip lyg į kažkokią staigią 

užtvaros proveržą, ar kaip į dėsningą istorinį vyksmą? Pagal savo 
laiku labai populiarią, o dabar greičiau tam tikra atgyvena tapusia 
Fridricho Engelso „bazės ir antstato" teoriją tą klausimą būtų 
galima formuluoti taip: kokia buvo to šaunaus literatūrinio ir 
kultūrinio antstato bazė? 

Leonas Gudaitis dėl to beveik visiškai galvos nekvaršina. Jis 
griebia tiesiog tą mūsų literatūrinį ir kultūrinį suklestėjimą, daug 
nesirūpindamas, kodėl ir kaip jis atsirado. Dėl to jo knygą taip 
įdomu skaityti. Tiesa, jis pripažįsta, kad spaudos draudimo 
panaikinimas (1904.V.7) turėjo teigiamos įtakos. Nuo čia jis ir 
pradeda. O tolimesnei politinei Rusijos ir Lietuvos situacijai 
charakterizuoti jis nuolat kartoja tokius terminus, kaip „reakcijos 
siautėjimo", „baisios reakcijos" arba tiesiog „Stolypino reakcijos" 
metai. Tad ir kyla klausimas, kaip suderinti tuos vis platėjančius 
akiračius su vis didėjančia reakcija. Čia matytis kažkas kažkur ne 
taip. 

Be abejo, dėl to Gudaičio kaltinti nereikia. Tie visi tariamos 
reakcijos terminai pasidarė tiesiog namų apyvokos sąvokomis. 
Juos vartoja ne tik visokio sukirpimo marksistiniai istorikai, juos 
sutinkame beveik visuose Vakarų (ypač Amerikos) istorijos 
vadovėliuose. Jie pateko ir į mūsų bostoniškę enciklopediją, kur 
kalbant apie Stolypiną tiesiog sakoma, kad jis pasuko „griežta 
politinės reakcijos kryptimi" (LE, 28 t., p. 538). Kai tos pačios 
enciklopedijos Lietuvai skirtame tome, apžvelgdamas XIX a. 
Lietuvos istoriją, bandžiau truputį kitaip apibūdinti Stolypiną ir jo 
reformas, nepatiko Pranui Čepėnui. Jis savo Naujųjų laikų 
Lietuvos istorijoje rašo: „V. Trumpa be reikalo laiko Stolypiną 
projektuotojų tautybių ministerijos, kuri rūpintųsi tautybių 
reikalais. Šio žiauraus reakcijos atstovo politiką (m. p.) Trumpa 
gana palankiai įvertina“ (I t., 1977, p. 423). Kai kurie eina dar 
toliau, sakydami, kad tariamos Vakarų civilizacijos politūra 
Stolypinas dengė savo bjaurius darbus.(1) 

Tai iš dalies teisinga. Panašiai galvojo ir ano meto opozicija, 
visokie revoliucininkai, dalis tautinių mažumų, siekiančių didesnės 


1 Taip vadinami „Stolypino kaklaraiščiai". Ž. M. Kukiel, Dzieje Polski 
porozbiorowe, 1963, p. 536; K. Bielinis, Penktieji metai, 1959, p. 250. 

laisvės ir autonomijos (pvz., lietuviai). Tačiau toli gražu tai nebuvo 
visų nuomonė, net nebuvo tai daugumos nuomonė. Dažnai gerai 
organizuota, veikli ir gerą gerklę turinti mažuma užgožia 
daugumos balsą. Daug kam ir Lietuvoje neatrodė, kad 1905-tieji 
metai tebuvo tik garbingos revoliucijos metai, kad tai, kas sekė po 
jos, buvo tik siaubinga ir kruvina reakcija. Daug kas jau tada 
suprato, kad kas vyko 1905 m., nebuvo jokia revoliucija, o tik 
paprastas savavaliavimas, valstybinio ir privataus turto naikini- 
mas, netvarka, anarchija. Mūsų Lazdynų Pelėdai 1905 m. atrodė 
kaip viena didelė klaida, o Dobilui — kaip pamišimas arba blūdas. 
Ar revoliucininkas kartais taip pat negali būti žmogus — žvėris, 
klausė Dobilas savo Blūde. Lazdynų Pelėdos ,Klaidą“ spausdino 
įtakingas ano meto laikraštis Viltis ir gynė jos tezę. Kiekvienu 
atveju klaidinga manyti, kad caro ir valdžios pusėje viskas buvo 
bloga, o maištininkų pusėje viskas buvo gera. Gyvenime niekados 
taip nebūna. 


Kai šitaip apverti klausimą, tada ir baisioji reakcija atrodo ne 
tokia baisi. Kaip ten bebūtų, caras Nikalojus II savo 1905 m. 
spalio 17 (30) d. manifestu ir kitais aktais suteikė žmonėms 
pagrindines laisves — asmens neliečiamybės, sąžinės, spaudos, 
susirinkimų, draugijų laisves. Ar suteikimas valstybinei dūmai 
legislatyvinės galios ir pavertimas valstybės tarybos senatu nevedė 
Rusijos į konstitucinę ir parlamentarinę monarchiją? Ją tokią tada 
su entuziazmu sveikino Anglija, tikėdama, kad ir Rusija pasuks 
evoliucijos, ne revoliucijos keliu. 


Ar ne tokią Rusiją norėjo matyti ir Petras Arkadijevičius 
Stolypinas (1862-1911), mūsų Kalnaberžės netoli Kėdainių dvari- 
ninkas, 1906 m. tapęs vidaus reikalų ministeriu, o netrukus ir 
ministeriu pirmininku. Savo reformomis, ypač daug žadančia 
agrarine reforma, jis kaip tik siekė išmušti ginklą iš socialistų 
revoliucininkų (eserų) rankų. Savarankiškas ūkininkas paprastai 
yra pats konservatyviausias elementas valstybėje. Naikindamas 
valstiečių bendrijas (komunas) Rusijoje ir skirstydamas kaimus į 
viensėdžius (Lietuvoje) kaip tik to ir siekė Stolypinas. Dėl to taip 
labai jo neapkentė visokie revoliucininkai. Dėl to jis ir tapo 
teroristo auka. 

Stolypinas buvo rusas nacionalistas. Dėl to jis nemėgo lenkų, 
ypač Lietuvoje. Nėra jokių duomenų, kad jis būtų nekentęs lietuvių 
tautos. Jis pasipriešino vietinių savivaldybių (zemstvų) įvedimui 
Lietuvoje, manydamas, kad tokiomis savivaldybėmis daugiausia 
pasinaudos lenkai. Ir kažin ar jis klydo? Man teko ne kartą 
kalbėtis apie Stolypiną su prof. V. Stanka-Stankevičium, kuris 
gana aktyviai reiškėsi to meto ir vėlesnėje Rusijos politikoje ir 
kuris net buvo Kerenskio vyriausybės ministeris. Jis labai aukštai 
vertino ypač Stolypino agrarinę reformą. 

Kad ta tariamoji Stolypino reakcija mažai trukdė Lietuvos 
kultūrinio ir literatūrinio gyvenimo plėtotę, geriausias įrodymas 
yra Leono Gudaičio knyga. Išankstinės cenzūros panaikinimas 
leido net socialdemokratams savo laikraščius iš Rytprūsių perkelti į 
Lietuvą ir čia legaliai rodytis. Tiesa, patys radikalieji jų (kaip 
Naujoji gadynė, Skardas ir Žarija) buvo gana dažnai konfiskuoja- 
mi, bet tokios M. Biržiškos ir A. Janulaičio redaguojamos 
Visuomenės tik vienas numeris konfiskuotas.(2) 


III 


1904-1917 m. laikotarpyje grynai literatūrinių leidinių buvo 
labai nedaug: Gabija, Švyturys, Vaivorykštė, Pirmasai baras ir dar 
vienas kitas. Skirdamas tiems leidiniams daugiausia vietos, L. 
Gudaitis teisingai pasielgė, neaplenkdamas ir tokių leidinių, kaip 
Aušrinė, Ateitis, Draugija, Viltis ir kt. Jau nuo Aušros ir Varpo 
laikų visa mūsų spauda nemaža vietos skyrė literatūrai ir menui. 
Net ir grynai partiniai leidiniai, kaip Draugas, Naujoji gadynė, 
Visuomenė mielai spausdino mūsų rašytojų kūrinius ir skelbė 
literatūros istorijos ir kritikos straipsnius. Geras pavyzdys čia buvo 
Adomo Jakšto Draugija, pro kurią nepraeidavo beveik nei vienas 
literatūrinis leidinys. Tos daugiausia paties Jakšto parašytos 
recenzijos šiandien yra svarbus mūsų ano meto literatūros istorijos 
šaltinis. 

Taip pat jau nuo Aušros laikų visas mūsų politinis ir kultūrinis 
gyvenimas išsiliejo į dvi galingas sroves, kurios įvairiais laikais 


2 E. Vidmantas, Lietuvos darbininkų periodinė spauda 1895-1917 
(Vilnius: „Mintis“, 1979, 72 p.). 

įvairiai buvo vadinamos. Turbūt geriausia būtų vieną pavadinti 
kairiąja, kitą — dešiniąja srove. Žinoma, niekados nestigo 
pastangų eiti vidurio keliu. Taip buvo užsimojęs V. Kudirka su 
savo Varpu ir J. Tumas-Vaižgantas su Tėvynės sargu. Tačiau nei 
vienam jų nepasisekė tame vidurio kelyje išsilaikyti: Varpas 
pakrypo į kairę, Tėvynės sargas — į dešinę. Pats Kudirka ne be 
ironijos sakė, kad Tėvynės sargui geriau tiktų Katalikybės sargo 
vardas. 

Dar labiau tos dvi srovės išryškėjo į XX a. pradžią, kai šalia jų 
ėmė formuotis politinės partijos: socialdemokratai ir demokratai 
— kairėje, krikščionys demokratai — dešinėje. Kiekviena tų partijų 
stengėsi organizuoti savo spaudą, kuri buvo svarbiausias jų veiklos 
laukas ir įrankis. Suprantama, tarp tos partinės spaudos nuolat 
virė dažnai arši, tiesiog žūtbūtinė kova. Rašytojams čia teko 
suvaidinti itin svarbų vaidmenį, bandant atsistoti aukščiau už 
partinę politiką, statant tiltus tarp įvairių srovių ir švelninant jų 
santykius. Ne dėl to, kad jie patys nebūtų sroviškai susiskaldę, bet 
jų žvilgsnis į tą sroviškumą buvo daug platesnis ir gilesnis. Ypač 
įdomus čia Jono Biliūno atvejis. Pats savo laiku (Varpe 1902 m.) 
gynęs politinę diferencijaciją, pats tikėjęs, kad tik darbininkų klasė 
išlaisvins Lietuvą, atsidūręs Leipcige, susipažinęs su pasauline 
literatūra ir apsisprendęs eiti rašytojo keliu, tuojau pat susikirto su 
savo geriausiu draugu V. Kapsuku ir su socialdemokratų partija. 
1904.XI.7 jis rašė Jurgiui Šauliui: „Aš prisidėjau prie Draugo 
laikraščio tik dėl dailiosios literatūros, jo politika man visai 
nerūpėjo" ( Raštai, II t., p. 395).(3) Panašiai turbūt galvojo daugelis 
ano meto rašytojų; jie lengvai perženginėjo partinius lieptus ir 
dažnai bendradarbiaudavo visų krypčių spaudoje. Ir tas pats 
Kapsukas, kuris partinės politikos rėmuose galėjo iš širdies 
neapkęsti Augustino Janulaičio, kai pasikeldavo į aukštesnę 
kultūros ir literatūros sferą, surasdavo šiltą žodį ir vysk. M. 
Valančiui, ir A. Baranauskui. 

Gal šį labai svarbų momentą nepakankamai išryškino L. 
Gudaitis. Tai lietė ne tik vadinamus kairiuosius rašytojus. Kai tik 


3 Plačiau apie Draugą ir Biliūno-Kapsuko santykius ž. „Iš V. Kapsuko 
revoliucinės ir kultūrinės veiklos 1903-1911 m.“, psl. 233-268. 

atgavo spaudą Petrapilyje pasirodė pirmasis legalus Lietuvių 
laikraštis, kuris nemaža vietos skyrė literatūrai, bet kuriam 
nepasisekė atsikratyti klerikalinio atspalvio, J. Tumas rašė A. 
Jakštui: „„Koktu, ar žinai, darosi matant, jog viskas, kas tiktai įgyja 
klerikališką dėmę, pradeda eiti nerangiai, nevykusiai, niekam 
negali užimponuoti“ (p. 21). Ir jis nustojo Lietuvių laikraštyje 
bendradarbiauti. 1910 m. svarstant Ateities leidimą ir redagavimą, 
Liuveno studentas P. Kuraitis, būsimasis filosofas, rašė Jakštui: 
„Tuo tarpu aišku, kad nei kun. M. Vaitkus, nei kitas koks kunigas 
negali būti tinkamu moksleivio laikraščio redaktorium. Gaila būtų 
ir laiko, ir triūso, ir pinigų, nes pasisekimo netufėtų, taip bent 
prisieina spręsti, nusižiūrėjus į mūsų moksleivijos psichologiją, 
atmosferą ir turint omenyje kitų tautų panašių bandymų istoriją" 
(p. 134). 

Įdomu, kad ką jau tada suprato Biliūnas, Vaižgantas ir kiti, 
daug kas dar ir šiandien nesupranta. Literatūra negali būti nei 
katalikiška, nei socialistinė, nei demokratiška. Literatūra privalo 
būti laisva. Tas mūsų literatūros dešimtmetis, kurio spaudai 
pašventė savo darbą L. Gudaitis, dėl to ir buvo toks velnioniškai 
įdomus, kad ji tada buvo visiškai laisva, nežiūrint tariamos 
„Stolypino reakcijos". Niekados po to ji nebuvo tokia laisva. Ir gal 
tokia įdomi. 


IV 


Tame problemų ir faktų margumyne, kurį pateikia L. 
Gudaitis, nelengva jas visas ir suminėti. Pirmajam literatūriniam 
žurnalui Vaivorykštei jis paskiria net 127 puslapius. Tai lyg atskira 
monografijėlė. Nors to žurnalo pasirodė tik 5 knygos. Pirmajam 
barui skirti 42 puslapiai. Bene daugiausia cituojamas leidinys yra 
Vilis. Dažnai minimi Vilniaus žinios, Lietuvos žinios, Aušrinė, 
Draugija, Ateitis ir kt. bendriniai žurnalai ir laikraščiai. 

Nors jaunimo leidiniams, kaip Draugui, Aušrinei, Ateičiai, 
skiriamas atskiras skyrius (pp. 129-158), tačiau ir visas tas 
pašėlusiai gyvas literatūrinis sąjūdis labai jaunas. Turime galvoje ir 
„ skaitytojus, ir rašytojus. Veteranus, sulaukusius daugiau kaip 40 
metų, rašytojų tarpe galėtum ant pirštų suskaityti: J. Tumas- 

Vaižgantas, A. Dambrauskas-Jakštas, G. Petkevičaitė, Maironis, 
Žemaitė ir dar vienas kitas. Iš jų tik Jakštas ir Vaižgantas gyviau 
tame sąjūdyje dalyvavo. Ne tik daugumas rašytojų buvo jauni, bet“ 
jauni buvo taip pat redaktoriai ir leidėjai. Galbūt pats aktyviausias 
buvo Liudas Gira (1884-1946). Tokie, kaip Edmundas Steponaitis 
(1892-1908), Zigmas Gaidamavičius-Gėlė (1894-1912), Julius 
Janonis (1896-1917), pražydo ir užgeso be galo jauni. Septynioli- 
kametis gimnazistas Balys Sruoga 1913 m. Aušrinėje šaukė 
jaunuosius rašytojus išsivaduoti iš maironiško deklaratyvizmo ir 
pasukti emocijos, fantazijos ir intuicijos keliu: Nors Aušrinės 
pirmą puslapį puošė pats deklaratyviausias Maironio ketureilis: „Į 
darbą, broliai, vyrs į vyrą!" Palyginti jauni buvo ir patys didieji 
ano meto rašytojai, pasakytumei, klasikai: Jonas Biliūnas, Vincas 
Krėvė, Ignas Šeinius, A. Vienuolis ir kt. 


Kaip visada labai įžvalgus ir pastabus Vaižgantas visą tą 
šurmulį palygino su turgumi arba muge. Jis rašė 1908 m. Viltyje: 
„Valdžiai spaudą leidus, tuos kelerius metus gyvename iš tiesų kaip 
mugėje. Rėksmas, šauksmas, stumdymos ir, juokingas dalykas, — 
ten, kur prekių daug, pirklių nėra, kitur vėl pirkliai — neturi ko 
pirkti. Pas mus tai vadinasi visuomenės gyvenimas. Žmonių, 
žmonių duokite! — šaukiama iš visur, o tie patys šaukiamieji 
žmonės pakraščiais badu miršta... Laikraščių, knygų daugiau 
reikia! girdisi dažnai. O tuo tarpu nei laikraščiai gali patys 
išsilaikyti, nei rašytojai savo darbu išmisti“ (p. 49). 

Kaip ir kiekvienam jaunam sąjūdžiui labai būdingas perdėjimas 
arba hiperbolė. Atrodo, ano meto mūsų literatūra gyveno Homero 
laikus. Perdėjimas buvo būdingas ir ano meto, taip pat jaunam, 
politiniam gyvenimui. Visos tos kalbos apie kruvinas caro rankas, 
perkimštus kalėjimus, reakcijos siautėjimus yra ne kas kita, kaip 
viena didelė hiperbolė. Hiperbolėmis išmarginta net ir realistinė 
ano meto mūsų literatūra. Prisiminkime tik visas tas tokias 
išradingas, bet taip maža su realybe turinčias slapyvardes: Šatrijos 
Ragana, Lazdynų Pelėda, Kalėdų Kaukė, Genelis (St. Šilingas), 
Vabalėlis (P. Klimas), Markizas Tigrui Nėrkonori (B. Sruoga) ir 
t. t. Daugelis jų turėjo po kelias, keliolika ar net kelias dešimtis 
slapyvardžių. 

Hiperboles mėgo ano meto rašytojai, kalbėdami apie savo 
draugus ir priešus. Sruoga įrodinėjo, kad Čiurlionienė dvasiškai 
artima su R. Tagore, L. Gira V. Bičiūną laikė „tagoristu“. Aušrinė 
Zigmo Gėlės eilėse ieškojo Čiulionio genialumo, o Jakštas 
Aušrinės rašytojus laikė „,beūsiais beletristais“. Visi tada mėgo 
griežtesnę frazę, niekas nieko nevyniojo į medvilnę. Teisingai J. 
Tumas rašė apie Radzikauską (L. Girą): „Jis negailestingas: ką 
pliekia, tai skaudžiai, mirtinai. Bet ir teisingas: kas verta girti, giria 
paspringdamas" (p. 284). Įdomu, kad truputį anksčiau tas pats 
Tumas klausė tą patį Girą apie Radzikauską (Girą) ir Putiną: 
„Liuduk, kas tie Putinas ir Radzikauskas? ... Tai vyrai — ne 
vanagai". Nors Putinas dar nei dvidešimties nebuvo sulaukęs. 

Skaitant L. Gudaičio knygą krenta į akis dar vienas būdingas 


aniems laikams dalykas. Kas tik tada "nemėgino literatūrinės 
plunksnos! Būsimieji mokslininkai, dailininkai, politikai, diploma- 
tai, visi: ir abu broliai Biržiškos (Mykolas ir Vaclovas), J. 
Balčikonis ir K. Būga, St. Šilingas ir V. Putvinskis, P. Klimas ir P. 
Galaunė ir t.t. "Sakytumei, tikras grafomanijos antplūdis. Ne 
visiškai taip. Grafomanas yra tas, kuris rašo, neturėdamas ką 
pasakyti, nemokėdamas ko kito nusitverti ir, svarbiausia, kuriam 
nėra jokio reikalo rašyti. Tada reikalas buvo labai didelis. Rašyti 
vertė „ta gausybė visokių leidinių. Svarbiausia, rašyti vertė 
ištroškusi skaityti liaudis. Daugumas jų turėjo ką pasakyti. Tokius 
Stasio Šilingo estetinius ir filosofinius svarstymus dar ir šiandien 
įdomu skaityti. Kai iškilo kiti reikalai, daugelis jų griebėsi kitokio 
rašymo, kad ir, pavyzdžiui, vadovėlių pradžios mokyklai. 

Šalia jų visų tas laikotarpis išugdė tokius literatūros milžinus, 
kaip Vincas Krėvė, Balys Sruoga, Ignas Šeinius, V. Mykolaitis- 
Putinas, F. Kirša, K. Binkis ir daugelį kitų. 

Kai spauda buvo draudžiama, pagrindiniai lietuvių spaudos 
židiniai buvo Rytprūsiai ir Amerika. Dabar, spaudą leidus, staiga 
atsirado daugybė naujų židinių: Petrapilis ir Maskva, Ryga ir 
Krokuva, Seinai, Kaunas ir Vilnius. Staiga iškilo lietuvių 
literatūros ir kultūros centro arba „šeštosios viešpatystės sostapi- 
lės" klausimas. Rimčiausi buvo trys kandidatai: Petrapilis, Kaunas 
ir Vilnius. Gudaitis pateikia tuo klausimą įdomaus advokato, 
būsimo Hamleto vertėjo K. Samajausko laiško A. Jakštui ištrauką: 

„Šeštajai viešpatystei reikia rengti sostapilę, kuria gali būt tik 
Kaunas, kaip gyvos Lietuvos širdis, savo keliais-arterijomis 
atsimušantis į visus pakraščius. Vilnius su ištuštėjusiomis apygar- 
domis ir istoriškomis tradicijomis paneša ant netekusio žemių 
didžponio, atsidūrusio užrubežyj, giriančiosi tik herbais. .. , kurio 
dvare, tarytum prie Babelio, amžinai sumišo kalbos. Apie 
Peterburgą, kaipo centrą lietuviško judėjimo, gali svajoti tik 
lietuviai peterburgiečiai: kol tautos esti tautomis, tautiškas 
judėjimas atsilieka ant tautiškos teritorijos" (pp. 16-17). J. Tumas 
buvo už Vilnių arba Petrapilį, nes Kaune per daug senių. 
Neabejotinai laimėjo Vilnius. Ne todėl, kad ten sąlygos būtų 
palankiausios, bet kažkaip instinktyviai visus traukė istorinė 
Lietuvos sostinė. Be to tai buvo paskutinė proga atlietuvinti Vilnių. 


V 


Mums, totalinio karo liudininkams, kartais tiesiog sunku 
įsivaizduoti, kokie seniau buvo karai, kad ir, pavyzdžiui, Pirmasis 
pasaulinis karas. Jau gerokai tam karui išsisiūbavus S. Šilingas 
rašė Lietuvos žiniose, kad klydo senovės romėnai sakydami, kad 
„ginklams žvangant mūzos tyli", kad užteks jėgų ir karo 
grumtynėms, ir kultūros darbui. Ir iš tikrųjų paskutinis literatūrinis 
leidinys, kurį plačiau aptaria L. Gudaitis, buvo Pirmasai baras, 
pasirodęs Vilniuje 1915 m. (pp. 343-389). Ir koks leidinys! Jis 
nedarytų gėdos geriausių dabartinių leidinių lentynoje. 

Tai buvo daugiausia keturių žmonių pastangų vaisius. S. 
Šilingo, I. Šeiniaus, B. Sruogos ir A. Varno. Dailininkas Adomas 
Varnas iš viso suvaidino labai didelį vaidmenį literatūrinės spaudos 
meninio apipavidalinimo ir literatūros ir meno glaudaus bendra- 
darbiavimo reikale, pradedant jau nuo krokuviškės Albino 
Herbačiausko redaguotos Gabijos laikų (1907 m.) Su Pirmuoju 
baru literatūra ir menas jau tampa lyg neperskiriami dvyniai. B. 
Sruoga jame iškelia Čiurlionio genijų, o I Šeinius — Donelaičio. 
Pirmajame bare dalyvavo iš viso 11 autorių, tarp kurių V. Krėvė, 
S. Čiurlionienė, K. Binkis (jo garsusis eilėraštis „Gėlės iš šieno") ir 
kt. 

Kokia pažanga per palyginti trumpą laiką! Juk dar taip 
neseniai, 1883 metais, kun. A. Baranauskas lenkiškajame Przegląd 
Katolicki rašė, kad Strazdo poezija daug aukščiau vertintina negu 


Donelaičio, o Jurgis Mikšas Aušroje ant šakių kilnojo Kraševskio 
„„Vitolio raudą". Per 30 metų ne tik literatūros akiračiai smarkiai 
išsiplėtė, bet ir pats literatūrinės kūrybos ir kritikos supratimas; 
visiškai pasikeitė. Taigi augimas vyko ne tik horizontaliai, bet ir. 


vertikaliai. 
Paskutinį skyrelį L. Gudaitis paskiria lietuvių literatūros 
almanachams lenkų ir rusų kalba. 


Aplamai L. Gudaitis literatūrinius leidinius ir literatūrines 
skiltis bendriniuose žurnaluose ir laikraščiuose stengiasi vertinti 
vienodai šaltai ir objektyviai. Tiesa, jis apie tokią Aušrinę kalba 
daugiau negu apie Ateitį, nors pats pripažįsta, kad kiekybės 
atžvilgiu Ateitis pralenkusi Aušrinę (p. 136). Žinoma, literatūrinės 
vertės negalima nustatyti pagal kiekybę. Galbūt iš tikrųjų Aušrinė 
buvo reikšmingesnė bendroje mūsų literatūros plėtotėje. 

Vertindamas Vaivorykštės literatūrinę sampratą, jos estetizmą 
jis gina nuo Liudo Giros užsipuolimų (Vaire 1934 m.), pasiremda- 
mas V. Mykolaičio-Putino autoritetu (Literatūros naujienos, 1934 
m.). Turėdamas galvoje tarybinius literatūros tyrinėtojus, jis rašo: 
„Pabrėždami estetizmo reiškinius ir tik puse lūpų užsimindami 
apie kitus Vaivorykštės bruožus, gerokai nupiginome savo pirmąjį 
literatūros žurnalą. Pastaruoju metu (V. Galinio ir kitų literatūros 
tyrinėtojų darbuose) šios vienpusiškos tendencijos atsisakyta. Kaip 
ir kiekvieną kultūros reiškinį Vaivorykštę reikia vertinti istoriškai 
ir dialektiškai" (p. 307). 

Tokios metodologijos daugiau mažiau stengiasi laikytis ir pats 
Leonas Gudaitis. Nors ką tas dialektiškas vertinimas reiškia, 
turbūt niekas gerai nežino. 


VI 


Šiandien galbūt taip daug kalbama apie žmogaus teises ir 
laisves dėl to, kad joms niekados negrėsė toks didelis pavojus. Ir 
tai visur, ne tik viename kuriame pasaulio užkampyje ir ne vienam 
kuriam luomui ar klasei žmonių. Reikalavimas visiems lygių teisių 

ir laisvių neišvengiamai turi privesti prie vis didesnės vergijos. Kaip 
bandymas žemės turtus padalinti visiems po lygiai veda į visų 
skurdą, taip bandymas laisvę (brangiausią žmogaus turtą) padalinti 
visiems po lygiai gresia visišku laisvės praradimu. Tai yra 
kiekvienos vadinamos demokratinės sistemos antinomija. Veltui 
žmonės jieško jos sprendimo. Negalima teisingai išspręsti uždavi- 
nio, jeigu jo premisos yra klaidingos. 

Labai daug apie laisves ir teises („tiesas“) buvo kalbama ir tada 
Rusijoje ir Lietuvoje. Bet ne todėl, kad būtų jaučiamas jų netekimo 
pavojus, bet todėl, kad prieš akis turėtas jų atradimo miražas. Ir 
sprendimas tada atrodė labai paprastas: panaikink tik carinę 
priespaudą, įgyvendink demokratiją arba socializmą, ir visi bus 
apdovanoti lygiomis teisėmis ir laisvėmis. Ir visi žmonės, ir visos 
tautos. Kaip turtus, taip ir laisvę visi dalinsis lygiomis. Ir koks 
gražus bus gyvenimas, ir kokia baisi ir pikta turėjo būti ano meto 
valdžia, kuri bandė pastoti kelią į šią laisvės ir laimės šalį. Niekas 
tada ir pagalvoti nenorėjo, kad nei turto nei laisvės negalima 
pasidalinti lygiomis. 

Žmonės su didesniu patyrimu žino, kad jokia valdžia jų negalės 
patenkinti ir kad jie visados sieks geresnės valdžios. Tai jau Cezaris 
pastebėjo pas senuosius galus. Kiekviena valdžia iš Dievo yra ne 
dėl to, kad ji yra Jo malonės, bet greičiau Jo prakeikimo vaisius. 
Tik dėl to ji turi būti pakenčiama ir toleruojama. Visa kita yra tik 
tuščia propaganda ir autoreklama, kuri ypač išsikerojo po 
„didžiosios“ prancūzų revoliucijos. „Gera prekė pati save giria", 
sako mūsų priežodis. 

Buvo tokių pagyrūnų ir anais laikais, kurie skelbė, kad būti 
Rusijos imperijos dalimi buvo kiekvienos tautos ir kiekvieno 
žmogaus didžiausia garbė ir laimė. Bet berods niekas tuo netikėjo. 
Greičiau visi ją kritikavo ir keikė. Ir ji tą kritiką ir prakeikimą 
palyginti lengvai pakentė ir toleravo. Tuo atžvilgiu ji buvo 
pakantesnė už daugelį mūsų laikų demokratijų. Pavyzdžiui, ji leido 
laisvai veikti socialdemokratų partijai, kuri atvirai skelbėsi 
siekianti jėga griauti carinę santvarką. Stebint I ir II valstybinės 
dūmos (ano meto Rusijos parlamento) veiklą susidaro įspūdis lyg 
būtum teismo salėje, kur į kaltinamųjų suolą pasodinta vyriausybė, 
o prokurorai — to parlamento nariai. Jų kaltinamosios kalbos 

pilnos spalvingų perdėjimų. Štai iš II dūmos 5 lietuvių atstovų, 
susidėjusių tada su Rusijos socialdemokratų partija, viešo 
pareiškimo: „„Pažįstame gerai dabartinę valdžią, žinome kruvinus 
jos darbus ir atmename, kad ligi šiol ji vien savo ir piniguočių 
reikalais tesirūpino“".(4) Ir tai buvo skelbiama ne tik iš Dūmos 
tribūnos, ne tik kokioje užsieninėje ar samizdatinėje spaudoje, bet 
ir viešuose bei legaliuose laikraščiuose. Ir už tai nei tiems 
atstovams, nei tų laikraščių leidėjams nei plaukas nuo galvos 
nenukrisdavo. Net toks labai katalikiškas ir, rodos, konservatyvus 
laikraštis, kaip seiniškis Šaltinis, kartais leisdavo sau postringauti, 
kad „generalgubernatoriui duota galybė žmones pjauti, karti ir 
žudyti jaunus ir senus, vaikus, merginas ir moteris". Ką bekalbėti 
apie socialistinę spaudą (legalią ir nelegalią). Ją beskaitydamas gali 
manyti, kad toji valdžia (centrinė ir vietinė) buvo kažkokių 
išsigimusių drakulų rankose, kurie nieko kito nedarė, tik žmonių 
kraują gėrė. 

Iš tikrųjų toji valdžia ypač pataikavo inteligentijai, tam 
labiausiai privilegijuotam XIX a. luomui. Ji iš paskutiniųjų 
stengėsi garantuoti asmens neliečiamybės, sąžinės ir spaudos, 
draugijų ir susirinkimų laisves. Užtat palyginti gana didele 
kultūrinės kūrybos laisve naudojosi ne tik pati rusų tauta, bet ir 
vadinamos tautinės mažumos. Tik privengdamas kairiųjų reakcijos 
Dėdė Atanazas (kun. K. Pakalniškis) rašė tame pat Šaltinyje: 
„Visgi tos laisvės šiek tiek turime. Turime šiek tiek laisvą spaudą, 
galime rašyti, galime tverti mokyklas, skaityklas ir t. t. Naudoki- 
mės tokia laisve, Kokia turime“.(5) L. Gudaičio knyga yra 
geriausias įrodymas, kad Lietuva tada ne šiek tiek, bet beveik 
visiškai netrukdoma pasinaud ojo ta kultūrinės kūrybos laisve ir 
palyginus per I: labai trumpą laiką labai daug padarė. Užtat kažkaip 
tuščiai skamba, bent šiuo kultūriniu atžvilgiu, tas nuolatinis 
kalbėjimas apie carinę priespaudą ir baisius Stolypino reakcijos) 
laikus. 





4 Lietuvos TSR istorijos šaltiniai, II, p. 431; K. Bielinis, Penktieji metai, 


priedas Nr. 11. 
5 S. Kairys, Tau, Lietuva, 1964, p. 164. 

Tų kultūrinių laimėjimų akivaizdoje galima žengti dar vieną 
žingsnį ir klausti savęs, ar neįmanoma kultūrinė nepriklausomybė 
be politinės nepriklausomybės. Be abejo, politiškai ano meto 
Lietuva buvo visiškai priklausoma nuo Rusijos ir pati tik labai 
nedrąsiai kėlė politinės autonomijos reikalą. 1906 m. I dūmos 
atstovas Plungės klebonas kun. Vincentas Jarulaitis, vykdamas į 
Petrapilį vilniškiam Kurjer Litewski pareiškė, kad jis pasisakys už 
Lenkijos politinę autonomiją, o Lietuva dar prie jos nesanti 
pribrendusi. Nors daug kas tada pyko ir dabar tebepyksta už tą jo 
pareiškimą,(6) tas Plungės klebono skepticizmas nebuvo jau toks 
kvailas. Tokių skeptikų tada buvo labai daug ir tarp tų pačių 
socialdemokratų, vienintelės šiek tiek geriau organizuotos Lietuvos 
politinės partijos. Jiems taip pat toli gražu nebuvo taip aišku, ką 
toji autonomija turėjo reikšti. 

Visiškai kita situacija susidarė po daugiau negu dešimties metų 
labai intensyvaus kultūrinio darbo. Nebus paradoksas tvirtinti, kad 
Lietuva kultūriškai tapo nepriklausoma gerokai anksčiau, negu ji 
pasidarė politiškai nepriklausoma. Būdama politiškai priklausoma, 
ji sugebėjo“ kurti visiškai savitą (originalią) ir nuo nieko 
nepriklausomą kultūrą. Štai kur galbūt yra ano meto padėties 
paradoksalumas. Adomas Jakštas, vienas uoliausių tos kultūrinės 
kūrybos darbininkų, bandė filosofiškai aiškinti tą paradoksalią 
situaciją. 1911 m. Draugijoje jis rašė, kad „tarp tautos ir valstybės 
yra maždaug toks santykis, kaip tarp žmogaus ir namų, kuriuose 
jis gyvena". A. Jakštas |toliau aiškino, kad žmogus tokiuose 
namuose gali gyventi kaip tų namų savininkas, pusininkas arba 
nuomininkas. Vadinas, žmogui nebūtina būti namų savininku, 
ergo ir tautai nebūtina turėti savo valstybę, kad ji galėtų gyventi 
pilnu gyvenimu. 

Be abejo, būti namų savininku yra geriau negu būti nuominin- 
ku. Bet doras savininkas gali sudaryti pakenčiamas gyvenimo 
sąlygas ir nuomininkui. Tokios išvados nedaro Leonas Gudaitis, 
bet ji lyg savaime plaukia iš jo knygos. 


6 Penktieji metai, 1959, p. 233. Kaip nestipriai tuomet stovėjo Lenkijos 
nepriklausomybės reikalas, ž. E. Chmielewski, The Polish guestion in 
the Russian Duma, 1970. 

Lietuvos nepriklausomybės idėja 


Šiais metais daugiau ar mažiau iškiliai ir daugiau ar mažiau 
prasmingai stengiamės paminėti Lietuvos nepriklausomybės penki- 
asdešimtąją sukaktį.* Skelbiami net Lietuvos kovos metai, kaip 
savo laiku buvo skelbiami Mindaugo, Donelaičio ir Maironio 
metai. Berods, pravartu bus šiais metais pasvarstyti, kaip gimė 
Lietuvos nepriklausomybės idėja ir kas po ja slepiasi. 

Daug kam gali atrodyti, kad kiekviena tauta trokšta laisvės ir 
nepriklausomybės ir dėl to negali būti jokios problemos. Ypač esą 
tai turėtų būti savaime suprantama, kalbant apie Lietuvą, kuri 
savo laiku buvo sukūrusi plačią imperiją (kad ir ne karaliją), 
vadinas, turi senas valstybines tradicijas. 

O vis dėlto Lietuvos nepriklausomybės idėjos kilmė nėra jau 
tokia aiški ir savaime suprantama, kad dėl jos nereikėtų visiškai 
aiškintis. Štai vienas pavyzdys. Rapolas Skipitis savo antroje 
atsiminimų knygoje Nepriklausomoje Lietuvoje, tarp kita ko, 
įterpė ir tokį sakinį: „Nepriklausomos Lietuvos valstybės atstaty- 
mo, be abejo, norėjo visi aušrininkai, varpininkai, taipogi 
krikščioniškosios bei katalikiškosios srovės veikėjai, kaip ir 
kiekvienas anuo metu sąmoningas lietuvis, tačiau praeito šimt- 
mečio gale ir šio šimtmečio pradžioje niekas to klausimo dar viešai 
nekėlė, nes visiems buvo aišku, kad mūsų mažai tautai vien savo 
pajėgomis buvo neįmanoma nuversti didelės Rusijos valdžią ir 
atkurti nepriklausomą Lietuvos valstybę". (9 psl.) 


* Paskaita, skaityta Bostono Kultūros klube 1968 m. kovo 23 d. 

Šį R. Skipičio teiginį šoko ne tiek ginčyti, kiek pašiepti, kaip 
beveik aiškią nesąmonę, Jonas Vilkaitis, taip pat vienas mūsų 
kovos dėl laisvės veteranų. Pagal Vilkaitį, esą visiems šiandien 
žinoma, kad 1863 „sukiliminiais metais" Lietuvos nepriklausomy- 
bės klausimas jau buvo iškilęs, kad jis net buvo svarstomas dar 
anksčiau rusų dekabristų sluoksniuose ir, pagaliau, ko R. Skipitis 
tikrai neturėjęs pamiršti, kad 1898 m. įvykusiame Lietuvos 
socialdemokratų partijos steigiamajame suvažiavime buvo iškeltas 
šūkis už „„Neprigulmingą Lietuvą“, šiuos paskutinius du žodžius 
riebiai pabraukdamas (Naujienos, 1967 m. gruodžio 9 d.). Esą, tai 
bent iš mandagumo R. Skipičiui buvo verta prisiminti. 

Deja, su šiais, rodos, savaime aiškiais argumentais J. Vilkaitis 
visiškai prašauna pro šalį. Pirmiausia, dėl 1863 m. sukilimo. 
Peržiūrėjus beveik visą dokumentinę ir memuarinęg medžiagą, 
senąją ir naująją, kurios ypač pastaruoju metu buvo apsčiai 
paskelbta, niekur, o niekur, neteko užtikti Lietuvos nepriklauso- 
mybės įdėjos to sukilimo metu. Jos visiškai nebuvo, nes ir negalėjo 
būti. Vadovaująs to laiko Lietuvos sluoksnis — dvarininkija ir 
kunigija — siekė tik Lenkijos laisvės ir nepriklausomybės, o 
valstiečiai, kurie taip pat gana aktyviai tame sukilime dalyvavo,, 
siekė tik baudžiavos panaikinimo ir žemės. Štai ir viskas. 
Vadovaujančio Lietuvos sluoksnio akimis, tas sukilimas buvo 
grynai lenkų-rusų konfliktas. Taip į jį žiūrėjo ir okupaciniai 
organai, ir Rusijos vyriausybė. Lietuvos valstiečių akimis, tas 
sukilimas buvo socialinis ir ekonominis konfliktas tarp baudžiau- 
ninko ir pono, kuriame rusų okupacinė administracija ir 
kariuomenė tik netiesioginiai dalyvavo, dažniausiai palaikydama 
ponus, bet kartais ir valstiečius (ypač Muravjovo epizodo metu). 
To sukilimo laiku dar beveik visiškai nebuvo jokio lietuvių — rusų 
konflikto, kuris kils tik gerokai vėliau, kovojant dėl savo spaudos, 
dėl savo bažnyčios, ir dar vėliau, kovojant dėl savo tautos laisvės ir 
nepriklausomybės. 

To sukilimo metu nebuvo beveik jokio ir lietuvių-lenkų 
konflikto tautine prasme. O tai Lietuvos nepriklausomybės idėjos 
versmių prasme galbūt net svarbiau, kaip lietuvių-rusų konfliktas. 
Kol Lietuvos vadovaująs sluoksnis laikėsi unijinės politikos ir kol 
jis tvirtai tebesėdėjo balne, jis ir buvo pagrindinis Lietuvos 

nepriklausomybės idėjos priešas. Lietuvos nepriklausomybės idėja 
gims pirmiausia iš lietuvių-lenkų konflikto, o ne iš lietuvių-rusų 
"konflikto. Tai niekados negalima išleisti iš akių, kalbant apie 1863 
m. sukilimą ir kitus XIX amžiaus įvykius. 

Dėl dekabristų tai turbūt nei kalbėti netenka. Net ir dabartiniai 
Lietuvos istorikai, kurie kartais net per daug stengiasi iškelti savo 
„didžiojo brolio“ tikras ir tariamas geradarybes lietuvių tautai, 
nedrįsta tokios ekstravagantinės tezės skelbti. 

Bet keisčiausia, kad Jonas Vilkaitis beveik visiškai susipainiojo 
su Lietuvos socialdemokratų istorija ir jų tariamu ,„neprigulmingos 
Lietuvos" šūkiu. Tie dalykai, ypač po Stepono Kairio knygos 
Lietuva budo pasirodymo, galėtų būti visiems gana gerai 
pažįstami. Pirmasis vadinamosios lietuviškosios (ne Lietuvos) 
socialdemokratijos suvažiavimas įvyko ne 1898 m. bet 1896 m. Jos 
programoje nėra jokios kalbos apie „neprigulmingą Lietuvą“, o tik 
apie „savystovią demokratišką respubliką, susidedančią iš Lietu- 
vos, Lenkijos ir kitų šalių, paremtą ant liuosos federacijos“. 
Taikant ir pačią liberaliausią interpretaciją, jokiu būdu negalima 
laikyti 1896 m. socialistų programos, kaip tiesioginio žingsnio į 
Lietuvos nepriklausomybę, kokią ją paskelbė Lietuvos taryba 1917 
m. gruodžio 11 d. ir ypač 1918 m. vasario 16 d. Atrodo, Lietuvos 
socialistams tuo laiku labiau rūpėjo Engelso mirties paminėjimas 
negu Lietuvos nepriklausomybė. 

Jau iš šių kelių pastabų matyti, kad Lietuvos nepriklausomybės 
idėja nebuvo ir dabar dar nebėra kažkoks savaime aiškus daiktas. 
Ties juo suklumpa net ir prityrę ir šiaip jau sąžiningi žurnalistai. 
Klysta Jonas Vilkaitis, bandydamas nukelti Lietuvos nepriklauso- 
mybės genezės klausimą net ligi dekabristų, klysta taip pat ir 
Rapolas Skipitis, skelbdamas, kad visi aušrininkai, varpininkai ir 
katalikiškos srovės XIX ir XX amžių sąvartoje būtų norėję 

"Lietuvos nepriklausomos valstybės atstatymo. Iš aušrininkų gal tik 
vienas Jonas Šliūpas ėmė galvoti apie nepriklausomą Lietuvą. Ligi 
XX a. pradžios ir varpininkai nėra aiškiau išryškinę nepriklauso- 
mos Lietuvos idėjos. Katalikiškosios srovės skardžiausias garsia- 
kalbis kun. Tumas-Vaižgantas dar šio šimtmečio pradžioje gana 
smarkiai protestavo prieš visokius Lietuvos neprigulmystės 
apaštalus ir net grasino jiems „knyslę“ apdaužyti. 1905 m. Vilniaus 

seimas pasitenkino tik autonomijos reikalavimu, o socialistai, kurie 
vienu metu buvo pradėję garsiau negu kas nors kitas kalbėti apie 
Lietuvos neprigulmystę, 1907 m. suvažiavime nuo šios idėjos vėl 
atsisakė. . 

Taigi ligi pat Didžiojo karo apie Lietuvos nepriklausomybės 
idėją jokiu būdu nebuvo galima kalbėti, kaip apie aiškų, visiems 
suprantamą ir visų trokštamą dalyką. 


**ki 


Daug kam mums šiandien Vasario 16 dienos aktas irgi 
nesudaro jokios problemos. Manome, kad tai buvo vienintelis ir 
neabejotinas atsistačiusios Lietuvos valstybės teisinis ir moralinis 
pagrindas. Kasmet švęsdami Vasario 16-tąją, mes dažnai nenorime 
nei prileisti klausimo, o kaip iš tikrųjų buvo, ką iš tikrųjų Vasario 
16 d. nutarimas reiškė? Kartais jau taip atsitinka, kad tolimą 
praeitį (pavyzdžiui, Mindaugo ir Vytauto laikus) mes tiksliau ir 
geriau pažįstame, negu tai, kas įvyko vos prieš 50 metų. Mat, apie 
senuosius laikus rašo istorikai, kuriems absoliučiai niekas daugiau 
nerūpi, kaip tik surasti, kaip iš tikrųjų buvo. Tuo tarpu apie 
naujesnius įvykius paprastai kalba daugiausia tie, kurie moka 
gražiau pakalbėti. Nes ką gi čia naujo pasakysi, juk vis vien visiems 
viskas yra aišku ir žinoma! Užtat ne kartą apie nesenus įvykius 
prikuriama visokių legendų, prikalbama visokių nesąmonių 
daugiau, negu apie žilą senovę. 

Ligi šiol apie Vasario 16 d. aktą pasisakė vos keletas istorikų, 
tarp kurių ypač išskirtini mūsiškis Zenonas Ivinskis ir amerikietis 
profesorius Alfredas E. Sennas. Pastarasis gerokai sumažino 
Vasario 16 reikšmę ir tik savo knygos išnašoje paminėjo, kad „šioji 
Vasario 16 d. deklaracija buvo imta lietuvių laikyti, kaip 
nepriklausomos Lietuvos valstybės gimimo ženklas“ (ž. The 
Emergence of Modern Lithuania, 1959, 32 psl. 18 išnaša). 
Vadinasi, gal iš tikrųjų toji deklaracija ir nebuvo tikras nepriklau- 
somybės pagrindas, o tik sutartinis ženklas. Už panašias abejones 
prof. Senną gana smarkiai papešiojo mūsų spauda, o kai kas net 
priešinosi jo priėmimui į Lituanistikos institutą. 

Tad kaip buvo iš tikrųjų? Iš tikrųjų, pirmą kartą Lietuvos 
nepriklausomybė buvo paskelbta ne 1918 m. vasario 16 d., bet 

1917 m. gruodžio 11 d. Vasario 16 d. aktas buvo beveik žodinis 
gruodžio 11 d. akto pakartojimas, tik su dviem gana rimtom 
pataisom: (1) buvo išmesta amžinos ir tvirtos sąjungos su Vokietija 
klauzulė ir (2) buvo pridėti „demokratiniai pamatai", į kuriuos toji 
valstybė turės atsiremti. Nepriklausomumo idėjos atžvilgiu Vasario 
16 d. aktas buvo daug stipresnis negu gruodžio 11 d. Be to, jis 
buvo Tarybos priimtas vienbalsiai, tuo tarpu prieš gruodžio 11 d. 
aktą 4 nariai viešai protestavo. Bet ar jis buvo vykdomas? Ar 
antruoju aktu iš tikrųjų buvo panaikintas pirmasis aktas? Deja, nei 
pats Vasario 16 d. nutarimas, nei netrukus po to sekę įvykiai 
neleidžia į tuos klausimus teigiamai atsakyti. Pati Lietuvos Taryba, 
kuri abu šiuos dokumentus paskelbė, Vasario 16 d. aktą gerokai 
sukompromitavo. Pirmiausia, kai tų pačių metų kovo 23 d. 
Vokietija pripažino Lietuvos nepriklausomybę ne pagal Vasario 16 
d., bet pagal gruodžio 1I d. aktą, Lietuvos Taryba ne tik 
neprotestavo, bet jos pirmininko Antano Smetonos lūpomis 
sušuko tris kartus valio „mūsų mylimam kaizeriui". Vadinasi, pati 
Taryba nutolo nuo Vasario 16 d. pozicijų. Antra, kai tų pačių 
metų rudenį, konferencijos Lozanoje metu, Juozas Gabrys 
užkvestionavo Tarybos, kaip vyriausio Lietuvos organo, teises, vėl 
tas pats Smetona gynėsi gruodžio 11 d. ir kovo 23 d. kaizerinio 
pripažinimo aktais. Vuertenbergo kunigaikštėlio išrinkimas Lietu- 
vos karaliumi irgi ėjo ir prieš Vasario 16 d. dvasią, ir prieš jos 
raidę. 

Taigi net pačiai Lietuvos Tarybai nebuvo visiškai aišku, katras 
aktas svarbesnis. Ji operavo abejais, kada kurio koks momentas 
labiau reikalavo. Žinoma, vėliau Lietuvos savanorių krauju 
apginta ir viso pasaulio pripažinta Lietuvos respublika buvo 
nepriklausoma valstybė. Tuo šiandien niekas neturi teisės abejoti. 
Vokietijai prakišus karą, niekam nei į galvą neatėjo tą nepriklauso- 
mybę grįsti gruodžio 11 d. aktu. Tokiu būdu, Vasario 16 d. 
nutarimas pasidarė nepriklausomos Lietuvos valstybės deklaracija. 
Tačiau tai toli gražu nebuvo savaime suprantamas daiktas. Tokių 
daiktų istorijoje iš viso nėra. 

Analizuojant gruodžio 11 d. ir vasario 16 d. aktus iš esmės, 
krenta į akis vienas labai įdomus dalykas. Abejuose šiuose 
dokumentuose kalbama apie nepriklausomos Lietuvos valstybės 

atstatymą. Atrodo, dėl to punkto tarp mūsų nepriklausomybės 
tėvų kūrėjų nebuvo jokio nesutarimo. Jie gerai žinojo, kad 
Lietuvos valstybinė tradicija siekė daug šimtmečių atgal ir kad tos 
tradicijos negalėjo sunaikinti nei daugiau negu šimtą metų trukusi 
okupacija. Iš čia, atrodo, ir valstybės atstatymo idėja. 

O kaip buvo iš tikrųjų? Atstatyti paprastai galima tik tai, kas 
anksčiau buvo pastatyta ir kas vėliau buvo sugriauta. Be abejo, 
Lietuvos praeityje niekados nėra buvę „demokratiniais pamatais 
sutvarkytos valstybės“ (ką šis kalbiniu atžvilgiu absurdiškas 
teigimas reiškė, atrodo, visi gerai suprato) ir užtat jos atstatymas 
buvo neįmanomas, kaip skelbė Vasario 16 d. aktas. Nebuvo 
niekados ir amžinos sąjungos ryšiais su Vokietija susirišusios 
Lietuvos, kokią norėjo atstatyti gruodžio 11 d. aktas. 

Tačiau daug rimtesnis čia yra ne semantikos, bet į realybę 
atremtas klausimas: kurią Lietuvą iš tikrųjų tų aktų kūrėjai norėjo 
atstatyti? Logiškiausia būtų galvoti, kad turėjo būti atstatyta 1795 
m. Lietuva, kada ją kartu su Lenkija galutinai pasidalijo trys 
kaimyninės valstybės. Bet kas buvo 1795 m. Lietuva? Formaliai ji 
buvo bajoriškos Lenkijos-Lietuvos respublikos lygiateisis narys, o 
praktiškai ji tebuvo tik viena iš Lenkijos provincijų. Juk garsioje 
gegužės 3 d. konstitucijoje jau ir Lietuvos vardo nebepaliko. 
Tikrai, Vasario 16 d. nutarimo signatarai nenorėjo atstatyti tokios 
Lietuvos, nors, tarp skliaustelių, verta prisiminti, kad daug kas 
Lietuvoje to norėjo, kaip truputį vėliau įrodė ir masinė peoviakų 
konspiracija. 

O gal norėjo atstatyti Mindaugo ir Gedimino Lietuvą? Ta idėja 
ypač patinka kai kuriems emigrantiniams sluoksniams, kurie jeigu 
ir nenori visiškai panaikinti Vasario 16 d. akto, tai jį nori taip 
glaudžiai surišti su Mindaugo krikštu ar jo vainikavimu, kad 
Vasario iškilmės greičiau pavirstų Mindaugo pagarbinimo iškilmė- 
mis. Prisipažinsiu, man visa ta akcija (net referendumas!) atrodo 
truputį juokinga. Ji man primena Musolinio pastangas surišti 
fašistinę Italiją su Cezario ir Augusto laikų Roma. Praktiškai tos 
pastangos nedaug teprisidėjo prie italų karių drąsos pakėlimo karo 
metu. 

Iš tikrųjų gruodžio 11 d. ir Vasario 16 d. aktuose minimas 
atstatymas nereiškia jokios konkrečios buvusios Lietuvos atstaty- 

mo. Po teisybei, istorijoje nieko ir negalima atstatyti. Net ir 
Lenkija, kuriai Respublikos atstatymo idėja ypač buvo arti prie 
širdies, 1918 m. nebuvo ta pati, kokia ji buvo XVIII a. pabaigoje. 
Priešingai, įsikabinimas į atstatymo idėją (Polonia restituta) 
Lenkiją tik supjudė su visais kaimynais ir padarė ją silpnesnę, negu 
ji galėjo būti. Galima spėti, kad ir į Lietuvos nepriklausomybės 
paskelbimo aktus įdėti valstybės atstatymo žodžiai buvo daugiau 
tik ginklas spirtis prieš lenkų pastangas atstatyti senąją respubliką. 
Juoba, kad tos jų pastangos turėjo nemaža šalininkų ir Lietuvoje. 
Manytume, kad ir mes kartais per daug buvome ir tebesame 
įsikabinę į istoriją, ypač kai ta istorija dar klaidingai suprantama. 
Žvilgsnis į ateitį visados naudingesnis, negu žvilgsnis į praeitį. 
Praeityje geriau ieškoti klaidų, o ne idealų. 


XX 


Ieškodami toliau Lietuvos nepriklausomybės idėjos versmių, 
prieiname prie pagrindinio klausimo: kas iš tikrųjų buvo 1918 m. 
Lietuva? Ar tai tebuvo tik istorinės Lietuvos valstybinės tradicijos 
tąsa, ar tai buvo kažkas * "visiškai „naujo, Tik suradę atsakymą į šį 
klausimą, galėsime atsakyti taip pat, kur yra tikrosios nepriklauso- 
mybės idėjos versmės. 

Aplamai palyginus biednoje mūsų politinės minties ir filosofijos 
raidoje vis dėlto galima išskirti dvi aiškiai skirtingas pažiūras į šitą 
klausimą, dvi skirtingas galvojimo ir minties mokyklas. Vieną jų 
galima pavadinti romantine, kitą — realistine. Pirmajai atstovavo 
tokie šulai, kaip Mykolas Roemeris, Mykolas ir Vaclovas 
Biržiškos, o dabar jai atstovauja lenkų istorikas J. Ochmanskis. 
Antroji savo eilėse neturi tokių stambių vardų ir savo sampratos 
dar nėra sistemingai formulavusi. Kai kurios Petro Klimo, Jono 
Totoraičio, Povilo Šležo studijos galėtų būti įrikiuotos į tos 
mokyklos minties rėmus. 

Pirmosios sampratos pagrindines idėjas rasime beveik kiekvie- 
name mūsų istorijos vadovėlyje. Įdomu, kad ir sovietiniai istorikai 
čia iš esmės beveik nieko nepakeitė. Suglaustai štai tos mokyklos 
bendras XIX amžiaus Lietuvos vaizdas: ne tiek dėl visiško vidaus 
bankroto, bet dėl grobuoniškų kaimynų sąmokslo XVIII a. gale 
žlugo Lietuvos valstybė. Ir tuojau pat prasidėjo didvyriška kova su 

žiauriu okupantu ir už Lietuvos nepriklausomybės atstatymą. Per 
brolių Ciecierskių sąmokslą, Napoleono karus ir legionininkus, per 
Vilniaus universiteto konspiracines studentų organizacijas, per 
1830 m. ir 1863 m. sukilimus, per Kražių ir kitas skerdynes, per 
knygnešius, Aušrą ir Varpą, per 1905 m. revoliuciją ir Vilniaus 
seimą (Didįjį) ligi Vasario 16 dienos, kada visa ta kova buvo 
apvainikuota galutiniu laimėjimu — nepriklausomos Lietuvos 
atstatymu. 

Toje laisvės kovos grandinėje beveik lygiomis statomi ir 
Adomas Čartoriskis su Adomu Mickevičium, ir "Emilija Pliaterytė 
su Simonu Konarskiu, ir Simonas Daukantas su Motiejum 
Valančium, ir Antanas Mackevičius su Zigmantu Sierakauskiu bei 
Kostu Kalinausku, ir Jonas Basanavičius su Vincu Kudirka, ir visi 
Vasario 16 d. nutarimo signatarai. Sovietiniai istorininkai, 
nuvertindami vieną kitą anųjų, prie Lietuvos laisvės kovotojų dar 
priskiria visokius dekabristus, Hercenus ir Černyševskius, na, 
žinoma, ir marksizmo-leninizmo tėvus. Žodžiu, lyg rodos, per visą 
devynioliktą amžių visi žvirbliai tik ir tečirškėjo Lietuvos laisvės ir 
nepriklausomybės himną. Užtat šią minties srovę, recenzuodamas 
Metmenyse prof. J. Ochmanskio knygą apie Lietuvos tautinį 
atgimimą, pavadinau optimistine. Pagal tą minties srovę Lietuvos 
nepriklausomybės idėja, kaip koks nunokęs obuolys, visą laiką 
kabėjo ore, ir tik carinė valdžia, visokie ten Novosilcevai, 
Nazimovai, Muravjovai ir Klingenbergai neleido jam nukristi ir 
Lietuvos nepriklausomybės idėjai virsti kūnu. 

Atverskime kitą medalio pusę ir pasižiūrėkime, ar iš tikrųjų 
taip ir buvo? Visų pirma, kaip, jau esame užsiminę, Lietuva jau 
gerokai prieš padalinimus buvo netekusi žymios dalies savo 
tautinės ir ypač politinės gyvybės. Jos vadovaująs sluoksnis, beveik 
per tris šimtmečius įsikibęs į Lenkijos skverną, kaip kokia kvailai 
įsimylėjusi mergšė, net valstybės agonijos valandoje tesapnavo 
vieną vienintelį sapną — kaip išlikti ištikimai savo sužieduotiniui 
Lenkijai, net savo vardo išsižadėdama. Liudvikas Tiškevičius, 
prisiekdamas vadovaujančio Lietuvos sluoksnio ištikimybę Kotry- 
nai II, terado savo širdyje vieną vienintelį skausmą — sužieduotu- 
vių su Lenkija sulaužymą — ir reiškė viltį, kad anoji Šiaurės 
semiramidė tą jo skausmą supras ir vėl Lietuvą sujungs su Lenkija. 

Tai ir buvo vadovaujančio Lietuvos sluoksnio politinė programa 
per visą XIX a. ligi | pat POW sąmokslo jau gerokai po Vasario 16 
d. akto. 

Napoleono karų metu legionininkai iš Lietuvos dar garsiau 
plėšė, negu Lenkijos legionieriai, kad Lenkija dar nemirė, kol jie 


yra gyvi. Vilniaus universitetas buvo didžiausias Lietuvos lenkini- 


mo židinys Ar jis neišleido nei vienos lietuviškos knygpalaikės, To | 


universiteto studentai ne dėl Lietuvos nepriklausomybės kovojo, 
bet juokėsi ir tyčiojosi iš Dionizo Poškos Baublio ir kitų 
žemaitiškai-kalnėniškų  užmojų. Nei 1830 m., nei 1863 m. 
lenkmečiuose net nebandyk ieškoti Lietuvos nepriklausomybės 
idėjos. Jos ten nerasi, nes jos ten ir nebuvo. Tuo laiku net nebuvo 
beveik jokio ir lietuvių-,„maskolių“ susikirtimo, kaip daug kas 
šiandien kad norėtų įsivaizduoti. Tuo tarpu, kai iš Mickevičiaus 
Vėlinių pagarsėjęs Novosilcevas tramdė Vilniaus universiteto 
studentus dėl jų lenkiško patriotizmo, buvęs Rusijos kancleris 
grafas Rumiancevas ragino lietuvius rašyti lietuvių kalbos 
gramatikas ir žodynus, o rusų literatūros profesorius tame pat 
Vilniaus universitete, I. N. Loboika, svajojo net apie žurnalo 
lietuvių kalba išleidimą, kuriam esą pakaktų ir skaitytojų, ir 
rašytojų (ž. A. Kaupuža, „XIX a. pradžios Lietuvos kultūros 
veikėjai pagal prof. I. N. Lobojkos susirašinėjimą su N. P. 
Rumiancevu, muziejaus steigėju", Literatūra, X, 1967, 165-199 
psl). O Dionizas Poška, Simono Stanevičiaus raginamas, rašė 
Aleksandro I garbei odę. Tad kur čia lietuvių-rusų konfliktas? 

Panašiai, taip pat, kai Muravjovas korė sukilėlius ir degino jų 
„Okolicas", jo patarėjas akademikas Hilferdingas siūlė steigti 
lietuvių kalbos kursus net keliuose rusų universitetuose ir 
apgailestavo, kad nėra jokios lietuvių kalbos gramatikos rusų 
kalba, kaip keletas puikių yra vokiečių išleistų. Nesvetima buvo 
Muravjovui, kaip savo laiku ir pirmajam Lietuvos generalguberna- 
toriui Repninui, idėja bandyti nustatyti Lietuvos baudžiauninkus 
prieš vadovaujantį Lietuvos sluoksnį. Taigi ir šios „lenkų-maskolių 
vainos metu Lietuvoje" vargu ar buvo galima kalbėti apie rusų- 
lietuvių konfliktą. 

Iš tikrųjų per visą tą laiką vyko tik lenkų-rusų konfliktas, kuris 
Lietuvos nepriklausomybės idėjos atžvilgiu galėjo turėti tik 

netiesioginės reikšmės. Pirmiausia, jis silpnino Lietuvos vadovauja- 
nčio sluoksnio pozicijas, kadangi tame konflikte Lenkija beveik 
nuolat išėjo pralaimėtoja. Antra, jis padėjo augti ir bręsti naujam 
Lietuvos vadovaujančiam sluoksniui, kuris išaugs daugiausia iš 
baudžiauninkų-valstiečių, kurie dažnai nenoromis buvo įtraukiami 
į lenkų-maskolių konfliktą, jame mokėsi ir stiprėjo. Vis daugiau 
atsiras ir bajorų, ir kunigų, kurie supras geresnio gyvenimo ir 
laisvės siekimą iš valstiečių pusės, ir kurie praregės, kad 
" vadovaujančio Lietuvos sluoksnio programa — kova dėl Lietuvos 
<prijungimo prie Lenkijos — yra utopiška ir visiškai neatliepia 
lietuvių tautos interesus. 

Suprantama, kad šiam naujam gaivalui labai galvos neskaudė- 
jo, kaip ten išeis su lenkų-maskolių konfliktu. „Ne mano kiaulės, 
ne mano pupos“, galėjo pasakyti Simonas Daukantas 1830 m. 
sukilimo metu, ramiai sau sėdėdamas Rygos generalgubernatoriaus 
įstaigoje, versdamas rusų kariuomenės vadų atsišaukimus į lietuvių 
kalbą ir galvodamas apie žemaičių ir kalnėnų istorijas. Simonas 
Stanevičius su Jurgiu Pliateriu bevelijo šio sukilimo metu 
išvažiuoti į Karaliaučių lituanistinės medžiagos pasimedžioti. 
Atrodo, ir vyskupas Valančius daugiau sielojosi savo kunigų ir 
avelių likimu, negu anos maskolių-lenkų vainos laimėjimais ar 
pralaimėjimais. Muravjovui uždraudus lenkiškas mokyklas Lietu- 
voje, jis tuojau pat šokosi aiškinti savo kunigams, kad tai anaiptol 
nereiškė, jog ir lietuviškos mokyklos buvo uždraustos, ragino juos 
ir toliau tęsti lietuviškų parapijinių mokyklų darbą ir barė tuos 
kunigus, kurie, uždraudus lenkiškas mokyklas, liovėsi mokę vaikus 
ir lietuviškai. Nors Valančiaus jokiu būdu negalima pavadinti 
antilenkišku vyskupu, bęt jis nebuvo per daug užsidegęs ir senojo 
vadovaujančio sluoksnio programa — Lietuvos likimo sujungimu 
su Lenkija. 

Skirtumą tarp to, kas lietuviška, ir to, kas lenkiška, galėjo 
nesunkiai suprasti tokie, kaip Poška, Daukantas, Stanevičius, 
Valančius. Galėjo tai suprasti ir kai kurie rusų profesoriai ir 

y akademikai. Daug sunkiau tai buvo suprasti carinei valdžiai ir 
ypač jos okupaciniams organams, kurie dažniausiai nepasižymėjo 
nei didesniu šviesumu, nei proto lankstumu. Jiems dažniausiai 
atrodė, kad visa, kas katalikiška, buvo lenkiška, ir visa, kas lotynų 

raidėmis parašyta, buvo lenkiška. Nedaug tų lietuviškų raštų iš 
viso ir tebuvo. Dėl to nesusipratimo ir spaudos draudimas, kuris i iš 
pradžios buvo "nukreiptas tik prieš lenkiškus spaudinius Lietuvoje, 
vėliau, 'Kai atsiras daugiau lietuviškų leidinių, visomis savo 
ašmenimis atsigręš prieš lietuvių kultūrą ir Lietuvos tautinį 
atgimimą. Dėl to ir kova prieš lenkiškas mokyklas ir bažnyčią 
Lietuvoje pasidarys baisiausiu Lietuvos rusinimo ginklu ir 
žiauriausia kovos priemone prieš visa, kas lietuviška. Tai negalės 
neiššaukti lietuvių-rusų susikirtimo, kuris į XIX a. pabaigą, XX a. 
pradžioje pavirs į labai rimtą konfliktą, ypač kai jis vis labiau bus 
nuspalvintas ir socialiniu, ir demokratiniu, ir socialistiniu atspal- 
viu. 

Tačiau bandymas tą konfliktą išplėsti į visą XIX amžių, kaip 
tai daro kai kurie romantinės arba optimistinės mokyklos atstovai, 
yra gana grubus prasilenkimas su istorine tiesa ir beveik visiškas 
nesupratimas Lietuvos tautinio atgimimo ir Lietuvos nepriklau- 
somybės idėjos. Ta priežastis galbūt šiek tiek prisidėjo ir prie to, 
kad nepriklausomos Lietuvos valstybės samprata buvo iškreipta, 
padarant ją kažkokių senovinių tradicijų paveldėtoja, kunigaikštiš- 
ka ar net karališka, o ne visiškai modernišku politiniu ir kultūriniu 
organizmu, iš esmės demokratiniu, iš esmės liaudišku, iš esmės 
laisvę mylinčiu ir gerbiančiu ir iš esmės nepakenčiančiu jokios 
diktatūros ir tironijos. 


*kk 


Pamažu einame prie Lietuvos nepriklausomybės versmės, nes 
skubėdami galime visiškai jos nebesurasti, arba ją atverti ten, kur 
jos visiškai nėra. Kad Lietuvoje galėtų atsirasti nepriklausomybės 
idėja, visų pirma reikėjo iš koto išversti. jos vadovaujantį sluoksnį 
su jo unijine programa. Tas sluoksnis juo toliau, tuo mažiau 
beatstovavo lietuvių tautos interesams. Kitais žodžiais tariant, juo 
labiau stiprėjo lietuvių tautinė sąmonė, tuo labiau svetimas jai 
atrodė senasis vadovaujantis sluoksnis. Susikirtimas tarp jų buvo 

"neišvengiamas. Tas susikirtimas arba konfliktas ir yra tikroji 
Lietuvos nepriklausomybės versmė. 

Persilaužimo momentas, mano nuomone, čia buvo 1863 m. 

sukilimas ir baudžiavos panaikinimas. Baudžiavos panaikinimas, 

kurį Mykolas -Roemeris visiškai teisingai pavadino Lietuvos 
tautinio atgimimo Jonu Krikštytoju, parengė ekonominį ir 

“ socialinį pagrindą "naujam, iš baudžiavos liaudies išaugusiam 
vadovaujančiam sluoksniui atsirasti, o 1863 m. sukilimo skandalin- 
gas pralaimėjimas sudavė beveik mirtiną smūgį ligšiol viešpatavu- 
siam sluoksniui. Tai turbūt turėdamas galvoje, Juozas Pilsudskis ir 
rašė savo prisiminimuose, kad jo tėvų aplinkoje (vadinas, 
Lietuvoje) tas sukilimas buvo laikomas tiesiog prasikaltimu 
(suprask, prieš lenkų tautą). 

Žinoma, ne iš karto ir ne be skausmų ir kovos senasis 
vadovaujantis sluoksnis užleido vietą naujajam. Niekas istorijoje 
lengvai negimsta. Juoba, kad ir okupacinė rusų valdžia, vos tik 
spėjus Muravjovui pasitraukti iš Lietuvos, tuojau pat atsisakė 
antilenkiškos jo politikos ir vėl ėmė flirtuoti su dvarininkais ir 
kunigais. Po teisybei, kol kas ir nebuvo su kuo kitu flirtuoti. Toji 
okupacinė valdžia, kurios tokį meistrišką paveikslą nupieš Vincas 
Kudirka savo Viršininkuose, daug lengviau praleis Lietuvoje 
lenkiškas knygas ir kalendorius, negu lietuviškas maldaknyges ir 
kantičkas. Tuo būdu, ji visiškai iškreips Muravjovo nustatytą 
politinę liniją iš Šiaurės Vakarų krašto padaryti rusišką žemę. Kad 
toje žemėje galėtų išdygti lietuviškas daigas, Muravjovui nei į galvą 
neatėjo. Reikės laukti kokį 15 ar 20 metų, kol atsiras Vileišis, 
Basanavičius, Šliūpas, Kudirka ir kiti, kurie ims rūpintis Lietuvos 
likimo klausimais ir su kuriais rusų okupacinė valdžia negalės 
nesiskaityti. 

Maironis tą sunkų naujojo vadovaujančio sluoksnio kelią į 
pergalę aprašė savo poemoje, kurią pavadino Tarp skausmų į 
garbę. Vėliau ji buvo. pakrikštyta Jaunosios Lietuvos vardu. 
Įdomu, kad jis šioje poemoje, kaip ir kituose savo kūriniuose, 
Lietuvos sutemų laikotarpį nukelia daug toliau negu XVIII a. 
pabaiga. Jis nuolat kalba apie „amžiais“ užverstą sieną, kurią 
reikia griauti, apie „amžiais“ pavergtą tėvynę, kurią reikia gelbėti, 
o savo garsioje giesmėje „Jau slavai sukilo" jis tiesiog ir konkrečiai 
rašė: 

Štai penketas amžių — naktis be aušros. 

Aišku, ką laikė Maironis tuo nakties be aušros kaltininku. Jis 

tuo kaltininku laikė vadovaujantį Lietuvos sluoksnį, kuris beveik 

nuo XIV a. pabaigos atsiknojo nuo lietuvių tautos reikalų ir kuris 
dar ir dabar nenorėjo užleisti savo pozicijų, pravardžiuodamas 
naująjį vadovaujantį sluoksnį litvomanais ir kitokiais maniakais. 
Tai dar vienas argumentas, kodėl nepriklausomos Lietuvos idėjos 
pirmiausia reikia ieškoti senojo ir naujojo vadovaujančio sluoksnio 
susikirtime. Jai ir didžiausias pavojus atsiras kaip tik iš senojo 
vadovaujančio sluoksnio, kuris atsistačius nepriklausomai Lenkijai 
šauksis ir prisišauks pagalbos iš Varšuvos. 

Maironis vadino atgimstančią Lietuvą jaunąja Lietuva. Bet tai 
buvo kartu ir naujoji Lietuva, kuri ypač nieko bendro neturėjo 
turėti su 1795 m. palikimu. Neseniai Lietuvoje išleistame Gabrielės 
Petkevičaitės-Bitės raštų tome yra paskelbtas rašinys „Iš netolimos 
praeities", kuris ligi šiol niekur nebuvo spausdintas. Ten, tarp kita 
ko, duodama nemaža medžiagos Žiburėlio organizacijos istorijai. 
Vienoje vietoje ji kalba apie reikalą „užauginti visai naują lietuvių 
atgijimo obalsius branginančią kartą, tiesiog naujos Lietuvos 
apaštalus" (ž. Krislai, Vilnius, 1966, 453 psl. Gaila, šis įdomus Bitės 
rašinys paskelbtas nepilnas). Taip, atgimstančioji Lietuva buvo 
nauja Lietuva. Mūsų kaimo filosofas Mikalojus Katkus rašė: 
„Tikroji Lietuvos istorija prasideda 16-tą vasario 1918 metais" (ž. 
jo Raštai, Vilnius, 1965, 515 psl.). Gal kiek ir perdėjo Balanos 
gadynės autorius tą Lietuvos naujumą, tačiau net toks šaltas ir 
blaivus Lietuvos problemų nagrinėtojas, kaip dr. Juozas Purickis 
turėjo pripažinti, kad „Lietuva iš savo praeities niekuo pasinaudoti 
negalėjo" (ž. Pirmasis Nepriklausomos Lietuvos dešimtmetis 1918- 
1928, 112 psl). Bent konstituciją ruošiant, tai tikrai buvo 
jaučiama. 

Kas buvo pats pirmasis naujosios Lietuvos sampratos pradinin- 
kas? Aišku, kad tai nebuvo ir negalėjo būti nei 1863 m. sukilimo 
vadai, nei dekabristai, nei Napoleono legionininkai. Aišku taip pat, 
kad tokio pradininko reikia ieškoti ne ten, kur jį norėjo surasti 
vadinamosios romantinės ar optimistinės mokyklos šalininkai, 
būtent, tarp tų visų, kurie kažkur kažkada vos paminėjo Lietuvos 
vardą. Lietuvos nepriklausomybės idėja buvo per daug didelis 
dalykas, ir ji galėjo gimti ir gimė tik iš kovos, tik iš žūtbūtinio 
susikirtimo tarp vis labiau parazituojančio senojo vadovaujančio 
sluoksnio ir naujos, tautine prasme, revoliucinės kartos. 

Visiškai čia nei nebandydamas dėstyti visos tų dviejų kartų 
susikirtimo istorijos, kuri, tarp kita ko, dar tebelaukia savo 
istoriko, norėčiau paliesti tik tris iškilesnius tos kovos momentus, 
susijusius su trimis pačiais iškiliausiais asmenimis, kas dėl tautinio 
atgimimo ir naujos Lietuvos nepriklausomybės idėjos. 

Pirmasis toks momentas yra susijęs su Simonu Daukantu, kurį 


*/ turbūt neklystant galima pavadinti tikruoju nau naujosios Lietuvos 


pradininkų. Simonas Daukantas buvo pats pirmasis, kuris kritiškai 
pasižiūrėjo į to laiko vadovaujančio Lietuvos sluoksnio sužieduo- 
tuves su Lenkija. Jis ne tik nelaikė tų sužieduotuvių politiniu 
idealu ir programa ateičiai, bet, priešingai, matė čia didžiausią 
lietuvių tautos nelaimę, kuri privedė prie to, kad beliko tik viena 
lietuvių kalba,-kaip nuo žiemos speigų apšarmojusi žalia bruknelė, 
kuri dar tebeliudijo lietuvių tautos gyvybę. Nuo jos puoselėjimo 
Daukantas ir pradėjo. Jis nevengė konflikto su senuoju vadovau- 
jančiu sluoksniu, nes tik iš to konflikto ir galėjo gimti naujoji 
Lietuva. Jis griežtai atsisakė bet ką spausdinti lenkiškai. Pavadino 
ar nepavadino Motiejus Valančius Daukantą girtu, bet kada 
žmogus beveik vičvieniui vienas atsistoja prieš visuomenę, kurios 
vadinamasis elitas galvoja visiškai kitaip, jis mažų mažiausiai 
atrodo keistuolis. Ateitis parodė, kad ne Daukantas buvo girtas, 
bet greičiau buvo girta visa ta į praeities skvernus įsikabinusi 
visuomenė. 

Antrasis momentas yra susijęs su Jono Šliūpo asmeniu. 
Būdamas didelis S. Daukanto gerbėjas, jis bandys net ieškoti 
modus vivendi su rusais, kad sumažintų lenkų įtaką Lietuvoje. Už 
tai jį smarkiai išbars Mykolas Roemeris. Atsidūręs Amerikoje, jis 
susidūrė su lietuvių-lenkų konfliktu anksčiau, negu kad jis buvo 
prasidėjęs Lietuvoje. Kova dėl lietuviškos parapijos netruko 
pavirsti ir tautine kova. J. Šliūpas 1887 m. New Yorke išleido 
lenkų kalba brošiūrą Litwini i polacy (Lietuviai ir lenkai), kurioje 
pats pirmasis iškėlė politinės Lietuvos nepriklausomybės idėją, 
gerokai anksčiau negu Apžvalga, Varpas ir socialistai. 

Trečiasis momentas yra susijęs su Povilu Višinskiu, kuris bene 
pirmasis formulavo nacionalinės demokratijos sampratą. Žinia, 
lietuvių tautinis atginiimas, aplamai, buvo liaudinis ir demokrati- 
nis. Tačiau tik Povilas Višinskis pakėlė tai į politinę programą. Jau 

kudirkiniame Varpe buvo imta kelti, šiaip jau pavojingas, bet to 
laiko sąlygomis suprantamas ir turbūt reikalingas šūkis: Lietuva — 
lietuviams. Užtat net toks humanistas, koks buvo P. Višinskis, 
kuris griežtai atmetė neapykantos jausmą prieš bet kurią tautą, 
pritarė Lietuva — lietuviams idėjai, Jo akimis, tai toli gražu 
arba Šiai iš. Lietuvos. Bet vadovaująs vaidmuo turėtų atitekti 
tiems, kurie geriausiai | supranta „lietuvių tautos interesus. Jo 
pritarimas Lietuva — lietuviams šūkiui buvo visų pirma nukreiptas 
prieš senąjį vadovaujantį sluoksnį Lietuvoje, kuris vis dar negalėjo 
atsikratyti lenkiškų padalkų. 

1901 m. Varpe Povilas Višinskis, atsiremdamas į šią idėją, 
ištarė istorinius žodžius: „neprigulminga Lietuva, nusikračiusi nuo 
svetimųjų ir savų despotų". Visiems turbūt aišku, kad.Lietuva gali 
būti nepriklausoma tik nusikračius svetimos valdžios. Tačiau 
turbūt ne daug kas suprato, kad gali būti ir savi despotai, kurie 
taip pat nesuderinami su krašto laisve ir nepriklausomybe. 

Šis Povilo Višinskio iškeltas nepriklausomos Lietuvos, nusik- 
račiusios savų ir svetimų despotų jungo, idealas, kurio ne visados 
buvo pabota Vasario 16 d. Lietuvoje (iš čia ir Žemaitės 
nusivylimas), neturi būti pamirštas ir šiandien. Negalima įsivaiz- 
duoti tautos laisvės be žmogaus laisvės. Kas eina prieš Žmogaus 
laisvę, tas eina ir prieš krašto laisvę. Kito kelio ir pasirinkimo nėra. 
Gerai, kad mes šiandien nuolat kalbame apie svetimuosius 
despotus, bet bent retkarčiais neturėtume pamiršti ir savųjų 
despotų pavojaus. 

XIX-TO AMŽIAUS 
KULTŪROS VEIKĖJŲ 
BIOGRAFINĖS APYBRAIŽOS 


Vilniaus universitetas ir Vilnius 
Stanislovo Moravskio atsiminimuose 


I 


Šio rašinio uždavinys — bandyti parodyti, kaip atrodė Vilnius 
ir Vilniaus universitetas apie 1818-1825 metus. Kaip tik tuo metu 
Stanislovas Moravskis mokėsi ir gyveno Vilniuje. Jis nevedė 
dienoraščio ir nerinko dokumentacijos būsimiesiems savo atsimini- 
mams. Tik maždaug trisdešimtmečiui praėjus, jis, gyvendamas 
savo Ustronės arba Paverknių dvare, tame, kaip jis pats sako, 
„mažame žemės rojuje", netoli Jėzno, jis susigalvojo tą labai 
įdomų vilniškį savo gyvenimo laikotarpį aprašyti. Taip atsirado jo 
atsiminimų knyga Kilka lai mlodošci mojej w Wilnie (Keletas 
mano jaunystės metų Vilniuje: 1818-1825 m.). Yra dvi lenkiškos šių 
atsiminimų su įvairiais priedais laidos: pirmoji 1924 m., antroji 
1959 m. Naudojamės antrąja laida, aprūpinta labai gerais prof. 
Adomo Čartkovskio ir prof. Henriko Moscickio paaiškinimais, 
kuriuos antroje laidoje dar papildė Marija Dernalowicz. 

Ligi šiol mūsų švietimo ir aplamai istorinėje literatūroje tie 
atsiminimai nesusilaukė didesnio dėmesio. Nemini jų nei Meilė 
Lukšienė savo šiaip jau gerai dokumentuotoje XIX a. pirmosios 
pusės Lietuvos švietimo istorijoje. Nemini jų ir neseniai pasirodžiu- 
sios Vilniaus universiteto istorijos autoriai. Neįtraukti jie ir į gana 
išsamią Vilniaus miesto istorijos bibliografiją. Bostoniškė ir Mažoji 
tarybinė enciklopedija pateikia tik gana trumpus Moravskio ir jo 
raštų aprašus. 

Kad taip atsitiko turbūt daugiausia kaltos tos idėjinės premisos, 
kuriomis gyveno ir dar daugumoje tebegyvena XIX ir XX a. 

žmogus. Liberalizmo, nacionalizmo ir socializmo idėjos taip 
užgožė XIX a. žmogaus dvasią, kad visa, kas šiokiu ar kitokiu 
būdu skatino tas idėjas, atrodė gera, įdomu, verta dėmesio, 
pažangu. Turbūt jokia kita idėja XIX-tasis amžius taip nesididžia- 
vo, kaip pažangos idėja. Atrodė, mokslo ir technikos pagalba bus 
išspręstos visos pasaulio problemos, bus išlaisvintas žmogus iš visų 
jam gamtos ir istorijos uždėtų pančių. O kadangi laisvi žmonės gali 
būti tik broliai, kaip skelbė anų laikų karbonarai ir masonai, tad 
brolybė ir meilė įsigyvens ne tik tarp žmonių, bet ir tarp tautų, nuo 
kurių taip pat nukris vergijos pančiai. Kas tuo tiki ir to siekia, tas 
yra pažangus žmogus, jo yra ateitis, o kas tuo netiki ir tam 
priešinasi, tas yra atsilikėlis, tamsuolis, reakcininkas, nevertas 
nieko kito, kaip tik sunaikinimo. 

Tomis pažangos idėjomis užsikrėtė ne tik filosofai ir rašytojai, 
bet taip pat karaliai ir aristokratai, valstybės vyrai ir biurokratai, 
kunigai ir net popiežiai. Žinoma, jomis užsikrėtė ir istorikai, tiesiog 
su šakaliu ieškodami ir keldami visa, kas tariamai prisideda prie 
žmonijos pažangos, ir smerkdami visa, kas tai pažangai stoja 
skersai kelio. Žūt būt reikėjo įrodyti, kad tomis idėjomis gyvena ir 
liaudis:  valstiečiai-baudžiauninkai ir amatininkai-darbininkai. 
Kova už pažangą yra kartu kova už liaudies valdžią-demokratiją, 
kartu kova prieš feodalus, aristokratus, patvaldžius.(1) 

O kadangi tie „feodalai“ ir tie „patvaldžiai" nenori gerumu 
savo valdžios užleisti, reikia iš jų padaryti tokį baubą, kurio 
nuvertimui visos priemonės būtų geros: slaptos organizacijos, 
sąmokslai, maištai, teroras, revoliucijos. Žinoma, ir vėl visos 
simpatijos nukrypo į maištininkų ir revoliucininkų pusę. Revoliuci- 
ja pasidarė lyg permanentinis XIX a. palydovas, kaip pastebėjo 
Aleksis de Tocgueville. 

Skaitant mūsų istorikų rašinius, susidaro įspūdis, kad ir mūsų 
XIX a. istorija visa nudažyta tokios permanentinės revoliucijos 
dvasia. Jeigu kada nebuvo atviro sukilimo ar revoliucijos, tai ėjo 
pasiruošimas per visokius sąmokslus, slaptas organizacijas, 


1 Nors patvaldystės žodį bene pirmas pavartojo Vincas Kudirka, bet kita 
savivaldos arba autonomijos prasme. Ar ne geriau vietoj šio verstinio 
iš rusų kalbos vartoti tarptautinį autokrato žodį? 

maištus. Žodžiu, jei nebuvo revoliucijos, tai žiedėsi revoliucinė 
situacija. Savaime suprantama, kad kartu su tuo vyko nuolatinė 
kova su carine administracija dėl laisvės ir nepriklausomybės. 
Įdomu, kad jau ir XIX a. atsirado vienas kitas žmogus, kuris su 
tam tikru skepticizmu, o kartais ir su baime, ėmė žiūrėti į tuos 
pažangos miražus, į tas šėlstančias liberalizmo, nacionalizmo, 
socializmo ir komunizmo idėjas ir į jų amžinai maištaujančią 
dvasią. Vienas tokių žmonių buvo ir dr. Stanislovas Moravskis, 
etnografinės Lietuvos dvarininkas, Adomo Mickevičiaus studijų ir 
gyvenimo draugas, plataus profilio rašytojas ir „nepalyginamų 
atsiminimų autorius. Štai kodėl jis yra vertas didesnio dėmesio. 


II 


Stanislovas Moravskis (1802-1853) gimė Mickūnų dvare į rytus 
nuo Vilniaus (tame dvare vėliau vasarodavo žinomas lenkų poetas 
Julius Slovackis), bet didžiausią savo gyvenimo dalį praleido 
Ustronės dvare tarp Jėzno ir Nemajūnų, netoli Nemuno. Anksti 
netekęs motinos, augo prie tėvo, kuris, būdamas didelis mergišius, 
iš viso buvo nepatenkintas, kad jam gimė sūnus, o ne duktė. Savo 
sūnaus atžvilgiu Apolinaras Moravskis buvo tikras despotas, 
nenupirkęs jam nei jokios dovanėlės ar žaisliuko, niekados jo 
nepasisodindavęs ant kelių nei pabučiavęs. Tačiau jis labai rūpinosi 
sūnaus išsimokslinimu, samdydamas geriausius namų mokytojus, 
tarp jų ir vėliau pagarsėjusį matematiką, lietuvių kalbos žinovą 
Zacharijų Niemčevskį. Vėliau Moravskis lankė Kauno pavietinę 
mokyklą, kurios direktoriumi tuo metu buvo Simonas Laurinavi- 
čius, Dionizo Poškos draugas. Mokykla naudojosi geru vardu ir net 
Vilniaus apylinkių jaunikaičiai ją lankydavo. Vėliau toje mokyk- 
loje trejus metus mokytojavo Adomas Mickevičius, tarp kita ko 
skųsdamasis kietomis žemaičių galvomis ir baisia nuobodybe. 

1818 m. 16 metų Stanislovas įstojo į Vilniaus universitetą 
medicinos studijuoti. Medicina, kuri vis dar nebuvo per daug 
skiriama nuo barzdaskučio amato, buvo laikoma bajoraičiui 
netinkamu mokslu ir paliekama daugiausia vokiečiams ir žydams. 
Tačiau despotiška tėvo valia ir čia nugalėjo. Ir kitu atžvilgiu 
Moravskis nelabai tiko į Vilniaus universitetą: jis buvo gražiai, 

pagal paskutinę Varšuvos madą apsirengęs, tuo tarpu, kai geras 
ano meto studentas arba akademikas, kaip jie save vadino, turėjo 
būti apiplyšęs, kudlotas ir nesiprausęs. Taip bent ano meto 
studentus pavaizdavo savo atsiminimuose Moravskis. 

Beveik nieko Moravskis nekalba apie savo studijas, bet užtat su 
dideliu pasigardžiavimu aprašinėja kaukių balius, pagarsėjusius 
visoje ano meto Europoje. Nedaug jis kalba ir apie studentų ir 
nestudentų slaptas ir viešas organizacijas, nors jis pats, atrodo, 
priklausė masonams, Bičiulių sąjungai, spindulingiesiems, filare- 
tams, o gal ir kitoms organizacijoms. Bet užtat jis vėl nenustygsta 
nepakalbėjęs apie Vilniaus smukles, muštynes su rusų kareiviais ir 
gvardiečiais, apie visokius sukčius ir kišenvagius, vadindamas 
Vilnių tiesiog „Eldorado szulerėw“" (sukčių Eldorado). 

Vis dėlto jis 1823 m. baigė universitetą medicinos daktaro 
laipsniu. Jam didelio įspūdžio padarė baigimo iškilmės, kurioms 
negalėjo prilygti net Paryžiaus Sorbonos panašios iškilmės. Jį ypač 
žavėjo baisiai puošni rektoriaus toga ir sidabrinė lazda, kaip jo 
valdžios ženklas, kurias universitetui padovanojo gerasis karalius 
Steponas Batoras, Vilniaus universiteto kūrėjas. Nepavykus 
padaryti akademinės karjeros, Moravskis grįžo į savo Ustronę, bet 
čia, negalėdamas pakęsti tėvo despotizmo, 1829 m. išvažiavo į 
Petrapilį, kur susitiko su filomatų-filaretų bylos tremtiniais A. 
Mickevičium, P. Milevskiu ir kitais ir, anot Moravskio, labai 
smagiai leido laiką. Ypač šaunūs baliai būdavo pas garsiąją 
pianistę Mariją Szymanovską, kurios dukterį vėliau Mickevičius 
vedė. Čia rinkdavosi pati Petrapilio smetonėlė, kuri žavėjosi 
šeimininkės koncertais ir Mickevičiaus improvizacijomis. Micke- 
vičiaus gimtadienis (gruodžio 24 d.) buvo taip triukšmingai 
atšvęstas, kad net jo aprašymas pakliuvo į Varšuvos laikraščius. 
Pats caro vietininkas Varšuvoje, didysis kunigaikštis Konstantinas 
turėjo pareikšti nusistebėjimą Petrapilio slaptosios policijos 
viršininkui, kodėl politinis prasikaltėlis taip palankiai priimamas 
valstybės sostinėje. Bet tokie buvo laikai, tokie papročiai. Tik 
keista kiek vėliau skaityti Mickevičių Vėlinių III dalyję apie savo 
anuos Petrapilio laikus rašant: 

„Raičiausi kaip žaltys tirono naguose“. 

Pats Moravskis Petrapilyje ir Maskvoje padarė neblogą 

karjerą, kol 1838 m. mirus tėvui, jis grįžo į savo mylimą Ustronę ir 
čia su mažomis pertraukomis praleido likusį savo gyvenimą, kaip 
visiškas atsiskyrėlis, rašydamas atsiminimus, komedijas, feljetonus, 
rinkdamas panemunio dainas ir vestuvinius papročius.(2) 
Pranciškus Malevskis dar 1820 m. rašė Mickevičiui į Kauną: 
„Moravskis kaip stiklas, pro kurį kiaurai gali matyti"(3) Pats 
Moravskis taip pat prisipažino, kad jis savo sielą visados laikė lyg 
ant delno. Dėl to ir jo atsiminimai ligi nuogumo atviri ir nuoširdūs. 
Visi pripažino, kad jis buvo puikus pasakorius, anekdotininkas, 
gandonešis, tačiau ne melagis. Atrodo, kad jam nieko nebuvo per 
daug šventa ir jokia nuodėmė jo negąsdino. Šventuoliams jis 
turėdavęs gerą atsakymą: sako, Volteras maldoje „Tėve mūsų“ 
suradęs 24 herezijas. Pats prisipažįsta, kad jaunystėje buvo metęsis 
į ateizmą, o skeptikas ir cinikas išliko visą savo gyvenimą. 
Galbūt brangiausias jo atsiminimų turtas, tai nepaprastai 
spalvingos jo draugų, pažįstamų ir ano meto visuomenės 
charakteristikos. A. Mickevičiaus tyrinėtojai apgailestauja, kodėl 
jis savo atsiminimuose vengė bet ką pasakyti apie A. Mickevičių, 
nors Moravskis jį puikiausiai pažino ne tik studentaudamas, bet jį 
gydydamas ir net jam žmoną pripiršdamas. Iš tikrųjų Mickevičius 
ir buvo. vienintelis, kurio portreto nerandame anoje be galo 
turtingoje ano meto Vilniaus universiteto ir Vilniaus paveikslų 
galerijoje, kurią savo atsiminimuose paliko dr. Stanislovas 
Moravskis. Jis pats nesiaiškino, kodėl jis to nepadarė, bet galima 
spėti, kad jis Mickevičių laikė per dideliu poetu, ant kurio negalėjo - 
kristi joks šešėlis. O be šešėlių Moravskis nemokėjo tapyti savo 
portretų. Ir juo tų šešėlių daugiau, tuo tas portretas buvo geresnis. 
Tiesiog meistriškai jis nupiešė žinomo ano meto grafomano 
Vincento Kiškos-Zgierskio paveikslą (p. 334 ir sk.). Net ir 
tapydamas tų asmenų, kuriuos jis labai gerbė ir vertino, paveikslus 
Moravskis neapsiėjo be šešėlių. Pavyzdžiui, jis tiesiog idealizavo 
filomatų vadą Juozapą Ježovskį kaip žmogų, o vis dėlto pridūrė: 
„Tačiau kai pasižiūri į jį, į jo tą kiautelį, o Dieve mano! Kūnelis 


2 Apie Moravskio literatūrinį palikimą ž. Nowy Korbut, t. 8, 1959, p. 
416-18; jo biografija Polski slownik biograficzny, t. 20, p. 7434. 
3 Archiwum filomatow, III t. p. 131. 

smulkutis, silpnutis, traputis, lyg voratinklis vėjo pučiamas! Gyvas 
tik grietinėle ir košele! O kas su juo, vargšeliu, atsitiktų, jeigu jį 
pamaitintų sukepusiu sausainiu, arba didelių švenčių proga 
kareiviškais burokais, kopūstais ir ropėmis. .. Arba silke? ?! 
Rodos, mirtis tiesiog prie slenksčio ir laukia, kol tas nekaltuolis 
įžengs į kalėjimą" (p. 243). Iš tikrųjų tas Ježovskis ne tik atlaikė 
tardymus bazilijonų vienuolyne, bet ir tremtį ir gyveno ilgiau negu 
pats Moravskis. 

Dėl tos jo savybės, net ir idealiausiame žmoguje surasti kažką 
žemiško ar juokingo, kai kas laiko Moravskį mizantropu. Tačiau 
jis toks nebuvo. Jis mylėjo gyvenimą, mylėjo žmones, mylėjo savo 
Ustronę, mylėjo Lietuvą taip, kaip jis ir daugumas anais laikais ją 
suprato. 


III 


Toks buvo dr. Stanislovas Moravskis ir tokie jo jaunystės 
atsiminimai iš Vilniaus universiteto gyvenimo. Viename rašinyje . 
neįmanoma net išvardinti viso to, ką skaitytojas juose galės surasti. 
Moravskis kaip tik įdomiausias ne savo apibendrinimais, bet 
visomis tomis mažomis istorijomis-istorijėlėmis, kurias jis su 
didžiausiu pasimėgavimu atskleidžia savo atsiminimuose. Tačiau 
pro vieną didelį ir svarbų ano meto Vilniaus universiteto ir 
Lietuvos įvykį ir jis negalėjo praeiti nesusikaupęs ir nesusirūpinęs. 
Užtat jis tuojau pat lyg atsiprašė skaitytojo, kad čia jis kaip tik bus 
mažiau apsukrus („niezgrany") negu kur kitur (p. 267). Apie 
rimtus dalykus visados labai sunku vikriai kalbėti. O tas įvykis — 
tai garsioji filomatų-filaretų byla 1823-1824 metais. 

Kas iš tikrųjų buvo toji byla? Ar tai buvo visos rusų imperijos 
karas prieš vaikus ir prieš mokymą, kaip skelbė vėlesnieji Lenkijos 
ir Lietuvos emigrantai ir kaip ją taip įspūdingai atvaizdavo savo 
„Vėlinių“ III-je dalyje Adomas Mickevičius? O gal tai buvo tik 
paprastas nesusipratimas, tik „un malentendu", kaip samprotavo 
Moravskis savo Atsiminimuose (p. 285), kurį tik per daug išpūtė 
caro valdininkai, vėlesnieji propagandistai ir istorikai. Moravskiui 
tos bylos priežastys ir rezultatai priminė garsiąją Horacijaus 
parabolę: parturiunt montes, nascetur ridiculus mus — gimdo 

kalnai, o gimsta juokinga pelytė. Kas galėtų įrodyti, katrie buvo 
teisingi. Kartais milžinai gimdo, o gimsta niekis, o kartais, anot 
mūsų liaudies priežodžio, „mažas kelmas didelį vežimą verčia“. 
Tokia jau yra istorijos dialektika (ieškant paralelių, anuos įvykius 
būtų galima palyginti su visiems mums gerai žinoma Watergate 
byla). 

Moravskio studijų metai sutapo su pačiu Vilniaus universiteto 
klestėjimo laikotarpiu. Tas universitetas ne tik toli prašoko visus 
kitus to meto Rusijos universitetus, bet jis buvo lyginamas su 
Oksfordo ir Goetingeno universitetais.(4) O kai klestėjo universite- 
tas, klestėjo ir pats Vilnius. Kuris ano laiko universitetas ir kuris 
ano laiko miestas galėjo lygintis su Vilniumi draugijų ir spaudos 
gausumu. Vilnius ir Vilniaus universitetas tapo lyg Siamo js 
kurių vieno nebuvo galima atskirti nuo antro. 

Užtat nesunku įsivaizduoti, koks smūgis buvo Vilniui, kai dėl 
studentų prisidėjimo prie 1831 m. sukilimo Lietuvoje ir aplamai dėl 
maištingos dvasios Vilniuje ir jo universitete, 1832 m. caras 
Nikalojus I uždarė Vilniaus universitetą. Kas kaltas? Lietuvos ir 
Lenkijos emigrantams ir Adomui Mickevičiui atrodė to klausimo 
nei kelti nereikėjo. Tai buvusi logiška išvada iš jau pusė šimtmečio 
besitęsiančio nepermaldaujamo tironų siautėjimo ir dėl sąmoningo 
carų ir Rusijos valdžios noro sunaikinti lenkų tautą. Moravskis, 
nors ir nedrąsiai, kelia tą klausimą ir randa, kad pirmiausia dėl 
netinkamo filomatų-filaretų bylos traktavimo iš pačios Vilniaus 
universiteto vadovybės (ypač rektoriaus Tvardovskio) pusės ir dėl 
Novosilcevo ir kitų jo sėbrų gobšumo ir noro iš tos bylos kaip 
galima daugiau pasipelnyti, be reikalo įsitempė santykiai tarp 
carinės administracijos ir Vilniaus universiteto, kas privedė prie 
nelaimingo 1831 m. sukilimo ir universiteto uždarymo. 

Šia proga Moravskis bandė aiškintis, kodėl iš viso caras 
Nikalojus I taip įsiuto ant Vilniaus ir jo universiteto. Esą jau 
anksčiau, dar jam tebesant didžiuoju kunigaikščiu ir lankantis 


4 Garsusis medicinos prof. J. Frankas atsisakė pasiūlymų persikelti į 
Maskvos, Freiburgo ir net Goetingęno universitetus, o išėjęs į 
emeritūrą rašė: ,„Nesigailiu, kad gražiausius savo gyvenimo metus 
pašvenčiau šiam svetingam kraštui“ (Lietuvai). 

Vilniuje, nei studentija, nei aplamai Vilniaus visuomenė neparo- 
džiusi jam atitinkamos pagarbos. Užtat jis mieliau laiką leisdavęs su 
savo draugu, žinomu Kosciuškos sukilimo vadu Žemaitijoje, Tomu 
Vavžeckiu Vidžiuose, o ne Vilniuje, kurį jis laikęs „visokių 
lietuviškų politinių srutų cisterna" (p. 280). Po 1831 m. sukilimo, 
kuriame, kaip žinia, dalyvavo nemažas būrys studentų, Nikalojus I 
ne tik uždarė universitetą, bet norėjęs pakeisti ir paties Vilniaus 
vardą, pavadindamas jį Čortovgorodu arba Velnių miestu. Mat, 
esą, Vilniaus vardas ir yra kilęs iš lietuviško žodžio velnias (šioje 
vietoje Moravskis išnašoje nurodo, kaip reikia lietuviškai rašyti 
žodį „velnias“, tuo pademonstruodamas, kad jis mokėjo ne tik 
lietuvių šnekamąją, bet- ir rašto kalbą). Bet Moravskiui buvo 
visiškai svetima mintis, kad ano meto carai arba jų administracija 
būtų degusi kokia nors „žvėriška neapykanta" lenkų tautai ir kad 
ji būtų siekusi lenkų tautos sunaikinimo, kaip skelbė Mickevičius 
savo „Vėlinių“ III-čiosios dalies įžangoje. 

Kyla klausimas, kodėl tarp jų toks nuomonių išsiskyrimas? Juk 
jie buvo maždaug to pačios kartos žmonės, jie abu buvo senosios 
aplenkėjusios dvarininkijos atstovai, jie abu buvo to paties 
Vilniaus universiteto auklėtiniai, jie abu priklausė beveik tom 
pačiom studentų ir nestudentų organizacijoms, jie abu buvo įvelti į 
filomatų-filaretų bylą. Tiesa, Moravskis iš šios bylos išsisuko 
nenukentėjęs. Jam čia padėjo Novosilcevo tardymo komisijos 
narys Vincentas Laurinavičius, Kauno pavietinės mokyklos 
direktoriaus Simono Laurinavičiaus brolis, kurio mokinys buvo 
Stanislovas. 

Nors Mickevičius įžangoje į „Vėlinių“ III-ją dalį sakosi, kad jis 
„istorines scenas ir veikiančiųjų asmenų charakterius nupiešė 
sąžiningai, niekur nepridėjęs ir niekur neperdėjęs", tačiau, bent kas 
liečia jį patį, jis, būdamas ištrėmime, tikrai „nesiraičiojo kaip žaltys 
tironų naguose". Jis galėjo rinktis Petrapilį, Maskvą arba Odesą, 
jis važinėjo po Krymą ir rašė sonetus, leisdamas ,„„Konradą 
Valenrodą", jis net komplimentų pasakė tam „tironui“ Nikalojui 
165). Moravskis greičiau būtų galėjęs pasakyti, kad Mickevičius 
Rusijoje gyveno kaip inkstas taukuose. 


5 Naujos šviesos apie Mickevičiaus metus, praleistus Rusijoje, pateikia 

Grįžtant prie ką tik iškelto klausimo, reikia atkreipti dėmesį į 
du dalykus: rašymo laiką ir vietą. Mickevičius „Vėlinių“ HI-ją dalį 
sukūrė 1832 m. sėdėdamas Drezdene, toli nuo Vilniaus ir Lietuvos. 
Vienai akimirkai prisiminkime, kas dėjosi 1832 metais. Tuo tarpu, 
kai Prancūzijoje, Belgijoje ir kitur triukšmingai prasiveržia 
liberalinės žmogaus ir tautų laisvės idėjos, Lenkijoje ir Lietuvoje 
sukilimas visiškai sutriuškintas: tūkstančiai sukilėlių ir jų šeimų 
pasipila visais centrinės Europos keliais į Vakarus, į didžiąją 
emigraciją; Vilniaus universitetas uždarytas. Kas kaltas? Tik ne 
pats sukilimas, kurio kaltinti, tarp kita ko, neleido ir Mickevičiaus 
sąžinė. Juk, nežiūrint beviltiško šauksmo iš Varšuvos, jis, galima 
sakyti, tiesiog vėžio žingsniu „skubėjo“ į sukilusią tėvynę ir, 
žinoma, pavėlavo. Nebuvo noro jam ir skubėti, nes jis, dar 
Petrapilyje būdamas, matė tą baisų rusų kariuomenės paradą, 
kuris turėjo sudrebinti visus: 


Palaukit prancūzai ir vokiečiai! Jūs 

Suspėsite mūsų likimą patirti, 

Kai caras, pasės jūsų miestuose mirtį. 
Vėlinės, Vilnius, 1976, P. 317 


Taigi 1832 m. tragedija turėjo prasidėti daug anksčiau. Ji 
prasidėjo prieš pusę šimtmečio, ji savo kulminaciją pasiekė anos 
filomatų-filaretų bylos metu, kai caras paskelbė visos imperijos 
karą prieš Lietuvos vaikus ir mokyklas. Nikalojaus I pykčiu reikėjo 
papuošti caro Aleksandro I galvą, kuris tiek daug, ypač Lietuvos 
vadovaujančiam sluoksniui, žadėjo ir taip jį nuvylė. Sujungus 1831 
m. visos Lenkijos tragediją su 20-tųjų metų Vilniaus tragedija, 
galima buvo sukurti Lenkijos kančių istoriją, galima buvo parašyti 
visos tautos martirologijos dramą. 


Zbignevas Sudolskis, pasiremdamas Halinos Szymanowskos dieno- 
raščiu: „Moskiewsko-peterburskie 'realia mickiewiczowskie“ w swietle 
Dziennika Heleny Szymanowskiej", Pamietnik Literacki, I. VIII, 1977, 
z. 4, p. 213-236. Mickevičius buvo vedęs Halinos seserį Celiną. Plg. 
Adam Mickiewicz in world literature, 1956, kur redaktorius prof. 
Vaclovas Lednickis apžvelgia Mickevičiaus draugystę su Puškinu, p. 
13-104. 

Ir Adomui Mickevičiui pasisekė. Jis sukūrė tokią dramą, kad 
net ir šiandien, kacetų ir gulagų amžiuje, šiurpas imą ją skaitant. 
Kaip nuolat prancūzišką žargoną maišydamas Novosilcevas širsta, 
kodėl Kėdainių mokyklos gimnazistas Molesonas (pas Mickevičių 
— Rolisonas) net ir po 300 rykščių vis dar gyvas. Juk net ir 
garbingas rusų kareivis nuo tiek smūgių jau dešimt kartų būtų 
miręs. Užtat dar ir šiandien ši drama jaudina Varšuvos ir Vilniaus 
studentus. Aniems laikams tai buvo visiškai nauja ir negirdėta. 
Užtat tokios didelės įtakos turėjo ši drama. Užtat caro valdžios 
baubas taip įsigėrė į žmonių kraują, kad jo žmogus dar ir šiandien 
negali atsikratyti. Atrodo, kokia nežmoniška būtų šių dienų 
valdžia, ji vis dar geresnė už aną carų valdžią. Kentėk tik, žmogau, 
ir džiaukis, kad negyvenai anais baisiais „feodalizmo“ laikais. 


IV 


Nedaug laiko praėjo nuo 1832 m., kada Mickevičius kūrė savo 
„Vėlinių“ III-ją dalį, ir 1848 m., kada Moravskis rašė savo 
atsiminimus, tačiau situacija ir Europoje, ir Lietuvoje gerokai 
pasikeitė. Nors ir 1831 m. sukilimo metu galima buvo pastebėti 
tam tikrų socialinės revoliucijos apraiškų, ypač Žemaitijoje(6), 
dabar žmonės ėmė galvoti, kad be socialinės revoliucijos negalima 
nei įsivaizduoti nacionalinio išsivadavimo. Dar daugiau: socialinė 
revoliucija stūmė lauk nacionalinę revoliuciją. Ne tik Marksas ir 
Engelsas skelbė, kad proletaras neturi tėvynės, Mickevičius dar 
anksčiau savo garsioje Konrado improvizacijoje kalbėjo: 


Aš niekados vienos tėvynės nemylėjau. 
Myliu visus, visus: ir žmones, ir tautas. 


1847 m. Lelevelis kartu su Marksu ir Engelsu steigė Briuselyje 
Tarptautinę demokratų draugiją, Mickevičius žavėjosi rusų 
anarchisto Bakunino idėjomis, o 1848 m. vasario revoliucijos metu 
Paryžiuje darbininkai išėjo į gatves jau ne su tradicine trispalve, 
bet su raudonomis vėliavomis. Tais pačiais metais pasirodė ir 
„Komunistų manifestas". 


6 F. Sliesoriūnas, 1830-1831 metų sukilimas Lietuvoje, 1974, p. 416 ir 
sek. 

Suprantama,kad visa tai pas vienus žadino neribotas viltis, pas 
kitus kėlė nemažą susirūpinimą ir net baimę. Tokių eilėse, atrodo, 
buvo ir mūsų Stanislovas Moravskis, kuris, nors ir gyvendamas 
beveik visiško atsiskyrėlio gyvenimą savo idiliškoje Ustronėje, 
sekė, kas dėjosi pasaulyje ir bandė sugretinti tai, ką matė prieš savo 
akis dabar, su tuo, ką jis savo jaunystės metais pergyveno Vilniuje 
ir Vilniaus universitete. Prisiminęs anuos laimingus metus jis rašė, 
kaip netikėtai lyg perkūnas iš giedro dangaus caro brolio ranka 
smogė į visą plačiąją Lietuvą. ,,Kaip šiandien, — rašė jis toliau, — 
komunizmo, socializmo ir atvirų maištų siautėjimas, taip anais 
laikais slaptos draugijos apsuko visiems galvas“ (p. 223). Kaip 
matome, ir Moravskis, kaip ir Mickevičius, savo gyvenamą laiką 
siejo su tuo, kas tada buvo. Tik Mickevičiui atrodė, kad tai buvo 
viena ir ta pati tautos kančių ir pasiaukojimo drama, Moravskiui 
tai buvo daugiau nesusipratimų, žmonių silpnybių ir klaidų 
pasikartojimas. Tuo, esą, pirmiausia norėjo pasinaudoti Novosilce- 
vas, tas prastos kilmės sukčius ir palaidūnas, kuris, sėdėdamas 
Varšuvoje, lyg per padidinamąjį stiklą dairėsi į Lietuvą, kuri jam 
patiko, kurioje jis turėjo savo dvarus, kuriuos dar norėjo padidinti. 
Galando jis dantį ir prieš savo jaunystės draugą Adomą Čartoriskį, 
Lietuvos mokyklų kuratorių, kuris, esą, visam šimtui metų 
pavėlino Lietuvos surusinimą. Tuo norėjo pasinaudoti ir visa 
tardymo komisija, ta, anot Moravskio, „latrų gauja“, kuriai 
priklausė ir Vincentas Laurinavičius, Kauno pavietinės mokyklos 
prefekto Simono Laurinavičiaus brolis. Apie Vincentą Laurina- 
vičių, kuris, beje, išsuko jį iš filomatų-filaretų bylos, Moravskis, 
persižegnodamas, tik tiek tepasakė: „Nieko nėra baisesnio, nieko 
nėra šlykštesnio, kaip surusėjęs lenkas" (p. 265).(7) 

Betgi Moravskis toli gražu nenorėjo visą bėdą suversti tik ant 
rusų valdininkų, kurie, anot jo, kaip kokie uodai ar dėlės tik siurbė 
krašto kraują. Moravskis taip pat suprato, kad negalima buvo ir 
norėti, kad tą naują ponią Rusiją visi iš karto pamiltų, kaip savo 
tėvą ir motiną (p. 284). Atrodė jam, kad reikėjo taip pat parodyti 


7 J. Pilypaitis klysta, sakydamas, kad Moravskis laikė V. Laurinavičių 
doru ir geru žmogumi. Vėlinės, 1976, p. 371. Tokiu jis laikė jo brolį 
Simoną Laurinavičių, Kauno mokyklos prefektą. 

daugiau supratimo ir toms jaunoms karštoms galvoms, prasiveržu- 
sioms lyg ugniakalnio lava ir negalinčioms iš karto pamiršti 
šaunios savo tautos praeities ir nepriklausomybės. Tačiau iš esmės 
būdamas konservatorius, Moravskis buvo nuomonės, kad įstatymų 
reikia klausyti, o už įstatymų laužymą priklausė bausmė. 

Užtat Moravskis drįsta kelti net tokį klausimą: „O iš mūsų 
pusės ar nebuvo duota jokio pagrindo visam tam, kas iš to sekė?" 
(p. 267). Ir čia pat jis atsakė: „Teisingumas reikalauja atsakyti — 
taip". Vadinasi, Moravskis nepripažįsta, kad vienoje pusėje buvo 
tik prasikaltėliai ir budeliai, kaip tai atvaizdavo Mickevičius savo 
„Vėlinių“ III-je dalyje, o kitoje pusėje tik nekalti vaikai ir 
besimokantis jaunimas. Retai kas ir iš liberalizmo ir socializmo 
kelių nuėjusių praeities tyrinėtojų kėlė kaltės klausimą, aprašydami 
filomatų-filaretų bylą. Ir daugelis jų tą kaltės klausimą sprendė 
lygiai paprastai, kaip ir A. Mickevičius. 

Ieškodamas tos bylos priežasčių, Moravskis pirmiausia atkreipė 
dėmesį į bendrą ano meto Lietuvos nuotaiką arba „dvasią“. Esą, 
tada visi, ir tie, kurie žinojo, ko nori, ir tie, kurie tik žinojo, ko 
nenori, ir tie, kurie, aplamai, nieko negalvojo, visi alsavo tuo, kad 
Lietuva būtų sujungta su Lenkijos karalyste (p. 267). Nors 
Moravskis gyveno etnografinėje Lietuvoje ir, atrodo, neblogai 
mokėjo lietuvių kalbą, tačiau jam visiškai svetimas buvo tas, tiesa, 
dar ne labai galingas lietuviškasis sąjūdis Vilniaus universitete ir 
ypač Žemaitijoje, kurio visiškai neviliojo sąjungos su Lenkija idėja. 
Tokia susijungimo su Lenkija dvasia ypač lengvai užsikrėsdavo 
mokyklinis jaunimas, kurio vien Vilniuje tada buvo apie pora 
tūkstančių. Nors pirmosios studentų organizacijos daugiausia 
rūpinosi mokslo, charakterio ugdymo ir doros reikalais, tačiau 
sunku joms buvo išvengti ir politikos, juoba, kad ir pats caras 
Aleksandras I maitino Lietuvos vadovaujantį sluoksnį susijungimo 
su Lenkija perspektyvomis.(3) 

Tačiau, Moravskio nuomone, šios bylos svarbiausiu kaltininku 
buvo ne didžioji politika, ne kokios didelės idėjos, bet visokie maži 
kivirčai tarp ano meto Vilniaus ir Lietuvos jaunuomenės ir 
administracinių organų. O tas jaunimas, ypač studentai- 


8 H. Moscicki, Pod berlem carėw, p. 76-102. 

akademikai, tikrai buvo ne pėsti. Naudodamiesi beveik tobula 
universiteto autonomija, jie jautėsi kaip valstybė valstybėje. Užteko 
tik jam pasakyti, kad jis akademikas, ir policija buvo bejėgė. Tuo 
pasinaudojo visokie padaužos išdykėliai, neretai iškuldami langus, 
nudaužydami žibalines gatvių lempas, keldami triukšmą ir net 
muštynes gatvėse, smuklėse ir dar blogesnėse vietose. Net pats 
kuratorius Čartoriskis siūlė tiems padaužėliams „ištrinkti nosį“. 
Ypač padėtis pablogėjo, kai 1821-22 m. Vilniuje pasirodė caro 
gvardijos kariūnai. Nors Mickevičius juos vadina „gvardijos 
pienburniais", tačiau tie pienburniai, anot Moravskio, ir savo 
gražiomis uniformomis, ir geru išsiauklėjimu, ir išvaizda iš karto 
patraukė į savo pusę Vilniaus ponias ir paneles. Joks vietinis 
„liūtas“ negalėjęs prieš juos atsilaikyti. Uniforma visados moteris 
viliojanti, o pas mus, esą, ir į priežodį įėjęs posakis: „za mundurem 
panny sznurem" (paskui mundurą panelės virvele). Čia Moravskiui 
pritarė ir kita ano meto Vilniaus stebėtoja ir gražių atsiminimų 
autorė Gabrielė Giunterytė-Puzynienė, kuri rašė, kad gvardiečiai 
„laisvai kalbėjo prancūziškai, vaišino vaikus saldainiais, o 
šampaną siurbė kaip vandenį"(9). Taigi ne pienburniai. 

Iš čia, anot Moravskio, kildavo ir pavydas, ir pyktis, ir kerštas, 
ir dantų griežimas ir muštynės. Seniau, kai į tokias muštynes 
įsiveldavo studentai, universiteto rektorius nubėgdavo pas geraširdį 
senuką generalgubernatorių Aleksandrą Michailovičių Rimskį- 
Korsakovą, pažadėdavo studentus nubausti ir tuo viskas pasibaig- 
davo. Dabar, esą, naujasis rektorius Juozapas Tvardovskis 
nelinkęs buvo lankstytis prieš generalgubernatorių. Ypač jis 
nediplomatiškai pasielgė po to, kai Vilniaus pavietinės mokyklos 
mokinys Mykolas Plateris, išeidamas iš mokyklos, ant lentos 
užrašė: „Tegyvuoja gegužės 3 konstitucija", nors, anot Moravskio, 
nei pats nesuprasdamas, ką tai reiškė. Nuo čia ir prasidėjo garsioji 
filomatų-filaretų byla, kuri literatūros ir kultūros istorikams labai 
gerai žinoma. 

S. Moravskis, atpasakojęs tos bylos visokias peripetijas, 
galutinėje analizėje priėjo kiekvienam konservatoriui būdingos 
išvados. Sakydamas, kad kas šiandien yra prasikaltimas, rytoj gali 


9 W Wilnie i w dworach litewskich, 1928, p. 29. 

būti dorybė, jis vis dėlto pripažino, kad sprendimas čia turėjo 
priklausyti ne pavaldiniams, o valdžiai. Kitaip, esą, nieko gero 
nebus, vien tik garantuota prapultis (p. 283-4). Tuo jis lyg kartojo 
apaštalo Povilo žodžius, kad kiekviena valdžia iš Dievo. 

Tokia to Ustronės atsiskyrėlio nuomonė buvo gana retas 
paukštis anais permanentinės revoliucijos ir absoliutaus tikėjimo 
pažanga laikais. Šiandien, žiūrint iš tolimesnės perspektyvos ir 
žinant, prie ko ta permanentinė revoliucija ir tas tikėjimas pažanga 
privedė, anos Stanislovo Moravskio pažiūros neatrodo nei tokios 
kvailos, nei taip atsilikusios nuo gyvenimo. Jos šiek tiek primena ir 
kito jo bendraamžio, išmintingojo Žemaičių vyskupo Motiejaus 
Valančiaus pažiūras, kuris taip pat bijojo revoliucijos ir kuris taip 
pat tvirtai tikėjo, kad viskas šiame pasaulyje persimaino ir be 
revoliucijos. 

Simonas Daukantas — naujosios Lietuvos 
pradininkas 


I 


Praėjo 1964 metai, kai kurios emigrantinės spaudos vadinami 
Kristijono Donelaičio metais.* Plačiai ir gražiai paminėjome to 
didžiojo Prūsų Lietuvos poeto sukaktį, poemas ir eiles jo garbei 
surašydami, jo veikalus spektakliais paversdami. Ir beveik visiškai 
pamiršome, kad tais pačiais 1964 metais sukako lygiai 100 metų 
nuo Simono Daukanto mirties. Vienas kitas skurdus straipsnelis 
spaudoje, kuklūs prisiminimai Vašingtone ir Čikagoje — štai 
beveik ir viskas. 

Kas buvo Simonas Daukantas, kad jis dar ir po šimto metų 
turėtų būti minimas? Pratarmėje į savo Pasakojimą apie veikalus 
lietuvių tautos senovėje Daukantas pats save pavadino „vargo 
pele". Tuos žodžius vėliau, po jo mirties, 1884 m. kun. Ignas 
Vaišvila iškaldino ant antkapinio akmens Papilėje, kur buvo 
palaidotas Daukantas. Toje pačioje Pratarmėje, kaip ir kituose 
veikaluose, Daukantas aiškinosi ir beveik teisinosi, kodėl, tokia 
vargo pele esant, yra sunku pasidaryti dideliu istoriku, ir prašė, 
kad ypač mokyti rašto žmonės jo nepasmerktų. Pagaliau, ne jiems 
jis juk ir rašė. Jeigu jiems būtų rašęs, jis būtų rašęs gražiai 
išdailinta lenkų kalba, o ne žemaitiškai. Jis rašė tai motinai 
žemaitei, kuri, prie ratelio sėdėdama, mėgdavo pasakoti savo 
vaikams apie veikalus senovės lietuvių kalnėnų ir žemaičių, o, 
neturėdama iš ko pasiskaityti apie tuos veikalus, dažnai suklysda- 


* Paskaita skaityta Vašingtone ir Toronte 1965 m. 

vusi. Jos klaidomis, o ne mokytų žmonių klaidomis, rūpinosi 
Simonas Daukantas, nors, kaip matysime toliau, šių pastarųjų 
klaidos, Daukanto akimis, buvo daug didesnės negu anos motinos 
klaidos. 

Taip Daukantas žiūrėjo į save ir į savo darbą. Taip į jį žiūrėjo ir 
jo vienalaikiai, kurie visiškai jo nesuprato. Nesuprato jo nei 
triukšmingi Vilniaus universiteto studentai, nei aplamai visas 
vadovaująs ano laiko Lietuvos sluoksnis. Nesuprato jo net jo 
draugas Žemaičių vysk. Motiejus Valančius, pavadinęs jo istorinius 
veikalus girto žmogaus darbu. Kad vadovaujantieji to laiko 
Lietuvos sluoksniai nesuprato Daukanto, rodo ir tas faktas, kad 
išskyrus Būdą senovės lietuvių, visi kiti pagrindiniai jo veikalai 
nebuvo išleisti prie jo gyvos galvos. Nebuvo išleista net jo paruošta 
žemaitiška maldaknygė. 

Taigi mirusio Daukanto pamiršimas iš mūsų pusės visiškai 
sutampa su gyvo Daukanto pamiršimu iš savo vienalaikių pusės. Iš 
tikrųjų Daukantas savo vienalaikių buvo žiauriai pamirštas. Dėl to 
nenuostabu, kad jo kelionę į paskutinio poilsio vietą Papilėje 
palydėjo vos keletas kaimiečių. 

Tad gal ir neverta iš viso Simonas Daukantas prisiminti 
šiandien po šimto metų nuo jo mirties? Kad Lietuvoje buvo daug 
lengviau iškilmingai atšvęsti Kristijono Donelaičio sukaktį negu 
Simono Daukanto, nesunku suprasti. Jis per daug lietuviškas, jis 
per daug mylėjo laisvę ir tiesą. 

Bet ir čia, emigracijoje, gal Simonas Daukantas nėra tokios 
rūšies didvyris, kuris labai jautriai atlieptų į mūsų širdis ir protą. 
Visų pirma, jis buvo daugiau tėvynės mylėtojas negu kovotojas. 
Nedalyvavo jis nei Vilniaus universiteto studentų sąmoksluose 
prieš rusų valdžią, nesikapojo jis su jais kardu ar šake nei 1831 m. 
sukilime, nelaimino jis, jau visiškas senelis būdamas, 1863 m. 
sukilimo. Net ir žodžiu ar raštu jis vengė šaukti tautą į kovą. Jis tik 
jai nuolat ir be atvangos dirbo. 

Antra, mūsų laisvės supratimas taip pat daug kur skiriasi nuo 
Simono Daukanto liuosybės supratimo. Daukantas, išaugęs 
šviečiamosios gadynės ir Didžiosios prancūzų revoliucijos idėjų 
sūkuryje, buvo už visų žmonių laisvę. Tai jis savo raštuose nuolat 
kartojo. Svetimoji priespauda jam buvo tiek pat nepriimtina, kaip 

ir savoji. Savo gražiausiame veikale, Būde senovės lietuvių kalnėnų 
ir žemaičių, kuris gali būti laikomas pirmuoju mūsų tautos 
filosofijos kompendijumu, aprašęs Lietuvos valstybės žlugimą 
XVIII a. pabaigoje, užbaigia šiuo labai filosofišku pastebėjimu: 
„Ant galo, kad svetimos tautos ėmė mauroti Lietuvos ūkėje, jos 
vyresnybė atsibudusi suskato rėdytis kaip reikiant ir ėmė piles 
globoti. .., bet jau nebebuvo laiko, kaipogi susiedai antpuolusys 
išsidalijo Lietuvos ūkę, svietas tuo tarpu nuvargęs vampsojo tam 
dedantis, vildamas naujus ponus malonesnius dėl savęs rasiąs" (J. 
Talmanto red. Būdas, perspausdintas 1954 m. Čikagoje, 310 psl.). 
Nė žodžio nei apie Kosciuškos, nei apie Jasinskio sukilimą. 

Tuo tarpu mes šiandien daugiau rūpinamės tik savo laisve, 
tiesa, dažnai mėgindami ją sutapdinti su savo tautos laisve. Bet 
laisvė aplamai, visų Žmonių ir visų tautų laisvė, dažnai mums 
visiškai nerūpi. Kitaip, kodėl, daukantiškai tariant, reikėtų kelti 
tokį ermyderį, kai kas nors prisimena Missisippi ar Angolos negro 
„liuosybę'"? 

Trečia, Daukantas, pats visą amžių vargęs, labai jautrus buvo 
kiekvieno vargšo žmogaus bėdoms ir nelaimėms. Tuo atžvilgiu, 
savo laiko mastu matuojant, jis buvo liberalus, pažangus ir stovėjo 
tų laikų visuomeninės diferencijacijos skalėje beveik pačioje 
kairėje. O kaip baisūs visi tie žodžiai pasidarė šiandien mums. 

Toliau Daukantas buvo tiesus žmogus, ir lietuvius, senovės ir 
savo laikų, norėjo matyti teisybę ir liuosybę labiau vertinančius už 
visa kita. Tai jis savo raštuose nuolat kartojo. Nebijojo jis net ir 
skaudžios teisybės. Negalėčiau pasakyti, kad mes labai smarkiai 


pasižymėtume tomis dorybėmis. 
Pagaliau, mes pasidarėme kartais šventesni už patį popiežių. 


Įsivaizduokite tik sau, kad tam tikros mūsų bendruomeninės 
organizacijos kreiptųsi į tam tikrus mūsų vadinamus veiksnius, kad 
šieji nutartų, kad krikščionybė Lietuvoje buvo įvesta ne XIV a. 
pabaigoje ar XV a. pradžioje, bet mindauginiame XIII amžiuje, o 
gal dar anksčiau. Vadinas, mes patys norime išbraukti bent 
pusantro šimto metų iš savo pagoniškosios istorijos, kuria 
privalėtų žavėtis ne tik patys lietuviai, bet kuria žavisi daugelis ir 
užsieniečių. Prisimenu, kaip prof. Leonas Karsavinas, savo 
daugiatomėje Europos kultūros istorijoje, kalbėdamas apie 

viduramžines imperijas, su nuostaba minėjo pagoniškąją Gedimino 
ir Algirdo Lietuvos imperiją. Simonas Daukantas tikrai turėtų 
grabe apsiversti, išgirdęs tokias kai kurių mūsų bendruomenininkų 
ir neva istorikų nuomones. Daukantas pratarmėje į pirmąjį savo 
veikalą Darbus senyjų lietuvių ir žemaičių, kurį parašė dar 
studentu būdamas Vilniaus universitete ir kuris pirmą kartą tik 
1929 m. buvo brolių Biržiškų paskelbtas, jau atsakė tokiems 
dabartiniams rašytojams ir visokių naujų teorijų autoriams: „Ne 
vienas skaitytojas, skaitydamas mano raštus, rūgos, jog aš anuos 
lietuvius ir žemaičius daugelyje vietų giriu, o darbus ir karus 
krikščionių peikiu, kaipo neteisingai daromus. Bet jei romėnai ir 
graikai, nors pagonys, taip šiandien yra garbinami visų krikščionių 
už savo dorybę ir kantrybę, dėlkogi žemaitis arba lietuvis negali 
būti giriamas, jei kantriai gynė savo namus ir liuosybę nuo 
neprietelių, mylėjo dorybę, o neapkentė nedorybės? Aš tam 
nekaltas, jei krikščionys tų amžių buvo užmiršę tą prisakymą 
Viešpaties Išganytojo: Mylėk artimą savo kaipo patsai save". 

Iš šių ir panašių Daukanto pasisakymų nereikia pasidaryti 
išvados, kad jis buvo kažkoks bedievis ar priešiškai nusistatęs 
krikščionybės atžvilgiu. Visiškai ne. Simonas Daukantas buvo 
giliai tikintis žmogus, pats paruošė žemaitišką maldaknygę ir 
stengėsi ją išleisti, tik, gaila, nei vysk. Giedraitis, nei jo įpėdinis 
Motiejus Valančius nerodė didelio susidomėjimo tokios maldakny- 
gės išleidimu, kaip matytis iš Daukanto susirašinėjimo su šiais 
bažnyčios dignitoriais Lietuvoje. 

Kaip ten bebūtų, dėl tų ar kitų priežasčių apie šimtmetinę 
Daukanto mirties sukaktį buvo beveik visiškai tylima. Gal čia šiek 
tiek kaltas ir Kristijonas Donelaitis, sau vienam užsigrobęs visus 
1964 metus. Nieko negalima pasakyti prieš atitinkamą Donelaičio 
paminėjimą, juoba, kad ir pats Daukantas laikė jį „pagirtinu 
dainiumi". Bet galbūt nereikėtų visiškai pamiršti ir Simono 
Daukanto. | 


II 


Kas iš tikrųjų buvo Simonas Daukantas? Norint jo asmenį ir jo 
vaidmenį geriau suprasti, reikia bent keliais bruožais apibūdinti, 
kas buvo Daukanto laikų Lietuva. 

Keistu likimo supuolimu, S. Daukanto gimimo ir mirties metai 
sutampa su dviem labai reikšmingomis datomis lietuvių tautos 
istorijoje. Jis gimė 1793 m. spalio 28 d., mirė 1864 m. gruodžio 6 d. 
Tas septynių dešimčių metų laikotarpis trumpai galima apibūdinti, 
kaip senosios istorinės Lietuvos visiško sugurimo arba subankruta- 
vimo laikotarpis. 

Kaip žinia, 1793 m., vadinas, Daukanto gimimo metais, 
Maskvos ir Prūsų kariuomenės okupavo visą Lenkijos ir Lietuvos 
respubliką, atsikirsdamos sau nuo jos didelius žemės gabalus, 
panaikindamos visas tuo metu bandytas pravesti reformas, pirmoje 
eilėje Gegužės 3 d. konstituciją, ir palikdamos Varšuvos Lenkiją ir 
Vilniaus Lietuvą visiškoje savo priklausomybėje. Tiesa, galantišku 
Kosciuškos ir Jasinskio sukilimu Lenkija ir Lietuva dar paskutinį 
kartą bandė gelbėti, kas jau nebebuvo galima išgelbėti, tuo tik 
pagreitindamos galutiną Respublikos pasidalinimą 1795 m. 
Nežinia, ar Tadas Kosciuška, po Maciejovicų mūšio pralaimėjimo, 
kur jis pats buvo sužeistas ir paimtas į nelaisvę, ištarė ar ne žodžius 
„Finis Poloniae" (Lenkijos galas), bet tuos žodžius daug kas tuo 
metu būtų galėjęs pasakyti, nes jie buvo beveik ant kiekvieno 
žmogaus lūpų. Tadas Čackis, tų įvykių liudininkas ir Lietuvos 
teisės istorijos tyrinėtojas, savo vėikalą Apie lietuvių ir lenkų teises, 
kuriuo daug naudojosi ir Simonas Daukantas, pradėjo žodžiais: 
„Juž "Polska wymazana jest z liczby narodėw“" (jau Lenkija ištrinta 
iš tautų skaičiaus). Visi su tuo sutiko, ir niekas dėl to sau galvos 
labai nekvaršino. Kaip matėme, Daukantas labai stojiškai 
pastebėjo, kad gal nauji ponai malonesni bus žmonėms už 
senuosius ponus. 

Tačiau likimas žaidžia savo žaidimą, kaip su atskirais 
žmonėmis, taip ir su tautomis. Netrukus Napoleono sujudinta 
Europa sukėlė viltis ne tik tarp gausių to laiko Lietuvos ir Lenkijos 
emigrantų, bet ir pačiame okupuotame krašte. Lenkijos ir Lietuvos 
laisvės ir nepriklausomybės atstatymas pasidarė pagrindinis visų 
rūpestis. Prieš karą studijuojant Paryžiuje teko perskaityti tris 
storulius tomus prancūzų konsulų Karaliaučiuje ir Klaipėdoje 
pranešimų savo vyriausybei iš 1808-1812 metų. Tarp kita ko ten, 
tarp tų dokumentų, buvo ir išverstas į prancūzų kalbą tekstas 
poterių į Napoleoną, kuriuos tada esą plačiai kalbėję Lietuvoje, 

laukdami prancūzų-rusų karo. Tas karas be begalinio vargo ir 
vadinamos prancūziškos ligos nieko gero nedavė. 

Bet laisvės siekimo idėja nemirė. Ji buvo gyva Vilniaus 
universitete studentų sluoksniuose, ji gaivališkai pasireiškė 1831 m. 
sukilime, Simono Konarskio sąmoksluose, pagaliau 1863-1864 m. 
sukilime. Tačiau nors visa ta kova vyko ir Lietuvoje, ir joje 
dalyvavo ir Lietuvos bajorai ir jos mužikai, ji nebuvo kova už 
Lietuvos laisvę ir Lietuvos nepriklausomybę. Niekas, o niekas, per 
visą tą 70 m. aštrios kovos laikotarpį neįsivaizdavo Lietuvos 
nesurišusios savo likimo sų Lenkija. Simonas Daukantas buvo 
vienų vienintelė išimtis, bet dėl to jis toje kovoje ir visiškai 
nedalyvavo. Man atrodo, ligi šiol visi mūsų istorikai ir šiaip jau 
raštininkai be reikalo išleidžia šį faktą iš akių ir iškreipia visą mūsų 
XIX a. istorijos vaizdą. 

Jau XVIII a. antros pusės Lietuvos domininkonų provincijolas 
Kantas Bagiriskis savo Choriografijoje arba šventosios Žemaitijos 
aprašyme rašė: „Žemaičių kalba — nei šis nei tas. Ja kalba 
kiekviename paviete, beveik kiekvienoje parapijoje vis kitaip. . . 
Štai kame glūdi didžiausia jaunų žemaičių prastumo ir neišsiauklė- 
jimo priežastis. Jie nenori mesti savo absurdiškos (balamutnos) 
kalbos ir pasirodyti pasauliui" (cit. L. Gineitis, K. Donelaitis ir jo 
epocha, 1964, 25-26 psl.). XVIII a. pabaigos ir XIX a. pradžios 
žemaičių poetas Antanas Klementas sakėsi tik juokais ėmėsi 
eiliuoti lietuviškai, o garsiosios „Arklio ir meškos" pasakėčios 
autorius Simonas Stanevičius laikė tiesiog stebuklu, kad lietuvių 
giminės dar sveikos liko. 

Peržiūrėję visą XIX a. pirmosios pusės lietuvių tiek krašte, tiek 
emigracijoje veiklą, niekur, išskyrus pas Simoną Daukantą, 
negalėjome užtikti už tautinę Lietuvą pasisakymų. Nei vienas to 
laiko lietuvių veikėjas, ar tai būtų žemaitis, kuris gal dėl nenoro 
pamiršti savo „balamutnos“ kalbos, grojo pirmuoju smuiku, ar 
aukštaitis, ar suvalkietis, niekas nei įsivaizduoti neįsivaizdavo 
nepriklausomos tautinės Lietuvos idėjos. Iš kur Mykolas Biržiška 
surado toje kovoje tiesiog litvomanišką Lietuvos bajorų kultūrinio 
ir literatūrinio gyvenimo kryptį (ž. Lietuvių tautos kelias, I t., 1952, 
202 psl.), vienas Dievas težino. Simonas Daukantas tikrai čia buvo 
vienintelė išimtis ir vien dėl to jis nusipelno naujosios tautinės 

Lietuvos pradininko vardą. Visi kiti negalėjo įsivaizduoti Lietuvos 
be Lenkijos. Ir visa kova dėl laisvės ir nepriklausomybės ėjo 
Lietuvos likimo sujungimo su Lenkija ženklu. 


Kaip žinia, toji kova buvo didžiai nesėkminga. Vienas 
pralaimėjimas sekė kitą, vienas smūgis po kito krito ant 
karžygiškai, bet dažnai ir beprotiškai, kovojančios Lietuvos 
sprando. Po 1831 m. buvo uždarytas Vilniaus universitetas, po 
Konarskio sąmokslo buvo panaikintas Lietuvos statutas, po 1863- 
64 m. sukilimo buvo ne tik uždraustas raštas lotyniškomis 
raidėmis, bet užginta Lietuvoje viešai kalbėti lenkiškai. Aišku, kad 
visi tie smūgiai silpnino ir šiaip jau išgverusius Lietuvos 
vadovaujančius sluoksnius. O juo tie sluoksniai daugiau gvero, tuo 
daugiau progos atsirado kilti ir augti naujai revoliucinei kartai, 
kuri, iš šiaudinės pastogės išaugusi, baudžiavos užgrūdinta, ims 
vadovauti naujai Lietuvai, kuri per Aušrą ir Varpą nuves tikrai į 
laisvos ir nepriklausomos Lietuvos rytojų. 

Kaip 1863-64 m. sukilimas buvo paskutinis ir lemiamas smūgis 
senajai Lietuvai, taip baudžiavos panaikinimas buvo lyg naujosios 
Lietuvos krikštas. Teisingai Mykolas Roemeris baudžiavos 
panaikinimą pavadino Lietuvos atgimimo Jonu Krikštytoju. Tokiu 
naujosios Lietuvos Jonu Krikštytoju galima laikyti ir Simoną 
Daukantą, kuris dar gerokai prieš naujosios Lietuvos gimimą 
skelbė ir aiškino apie jos atėjimą. Jo mirtis toje baudžiavos 
panaikinimo ir 1863-64 m. sukilimo sankryžoje tikrai buvo 
simbolinė. 


III 


Galbūt ne pro šalį prisiminti keletą Simono Daukanto 
gyvenimo faktų ir pagrindines jo veiklos sritis. Jis gimė Kalvių 
kaime, Lenkimų parapijoje, dabartiniame Skuodo rajone, vadina- 
mų karališkųjų valstiečių šeimoje. Mykolas Biržiška spėja, kad 
Daukanto tėvas galėjęs būti suvalstietėjęs bajoras, tačiau jokių 
duomenų tam savo teigimui paremti nenurodo. Pastaruoju metu 
Lietuvoje surasta tam tikrų duomenų tai hipotezei paremti. 
Daukanto tėvas be savo ūkio ėjo dar ir miško eigulio pareigas. Šie 
keli faktai daug paaiškina S. Daukanto gyvenimą ir jo veiklą. 

Būdamas eigulio sūnus, jis ypatingai pamėgo mišką, ir jo raštuose 
istoriniai Lietuvos miškai ir rūpestis dėl jų nykimo buvo vienas 
pagrindinių rūpesčių. Antra, Skuodas ir Lenkimai yra netoli 
Baltijos jūros, kuri taip pat užėmė didelę vietą Daukanto raštuose 
ir svarstymuose. Šia prasme jis pralenkė daugumą kitų Lietuvos 
istorikų, kurie, kažkaip nuklydę į tolimas rytų ir pietų lygumas, 
pamiršo Lietuvos pajūrį, kur iš tikrųjų ir slėpėsi tikroji lietuvių 
tautos stiprybė. Įdomu, kad Daukantas buvo beveik vienintelis 
Lietuvos istorikas, kuris rūpinosi tokiais klausimais, kaip Ameri- 
kos atradimo reikšmė Lietuvos ūkiui, kalbėjo apie lietuvių 
pastangas kolonizuoti kai kurias vidurio Amerikos salas (Tobago), 
Šventosios uosto reikalus ir t. t. Jau vien šiuo atžvilgiu jis mums, 
gyvenantiems Amerikoje, turi būti įdomus. 

Toliau, Lenkimai ir Skuodas yra pačiame Latvijos pasieny, bet 
taip pat nelabai toli nuo prūsų, kuriuos Daukantas vadino 
Parusnę, 0 jos gyventojus parusnėnais. Tuo galbūt galima 
paaiškinti jo simpatiją ir meilę šioms abiems lietuvių giminėms. 
Turbūt iš mažens jis jau mokėjo latviškai, o vėliau, tarnaudamas 
Rygos generalgubernatoriaus raštinėje, jis ir gerai tos kalbos 
išmoko, ir tiesiog su pasigardžiavimu latviškus žodžius pynė į savo 
raštus. Trumpai jam teko gyventi ir Karaliaučiuje, vadinas, 
betarpiškai susipažinti ir su Rytprūsių Lietuva. Savo istoriniuose 
raštuose Daukantas labai aiškiai ir kategoriškai latvius ir prūsus 
laikė tais pačiais lietuviais ir beveik nedarė tarp jų jokio skirtumo. 
Žinoma, šiandien latviai turbūt priešintųsi tokiai Daukanto 
pažiūrai, tačiau jie turbūt ne daug sunkiau galėtų suprasti jo raštus, 
negu dzūkai ar zanavykai. J. Basanavičius, dar būdamas Maskvos 
universiteto studentų rašė, kad studenčiokai „su didele ukvata“ 
skaitė Daukanto Būdą, bet net jis pats sunkiai suprantąs daugelį jo 
žodžių (ž. Varpas, 1926 m., 32-33 psl.). Lietuvių, latvių ir prūsų 
vienybės idėja, kurią taip kategoriškai skelbė Daukantas, vėliau 
buvo priimta aušrininko Jono Šliūpo, ji rado pasekėjų tiek 
Lietuvoje, tiek Latvijoje nepriklausomybės metu. Galbūt ji nėra 
mirusi ir šiandien. Kaip ten bebūtų, man atrodo, ypač mūsų 
kalbininkai kartais per daug stengiasi pabraukti lietuvių, latvių ir 
prūsų kalbinius skirtumus, ypač kalbėdami apie istorinį šių kalbų 
išsivystymą. 


164 


Baigęs šešių klasių Kalvarijos domininkonų mokyklą, Simonas 
Daukantas, sakoma, pėsčias ir su keliais rubliais kišenėje išžygiavo 
į Vilnių, tuos šiaurės Atėnus, kur tuo metu kaip saulė švietė 
imperatoriškasis Vilniaus universitetas, į kurį, baigęs vidurinę 
mokyklą, įstojo ir Daukantas. Ten tuo metu mokėsi nemaža 
žemaičių bajoraičių (formaliai ir Daukantas turėjo susidaryti 
bajoro dokumentus, taip, kad tuo pat metu studijavęs Simonas 
Stanevičius galėjo dainuoti apie „Vilniaus miestą nuog žemaičių 
apsėstą". Studijuodamas filologijos, moralinius ir teisės mokslus, 
Daukantas čia turėjo progos klausytis tokių garsenybių, kaip 
klasikinės filologijos tūzo Gabrieliaus Grodeko, istoriko Jokimo 
Lelevelio, teisės istoriko Igno Danilavičiaus. Ypač didelės įtakos 
jam turėjo iškalbusis istorikas Ignas Onacevičius, kurio ugningos 
paskaitos iš Lietuvos istorijos turbūt daugiausia paveikė Daukan- 
tą. 

Be galo gyvas buvo tuo metu studentų gyvenimas Vilniuje. Už 
Daukantą ketveriais metais jaunesnis Adomas Mickevičius rašė 
savo masonišką „Odę jaunystei", „Vėlines“ ir „Gražiną"; veikė 
slaptos filomatų ir filaretų organizacijos, klestėjo masonų ložės ir 
karbonarų sąjūdžiai, į kuriuos buvo įsitraukusi net aukštoji 
katalikų dvasiškija, sklido Voitaire, Rousseau ir kt. bedieviškos ir 
revoliucinės idėjos. Bet Simonas Daukantas maža tesidomėjo visu 
tuo verdančiu Vilniaus universiteto ir miesto gyvenimu, jis jam 
atrodė svetimas, nes lenkiškas, jis jautėsi ten lyg svetimame krašte 
gyvendamas. Gal jis šiek tiek palaikė ryšius su kitais žemaičiais 
studentais, bet daugiausia užsigulęs rašė savo pirmąjį istorinį 
veikalą Darbus senyjų lietuvių ir žemaičių, kuriame jau dėstė savo 
filosofiją, kad „lietuviai žemaičiai, pagonimis būdami, giriose 
gyvendami, drąsūs kare, laisvi namuose, daugiau turėjo dorybės ne 
kaip jų kaimynai krikščionys“. 

Baigęs universitetą „pilosopijos“ magistro laipsniu Daukantas, 
turbūt I. Onacevičiaus paragintas, kiek laiko rinko medžiagą 
Karaliaučiuje, paskum ilgus metus dirbo Rygos generalgubernato- 
riaus raštinėje, o nuo 1835 m. gyveno Petrapilyje, tarnaudamas 
senato kanceliarijoje, kur tarp kita ko turėjo progos prieiti prie 
Lietuvos metrikų ir kitų svarbių Lietuvos istorijos šaltinių. 
Petrapilyje gyvendamas Daukantas parašė pagrindinius savo 

istorinius veikalus Istoriją žernaitišką, Būdą, kuris vienintelis prie 
jo gyvos galvos buvo išspausdintas Jokūbo Laukio slapyvardžiu, ir 
Pasakojimą apie veikalus lietuvių tautos senovėje. Petrapilyje 
gyvendamas jis parašė arba išvertė ir daugelį praktiškų knygelių 
apie apynių ir tabokos auginimą, apie bites ir sodus, apie medžių 
sėklas ir kaip apsisaugoti nuo ugnies, apie pašarines žoles ir girių 
kirtimą (šias dvi pastarąsias išleido jau gyvendamas Lietuvoje). 
Kaip daug jis tuo metu dirbo ir kaip vargingai gyveno, Daukantas 
pats vaizdžiai aprašė viename laiške didžiajam Lietuvos istorikui 
Teodorui Narbutui, su kuriuo jis palaikė artimus korespondenci- 
nius ryšius ir talkino jo istoriniams darbams. Laiške iš 1846 m. 
birželio 24 d. jis rašė: „Mano likimas buvo ir yra labai liūdnas, 
todėl ir atsakau taip sutrukęs. Sėdėdamas per dešimtį metų 
drėgnam ir šaltame archyve, po 8 arba 9 valandas beveik 
nesikeliant nuo vietos, taip baisiai nutirpdavau, kad paskui einant 
visą laiką nejausdavau kojų, taip gyvendamas gavau ligą, kurios 
patys daktarai neatspėja. Trijų Karalių vigilijoje šoko man kraujas 
į galvą taip baisiai, jog man rodėsi, kad aš pasiusiu arba kitos 
dienos nebesulauksiu, ir vos ne vos, daktarų padedamas, per 
keturis mėnesius tiek pasitaisiau, kad galėjau vaikščioti. Nuo tos 
ligos taip nusilpo nervai, kad žirnis krisdamas mane gąsdina, ir 
kojų sopulys, ypač vienos, toks didelis, kad negaliu toliau eiti per 
kelis šimtus žingsnių. Ir taip aš tebesikankinu lig šios dienos. 
Gydytojai sako, kad tai esanti podagra, bet savo gyvenime aš 
neišgėriau vyno nė pusės gorčiaus ir jokių ištaigų nemačiau. Po 
kiekvienų mano pietų būčiau galėjęs suvalgyti dar kitus, jei būtų 
pasitaikę. Nei mano tėvas, nei senelis, miške gyvendami, ne tik 
nematė, bet ir girdėti negirdėjo podagros" (ž. Mūsų senovė, 1922, 
760-761 psl., cit. Z. Ivinskis, Aidai, 1964 m. Nr. 9, 386 psl). 
1850 m. dėl sveikatos buvo priverstas mesti tarnybą ir grįžti į 
savo mylimuosius žemaičius. Čia kiek laiko gyveno pas vysk. M. 
Valančių, vėliau pas įvairius pažįstamus, o pastaruosius savo 
gyvenimo metus praleido pas Papilės kleboną kun. I. Vaišvilą, kur 
ir pasimirė. Ant jo kapo akmens buvo iškaldinti žodžiai: „Ateivi, 
minėk sau, jog čionai palaidotas Simonas Daukantas, pirmaš iš 
tarp mokytų vyrų rašytojas senovės veikalų Lietuvos, Žemaitijos ir 
kitų naudingų knygelių. Jis per savo gyvenimą it vargo pelė be 

paliaubos tenorėjo vienutiniai žemaitiškai rašyti dėlei naudos 
vientaučių“. 


IV 


Vincas Kvieska, kalbėdamas apie lietuvių tautinį judėjimą ir 
varpininkus ligi Didžiojo Vilniaus seimo 1905 m. ir peržvelgęs 
įvairias XIX a. politines ir tautines tendencijas, kurios privedė prie 
Aušros, Varpo, Tėvynės Sargo ir socialistų, rašė: ,,S. Daukantas 
visai išvysto tautininkų darbų programą“ (Dr. K. Griniaus 
jubiliejinis Varpas, 1926, 31 psl). Be abejo, būtų per daug 
pasakyti, kad S. Daukantas būtų sukūręs ar juo labiau išvystęs 
kokią nors tautinę ar tautininkų programą. 

Simonas Daukantas atokiai stovėjo nuo visų didžiųjų savo 
laiko problemų. Jis nešaukė tautos, bet taip pat nesėdėjo rankas 
sudėjęs „po šakom akacijos baltos". Jis nesukūrė naujosios 
Lietuvos programos, bet jis neabejotinai turėjo viziją, kokia ta 
naujoji Lietuva turėtų būti. Reikės dar ilgus dešimtmečius po jo 
mirties laukti, kol atsiras Basanavičiai ir Kudirkos, Maironiai ir 
Šliūpai, Vaižgantai ir Višinskiai, Smetonos ir Kairiai, kurie sukurs 
tą naujosios Lietuvos programą ir ją įgyvendins 1918 m. vasario 16 
d. aktu. 

Bet iš visų Daukanto darbų, iš jo monumentalių Lietuvos 
istorijos veikalų, iš jo liaudies dainų ir tautosakos rinkinių, iš jo 
žodynų ir abėcėlės, iš jo žemaitiškos maldaknygės ir praktiškų 
knygelių apie apynių ir tabokos auginimą, visur matyti, kad jis 
kalba į naująją Lietuvą — žemaičių ir kalnėnų Lietuvą, jos 
kaimynų prūsų ir latvių Lietuvą. 

Kiekvienas naujas kultūrinis ar idėjinis, politinis ar socialinis, 
tautinis ar tarptautinis sąjūdis pirmiausia pasireiškia senojo režimo 
kritika. Be tokios kritikos nebūtų galima suprasti, kodėl toks 
naujas sąjūdis yra reikalingas. Toji kritika dažniausiai būna labai 
aštri, ne visados pilnai pagrįsta, dažnai ne visiškai teisinga, Bet ji 
būtina. Todėl pirmiausia kiekvienas naujas sąjūdis yra prieš ką, o 
tik paskum už ką. 

Simonas Daukantas labai gerai žinojo, prieš ką jis buvo ir prieš 
ką kovojo. Žinia, savo laiko romantizmo idėjų paveiktas, jis labai 

aukštino senovės, ypač pagonišką Lietuvą. Jam toje senojoje 
žemaičių ir kalnėnų praeityje atrodė viskas gražu, gera, teisinga ir 
dora. Manau, kad ir dabartiniai kai kurie mūsų karštakošiai neva 
istorikai ir šiaip raštininkai ne daug kuo galėtų pralenkti Daukantą 
praeities idealizavimu. Žinoma, jis tokių nesąmonių nerašė, kaip 
kai kurie dabartiniai daktarai, kad senovės lietuviai būtų jau 
važinėję į antikinę Graikiją ir pas Platoną ir Aristotelį mokingęsi. 
valstybės valdymo ir kitokios išminties. Negynė jis ir karalių 
Lietuvos, nes karalius jam jau buvo Lietuvos smukimo ženklas. 

Bet Daukantas, dažnai būdamas nekritiškas senosios praeities 
atžvilgiu, buvo labai kritiškas savo gyvenamosios dabarties ir 
netolimos praeities atžvilgiu. Jis matė ir suprato, kokioje 
apverktinoje padėtyje atsidūrė tas kilnusis ir gražusis žemaičių ir 
kalnėnų kraštas, jis žinojo, arba tarėsi žinąs, kas buvo viso to 
kaltininkai ir nepasigailėjo jų adresu pačių aštriausių žodžių. Savo 
Būde keletą paskutinių skyrių jis paskyrė Lietuvos nuopuolio 
(dabar pasakytume, nuosmūkio) kaltininkams apnuoginti ir jiems 
kailį išperti. Ir peria jis be jokio pasigailėjimo, net išviršinę jų 
išvaizdą, apvalkalą, valgį ir gėrimą išjuokdamas. Štai keletas jo 
puosmų: „Kas kokį šaldrą kame pamatė, tas jam tuojau apdaru 
pavėdauti norėjo, ir taip, rankoves savo kaboto perskėlę, ant pečių 
susvarstė, galvas sau nuskuto it bepročiai, kelnes it dumples 
užsimovė, dažytais batais apsiavė, it tarsi ketėdami iš trobos 
neišeiti, o idant prikimštas jų skilvis visokiais skaniniais neperplyš- 
tų, minkšta šilkų juostele pajuosė. . ." „Lietuvos senovės kardas, 
kalavijas ar ragotinė sunkūs rodėsi tiems vyrams", rašė toliau ne be 
ironijos Daukantas, „kurie šoblelę it skalelį ant šilkelio pasijuosę, 
vieni tarškino po pilių gasus, žvirblius ūlyčioje gandindami, kiti 
medaunyčių užstalėse sirpo uostus sukdami, it tarsi minėdami savo 
senovę ir norėdami dar vyrais, ne mergomis būti. . ." 

Į tokių rankas pakliuvus Lietuvos vairui ne daug ko gero 
galima buvo laukti. Daukantas labai skeptiškas buvo savo laikų 
riterių ir didvyrių atžvilgiu. Nei Napoleono armijoje dalyvavusių 
Lietuvos karių drąsa, kurie savo ir savo žirgų kūnais padarė gyvą 
tiltą per Nemuną, nei Vilniaus universiteto studentų deklamacijos, 
nei 1831 m. sukilėliai nelabai težavėjo S. Daukantą, nes ne už tą 
Lietuvą jie kovojo, kuriai dirbo ir rašė Daukantas. Kai Teodoras 

Narbutas, suradęs XVII a. kauniškio istoriko jėzuito Vijuko 
Alberto Kojalavičiaus Lietuvos herbyno rankraštį ir nesurasdamas 
leidėjo skundėsi Daukantui, šis jam rašė: „Jeigu Pats neįsigalėtum, 
tai ar nerastum kur kokio Vytauto kareivio, kuris tamstai padėtų 
pabaigti tą didelį darbą — argi jau būtų visų senovės getų širdyse 
užgęsęs kraujas? Argi nepasigailėtų Dievas, ar neatsibustumėm 
kada, atsiminę žinomąjį priežodį: kas save gerbia, tą ir kiti gerbia" 
(Mūsų senovė, 1922, 719 psl.). Jau pats tokių klausimų statymas 
rodo, kad Daukantas nelabai betikėjo savo laiko „Vytauto 
kareiviais". Po teisybei, nei Narbutas, nei pats Daukantas 
nesurado tokių kareivių savo veikalams leisti, kurių kai kurie 
turėjo laukti daugiau kaip šimtą metų, kol buvo išspausdinti. 

Antras dalykas, kuriam Simonas Daukantas nepagailėjo savo 
aštrios kritikos plunksnos, tai buvo lenkų įtaka Lietuvoje. Visuose 
savo raštuose jis buvo kategoriškai ir griežtai antilenkiškas. Dėl to 
jam ir kliuvo nuo lenkų. Toks Aleksandras Briukneris, tarp kita ko 
ir Lietuvos mitologijos tyrinėtojas, rašė, kad Daukantas gėdą darė 
senajam Vilniaus universitetui. Kadangi dėl lenkų įtakos Lietuvoje 
išplėtimo jis nepasigailėjo ir bažnyčios, tai ir Valančius ne vieną 
kitą skaudų žodį jo adresu yra paleidęs. Nemėgo Daukanto ir kai 
kurie bajoriškai romantiški naujosios Lietuvos kultūros ir 
literatūros istorikai. 

Nors ir teigiamai vertindamas krikščionybės įvedimą Lietuvoje, 
Daukantas smerkė dalį Lietuvos bažnytinės hierarchijos, kad ji 
atsiknojo nuo savo tautos reikalų. Savo Istorijoje žemaitiškoje jis 
rašė: „Nesang kad lenkų vyskupai savo tautos laban viską gaubė, 
tad Lietuvos pralotai vėpsodami žiovavo". 

Šiandien mums, ypač tiems, kurie ėjo antilenkišką Lietuvos | 
mokyklą ir išgyveno kovos dėl Vilniaus psichozę, tas Daukanto 
antilenkiškumas (pavyzdžiui, kalbėdamas apie laikus po Liublino 
unijos jis rašė, kad Zigmantas Augustas „pats šiokių tokių lenkų 
ubagų atvedė į Lietuvą ir Žemaičius, kuriuos tenai žemėmis ir 
tėviškėmis apdovanojo ir su Lietuvos bei Žemaičių žemlionimis 
sulygino“) gali atrodyti labai lengvai suprantamas dalykas. Bet iš 
tikrųjų Daukanto laikais tai buvo kažkas nepaprastai nauja, tikrai 
beveik revoliuciška. Unija su Lenkija buvo lyg dogma, kuria 
niekas, bet tikrai niekas, išskyrus S. Daukantą, nedrįso ir abejoti. 

Nei Poška, nei Valančius, nei Stanevičius niekur atvirai prieš ją 
nėra pasisakę. 1863 m. sukilimo išvakarėse visur Lietuvoje buvo 
iškilmingai su procesijomis apvaikščiojama Liublino unijos 
sukaktis, Mikalojus Akelaitis, anas chlopas iš Marijampolės, vertė 
į lietuvių kalbą neoficialų lenkų himną Bože cos Polskę (Dieve, 
gelbėk Lenkiją), o Anykščių šilelio autorius Antanas Baranauskas, 
gali sakyt, tiesiog išplūdo visus tuos, kurie neva norėjo įvaryti kylį į 
lietuvių-lenkų santykius. Ką bekalbėti, jeigu dar 1919-20 m. ne kas 
kitas, o Lietuvos kariuomenės vadas dalyvavo Pilsudskio organi- 
zuojamame ir Aukštuolaičio vykdomame prolenkiškame Lietuvos 
perversme, kuriuo Lietuvos likimas turėjo būti surištas su Lenkija. 

Bet Daukantas ne tik kritikavo. Nežiūrint tos, rodos, 
beviltiškos padėties, jis nebuvo pesimistas, nes jis tikėjo lietuvių 
tauta ir jos ateitimi. Ir to jo tikėjimo pagrinde buvo ne tik senovės 
Lietuvos didybė, bet ir jos, kad ir labai skurdi, dabartis. O toje 
dabartyje jis matė ypač du gyvus daiktus: tai lietuvių kalbą ir 
lietuvių liaudies kūrybą, dainas, pasakas, patarles ir priežodžius. 
Kol tie du dalykai yra gyvi, tol ir tauta yra gyva. 

Simboliškai Simonas Daukantas tai pavaizdavo pratar- 
mėje į savo gražiausią veikalą Būdą senovės lietuvių, kalnėnų ir. 
žemaičių, kuris 1845 m. buvo išleistas Petrapilyje ir kurį godžiai 
skaitys būsimieji aušrininkai ir varpininkai. Pasisakęs, kad nuo 
seno lietuviai turėjo skirtingą nuo kitų kalbą, „aiškesnę ir 
skaistesnę už visas šiandien kalbamas“, ir kad ta kalba seniau 
kalbėję visi viešpačiai, rikiai ir kunigaikščiai, toliau Daukantas 
rašo: „Vienok viso to šiandien nebėra: kaipogi pati aptvinusi 
svetimomis tautomis, jos viešpačiai, karaliai, kunigaikščiai ir patys 
jos kunigai kalbą jau svetima kalba, svetimą rėdą, svetimą tiesą 
sakanti, trumpai sakant, savo pavasario žalių lapelių nieko 
nebeturinti, tiktai vienus minavojimus savo veikalus senovės 
raštuose, it giria žiemos laiku savo žagarus rodanti, tarp kurių 
tiktai viena pati kalba, it žalia bruknelė, nuo speigų apšarmojusi, 
lig šiai dienai tebežaliuoja, kaipo ženklas viso to buvusio". Gražiau 
savo laiko Lietuvos turbūt niekas nei eilėmis, nei spalvomis nebūtų 
sugebėjęs pavaizduoti. 

Bet kol toji kalba, toji žalia bruknelė, tebėra gyva, tol ir tauta 
gyvena. Ir turbūt niekas labiau nesirūpino tos kalbos, tos žalios 

bruknelės gyvybe ir jos puoselėjimu, kaip Daukantas. Jis atsisakė 
bet ką rašyti kita kuria kalba, jis atmetė Vilniaus lenkiškų žurnalų 
kvietimą bendradarbiauti. Ir nieko, nei vienos eilutės, jis neparašė 
kita kalba, išskyrus laiškus, kuriuos jis ne tik istorikui T. Narbutui, 
lietuvių kalbos nemokėjusiam, bet ir Žemaičių vyskupui Gied- 
raičiui ir jo įpėdiniui Valančiui buvo priverstas lenkiškai rašyti. 
Prisiminus, kad lenkiškai tarp savęs korespondavo ir Jonas 
Basanavičius, ir Povilas Matulionis, ir Petras Vileišis, galima 
suprasti kokia silpna buvo tos lietuvių kalbos — tos žaliosios 
bruknelės — gyvybė. Bet ji buvo gyva ir su ja gyva buvo ir lietuvių 
tauta. 

Ir jos gyvybė daugiausia rėmėsi ne Lietuvos syvais, bet prūsų, 
arba daukantiškai sakant parusnėnų syvais, kur lietuvių kalba 
buvo daug daugiau rūpinamasi, kur pagaliau ta kalba rašė ir 
didysis Donelaitis. Kalbos grynumo ir visais kitais atžvilgiais 
negalima nei palyginti to laiko didžiosios ir mažosios Lietuvos 
raštų. Daukanto bendraamžis, bet iš bajorų kilęs, Simonas 
Stanevičius, 1829 m. Vilniuje perspausdintos lietuvių kalbos 
gramatikos įžangoje, palygindamas, kas daroma lietuvių kalbos 
kultūrai Didžiojoje ir Mažojoje Lietuvoje, rašė, kad šioje 
pastarojoje leidžiamos lietuviškos knygos „prilygsta sodnams, kur 
medžiai ranka žmogaus po tiesumu ir patogiai susodinti yra", o D. 
Lietuvos „tolygūs yr miškams per save augantiems, be sargo ir be 
jokio pridabojimo" (cit. J. Lebedys, S. Stanevičius, 1955, 171 psl.). 

Daug buvo darbo kalbos kultūrai pakelti, ir Daukantas jį dirbo 
be atvangos, rinkdamas žodžius, rašydamas abėcėlę, rengdamas 
žodynus, rinkdamas tautosaką. Ilgus metus gyvendamas užsienyje 
(pagal jį ir Vilnius buvo toks užsienis, nes ir ten jis maža lietuviškai 
begirdėjo), jis rūpinosi, kad ir jo kalba jau skurdo, nebebuvo tokia 
turtinga ir žodinga, kad į ją jau veržėsi visokios svetimybės. Ir dėl 
to Daukantas jaudinosi ir kentėjo. Grįžęs į savo gimtuosius 
Žemaičius, nors jau senas ir paliegęs, jis ligi pat mirties tą žalią 
bruknelę laistė ir ugdė. Nes, anot Daukanto, jei lietuvių kalba liks 
gyva, gyvens ir lietuvių tauta. Štai yra pirmasis ir pagrindinis 
Daukanto naujosios Lietuvos sampratos teiginys. 

Knygose yra pasakyta, kad pradžioje buvo žodis. Nuo žodžio 
prasideda visa kūryba. Bus lietuviškas žodis, bus ir lietuviška 

kūryba. Gėrėdamasis lietuvių liaudies dainomis, pasakomis ir 
patarlėmis, kuriomis jis gausiai išmargino savo raštus, Daukantas 
suprato, kad, kaip gyvas tebėra lietuviškas žodis, taip gyva tebėra 
ir lietuvių tautos kūryba. Savo Istorijoje žemaitiškoje, kalbėdamas 
apie lietuvių kalbą ir liaudies kūrybą, Daukantas prisiminė 
garbingą išminčių Lesingą, kuris, esą, vos dvi Lietuvos daineli 
teperskaitęs, pasakė: „Lietuvių tauta kurią dieną galės didžiuotis 
visų didžiausiais dainiais". Anot Daukanto, Lesingas pavėlavo, nes 
Lietuva jau turi tokį dainių Kristijono Donelaičio asmenyje. 

Štai kur susitiko XVIII a. poetas ir XIX a. istorikas, naujosios 
Lietuvos idėjos pradininkas. Ties tuo susitikimu norėčiau ir baigti 
šiuos savo svarstymus. 

Motiejus Valančius — mokytas ir išmintingas 
žemaitis 


I 


Įvairiais atvejais, kalbėdamas apie Motiejų Valančių kaip 
istorinę asmenybę ir istoriką esu tarp kita ko pareiškęs nuomonę, 
kad Valančiaus niekas neišbrauks iš mūsų XIX a. istorijos, kaip 
lygiai jo vardas amžinai pasiliks gyvas mūsų istoriografijoje. Tai 
buvo šių Valančiaus šimtmetinės mirties sukakties metų pradžioje. 
Dabar, žengiant prie šių metų užsklandos, kyla šiek tiek 
susirūpinimo, ar pirmoje šio sakinio dalyje nebus per daug 
pasakyta. Tiesa, išeivija, tiek kiek jos jėgos leidžia, stengėsi kaip 
galima iškilmingiau prisiminti šį garbingą žemaitį. Pasirodė vienas 
kitas įdomesnis straipsnis mūsų spaudoje (ypač verta paminėti 
mūsų romėno istoriko Pauliaus Jatulio paskelbtą straipsnį, 
kuriame gana blaiviai apžvelgti pagrindiniai Valančiaus veiklos 
barai, tarpais panaudojant ir naujų archyvinių duomeny(/)), 
surengti keli minėjimai, ruošiama bent pora monografijų. Tačiau 
gerokai keista, kad ligi šiol Lietuvoje tas liaudies vaikas ir 
vyskupas chlopomanas, berods, nei žodeliu nebuvo prisimintas. 

Kadaise Jonas Šliūpas, bene pirmasis Valančiaus biografas 
lietuvių kalba, smarkokai užsipuolė Lietuvos kunigiją, kad ji 
neinanti „to milžino" keliais, kuris kurstė „šviesos ir darbštumo 


1 P. Jatulis, „Motiejus Valančius — idealus vyskupas", Aidai, 1975, nr. 
5. 

ugnį", kad ji (toji kunigija) apie Valančių „tyli lyg žiame*(2) Kitas 
ano meto pažangus kultūros darbininkas Vincas Mickevičius- 
Kapsukas paskelbė net du straipsnius 1901 m. Varpe ir Ūki- 
ninke(3) Valančiaus šimtmetinės gimimo sukakties proga, o vėliau, 
net ir sėdėdamas caro kalėjimuose, prašė draugų, kad jam prisiųstų 
Valančiaus Žemaičių vyskupystę ir kitus jo raštus, iš kurių, beje, jis 
norėjo mokytis lietuvių kalbos. Rimtesni šių laikų Lietuvos XIX 
amžiaus istorijos tyrinėtojai taip pat nepritaria grynai negatyviam 
Valančiaus veiklos vertinimui.(4) 

Atrodė, ypač pakils susidomėjimas Valančiaus veikla, 1972 m. 
Vilniuje išleidus gražų jo rinktinių raštų dvitomį, su įžvalgiomis 
Vytauto Vanago ir Vytauto Merkio įžangomis, komentarais ir 
rodyklėmis.(5) Žemaičių vyskupystės antro leidimo mokslo 
pasaulis jau seniai laukė, ne tik istorikai, bet kultūros istorikai, 
kalbininkai, etnologai ir visi kiti. Šiuo dvitomiu „Lituanistinė 
biblioteka" pasipuošė nauju laimėjimu. Viso to akivaizdoje sunku 
suprasti, kodėl visiškai tylomis buvo praleista šimtmetinė Va- 
lančiaus mirties sukaktis Lietuvoje.(6) 

Ligi šiol Valančius susilaukė tik vienos vienintelės monografijos 
lietuvių kalba. Kunigas, vėliau profesorius, Antanas Alekna, 
gausiai naudodamasis Valančiaus rankraštynu ir kitais archyviniais 


2 Jonas Šliūpas, Lietuviszkiejie rasztai ir rasztininkai, Tilžėje, 1890, p. 
52. Tiesa, ir tas pats Šliūpas kiek anksčiau Aušroje puolė Valančių, 
ypač dėl jo santykių su Simonu Daukantu. 

3 V. Kapsukas, „Žemaičių vyskupas M. Valančius", Varpas, 1901, nr. 
12; Pilkis, „M. Valančiaus paminėjimas", Ūkininkas, 1901, nr. 12. 

4 Pavyzdžiui, S. Lazutka, Revoliucionnaja situacija v Live 1859-1862 
gg. Moskva, 1961; R. Vėbra, Lietuvos katalikų dvasininkija ir 
visuomeninis judėjimas, Vilnius, 1968; B. Genzelis, Švietėjai ir jų idėjos 
Lietuvoje, Vilnius, 1972; ir kt. 

5 Motiejus Valančius, Raštai, I ir II tt. („Lituanistinė biblioteka"), 
Vilnius, 1972. 

6 Tiesa, Česlovas Kudaba Pergalės 1975 m. liepos mėn. numeryje 
paskelbė puikų straipsnį „Septyni keliai iš Varnių". Taigi, nors tiek, 
pagal aną adagio: „Wer den Dichter will verstehen, muss ins Dichters 
Lande gehen". 

ir spausdintais šaltiniais, stengėsi apžvelgti visą Valančiaus 
gyvenimą ir veiklą, palikdamas nuošalėje tik Valančiaus, kaip 
rašytojo, vertinimą. Kadangi jo veikalas jau pasidarė bibliografinė 
retenybė (jis buvo atspausdintas Klaipėdoje 1923 m.), jo perspaus- 
dinimas turės nemažos reikšmės ne tik Valančiaus asmeniui, bet ir 
visam tam mūsų istorijos laikotarpiui nušviesti. Kai kurie kun. A. 
Aleknos panaudoti šaltiniai, gal būt, šiandien istorikui pasidarė iš 
viso nebeprieinami, todėl ši monografija pati tapo lyg neišsemiamu 
Lietuvos bažnytinės, kultūrinės, iš dalies politinės ir ekonominės 
istorijos šaltiniu. Ji parašyta su dideliu kruopštumu ir objektyvu- 
mu, kas nėra toks dažnas dalykas tarp šiais laikais visokias 
istorijas rašančiųjų. 

Valančiaus veikla tokia plati ir šakota, kad jos nei viename 
straipsnyje, net nei vienoje monografijoje neįmanoma aprėpti. 
Kun. Alekna daugiausia dėmesio skyrė Valančiaus pastoraciniam 
darbui, blaivybės skatinimui, parapijinių mokyklų organizavimui, 
kovai prieš rusišką raštą ir rusų kalbą Lietuvos bažnyčioje ir 
pastangas paskleisti pravoslaviją Lietuvoje. Kai kurie tų klausimų 
šiandien jau susilaukė papildomų studijų. Blaivybės reikalą plačiai 
nušvietė kun. Kazys Gečys savo lenkiškoje disertacijoje Vilniaus 
universitete.(7) Labai gerai, kad jos vertimas lietuvių kalba 
netrukus pasirodys Romoje, kaip rašo P. Jatulis. Labai praverstų, 
jei būtų paskelbta ir kun. Jono Bičiūno disertacija apie Valančiaus 
santykius su rusų valdžia.(8) Lietuvos rusinimą per pradžios 
mokyklas tyrinėjo Jonas Matusas(9) o prof. Vaclovas Biržiška 
pateikė plačias Valančių liečiančias bibliografines nuorodas(10) ir 
Valančiaus gyvenimo ir darbų apžvalgą(//) Kun. Pranciškus 


7 K. Gečys, Braciwa Trzezwosci w Diecezji Zmudskiej w latach 1858-64, 
Vilniaus Universitetas, 1935. 

8 Disertacija Orientaliniame Institute, 1953 m. 

9 Jonas Matusas, Lietuvių rusinimas per pradžios mokyklas, Kaunas, 
1937. 

10 Žr. Aleksandrynas, III, p. 95-119. 

11 M. Biržiška, „Vyskupo Motiejaus Valančiaus biografijos bruožai“, 
Aidai, 1951 m. nr. 8, 9 ir 10 (ir atskiras 99 psl. atspaudas). 

Vaičekonis yra parašęs disertaciją apie katalikų dvasininkijos 
teisinę padėtį Lietuvoje XIX a.(12) 

Šio rašinio tikslas paryškinti vieną kitą Valančiaus būdo ir 
veiklos bruožą ir, svarbiausia, bandyti atsekti tas istorines sąlygas, 
kuriose Valančiui teko veikti. Nereikia pamiršti, kad Lietuva tada 
buvo okupuota ir jokio savarankiško vaidmens negalėjo vaidinti. 
Jos vardu, arba, teisingiau pasakius, Vilniaus generalguberni- 
jos vardu galėjo kalbėti tik jos generalgubernatorius ir niekas 
kitas. Kas turėjo ir galėjo kalbėti lietuvių tautos vardu, visiškai 
nebuvo aišku. Lietuvos vadovaujantis sluoksnis (dvarininkija ir iš 
dalies dvasiškija) buvo gerokai atsiknojusi nuo lietuvių tautos, o 
naujas tautinis vadovaujantis sluoksnis dar nebuvo susižiedęs. 
Kaip matysime toliau, vysk. Motiejus Valančius nemaža prisidėjo 
prie to naujo vadovaujančio sluoksnio genezės. Čia jo, turbūt, 
pats didžiausias nuopelnas. 

Kertinė to laikotarpio problema buvo rusų-lenkų konfliktas. 
Etnografinė Lietuva ir kai kurios istorinės Lietuvos žemės (Gudija) 
buvo lyg tas nesantaikos obuolys, kuris nedavė šiam konfliktui 
numirti. Be abejo, ano meto Lietuvos vadovaujantis sluoksnis 
norėjo šiame konflikte dalyvauti ir dalyvavo, bet ne kaip 
savarankiškas veiksnys, o daugiau kaip Lenkijos satelitas. Tą jis 
įrodė 1831 ir 1863 m. sukilimuose. Užtat, tiksliai šnekant, lietuvių- 
rusų konflikto tuo metu dar iš viso nebuvo. Tas konfliktas ims 
žiestis tik paskutiniais Valančiaus vyskupavimo metais, kai jam ir 
kitiems šviesesniems Lietuvos veikėjams teks grumtis su brukama 
rusų abėcėle į lietuvišką raštiją, su brukama rusų kalba į Lietuvos 
mokyklą ir su brukama pravoslavija į Lietuvos bažnyčią. 
Valančiaus išmintis daugiausia ir pasireiškė tuo, kad jis labai 
realiai suprato rusų-lenkų konfliktą ir jam per daug nesiangažavo. 
Kaip žinia, Simonas Daukantas to konflikto atžvilgiu buvo visiškai 
abejingas. „Ne mūsų kiaulės — ne mūsų pupos", rodos, kalbėjo jis. 
Netoli to buvo ir Valančius. 


12 Pranciškus Vaičekonis, De statu iuridico cleri catholici in territorio 
Lithuaniae saec. XIX, Šv. Tomo Akviniečio vardo Pontifikalinių 
studijų universitetas, 1972. 

Kai kas bandė to rusų-lenkų konflikto akivaizdoje mus 
pastatyti tertius gaudens vaidmenyje. Tačiau tuo metu dar ir 
nebuvo kam džiaugtis. Jeigu Daukantas tam buvo abejingas, tai 
Valančius dėl to rusų-lenkų konflikto tikrai ir nuoširdžiai kentėjo, 
nes, tarp kita ko, tas konfliktas grėsė ir visos Katalikų Bažnyčios 
reikalui Lietuvoje. O tai Valančiui buvo svarbiausia. Pirma 
reikėjo sukurti tą tretįjį sluoksnį, reikėjo išugdyti tautą, sukurti jos 
kultūrą ir įdiegti joje laisvės ir nepriklausomybės troškimą. 
Valančiaus laikais toji tauta težengė vos pirmuosius žingsnius šia 
kryptimi. Prieš ją tebestovėjo dar beveik vienintelė dilema: su 
Lenkija, ar su Rusija. 

Valančiaus išmintis ir pasireiškė tuo, kad, Muravjovui 
naikinant lenkiškąjį miražą, jis nepasidavė rusiškajam. Sava 
bažnyčia, sava kalba, savas raštas, sava literatūra, savas tautinis 
charakteris, sava praeitis ir eventualiai sava ateitis — štai kas 
suteikė jėgų šiam paliegusiam septyniasdešimtmečiui vyskupui 
išvystyti veiklą tiesiog su karštligišku užsidegimu. Jo švietėjiškas 
įsitikinimas, kad nieko šiame pasaulyje nėra pastovaus, suteikė tai 
jo išminčiai gilesnį filosofinį pagrindą. 


II 


Gerai, kad Valančius pradėjo nuo istorijos. Pirma negu 
tapdamas Žemaičių vyskupu, jis labai rimtai išstudijavo tos 
vyskupijos praeitį ir parašė jos istoriją, kokios dar ir ligi šių laikų 
neturi nei viena kita Lietuvos vyskupija, neišskiriant ir pačios 
seniausios Vilniaus vyskupijos. Liudvikas Jucevičius, dar tik 
nebaigtą rankraštį tos istorijos paskaitęs, įtraukė Valančių į 
mokytų žemaičių tarpą savo biografiniame žymiųjų rašto žmonių 
žodyne, kurį jis užbaigė rašyti 1840 m. ir kuris tik neseniai buvo 
išleistas Vilniuje. L. Jucevičius apie Valančių, tada dar tik Vilniaus 
dvasinės akademijos adjunktą, taip rašė: „Jau sukaupė daugybę 
medžiagos Žemaičių bažnyčios istorijos klausimais — labai 
įdomios, lig šiol arba mažai kam, arba visai niekam nežinomos“. Ir 
toliau Jucevičius rašo: „Reikia tad iš visos širdies palinkėti, kad ją 
kuo greičiausiai parodytų visuomenei". Ir Jucevičius prisipažįsta, 
kad „jo (Valančiaus) rankraščiais, kuriuos maloniai teikėsi mums 

duoti peržiūrėti, pasinaudojome, papildydami keliomis detalėmis 
religinių rašytojų biografijas“(13). 

Šitas nuoširdus Liudviko iš Pakievės linkėjimas tik po gerų 
aštuonerių metų, jau jam seniai mirus, tapo kūnu: 1848 m. 
Vilniuje, garsioje Juozapo Zavadskio spaustuvėje, buvo išspausdin- 
ta Valančiaus Žemaičių vyskupystė dvejuose tomuose(14). Įžangoje 
jis labai įdomiai pastebi, kad „„mūsų gadynės žmonės, tarsi pritrūkę 
kuo besidžiaugti, dideliai pamėgo senovės dalykuose". Iš tikrųjų 
Lietuvos Didžioji Kunigaikštija užbaigė savo dienas, kraštas 
okupuotas, kuo beliko besidžiaugti, jeigu ne savo praeitimi. „Lygia 
dalia ir aš elgdamos, — rašo toliau Valančius, — perkračiau daug 
knygų, peržleberiojau nemaž jau supelėjusių ir sukandėjusių lakštų, 
pakolei „sugrambiau daiktus, toj knygoj patalpintus". 
istorinis veikalas lietuvių kalba. Tai buvo nauja ir iESainsi: kad 
jis "pasirodė lietuvių kalba, kaip ir prieš kelis metus Daukanto 
Būdas. Valančius skundėsi Daukantui: ,„Nevienas ir ant manęs 
rūgoja, kad nelenkiškai rašau"(15). Nežinia, ar Daukantas, kuris iš 
principo buvo nusistatęs nieko lenkiškai nerašyti, įkvėpė šią mintį 
Valančiui ar ne, tačiau jau 1845 m. Valančius rašė kun. J. Gintilai 
iš Petrapilio: ,„Aš užmezgiau ryšius su ponu Simonu, junctis 
viribus triūsiame prie žemaičių literatūros, gal ką nors ir 
padarysime*(/6) (Raštai, I, p. 503. Žinoma, šis Valančiaus laiškas 
Gintilai buvo rašytas lenkiškai). Nedaug tepadarė, nes Valančius, 
nepakęsdamas Petrapilio klimato, netrukus išsidangino į Žemai- 


13 Liudvikas Jucevičius, Mokyti žemaičiai („Lituanistinė biblioteka“), 
Vilnius, 1975, p. 172-3. Verta čia atkreipti dėmesį į ano meto mūsų 
šviesuomenės nuoširdų bendradarbiavimą. Kajetonas Nezabitauskis 
tuojau pasišovė Daukanto Būdą ir Valančiaus Žemaičių vyskupystę 
išleisti lenkų kalba, tik vargšas apsiriko tikėdamas, kad ir vieno ir kito 
veikalo originalas buvo parašytas lenkų kalba. 

14 Zemajtiu wiskupiste. Aprasze K. Motiejus Wolonczewskis, Vilniuje, 
1848, I ir II dalys. 

15 Valančius, Raštai, I, p. 506. 

16 Ten pat, p. 503. 

čius, o Daukantas, paliegęs ir pasenęs abejojo, ar parneš „sawa 
kujbynas i Žiamajtius*(17). 

Daug kas, ypač lenkų, nuogąstavo, kad Žemaičių vyskupystė 
lietuvių kalba neturės skaitytojų. O vis dėlto jų buvo. Jos buvo 
atmušta 1500 egzempliorių, o gale pridėtas apie 120 žmonių 
sąrašas, iš anksto užsisakiusių šį veikalą. Daugumas jų buvo 
kunigai, ne vienas klierikas, o nemaža ir šiaip jau ponų. Nota bene: 
tuo metu Valančius dar nebuvo vyskupas ir šiokiu ar tokiu būdu jų 
įtaigoti negalėjo, 

Teisingai Valančius rašė, kad susidomėjimas savo krašto 
praeitimi tada buvo smarkiai "pakilęs. Kiek pračities ugnies buvo 
įžiebęs Vilniaus universitetas su tokiomis garsenybėmis, kaip 
Lelevelis, Onacevičius, Danilavičius ir kt. Visas romantizmo 
sąjūdis buvo atsirėmęs į praeitį. Juo buvo užsikrėtęs ir Daukantas. 
Bet ne Valančius. Jis buvo anos geros Šviečiamojo laikotarpio 
istorinės mokyklos auklėtinis, kuri buvo paremta dviem pagrindi- 
niais kiekvienos geros istorijos stulpais: istoriniais šaltiniais ir 
sveiku protu. Tai pripažįsta ir prof. V. Merkys savo įžangoje į 
naują Žemaičių vyskupystės leidimą. 

Valančius mokėjo blaiviai, šaltai, o kartais net skeptiškai žiūrėti 
li istorinius įvykius, nieko nei per daug neaukštindamas, nei nieko 
"per daug nesmerkdamas. Niekas, atrodo, Valančiui nebuvo labiau 
svetima, kaip bet koks pracities klastojimas, nesvarbu, ar tai būtų 
patriotizmo, ar bažnyčios, ar kokios nors ideologijos vardu. Užtat 
jo istoriją gali lygiai gerai skaityti katalikas, kitatikis ir net 
bedievis. Ji visiškai palankiai buvo sutikta ir lenkų, kai 1898 m. 
buvo išleista lenkų kalba Krokuvoje. Ir Jonas Šliūpas, aptaręs 
Žemaičių vyskupystę, galėjo visiškai nuoširdžiai sušukti: „Už tai 
amžina garbė Motiejui!"(18). 

Valančius nebūtų buvęs istorikas, jeigu jis nebūtų galvojęs, kad 
nieko nėra amžino, kad laiko tėkmėje viskas keičiasi. Vienoje iš 
savo gausių brošiūrų jis rašė: „Visa, kas yra ant svieto, persimaino 
ir persikitavoja. Žmonių mįslis ir nuomonės, jų parėdymai, 


17 Ten pat, II, p. 10. 
18 Šliūpas, p. 63. 

įstatymai ir patys yra vis kitoniški kiekviename šimtmetyje“(19). 
Tokia pažiūra padėjo Valančiui ne tik šaltai ir objektyviai žiūrėti į. 
„praeitį, bet ir pakelti savo gyvenamojo meto sunkumus. Jeigu 


nieko pasaulyje nėra amžino, nebus amžina ir toji slogi dabartinė 
situacija. 


III 


Savo Žemaičių vyskupystėje paminėjęs, kad 1715 m. Augustas 
II Žemaičių vyskupu skyrė, o popiežius tuojau pat patvirtino 
kunigaikšųų Povilą Sapiegą, Valančius pridūrė: ,Bepigu tai 
didžiūnams ko ne įsigyti" ir po šių žodžių padėjo šauktuką(20). 
Nors tas Sapiega Žemaičiuose nevyskupavo, tačiau didelė dalis 
Žemaičių vyskupų buvo kilę iš didžiūnų: Giedraičiai, Pacai, 
Tiškevičiai. Nebūtinai iš didžiūnų išėję turėjo būti blogi vyskupai. 
Daugelis jų nusipelnė didelės pagarbos ir meilės iš visų vyskupijos 
sluoksnių pusės: Tas pat Valančius aprašo, kaip jo pirmtakas 
Juozapas Arnulfas Giedraitis, nors kilęs iš kunigaikščių, labai 
atjautė vargšus, juos valgydino ir šelpė. Kai šie kartais nei 
nepadėkoję išsprukdavo pro duris, vyskupo tarnas papriekaištavo, 
kad kunigaikštis kartais per daug nereikalingų žmonių maitinąs 
Alsėdžiuose. Vysk. Giedraitis atsakęs: „Teisybė, jog anie man 
nereikalingi, bet aš jiems reikalingas"(21). 

Nors mokslus eidamas susibajorinęs ir iš Valančiaus Valan- 
čiausku pasidaręs, jis jokiu būdu nebuvo iš didžiūnų. Užtat jam 
nelengva buvo tapti vyskupu. Čia reikėjo nugalėti dvi dideles 
kliūtis: reikėjo, kad caras jį nominuotų ir kad popiežius jį 
patvirtintų. Tokios praktikos buvo laikomasi ir seniau, Lietuvos 
Didžiosios Kunigaikštijos metu, tokia praktika buvo tęsiama ir 
carų laikais, o 1847 m. konkordatas tarp Rusijos ir Šventojo 
Sosto, nors Rusijoje nepaskelbtas ir įstatymo galios neturėjęs, 
formaliai šią praktiką įteisino. 


19 Genzelis, p. 113. Panašią mintį Valančius parašė ir savo įžangoje į 
„Palangos Juzę“. 

20 Valančius, Raštai, II, p. 151. 

21 Ten pat, p. 187. 

Vysk. J. A. Giedraičiui mirus (1838 m.). ilgai Žemaičių 
vyskupija liko be tikrojo ganytojo. Caras buvo siūlęs net du 
kandidatus šiai vietai — Simoną Giedraitį ir jau mūsų minėtą Joną 
Krizostomą Gintilą, — tačiau popiežius jų nepatvirtino, iš dalies 
gal ir dėl to, kad 1831 m. sukilimo metu jie pasirodė dideliais caro 
pataikūnais besą. Savo Pastabose pačiam sau,(22) kurias sulietuvi- 
no ir išleido kun. J. Tumas-Vaižgantas, Valančius nupiešė tokį 
Gintilos paveikslą, kad tikrai jis į vyskupus nebūtų tikęs. Jis ir 
„tabaką gėręs ir cigarą rūkęs“, jis ir pinigus, skirtus Šiluvos 
bažnyčiai remontuoti, panaudojęs karčemos statyba;, jis, ir hebrajų 
kalbos gerai nemokėdamas, visokių niekų prirašęs hebraistikos 
klausimais, jis ir karstą iš anksto pasigaminęs ir vis į jį 
gulinėdamas, lyg prisimatuodamas, ar bus gera jame po mirties 
gulėti. Bet svarbiausia, jis buvęs „valdžios pakalikas", carų 
apdovanotas visokiais kryžiais, ir nieku daugiau nesirūpinęs, kaip 
tik savo asmenišku iškilimu23) Be abejo, tokio žmogaus Šv. 
Sostas negalėjo tvirtinti vyskupu. Kaip aiškėja iš labai rimtos 
jėzuito Adrieno Boudou studijos, Šv. Sostas labai rūpestingai 
stengėsi ištirti kandidatus į vyskupus prieš juos konsekruoda- 
mas(24). Ypač tokiai svarbiai ir didelei vyskupijai, kokia tada buvo 
Žemaičių vyskupija. 

Bene pirmasis Valančiaus kandidatūrą į vyskupus iškėlė 
Petrapilio dvasinės akademijos rektorius Ignotas Holovinskis, 
vėliau Mogiliavo arkivyskupas. Jis gerai pažino Valančių dar iš 
Vilniaus seminarijos laikų ir iš tos pačios dvasinės akademijos, kur 
Valančius profesoriavo 1842-1845 m. Jis jau 1846 m. rašė 
apaštališkajam nuncijui į Vieną, kad Valančius būtų tinkamas į 
vyskupus, nes jis buvo „gaivinamas karšto uolumo Bažnyčios labui 
ir dvasinei tikinčiųjų naudai, yra nepalaužiamo charakterio ir 
pasiruošęs visa iškentėti, gindamas religijos principus ir Bažnyčios 

reikalus. Jo elgesio taurumas, jo pamaldumas ir protingumas 


22 Motiejus Valančius, Pastabos pačiam sau. Iš lenkiškosios vyskupo 
Motiejaus rašliavos surinko ir savo pastabas pridėjo J. Tumas. 
Klaipėda, 1929. 

23 Valančius, Raštai, I, p. 486491. 

24 Adrien Boudou, Le Saint — Siege et la Russie, 2 t., Paris, 1922-1925. 

ypatingu būdu jį daro visiems priimtiną ir yra manoma, jog bus 
didelis laimėjimas, jeigu jam bus suteikta vyskupo garbė“(25). Be 
abejo, to vieno neužteko. Šv. Sostas pravedė nuodugnų tyrinėjimą 
pačiame Petrapilyje, ten išsikviesdamas ir patį Valančių. Ir 
pagaliau 1849 m. pabaigoje iš kelių kandidatų popiežius pasirinko 
Valančių, o 1850 m. pradžioje caras Nikalojus I patvirtino jį 
Žemaičių vyskupu. 

Mūsų minėtas jėzuitas A. Boudou aukštai kėlė vysk. Valančių 
tarp visų Rusijos, Lietuvos ir Lenkijos vyskupų, vadindamas jį 
„nuostabiuoju“ ir ,„,garbinguoju“ vyskupu, ypač iškeldamas jo 
žiningumą, pamaldumą, dorą, teisingumą ir būdo tvirtumą(26). 
Gilus Žemaičių vyskupijos praeities pažinimas Valančiui labai 
pasitarnavo, atliekant sunkias vyskupo pareigas, ypač prisimenant, 
kad jis praktiškai visiškai nebuvo susipažinęs su bažnyčios 
administravimo darbu, ligi tol visą laiką bedėstydamas teologiją ir 
betyrinėdamas Lietuvos bažnyčios istoriją. Geri ir blogi buvusių 
vyskupų pavyzdžiai, kurių netrūko ilgoje Žemaičių vyskupijos 
istorijoje, dažniausiai išmintingi bažnytinių sinodų nutarimai buvo 
tas kelrodis, kuris padėjo Valančiui vairuoti didžiulės vyskupijos 
laivą per ištisus 25-rius metus. 

Iš visų savo šakotos veiklos sričių Valančius turbūt daugiausia 
dėmesio skyrė mokyklų, mokslo ir aplamai švietimo reikalams. 
Kunigus, pamėgusius mokslą, jis laikė brangiausiu turtu. Deja, 
aplankęs savo vyskupijos parapijas, Valančius turėjo prisipažinti, 
kad „parapinės dvasiškijos tarpe labai maža tėra mylėjimo 
literatūros*(27). Kun. Jeronimas Račkauskas, pirmasis Valančiaus 


25 Jatulis, p. 194. 

26 Boudou, II, p. 9. Toli gražu ne visus vyskupus ar kandidatus į 
vyskupus Boudou taip palankiai apibūdino. Pavyzdžiui, Seinų 
vyskupijos administratoriui Bonaventūrai Butkevičiui jis nepagailėjo 
aštrios kritikos, ypač dėl jo pataikavimo rusų valdžiai. Gal dėl to jis ir 
nebuvo paskirtas vyskupu, nors kitais atžvilgiais jis buvo karštas 
lietuviškų reikalų gynėjas. 

27 Kun. Antanas Alekna, Žemaičių vyskupas Motiejus Valančius, 
Klaipėda, 1923, p. 17. 


182 


biografas, bus teisingai pasakęs, kad Valančius išmokė žemaičius 
skaityti. Ir tą jie ne taip greitai pamiršo, kaip, sakysime, blaivybę. 

Tačiau prieš Valančių iškilo naujų problemų, kurioms spręsti 
nepakako nei istorinio patyrimo, nei praeities pavyzdžių. Su 
tokiomis problemomis nebuvo susidūręs nei vienas Žemaičių 
vyskupas. Spręsdamas jas Valančius galėjo pasikliauti tik savo 
sveiku protu ir gilia išmintimi, kurią jam beveik visi ano laiko 
liudininkai pripažįsta. Savo Palangos Juzei moto Valančius 
pasirinko liaudies priežodį: „Tankiai su sermėga apsivilkusi 
vaikščioja tikra išmintis". Tai galima pasakyti ir apie patį 
Valančių, kuris iš tikrųjų ir buvo pirmasis sermėgius vyskupas 
Žemaičių vyskupijos soste. 


IV 


1831 m. sukilimą Valančius palyginti ramiai pergyveno, 
dėstydamas tikybą Mozyriaus apskrities mokykloje, toli nuo 
tikrosios Lietuvos. Tačiau to sukilimo šmėkla nepranyko su jo 
numalšinimu ir su didelės dalies Lenkijos ir Lietuvos sukilėlių 
pasitraukimu į vadinamą didžiąją emigraciją, nes nepranyko ir 
Lenkijos laisvės troškimas, kuris neišvengiamai turėjo vesti prie 
lenkų-rusų konflikto. O to konflikto priežastis buvo Lietuva: kam 
ji turėjo priklausyti. Ir viena ir kita šio konflikto pusė savo 
pretenzijas į Lietuvą rėmė tam tikromis istorinėmis prielaidomis. 
Lenkai galvojo, kad Lietuva buvo neteisėtai atplėšta nuo Lenkijos 
ir užtat jos susigrąžinimas buvo vienas pagrindinių lenkų 
nacionalinio sąjūdžio siekių. Tai buvo Lenkijos irredenta, kurios ji 
neatsisakė per visą XIX amžių. 

Pagal vyraujančią lenkų istorikuose sampratą, Kriavo ir ypač 
Liublino unijos aktais Lietuva tapo Lenkijos dalimi ir dėl to 
Lenkija jos niekados negali išsižadėti. Reikia pripažinti, kad 
daugiau kaip per du šimtmečius bendro gyvenimo, toji samprata 
tapo daugiau ar mažiau priimtina ir vadovaujančiam Lietuvos 
sluoksniui, nežiūrint į tai, kad tarpais jis užsidegdavo gana 
karštomis separatistinėmis tendencijomis. 1791 m. gegužės 3 d. 
konstitucija, kurioje jau nebeliko nei Lietuvos vardo, buvo lyg 
testamentas būsimajai Lenkijai. Nors iš tikrųjų tai konstitucijai 


183 


nebuvo lemta įgyti pagrindinio valstybės įstatymo galios, tačiau 
joje išreikštas idealas — vieningos ir centralizuotos Lenkijos idėja 
— nemirė nei Lenkijoje, nei Lietuvoje. 

Rusijai gi, kuri trimis padalijimais okupavo beveik visą 
buvusios Lietuvos Didžiosios Kunigaikštijos teritoriją, buvo 
patogiau galvoti, kad Lietuva niekados nebuvo Lenkijos dalis ir 
kad Lenkijos irredentizmas neturi jokio istorinio pagrindo. Iš 
esmės, tai buvo teisingas galvojimas. Tačiau, kodėl Lietuva, 
nebūdama integraline Lenkijos dalimi, turėjo būtinai pasidaryti 
integraline Rusijos dalimi? O toks tik ir tebuvo Rusijos siekimas 
nuo Kotrynos II ligi Muravjovo laikų. Tik labai retais atvejais ir 
Rusijoje švystelėdavo federalistinės įdėjos, kaip tai kai kurių 
dekabristų galvose, tačiau visados viršų paimdavo vienos nedalo- 
mos Rusijos samprata, su kuria akis į akį susidurti teko ir mūsų 
vysk. Valančiui. Muravjovas buvo tos idėjos karščiausias advoka- 
tas ir vykdytojas. 

Lietuvos vadovaujančiam sluoksniui vis daugiau ir daugiau 
sutapatinus savo politinius ir kultūrinius siekius su Lenkijos 
siekiais, buvo tik du keliai: arba susitaikius su esama padėtimi 
stiprintis ekonomiškai ir kultūriškai, arba aktyviai mestis į rusų- 
lenkų konfliktą, žinoma, Lenkijos pusėje. Reikia pasakyti, kad 
pirmasis kelias labai daug žadėjo. Ilgą laiką Rusija nedarė beveik 
jokių kliūčių lenkų kultūrai plisti Lietuvoje. Lietuva niekados taip 
smarkiai nelenkėjo, kaip XIX a. pirmoje pusėje. Ekonomiškai 
dvarininkams dalykai taip pat atrodė neblogai. Carinė adminis- 
tracija visiškai nekliudė jiems dirti baudžiauninkams kailį, net 
nustatydama, kiek gorčių degtinės kiekvienas baudžiauninkas turi 
nupirkti iš dvarininkų bravarų. 

Tačiau, kad ir kažin kaip skani prisitaikėlio duona, ne ja viena 
žmogus gyvena. Ir sotus žmogus ne visados gali pamiršti kovos dėl 
laisvės reikalo, ypač kad paskata nuolat plaukė ir iš gausių 
emigrantinių sluoksnių, ir iš Varšuvos. Užtat visa XIX a. pirmoji 
pusė, ligi 1863 m. imtinai, numarginta gausybe kovos dėl laisvės 
prasiveržimų Lietuvoje. Vis dėlto be reikalo kai kurie istorikai ir 
publicistai bando tuose kovos dėl laisvės prasiveržimuose matyti 
lietuvių-rusų susidūrimą. Visuose XIX a. žinomuose sąmoksluose 
ir sukilimuose, ar tai būtų brolių Ciecierskių sąmokslas 1797 m., ar 

Vilniaus universiteto studentų slaptų organizacijų antirusiška 
veikla, ar 1831 m. sukilimas ir Simono Konarskio sąmokslas ar 
pagaliau ir 1863 m. sukilimas, visur čia veltui ieškotume rusų- 
lietuvių konflikto. Iš tikrųjų tai tebuvo tik atgarsis to didžiojo 
lenkų-rusų konflikto, kuris tarpais Lietuvoje pasireiškė smarkiau 
negu pačioje Lenkijoje. Ir suprantama dėl ko. Bent ligi 1863 m. 
sukilimo Rusija visiškai negalvojo paversti Lenkiją integraline 
Rusijos dalimi. Be abejo, bent dalis Lietuvos vadovaujančio 
sluoksnio taip pat nenorėjo, kad Lietuva taptų integraline Rusijos 
dalimi. Iš čia ir tie visi sąmokslai ir sukilimai, kurių tikslas buvo 
išsikovoti Lietuvai panašų statusą, kokį turėjo Lenkija. O į tą vedė 
tik vienas kelias — bendros kovos su Lenkija kelias. Net 
Žemaitijoje 1831 m. sukilėliai giedojo, kad Lenkija dar nepražuvo, 
kol žemaičiai gyvi. 

Su kuo Rusija nenorėjo ir negalėjo sutikti, tai su Lenkijos 
iredentizmu, kuris siekė visos Lietuvos, dalies Latvijos, Gudijos ir 
Ukrainos. Šių siekių Lenkija neatsisakė ir vėliau, kas aiškiai matyti 
iš Pilsudskio ir endekų politinių programų atstatant Lenkijos 
respubliką 1917 metais. 

Lietuviško tautinio ir kultūrinio sąjūdžio užuomazgos reikia 
ieškoti ne lietuvių-rusų, bet lietuvių-lenkų konflikte. Vadinamo 
lituanistinio sąjūdžio metu XIX a. pradžioje to lietuvių-lenkų 
konflikto tik pirmieji daigeliai pasirodė. Dionizas Poška gerokai 
užsiuto, kai Vilniaus studentai ir nestudentai (šubravcai) pasijuokė 
iš jo Baublio ir jame sukauptų etnografinių senienų, nors šiaip jau 
jis nebuvo antilenkininkas. Tačiau ir tie maži žemaitiško 
separatizmo probrėškiai, ypač antilenkiška S. Daukanto laikysena, 
atrodo, truputį nerimo sukėlė pas bajorą Simoną Stanevičių, ir jis 
savo pasakėčioje „Arklys ir meška" bandė apeliuoti į prolenkišką 
arklį, kad jis nesibaidytų žemaitiškos meškos, nes jų abiejų 
vienodas likimas. Žodžiu, nėra ko nuogąstauti dėl žemaitiško 
separatizmo. 

Pirmuoju ir tikruoju antilenkininku buvo Simonas Daukantas, 
ne tik savo antilenkiškumą atremdamas į visiškai naują Lietuvos 
istorijos sampratą, bet ir į lietuvių kalbą ir būdą. Be abejo, 1842- 
1845 m. gyvendamas Petrapilyje Valančius turėjo nemaža progos 
su Daukantu susitikti ir išsikalbėti Lietuvos praeities, o gal ir 

ateities klausimais. Maždaug tuo metu Petrapilyje pasirodė 
Daukanto Būdas. Turbūt, ne be Daukanto įtakos ir didžioji 
Valančiaus Žemaičių vyskupystės istorija išėjo lietuvių kalba, 
sukeldama daugelio lenkų ir lenkuojančių lietuvių nepasitenkini- 
mą. 

Įdomu, kad gerokai vėliau Vilniaus universiteto istorijos 
tyrinėtojas Juozapas Bielinskis rašė: „Nežinia, ar sąmoningai ar ne 
pasireiškė jame (Valančiuje) nepalankumas šlėktai... Šiaip jau 
buvo jis žmogus išmintingas ir visapusiškai išsilavinęs, užtat juo 
nuostabiau, kad sėjo nesantaikos grūdus, kurie, deja, nekrito į 
nederlingą žemę“(28)) Ką tas „nepalankumas šlėktai“ reiškė, 
nesunku suprasti, kaip lygiai nesunku suprasti, ką reiškė 
Valančiaus pravardžiavimas chlopomanu. Kas šiek tiek geriau 
pažįsta Valančiaus filosofiją, tas visiškai negalės prileisti minties, 
kad Valančius būtų užsiėmęs luominės nesantaikos grūdų sėjimu ar 
panašia akcija. Kas čia iš tikrųjų norėta pasakyti, tai kad skilimas 
ėmė atsirasti pačiame Lietuvos vadovaujančiame sluoksnyje. 
Vienas pralaimėjimas sekė kitą, ir nenuostabu, kad ne vienas ėmė 
klausti, kas kaltas. Jau ir po 1831 m. sukilimo pralaimėjimo toks 
Jonas Goštautas surašė tiesiog kaltinamąjį aktą prieš dvarininkiją, 
reikalaudamas, kad ir valstiečiai būtų įtraukti į aktyvesnę 
veiklą(29). 1863 m. sukilime jau atvirai pasireiškė kai kurios 
antilenkiškos tendencijos, pavyzdžiui, kai kuriuose K. Kalinausko 
ir kun. A. Mackevičiaus pareiškimuose. 

Visa tai buvo greičiau tik senojo Lietuvos vadovaujančio 
sluoksnio irimo ženklai, negu kažko naujo apraiškos. Lietuvių- 
lenkų konfliktui dar nebuvo atėjęs laikas, 0 apie lietuvių-rusų 
konfliktą dar negalėjo būti nė kalbos. 

Iš Petrapilio vysk. Valančius buvo išlydėtas su visa jam 
priderama pagarba ir apdovanotas gausiomis dovanomis. Į savo 
atsisveikinimo audiencijos pabaigą caras labai maloniai nusišypso- 
jo ir tarė: „Sudiev, vyskupe!“ Valančiui net atrodė, kad caras 


28 J. Bielinski, Uniwersytet Wilenski, Wilno, 1899, III, p. 494, cituota iš 
Aleknos, p. 119. 

29 Jonas Goštautas, Ponas Teisėjaitis arba pasakojimas apie Lietuvą ir 
Žemaitiją („Lituanistinė biblioteka"), Vilnius, 1967. 

norėjęs pabučiuoti jam ranką, bet jis nedavęs. Panašiai su juo 
atsisveikino ir Vidaus reikalų ministras ir Religinių reikalų 
departamento direktorius. To reikalavo protokolas, to reikalavo 
geri valstybės ir bažnyčios santykiai, to reikalavo civilizuotų tautų 
ir civilizuotų žmonių etiketas. Tos pačios audiencijos metu caras 
vis dėlto rado reikalo priminti naujajam vyskupui, kad 1831 m. 
Žemaitija pasirodė jam neištikima ir įspėjo, kad į jo vyskupiją 
nesiskverbtų svetimų kraštų dvasia. Tai buvo conditio sine gua 
non, jeigu Valančius norėjo išlaikyti gerus santykius tarp jo ir rusų 
administracijos ir tarp valstybės ir bažnyčios aplamai. Naujasis - 
vyskupas pažadėjo carui, kad 1831 metai jo vyskupijoje nepasikar- 
tos. Ir tai nebuvo tuščias pažadas. To jis visomis priemonėmis 
stengėsi laikytis, savo vyskupijos kunigams griežtai įsakydamas 
rūpintis tik savo parapijų reikalais, naujų bažnyčių statyba ir senų 
remontu, kovoti su girtuokliavimu ir kitomis žemaičių nedorybė- 
mis, šviestis ir šviesti. Šis pastarasis rūpestis turbūt buvo arčiausia 
vysk. Valančiaus širdies. 


V 


Tokia ir panašia veikla užsiimant, nebuvo daug progos 
susikirtimams ne tik su aukštąja Petrapilio valdžia, bet ir su vietine 
okupuotos Lietuvos administracija. Tiesa, dėl blaivybės kilo 
nepasitenkinimo, bet daugiausia iš vietinių dvarininkų pusės, kurie 
neblogai pelnėsi iš degtinės varymo ir karčemų laikymo, kurias, 
beje, dažniausiai arenduodavo žydai. Jiems Valančius neturėjo taip 
pat geros akies. Nepatiko blaivybė ir vietinės administracijos 
pareigūnams, kurie ir patys mėgdavo išlenkti stikliuką, o dar 
labiau mėgo būti vaišinami. Įdomu, kad bent porą kartų caras 
Aleksandras II, Nikalojaus I įpėdinis, blaivybės reikalu aiškiai 
atsistojo vysk. Valančiaus pusėje, laikydamas jo vyskupiją visai 
savo imperijai pavyzdžiu. Laimingu sutapimu, bent du Vilniaus 
generalgubernatoriai — Nazimovas ir Potapovas — Valančiaus 
vyskupavimo metu buvo protingi, ramūs ir kultūringi žmonės, 
svetimi bet kokiam religiniam ir kitokiam fanatizmui. 

Tą konstruktyvų ir labai naudingą vysk. Valančiaus darbą 
galėjo nutraukti tik toji svetimoji dvasia, dėl kurios caras jį buvo 

įspėjęs, išlydėdamas iš Petrapilio. Nors ir kaip Valančius nesigynė 
nuo tos svetimos dvasios, griežtai savo kunigams įsakydamas 
laikytis altoriaus ir brevioriaus, tačiau toji dvasia iš Vakarų 
Europos skverbėsi į šventąją Žemaitiją, neaplenkdama nei kunigų. 
Mat, XIX amžius nebuvo XX amžius. Jis nežinojo nei pasų, nei 
jokių geležinių ar bambukinių užtvarų. Nors caras Nikalojus I 
kartais buvo laikomas Europos žandaru, ypač po jo intervencijos 
Vengrijoje 1848 m., tačiau ir jo viešpatavimo metu revoliucinių 
idėjų sklaida Rusijoje nebuvo visiškai sulaikyta(30). 

Ypač sustiprėjo tos revoliucinės dvasios plėtra nelaimingo 
Rusijai Krymo karo metu. Visokie gandai sklaidėsi kaip ant 
mielių, pasiekdami net tolimąją Žemaitiją. Vienur buvo kalbama, 
kad turkai pereiną į katalikybę ir kad už juos reikia melstis, kitur 
kad anglų ir prancūzų desantas jau pakeliui į Žemaitiją ir kad jos 
išsilaisvinimas jau tiesiog lipa ant kulnų. Tai erzino vietinę 
administraciją, žadino jos budrumą ir vertė griebtis griežtesnių 
savisaugos priemonių. 

O čia dar baudžiava. Rusija vienintėlė valstybė, kur tebebuvo 
baudžiava, žinoma, pamirštant JAV, kur dar tebebuvo vergija. 
Smarkiai auganti Rusijos pramonė reikalavo darbininkų, o 
baudžiava juos laikė pririšusi prie žemės. Atėjo laikas pereiti iš 
baudžiavinio į kapitalistinį ūkį. Su tuo buvo susijungusios ir visos 
kitos reformos, kurias vykdyti buvo lemta labai žmoniškam, bet 
nelaimingam carui Aleksandrui II. 

Reformų kelias visados yra sunkus kelias. Kartą prisipažinus, 
kad ne viskas tvarkoje, kad reformos reikalingos, ne visados 
galima pasakyti, kur bus galima sustoti. Nuo reformų kartais 
tebūna vienas žingsnis į revoliuciją, kaip, pavyzdžiui, atsitiko su 
Liudviko XVI Prancūzija. Reformos jau savaime sako, kad ne 
viskas tvarkoje. O po Krymo karo pralaimėjimo kas būtų išdrįsęs 
tvirtinti, kad Rusijos imperijoje viskas buvo tvarkoje! Aleksandras 
II skubinosi su reformomis iš viršaus, kad jos staiga neprasiveržtų 
iš apačios. 


30 Plg. įdomią Dovydo Fainhauzo studija Ruch konspiracyjny na Litwie i 
Bialorusi, 1846-1848, Warszawa, 1965. 

Tos padėties negalėjo neišnaudoti Varšuva, kuri jau buvo 
atsigavusi po 1831 m. sukilimo ir kuri tik laukė progos nusikratyti 
nekenčiamos Rusijos globos, nors tarpais toje globoje ji galėjo 
jaustis, kaip inkstas taukuose, ypač kiek tai lietė lenkiškos kultūros 
spinduliavimą į Lietuvą ir kitus kresus. Užtat beveik tuo pačių 
metu, kai Aleksandras II skelbė savo emancipacinį manifestą, 
Varšuvoje prasidėjo religinės ir politinės manifestacijos. Aleksan- 
dro II nuolaidos dar daugiau sužadino apetitą. Ekstremistai, 
vadinami raudonieji, tose nuolaidose tematė Rusijos silpnybę ir ėjo 
prie atviro sukilimo. 

Toji sukiliminė dvasia labai greitai persimetė ir į Lietuvą. 
Vaizdingu dr. J. Totoraičio pasakymu, „Lietuva tada žiūrėjo į 
Varšuvą, ir taip ji ir šoko kaip ten dūdavo*(31). Be abejo, toji 
Lietuva nereiškė visą Lietuvą, tačiau, bent ano meto supratimu, kas 
vadovavo kraštui, tas ir reiškė visą kraštą. 

Vyskupas Valančius atsistojo prieš labai dideles ir sunkias 
problemas. Jis daug vilčių dėjo į baudžiavos panaikinimą ir į kitas 
Aleksandro II reformas. Jo santykiai su naujuoju monarchu buvo 
gana draugiški, ypač po Aleksandro II 1858 m. vizito Lietuvoje, 
kurio metu jis labai aukštai įvertino Valančiaus blaivybės akciją. 
Bažnyčios reikaluose atrodė naujasis caras taip pat bus nuolaidesnis 
už savo pirmtaką. Be to, Valančius buvo per didelis realistas ir per 
daug gerai pažino Rusiją, kad būtų galėjęs patikėti sukilimo 
pasisekimu. O ir jo pasisekimu kažin ar jis būtų galėjęs labai 
nuoširdžiai džiaugtis. Nors Valančius nebuvo antilenkininkas, 
tačiau jame jau buvo pakankamai prabudęs lietuvybės jausmas, jo 
valstietiška prigimtis, jo chlopomaniškumas gerokai jį skyrė nuo 
likusio Lietuvos vadovaujančio sluoksnio. Toliau, Valančius 
nebuvo maištininkas jis tikėjo natūralia įvykių kaita. Reikėjo tik 
kantrybės ir darbo, ir viskas galės pasikelti į gera. 1862 m. Valančius 
ruošėsi važiuoti į Romą. Vilniaus generalgubernatorius Nazimo- 
vas, jausdamas revoliucinę nuotaiką Lietuvoje, labai atvirai prašė 
Valančių susilaikyti nuo tos kelionės. 


31 J. Totoraitis, Lietuvos atgijimas, Chicago, 1921, p. 14. Šioje būsimo 
Lietuvos Universiteto profesoriaus studijoje ano meto įvykiai blaiviau 
ir teisingiau nušviesti, negu daugelio kitų istorikų. 

„Dabartiniu laiku, kada aukštesniojo luomo ūpas taip pakilęs, 
apsireiškia politiškai — religinėmis manifestacijomis, Tamstos tikrai 
krikščioniškos pastangos ir naudinga įtaka drauge su ta visuotina 
pagarba, kurią Tamsta esi įgijęs savo vyskupijoje, labai reikalingos 
tvarkai palaikyti, ir kasžin ar kas kitas, Tamstai išvažiavus, įstengtų su 
pasisekimu pildyti įvairias ir sunkias ganytojo priedermes taip plačioje 
vyskupijoje, turinčioje dar gi savo vietinių įpatingumų. Tamsta patsai 
teiksies pripažinti, kad kiekvienam kitam, užėmusiam Tamstos vietą, 
nelengva bus palaikyti Tamstos įvestą tvarką ir įkvėpti dvasiškijai 
supratimą reikalo neiškrypstant eiti sunkiu keliu, Tamstos nurodytu, 
kad galėtų apsisaugoti katalikų bažnyčios kunigai nuo teisingų 
apkaltinimų už nepritinkantį ir dažnai kenksmingą jų kišimąsi į šio 
pasaulio dalykus ir politiką. Be to, dar ir tai reikia atminti, jog iki 
galutinam valstiečių klausimo išrišimui, dvasiškija, Tamstos artimiau- 
siu vadovavimu, didesniu pasisekimu galėtų veikti, kad palaikytų dar 
gana tamsų ir lengvatikį valstiečių luomą tame įsitikinime, jog jie tiktai 
kantriai ir ramiai laukdami savo likimo išrišimo, gali apsisaugoti nuo 
pražūtingų pasekmių, į kurias gali būti įtraukti kurstytojų".(32) 


Tas laiškas akivaizdžiai liudija, kaip blaiviai Vilniaus general- 
gubernatorius suprato esamą padėtį ir vysk. Valančiaus vaidmenį. 
Tik viena šio laiško vieta yra ne visiškai aiški, kurioje jis kalba apie 
Žemaičių vyskupijos „vietinius ypatingumus". Jeigu tuo jis būtų 
supratęs Žemaičių vyskupijos tautinį savitumą, tikrai reikėjo 
stebėtis šio generalgubernatoriaus įžvalga ir inteligencija. 


Nors Valančius į Romą neišvažiavo, tačiau sukilimas įvyko. 
Jam malšinti buvo atsiųstas M. N. Muravjovas, kuris jau Rusijoje 
buvo gavęs koriko vardą. Ir kai jo aukomis tapo keletas kunigų, 
Valančius negalėjo likti pasyvus. Pirmuoju Valančiaus rūpesčiu 
buvo apsaugoti savo bažnyčią, kad ji nekristų sukilimo auka. 
Antrasis jo rūpestis buvo apsaugoti valstiečius-baudžiauninkus, 
kad savo prisidėjimu prie sukilimo jie nesutrukdytų baudžiavos 
panaikinimo vykdymą. Šiuo pastaruoju atveju Valančius susilaukė 
talkininko, kurio jis turbūt visiškai nesitikėjo, būtent, iš paties 
Muravjovo pusės. Norėdamas atitraukti valstiečius nuo sukilimo ir 
baisiai nemėgdamas lenkuojančios Lietuvos dvarininkijos, jis, anot 


32 Cituota iš Aleknos monografijos, p. 141. 

to paties Totoraičio, „kuolabiausiai nekęsdamas baudžiavos 
naikinimo Rusijoje, kuosmarkiausiai tą baudžiavą naikino Lietu- 
voje“(33). Ir iš tikrųjų baudžiava Lietuvoje buvo panaikinta 
palankesnėmis sąlygomis baudžiauninkams, negu visoje Rusijoje. 
O kol tas pats Muravjovas iš šaknų rovė lenkystę Lietuvoje, 
Valančiui turbūt labai širdies neskaudėjo. Tik spėjo Muravjovas 
uždaryti visas lenkiškas mokyklas Lietuvoje, Valančius tuojau pat 
ragino savo klebonus atidaryti lietuviškas parapines mokyklas. Jis 
tada dar nenujautė, kad netrukus bus uždarytos visos ne valdiškos 
mokyklos, o šiose viskas bus rusiška. Jis tada dar taip pat 
nežinojo, kad tas pats Muravjovas ir jo įpėdiniai bandys Lietuvą 
ne tik surusinti, bet ir supravoslavinti. Bet tai jau naujas ir 
paskutinis skirsnis vyskupo Motiejaus Valančiaus veikloje. 

Kiekvienu atveju paties sukilimo atžvilgiu Valančius buvo 
pasyvus, jeigu ne tiesiog jam priešingas. Ir savo Palangos Juzę iš 
Tytuvėnų miškų, kur siautė sukilėliai, jis kuo skubiausiai 
nudangino į Betygalos parapiją, kur buvo daug ramiau. Tarp kita 
ko jis atsidūrė Bernotų Mačiulių šeimoje. Tai tie patys Mačiuliai, 
kurių sūnus buvo mūsų didysis poetas Maironis. Štai kaip pats 
Juzė tuos įvykius pavaizduoja: „Tytuvėnų miškuose mūsiesiems su 
maskoliais kariaujant ir audrą verčiant, aš pašmukšt į Betygalos 
parapiją, į Bernotų sodžių, kame pas Aleksių Mačiulį (Maironio 
tėvą) darbavaus. Tas išmintingas Žmogus pats mane slėpė“(34). 
Žinia, Valančius gerai pažino Mačiulius, ir Mačiuliai Valančių. 
Tegu ir post factum, Valančius pripažindamas Mačiulį išmintingu 
žmogumi esant, kad jis pats sukilime nedalyvavo ir Palangos Juzę 
nuo sukilimo slėpė, išreiškė ir savo pažiūras į sukilimą. 

Dėl jo laikysenos sukilime Valančių smarkiausiai puolė kunigas 
(vėliau iškunigis) Vladislovas Dembskis, 1901 m. Čikagoje išleidęs 
net visą knygelę (37 puslapių) ir ją pavadindamas Ar vyskupas 
Valančius (Volončauskas) nebuvo vyliugiu lietuvystės?. Dembskis 
pats labai aktyviai dalyvavo sukilime, nešiojo raudoną kepurę, 
buvo sukilėlių būrių kapelionu. Valančių jis laikė tiesiog Lietuvos 


33 Totoraitis, p. 29. 

34 Valančius, Raštai, I, p. 280. Plg. V. Zaborskaitė, Maironis, Vilnius, 
1968, p. 16. Zaborskaitė klaidingai paduoda Bertonų, ne Bernotų 
sodžių. . 

išdaviku ir pats sakosi, kad jeigu būtų žinojęs, kad Valančius pats 
pakvietė maskolių būrį į Varnius sukilėliams malšinti, jis pats būtų 
Ji pakoręs. 

Galima suprasti kraštutinių sukilimininkų (raudonųjų) nepasi- 
tenkinimą Valančiaus laikysena sukilimo atžvilgiu, jo bendradar- 
biavimą su abejais Muravjovais, tėvu ir sūnumi, Vilniaus generalgu- 
bernatoriumi ir Kauno guvernatoriumi, jo cirkuliarais ir 
pamokslais, raginančiais prie maldos ir atgailos, jo patarimais 
jauniems kunigams laikytis altoriaus ir brevioriaus ir t. t. Tačiau ar 
galima jį dėl to smerkti? Ar galima jį smerkti, kad jis iš pat pradžių 
netikėjo sukilimo pasisekimu, kad jo, kaip Žemaičių vyskupo, 
pirmoji pareiga buvo saugoti savo vyskupijos bažnyčios ir 
tikinčiųjų reikalus. Be to, ar jo aktyvus įsijungimas į sukilimą būtų 
pakeitęs sukilimo eigą? Pats Valančius tikrai taip negalvojo. Kad 
už tai jis pats ir daugybė jo vyskupijos kunigų būtų atsidūrę Sibire, 
nebuvo nei mažiausios abejonės. Turbūt teisingai apibūdino 
Valančiaus laikyseną sukilimo atžvilgiu A. Alekna, kad Valančius 
„kovoje buvo tamprus, bet lankstus. Todėl jo neišvertė ir tokia 
audra, kaip 1863 metų sukilimas"(35) Kas būtų atsitikę su 
Žemaičių vyskupija, Valančių išvertus, šiandien tik spėlioti galime. 

Tačiau visiškai nesuprantamas pagrindinis V. Dembskio 
kaltinimas, kad Valančius, aktyviai neprisidėdamas prie sukilimo, 
pasidarė „viliugu lietuvystės". Pagal Dabartinės lietuvių kalbos 
žodyną (1972 m. laidą) viliūgas reiškia viliotoją, apgaudinėtoją. J. 
Šliūpas, kuris redagavo šią Dembskio knygelę, ne tiek dėl 
Valančiaus neprisidėjimo prie sukilimo, kiek dėl Valančiaus elgesio 
su Simonu Daukantu, kaltino Valančių. Šiandien, žiūrint į anuos 
laikus iš laiko perspektyvos, jokiu būdu nebūtų galima tvirtinti, 
kad tie, kurie prisidėjo prie sukilimo, buvo geresni lietuviai už 
tuos, kurie atokiai stovėjo nuo jo ir netapdino lietuvybės reikalo su 
sukilimu. Kodėl tas, kuris bažnyčioje ir kitur giedojo „Bože, coš 
Polskę" (Dieve, apsaugok Lenkiją), turėjo būti geresnis lietuvis už 
tą, kuris tokios giesmės nenorėjo giedoti? Galima taip pat gerokai 
abejoti, ar sukilimo laimėjimas būtų išėjęs lietuvybės naudai? 
Kažin ar Lietuva nebūtų tapusi paprasta Lenkijos provincija, ko 


35 Alekna, p. 274. 

aiškiai siekė to laiko Varšuva, o pagal jos birbynes, anot 
Totoraičio, šoko tada ir Lietuvos vadovaujantis sluoksnis. 


VI 


Valančius-Dembskis atstovavo dvi beveik diametraliai priešin- 
gas veiklos pozicijas: realisto darbininko, žinojusio, kas anomis 
sąlygomis buvo galima ir reikėjo daryti, ir aktyvisto-kovotojo, 
kuris su ginklu rankoje šokosi nusikratyti nekenčiamo ,„,masko- 
liaus" jungo; išmintingo vairininko, kuriam pirmiausia rūpėjo 
kasdieniniai vyskupijos reikalai, ir fanatiko revoliucininko, 
norinčio pirma sugriauti tai kas yra, o paskum statyti kažką, naujo 
arba atstatyti tai, kas buvo prarasta. Šios dvi tendencijos visados 
pastebimos okupuotame krašte, bet jos ypač išryškėja kritiškais 
momentais, kada viršų ima aktyvistas-kovotojas, hors toli gražu ne 
visados jis laimi. Pralaimi dažnai abi pusės, o gyvenimas nueina 
nauju trečiuoju keliu. Tokia paprasta yra istorijos dialektika. 

Žinia, ką galvojo ir ko siekė Valančius. Būdamas iš esmės 
konservatorius, bet giliai tikėdamas, kad nieko šiame pasaulyje 
nėra pastovaus, Valančius pirmiausia rūpinosi savo bažnyčios 
gerove, kuri daugmaž sutapo su vyskupijos žmonių gerove: dorine, 
ekonomine, kultūrine. Dėl to jis tiek daug dėmesio kreipė į 
blaivybės ir švietimo reikalus, dėl to jis taip labai bijojo, kad 
sukilimas nesužlugdytų baudžiavos panaikinimo ir kitų reformų. 

Žinojo, ko siekė ir sukilimininkai-kovotojai — šalin caro 
valdžia! O kas toliau? Šičia tai jau tikrai nesutarė „baltieji“ su 
„raudonaisiais“, dar daugiau nesutarė valstiečiai ir dvarininkai. 
Valstiečiai-baudžiauninkai, kurių gana daug sukilime dalyvavo, 
pirmiausia norėjo žemės ir laisvės, nors retas jų būtų galėjęs 
pasakyti, ką toji laisvė reiškė. Tikrai būtų buvę per daug iš jų 
reikalauti, kad jie būtų siekę krašto ar tautos laisvės. Laisvė jiems 
reiškė laisvę nuo baudžiavos, rekrutų ir kitų ponui ir valdžiai 
nešamų pareigų, laisvę melstis, mokyti vaikus, dirbti savo žemę, 
važinėti į turgus, galbūt, rinktis savo senžūnus ir kitus valdininkus. 
Tai ir maždaug viskas. Tik retas kuris svajojo apie laisvę piauti 
ponus, nors buvo ir tokių. 

Sukilimo vadai — dvarininkai ir dalis kunigų — be nusikraty- 
mo caro valdžia kitos savo nuosavos, originalios programos 
neturėjo. Tikrai nei vienas jų neturėjo nepriklausomos tautinės 
Lietuvos programos, kaip kartais tą programą mes dabar jiems 
stengiamės primesti. Toks bandymas yra ne kas kita, kaip 
paprastas istorijos falsifikavimas. Tiesa, jie siekė atskirti Lietuvą 
nuo Rusijos, bet kad tuojau pat ją vėl sujungtų su Lenkija. Kad 
toji valstybė būtų ne tik politiškai, bet ir kultūriškai lenkiška, 
beveik negalima buvo abejoti. Berods, tik vienas kun. A. 
Mackevičius kartais į savo sukilėlius prabildavo žemaitiškai, o 
daugumas sukilimo vadų, kaip Sierakauskis, Kalinauskas, Narbu- 
tas, Zvieždovskis, Malachovskis ir kt. greičiausiai lietuviškai ir 
nemokėjo. Žinoma, tai teigdami nenorime pasakyti, kad tuo keliu 
gyvenimas būtų ir nuėjęs. Mikalojus Katkus savo atsiminimuose 
paduoda vieną labai įdomią smulkmeną. Jis sukilimo metu mokėsi 
Dotnuvos mokykloje, be abejo, lenkiškai-rusiškoje. Prasidėjus 
sukilimui, staiga vienas mokytojas ėmė mokyti lietuviškai. Nors, 
anot Katkaus mokiniai gana skeptiškai sutiko šią naujovę,(36) bet 
galbūt ir daugiau tokių naujovių būtų atsiradę. Juoba, kad 
Valančius tuojau šokosi organizuoti lietuviškas mokyklas, kai tik 
Muravjovas uždraudė lenkiškąsias. 

Prieš sukilimą ir sukilimo metu buvo daug kalbama apie 
tėvynės laisvę. Daugumoje ir labiau apsišvietusių žmonių galvose 
tai reiškė didžiosios tėvynės laisvę, vadinasi, Lietuvos kartu su 
Lenkija laisvę. Žinia, dar ir Maironis sulenkėjusiems dvarininkams 
piktai priekaištavo, kad „ojczyzna“ jiems kvepėjusi ne meilė 
tėvynės, vadinas, Lietuvos. Bet anuo metu kai kuriems ta tėvynės 
laisvė galėjo reikšti ne tik Lietuvos, atskirtos nuo Rusijos, bet ir 
nuo Lenkijos laisvę. Tokią mintį gana ryškiai kėlė K. Kalinauskas, 
visiškai nusivylęs varšuviniu sukilimo vedimu. Bet jo Lietuva būtų 
vis vien buvusi gudiškai-lenkiška Lietuva. 

Valančius savo pažiūras į sukilimą ir į lietuvių tautos ateitį 
išdėstė savo garsiajame pamoksle Kauno katedros bažnyčioje 1866 
m. gegužės 8 d. Kun. A. Alekna sakosi šį pamokslą, neturėdamas 
jo lietuviško teksto, laisvai išvertęs iš rusiškojo jo nuorašo, kurį 


36 J. Jurginis, Mikalojus Katkus, Vilnius, 1963, p. 25-26. 

Valančius pasiuntęs Vilniaus generalgubernatoriui, ir jį paskelbė 
savo monografijoje apie Valančių(37). Tame Aleknos paskelbtame 
vertime yra į Valančiaus lūpas įdedamas ir toks sakinys: „Kartą 
ant visados atsisakyti minties, jog būsime savistovi tauta, 
nepriklausoma nuo Rusijos“. Nejaugi, pagalvoji, sukilėliai ir 
Valančius būtų galvoję apie savarankišką Lietuvą. Tai būtų 
daugiau, negu kur kitur ano meto šaltiniuose galime rasti 
pasakyta. 


Dr. Juozapas Stakauskas 1938 m. paskelbė to pamokslo 
lenkišką tekstą, rašytą paties Valančiaus ranka(36). Tarp Aleknos 
vertimo iš rusų kalbos ir lenkiškojo to pamokslo originalo yra 
vienas reikšmingas skirtumas. Lenkiškajame tekste vietoj žodžio 
„Savistovus“ randame žodį „oddzielny“, kas lietuviškai reiškia 
„atskiras“. Todėl iš tikrųjų ši Valančiaus pamokslo vieta 
lietuviškajame vertime turėtų skambėti taip: „Taigi kartą ant 
visados atsisakyti tos vilties (ne minties, kaip vertė Alekna) kad 
kada nors būsime atskira, nuo Rusijos nepriklausoma tauta". Be 
abejo, būti atskira nuo Rusijos nepriklausoma tauta reiškė visiškai 
ką kitą, kaip būti savarankiška nuo Rusijos nepriklausoma tauta. 
Atsiskirti nuo Rusijos norėjo beveik visi, tikrai to siekė sukilimi- 
ninkai. Bet 1866 m., po tokio žiauraus sukilimo sutriuškinimo, ir 
tokia viltis Valančiui atrodė nereali. Tuo metu, kada anas 
pamokslas buvo pasakytas, kitaip galvoti vargu ar buvo galima. 
Net lenkuose, ypač sulenkėjusiuose Lietuvos lenkuose, buvo 
laikinai pranykusi nepriklausomos Lenkijos viltis. Kitame savo 
rašinyje pats Valančius rašė: ,,„Kad Lenkai atgytų ir vėl karalystę 


37 Alekna, p. 170-71. 


38 Žr. jo ilgą studiją „Valančiaus laikų lietuviškasis darbas", Tiesos 
kelias, 1938, nr. 3,4, 7-8, 11. Pamokslo lenkiškas tekstas 11 nr., p. 746. 
Tai labai graži ir vertinga mūsų istoriko studija apie Valančių, paremta 
daugumoje archyvine medžiaga. Visai teisingai Stakauskas rašė, kad 
„neįmanoma iš Valančiaus reikalauti, kad jis tais sunkiais laikais būtų 
tikėjęs Lietuvos valstybės sukūrimo galimumu“. Gal tik jis kiek perdėjo 
sakydamas, kad „50 metų vėliau apie tai dar niekas nė sapnuoti 
nesapnavo". Ten pat, p. 744. 

įgytų, sunku yra tikėti"(39). Reikės palaukti bent keletą dešimt- 
mečių, kol ji vėl atsigaus. Bet tada jau atsiras ir nepriklausomos 
tautinės Lietuvos idėja. 

Tame 1866 m. Valančiaus pamoksle yra ir daug kitų įdomių 
dalykų. Pradžioje jis pasidžiaugė laimėjimais, kurių jis pasiekė per 
17 savo vyskupavimo metų, ypač iškeldamas parapinių mokyklų 
reikšmę. „Atsikvėpėme laisvai. Šviesiausias Viešpats buvo mums 
malonus, niekas nesikėsino į mūsų tikybos reikalus, viskas klostėsi 
gerai" (verčiame iš Stakausko paskelbto lenkiškoje originalo, kuris 
kai kur nesutampa su Aleknos vertimu iš rusiškojo nuorašo). Ir kas 
mus išmušė iš to gražaus kelio? — klausia toliau Valančius, — ir 
čia pat atsako: mes patys, nes „nuo senų laikų būdami lenkų 
įtakoje ir mes lietuviai su žemaičiais, kurie skaitomės esą tvirtesnės 
galvos, pasidavėme klaidingoms idėjoms, ypač iškeldami lenkų 
kalbą aukščiau už mūsų gimtąją lietuvių kalbą, ir pasisavinome 
(jų) lengvą būdą, blaškomą bet kokio naujesnio vėjo". Valančius 
supratęs, ką tokie nauji vėjai nešė su savimi, bet nieko negalėjęs 
padaryti, ypač su jaunimu. Ir žvelgdamas į ateitį, Valančius pasakė 
tikrai reikšmingus žodžius: „Niekados nesekti savo senų kaimynų 
lenkų lengvabūdiškumu, tegu jie savo reikalus tvarko kaip patys 
išmano". Toliau, gal kiek pataikaudamas rusams(40), Valančius 
sakė: „Būdami nedaloma Rusijos dalimi, mokykimės rusų kalbos, 
tačiau nepamiršdami ir savo tėvų lietuvių arba žemaičių kalbos, 
laikykime rusus savo broliais ir juos pamilkime“. 

Smarkesnio pasisakymo prieš lenkus ir ypač prieš jų įtaką 
Lietuvoje iš vyskupo, kuris niekados nepasižymėjo antilenkiškumu, 
sunku buvo laukti. Tai jau buvo galima laikyti lietuvių-lenkų 
konflikto pradžia, ir tuo pačiu tautinio Lietuvos atgimimo 
programos pirmuoju formulavimu. Žinant Valančiaus būdo 
žemaitišką kietumą, vargu būtų galima tą pamokslą laikyti 
išprievartavimo rezultatu. Ne vienu atveju Valančius mokėjo 


39 Motiejus Valančius, Maskoliams katalikus persekiojant. Surinko ir 
paaiškino J. Tumas. Kaunas, 1929, p. 76. 

40 Reikia atsiminti, kad šio pamokslo rusiškas vertimas turėjo būti 
pasiųstas Vilniaus generalgubernatoriui, kuriuo tada buvo liūdnos 
atminties surusėjęs vokietis Kaufmanas, spaudos draudimo Lietuvoje 
griežtas vykdytojas. 

atsilaikyti ir prieš labai didelį spaudimą iš rusų administracijos 
pusės. Net Sibiru jo negalima buvo išgąsdinti. Kaip ten bebūtų, tai 
buvo aiškus iššūkis prieš lenkų įtaką Lietuvoje. Ir tai atėjo iš 
Lietuvos vadovaujančio sluoksnio, kuriam vyskupas Valančius be 
abejo priklausė. Čia buvo skirtumas tarp Daukanto ir Valančiaus 
antilenkiškos veiklos: pirmasis, kaip istorikas, kalbininkas ir 
etnografas, padėjo, jeigu taip galima pasakyti, intelektualinius 
pagrindus tam antilenkiškumui; antrasis suteikė jam praktiškos 
veiklos pobūdį. Pats daug rašydamas, pats organizuodamas 
spausdinimą Klaipėdoje ir Rytprūsiuose ir pats organizuodamas 
lietuviškos spaudos platinimą Lietuvoje, Valančius įstatė lietuvių 
tautą į naują veiklos barą. 


VII 


Spaudos draudimas ir kova su juo buvo pats svarbiausias 
faktas per sekančius 40 metų. Į to laikotarpio pabaigą (1899) 
Varpas galbūt ir turės pagrindo rašyti, kad jeigu ne spaudos 
draudimas, Lietuva būtų buvusi ramiausias Rusijos kampelis(41). 
Ko Rusija visiškai nelaukė ir nesitikėjo, uždrausdama Lietuvoje 
spausdinimą lotyniškomis raidėmis, tai to tiesiog spontaniško ir 
beveik visuotinio pasipriešinimo iš lietuvių pusės. 

Kaip jau minėjome, net Rusijos intelektualiniuose sluoksniuose 
supratimas apie lietuvių kalbą ir tautą buvo nepaprastai menkas. 
Akademikas A. Hilferdingas bene pats pirmasis buvo pradėjęs 
aiškinti rusų mokslininkams apie lietuvių kalbos, istorijos ir 
tautosakos savitumą. Maža supratimo apie Lietuvą, kaip atskirą 
tautinį vienetą įsigydavo ir vietinė rusų administracija Lietuvoje, 
kuri dažniausiai buvo menko išsilavinimo ir kuri, bendraudama tik 
su viršūnėmis, kurios jau buvo smarkiai aplenkėjusios, dažnai ir 
nežinojo, kad dar yra kažkokia lietuvių tauta. 

Tai reikia būtinai turėti galvoje, norint teisingai suvokti Rusijos 
politiką sukilimo ir posukiliminiu metu. Mes kartais norime tai 
politikai pridurti antilietuvišką bruožą, kada ji tokia dar nebuvo, 


41 Cituota K. J. Čeginsko straipsnyje apie spaudos draudimą Lietuvių 
enciklopedijoje, XXVIII, p. 336. 


197 


mes kartais bandome sukurti rusų-lietuvių konfliktą gerokai 
anksčiau negu jis iš tikrųjų atsirado. Sukilimo metu jokio rusų- 
lietuvių konflikto tikrai nebuvo. Patiems rusams tai tebuvo 
lenkiškas reikalas („,polskoje dielo") ir daugiau nieko. Jie ir 
katalikybės arba lotynybės neskyrė nuo to paties lenkiško reikalo. 
Tai, anot J. Totoraičio, buvo didžiausia Muravjovo klaida. To 
meto lietuviams gi tai tik tebuvo, kaip rašė aktyvus sukilimo 
dalyvis Mikalojus Akelaitis, ,,Lenku wajna su Maskolejs". Ir vėliau 
savo atsiminimuose žmonės tą laikotarpį lenkmiečiu tevadindavo. 


Užtat nei spaudos lotynų raidėmis draudimas, nei parapinių 
mokyklų uždarymas, nei kitos Muravjovo ir jo įpėdinių priemonės 
rusų akimis nebuvo nukreiptos prieš lietuvių tautą, apie kurią jie ir 
supratimo neturėjo, bet tik prieš lenkybės ir katalikybės įtaką 
Lietuvoje. Ir vyskupas Valančius paskutiniais savo vyskupavimo 
metais suėjo į ginčą su vietine rusų administracija ne dėl to, kad jis 
būtų gynęs lietuvių tautos savarankiškumą, kurio dar jis taip pat 
nesuprato, bet dėl to, kad jis visomis jėgomis norėjo pasipriešinti 
Lietuvos supravoslavinimui, išlaikyti savo vyskupiją katalikiška. 
Valančius labai gerai suprato, kad katalikybė ir lenkybė nėra 
vienas ir tas pats dalykas, kad Lietuva gali pasilikti katalikiška, 
nebūtinai tapdama lenkiška. Kaip matėme, jis pats dabar ėmė 
kritiškai žiūrėti į per didelę lenkų įtaką ir tuo atžvilgiu jo pažiūros 
nedaug tesiskyrė nuo Muravjovo pažiūrų. 

Tačiau, kai Muravjovas ir jo įpėdiniai galvojo, kad sunaikinus 
lenkybę Lietuvoje, žlugs ir katalikybė ir kad jų vietą galės užimti 
pravoslavija, rusų kalba ir rusų tauta, Valančius visomis jėgomis ir 
labai sėkmingai stengėsi savo didžiąją Žemaičių vyskupiją išlaikyti 
katalikiška, katalikybę atskirti nuo lenkybės, tiesiog sukurti 
lietuviškąją Katalikų Bažnyčią. Jau kelis kartus minėtajame savo 
pamoksle Valančius, aiškindamas kai kurių jaunų ir „blogo 
elgesio" kunigų prisidėjimą prie sukilimo, sakė, kad lyg pats 
„Viešpats Dievas pasinaudojo šia priemone dvasiškijos apvalymui. 
Nėra jų šiandien, nes jie visi pasišalino už diecezijos ribų". Žinoma, 
vyskupas čia tik euforiškai kalbėjo apie pasišalinimą, iš tikrųjų 
daugelis jų buvo to paties Muravjovo pašalinti ne tik iš diecezijos, 
bet ir šio pasaulio. 

Tiesiog su nuostabia energija paskutinį savo gyvenimo 
dešimtmetį Valančius paskyrė tam, kad Lietuvoje būtų sukurta 
lietuviška bažnyčia. Jis suprato, kad stipri ir lietuviška Katalikų 
Bažnyčia Lietuvoje padės augti ir sąmonėti ir lietuvių tautai. Kai 
1864 m. Muravjovas neva pasigyrė Valančiui, kad va, žiūrėk, jau 
keletas žmonių lietuviškose gubernijose perėjo į pravoslaviją, 
sakydamas: „Na ką, vyskupe, mūsų pravoslaviškasis tikėjimas 
plečiasi". Valančius atsakęs: ,,Dėkui Dievui, nes tokiu būdu mūsų 
šventasis katalikiškasis tikėjimas pasidarys švaresnis". Kun. Alekna 
gana išsamiai aprašo rusų pastangas supravoslavinti Lietuvą ir 
visišką jų nepasisekimą. Toks pat nepasisekimas lydėjo ir jų 
pastangas surusinti Lietuvą. Nuostabiai maža lietuvių pavirto į 
rusus. Tai buvo iš dalies ir Valančiaus nuopelnas. Jis savo 
Žemaičių vyskupyste, Vaikų ir Paaugusių knygelėmis, Palangos 
Juze ir Antano Tretininko pasakojimais bei savo religinėmis 
brošiūromis stiprino ir sąmonino lietuvių tautą, kuri į XIX a. 
pabaigą išdrįs atvirai stoti į kovą su Rusija dėl savo. krašto ir 
tautos laisvės ir nepriklausomybės. 

Hilferdingas ir tolimos paralelės 


I 


Istorikai ir sociologai dažnai naudojasi istorinėmis paralelėmis 
nežiūrint savaime aiškaus fakto, kad niekas istorijoje nesikartoja. 
„Tokie filosofuojantieji istorikai, kaip Osvaldas Spengleris ir 
Arnoldas Toynbee, daugumą savo išvadų parėmė istorinėmis 
paralelėmis. Vietoje savaime aiškaus teiginio, kad niekas nesikarto- 
ja, jie atsiremia į kitą taip pat gana akivaizdų teiginį, kad istorijos 
vyksme neįvyksta nieko naujo. 

Paprastai žmonės linkę galvoti, kad jų gyvenamasis momentas 
yra vienintelis, nuo kurio priklausys ateinančių šimtmečių ir net 
tūkstantmečių istorija. Žinia, kaip buvo kuriamas tūkstantmetinis 
reichas. Vis dėlto kartais istorinis vyksmas tikrai daro smarkų 
posūkį, arba paima visiškai naują kryptį. Bent tiek, kiek tai liečia 
vadinamąją Vakarų civilizaciją, galima išskirti tris tokius momen- 
tus: Kristaus gimimą, 1789 ir 1917 metų revoliucijas. Krikščionybė, 
atgręžusi žmogaus žvilgsnį nuo nuodėmingos praeities į viltingą 
ateitį, tikrai pakeitė istorijos kursą. Sunkiau būtų tą patį pasakyti 
apie anas dvi revoliucijas, nors revoliucininkai buvo giliai įsitikinę, 
kad su jų revoliucijų pasirodymu prieš pasaulį atsivėrė naujoji era. 
Jeigu būtų gana sunku surasti paralelę tarp krikščionybės 
pasirodymo ir kokio nors kito istorinio momento, tai ne tik buvo 
labai daug panašumo tarp prancūzų ir rusų revoliucijų, bet ir tarp 
šių pastarųjų ir pirmosios užprotokoluotos revoliucijos žmonijos 
analuose senajame Egipte, kuri įvyko maždaug pasantro tūkstan- 
čio metų prieš mūsų erą. Taigi nihil novi sub sole. 


200 


Šiame savo pranešime apie tolimąsias paralelės mes sustosime 
ties pora tokių paralelių, kurių atstumą išreikšime ne tiek laiko, 
kiek erdvės masteliu. Bandysime pravesti paralelę tarp to, kas 
dėjosi XIX a. viduryje Lietuvoje, ir kas tuo pačiu metu vyko 
Šiaurės Amerikoje, ir abu šiuos įvykius sugretinti su tuo, kas 
vyksta Amerikoje šiandien. Studijuojant baudžiavos panaikinimą 
ir 1863 m. sukilimą Lietuvoje, negalima nepastebėti tam tikro 
panašumo su tuo, kas vyksta šių dienų Amerikoje, naikinant 
segregaciją ir deginant miestus. Ypač įdomus šiuo atveju 
palyginimas, kaip reagavo į baudžiavos panaikinimą anų laikų 
vadovaujantis sluoksnis Lietuvoje ir kaip reaguojame mes šiandien, 
kai iš buvusių ekonominių ir tautinių baudžiauninkų pasidarėme 
ekonominiais ir nacionalistiniais bajorais. Dabar už įstatymą ir 
tvarką galbūt karščiausiai pasisako kaip tik tie, kurių protėviai 
buvo už reformas ir revoliuciją. Taigi, anot Maironio, „„mainos 
rūbas margo svieto". 

Nežiūrint baisiai gausios literatūros apie 1863 m. sukilimą, kuri 
ypač pasipylė sąryšyje su šimtmetine šio sukilimo sukaktimi, ir ligi 
šiol lieka labai neaiškus klausimas, kodėl būtent buvusiems 
Lietuvos baudžiauninkams reikėjo taip gausiai įsijungti į šį 
sukilimą. Juk pats caras ryžosi naikinti baudžiavą: reikėjo tik 
trupučio kantrybės ir viskas savaime būtų išsisprendę. Tiesa, caras 
kol kas tesiūlė laisvę be žemės, bet, atgavus laisvę, žemė pati būtų 
nukritusi į baudžiauninkų sterblę. Sunku būtų patikėti sukilimo 
priešininkų tvirtinimu, kad valstiečius sufanatizavęs prolenkiškas 
vadovaujantis sluoksnis — ponai ir kunigai. Dar sunkiau būtų 
patikėti sukilimo entuziastų teiginiu, kad tuo metu revoliucinės 
idėjos buvo taip smarkiai užplūdusios liaudį, kad ji su nekantrumu 
laukusi menkiausios kibirkštėlės sukilti. Tai paprasčiausia netiesa. 

Turbūt, taip pat būtų nelengva išaiškinti, kodėl dalis Amerikos 
negrų griebėsi revoliucinės taktikos kaip tik tuo metu, kai 
Vyriausias teismas ir žymi dalis visuomenės pasisakė už lygias 
teises ir galimybes. Iš to būtų galima padaryti išvadą, kad 
revoliucija dažniausiai įvyksta ne tada, kai reikalas didžiausias, bet 
kaip tik tada, kai ir be revoliucijos atsiranda galimybės atitaisyti 
senas skriaudas ir pravesti reikalingas reformas. Revoliucija 
paprastai yra nukreipta ne prieš senąjį režimą, kurį neva ji turėtų 


201 


nuversti, bet prieš reformas, kurias neša pats gyvenimas. 
Revoliucija yra priešingybė reformoms. 1789 m. revoliucija 
sužlugdė Liudviko XVI pradėtas reformas ir atnešė terorą, 
Napoleono diktatūrą ir restauraciją taigi lyg pasuko istorijos ratą 
atgal. Ar ne tokiu atžagariniu keliu pasuko ir 1917 m. Rusija? 
Truputį ciniškai nusiteikęs istorikas galėtų aiškinti, kad ir 1863 m. 
sukilimas buvo sukeltas, siekiant sutrukdyti Aleksandro II 
pradėtąsias reformas. 


„Apetitas ateina bevalgant", sako prancūsų priežodis. Laimėji- 
mai, kuriuos neša reformos, žadina revoliucininkų apetitus. Jeigu 
galima laimėti truputį, kodėl nepabandyti laimėti viską. Prancūzi- 
jos trečiajam luomui nepakako trečiosios dalies, jis tuojau 
pasiskelbė esąs visa tauta ir nuėjo revoliucijos keliu. Kostas 
Kalinauskas teisingai rašė savo Mužikiškoje tiesoje, kad „žmogaus 
tokia jau prigimtis, arba jis nieko neišmano ir nieko nenori, arba 
sužinojęs nori gauti viską, kas jam priklauso“. O gal ir truputį 
daugiau negu jam priklauso. Kituose Mužikinės tiesos numeriuose 
jis jau skelbė, kad „mužikiška laisvė tai tas pat, kaip kilpa ant 
kaklo visiems tiems, kurie plėšia ir engia žmones“, arba „kai 
mužikas įsismagins, visam plačiajam pasaulyje kraujas pasipils". Ir 
tai jis rašė jau po to, kai caras paskelbė baudžiavos panaikinimo 
manifestą. Panašiai kalba apie „baltųjų kiaulių“ kraują kai kurie 
revoliucininkai ir šiandien. 


Iš antros pusės, vadovaujantieji sluoksniai arba establišmentas 
kartais per daug greitai išsigąsta to, kas dažnai tėra tik silpni 
požeminiai dūžiai, kurie neva turėtų reikšti visuotinį Žemės 
drebėjimą. Tada, XIX a. viduryje, net galingasis caras išsigando ir 
ėmė gąsdinti dvarininkus, siūlydamas daryti reformą iš viršaus, 
nelaukiant, kol ji prasidės iš apačios. Panašiai perdeda kai kas ir 
šiandien, lygindamas dabartinę revoliucinę situaciją Amerikoje su 
1916-1917 m. revoliucine situacija Rusijoje. Tokia paralelė 
tereiškia tiek, kiek ir kiekviena kita istorinė paralelė. Revoliucija 
nenukrenta ant žemės, kaip nunokęs obuolys. Vien tik žinojimas, 
kad praeityje panašiomis sąlygomis revoliucija įvyko, beveik 
garantuoja, kad dabar tomis pačiomis sąlygomis revoliucija 
nejįvyks. Tai turbūt vienas pagrindinių istorinės dialektikos dėsnių. 

Tai taip pat šiek tiek pakelia istorinio pažinimo vertę ir įprasmina 
pačią istoriją. 


II 


Net ir pati konservatyviausia visuomenė keičiasi. Lietuvos 
visuomenė ligi XIX a. vidurio buvo labai konservatyvi visuomenė. 
Senojoje Lenkijos-Lietuvos respublikoje per porą šimtų metų ne 
tik nebuvo jokio perversmo, jokios revoliucijos, bet nebuvo 
įgyvendinta jokios reikšmingesnės reformos. Tik į Respublikos 
pabaigą susirūpinta reformomis, kurios sukėlė didelę opoziciją iš 
vidaus ir intervenciją iš šono, ir Respublika nelabai garbingai 
užbaigė savo dienas. Beveik visa buvusios Lietuvos Didžiosios 
kunigaikštijos teritorija pakliuvo po carinės Rusijos valdžia. 
Pergyvenusi stambesnius pasikeitimus XVIII ir XIX amžių 
sąvartoje, Rusija taip pat sustingo savo konservatizme, ypač kiek 
tai lietė krašto administraciją, ekonominį ir socialinį gyvenimą. 
Sunkiai sekasi tiems politikuojantiems istorikams, kurie norėtų 
įrodyti, kad bent ekonominiu atžvilgiu Lietuvos įjungimas į Rusiją 
buvo pažymėtas pažangos ženklu. 

Lietuvos vadovaujančiam sluoksniui tokia administracija buvo 
gana patogi, ypač kol ji mažai tesikišo į vietinę savivaldą, ilgą laiką 
palikdama senąją Lietuvos teismų ir seimelių sistemą, ir kol ji 
netrukdė savosios, taigi lenkiškosios, kultūros klestėjimui. Iš 
tikrųjų Vilniaus imperatoriškojo universiteto metu net Varšuva ir 
Krokuva galėjo pasimokyti kultūros iš Lietuvos sostinės — ir 
mokėsi. Lenkų literatūrai ir mokslui Vilnius tuo metu davė 
daugiau negu Varšuva ar Krokuva. 

Gal dėl to ir politinės laisvės ir nepriklausomybės netekimas 
nebuvo taip skaudžiai išgyventas, kaip daug kas vėliau bandė 
įsivaizduoti. Nežiūrint be galo gyvos politinių emigrantų veiklos, 
ypač po 1831 m. sukilimo, kraštas buvo tam gana abejingas. Lenkų 
istorikas Dovydas Fajnhauzas, nuodugniai ištyrinėjęs revoliucinį 
sąjūdį Lietuvoje ir Gudijoje tuo metu, sako, kad jeigu koks 
emigrantinis emisaras tada būtų bandęs įpiršti sukilimo idėją, 
lietuvis valstietis būtų jam atsakęs: „Czyš ty, panoczku, 

zdurnia!?" (Ar tu, ponaiti, sudurnavojai?(1). Žinia, kad dar ir XIX- 
XX a. sąvartoje J. Tumas-Vaižgantas kalbėjo apie iki kaulo 
smegenų konservatyvią Lietuvos visuomenę. 

O tačiau tam tikri požeminiai dūžiai buvo jaučiami ir toje 
visuomenėje. Jie buvo jaučiami ir Vilniaus universitete, ir Kražių 
mokykloje, juos jautė ir Motiejus Valančius, kalbėdamas apie 
visokias „volteriškas bliuznerstvas“, juos juto ir administracija 
Lietuvoje ir pats caras Petrapilyje. Tai gana atvirai prisipažino net 
toks savivaldus caras, koks buvo Nikalojus I, atsisveikindamas su 
naujai paskirtu Žemaičių vyskupu M. Valančiumi. Socialinės 
revoliucijos idėja Lietuvon atėjo pirma negu tautinės revoliucijos 
idėja. Tadas Blinda savo veiklą pradėjo pirma negu Jonas 
Basanavičius, nors kai kas jau tada, kaip kai kas ir šiandien, bando 
abi šias revoliucijas surišti priežastingumo ryšiu. Vienas tokių buvo 
Vilniaus universiteto istorikas Jokimas Lelevelis, kuris be 
socialinės revoliucijos neįsivaizdavo atgimsiančios Lenkijos. Vienas 
tokių buvo ir rusų akademikas Aleksandras Hilferdingas, kuris 
siekė naujai kylančią lietuvių jėgą nukreipti tautine linkme ir tuo 
būdu įvaryti kylį tarp jos ir vadovaujančio Lietuvos sluoksnio. 

Iš tikrųjų ano meto Lietuvoje labai mažai kas galvojo tokiomis 
kategorijomis, ypač užguitų ir engiamų baudžiauninkų sluoks- 
niuose. Nežiūrint kai kurių istorikų (J. Žiugždos, V. Sruogienės) 
priešingos nuomonės, drįstame tvirtinti, kad tautinės Lietuvos 
idėja tuo metu dar nebuvo susižiedusi. To pavojaus dar nejautė ir 
vadovaujantieji Lietuvos sluoksniai, kurių filosofija, bent ligi 1863 
m. sukilimo, buvo unijinė, arba bendro likimo su Lenkija, 
filosofija. Tą liudijo, tarp kita ko, labai pagyvėjusios demonstraci- 
jos bažnyčiose ir kitur kartu su artėjančia Liublino unijos 
sukaktimi. Nors vysk. M. Valančiaus liudijimu, Lenkijos himną 
giedant liaudis eidavosi lauk iš bažnyčių, tačiau būtų netikslu 
aiškinti lyg toji liaudis jau tada būtų turėjusi savo politiniai tautinį 
idealą. 

Toji liaudis tada siekė tik dviejų dalykų: žemės ir laisvės. 
Karštesnieji revoliucininkai, kaip Kostas Kalinauskas, galvojo, kad 


1 Ruch konspiracyjny na Litwie i Biatorusi 1846-1848 (Warszawa, 1965), 
psl. 153. 

nereikia laukti, kol toji žemė ir toji laisvė ateis iš valdžios malonės, 
kad jas reikia pasiimti patiems savo rankomis. Toks galvojimas, 
matytis, buvo nesvetimas ir kai kuriems kunigams, nes tas pat 
Valančius savo 1859 m. aplinkraštyje įspėjo juos „pamoksluose 
vengti išsitarimų keliančių nesutikimą“ ir siūlė „Evangelijos 
dvasioje raginti prie kantrybės, paklusnumo, priderančios pagar- 
bos ir meilės savo ponų, tuo labiau, jog šio krašto ponai pirmieji 
išreiškė norą pagerinti savo valstiečių būvį ir toje pakraipoje 
darbuojasi"(2). 

Deja, tokiais atvejais tos kantrybės dažniausiai ir pritrūksta. 
Siūlomos reformos aiškinamos ne kaip vadovaujančio sluoksnio 
geros valios, bet kaip jo silpnumo ženklas. Užtat reikia tik jį 
truputį daugiau paspausti ir laimėjimas bus didesnis negu reformų 
pažadai. Tai pirmas žingsnis į revoliuciją. Tokios revoliucinės 
nuotaikos sąryšyje su baudžiavos panaikinimu sklido ir Lietuvoje. 
Jos daug kur kėlė baimę ne dėl to, kad daug kas būtų priešinęsis 
valstiečių išlaisvinimui, bet todėl, kad daug kas rūpinosi, ar 
baudžiauninkai ta laisve mokės pasinaudoti. Taip viena dvarininkė 
iš Minsko gubernijos rašė: „Mano nuomone, mūsų liaudis tokia 
tamsi ir taip mažai religinga, kad duoti jai laisvę būtų tas pat, kaip 
paleisti tigrą iš narvo. Šiandien dar šiaip taip, nes tą liaudį varžo 
baimė, bet, gink Dieve, panaikink tuos varžtus, tai iš tikrųjų būsi 
priverstas gyventi kaip tarp žvėrių". Pabaigoje toji rūpestingoji 
ponia pridūrė, kad ir tų pačių išlaisvintų baudžiauninkų gyvenimas 
pasidarytų baisiai apverktinas(3). 

Nebūtų galima pasakyti, kad tas rūpestis ir toji baimė būtų 
buvę visiškai be pagrindo. Kiekviena reforma, ypač taip smarkiai 
pavėluota, kaip valstiečių išlaisvinimas ir baudžiavos panaikini- 
mas, yra susijusi su gilesnėmis socialinėmis, ekonominėmis ir net 


2 Kun. A. Alekna, Žemaičių vysk. Motiejus Valančius (1922), psl. 128. 
Valančius buvo teisus pirmenybę šiuo atveju atiduodamas Lietuvos 
ponams. 

3 D. Fajnhauz, op. cit., psl. 42. Kad baudžiavą panaikinus valstiečiams 
pasidarė blogiau gyventi, bandė įtikinti klieriką J. Tumą Kauno 
kunigų seminarijos profesorius E. Barauskis jau į XIX a. pabaigą. Ž. 
A. Merkelis, J. Tumas-Vaižgantas, psl. 37. 

moralinėmis permainomis. Tapti laisvu ir savarankišku nėra jau 
toks lengvas uždavinys, kurį kiekvienas automatiškai sugeba 
išspręsti. Be to, nereikėtų išleisti iš akių ir kito dalyko, kuris dažnai 
pamirštamas. Socialinės ir ekonominės reformos nėra chirurginė 
operacija: skaudulį pašalinai ir organizmas vėl sugrįžta į savo seną 
normą. Aišku, baudžiava Lietuvoje, kaip ir segregacija Amerikoje, 
buvo tokie skauduliai. Bet jų chirurgo skalpeliu negalima pašalinti. 
Visuomenės gyvenime nėra nei absoliučiai gerų, nei absoliučiai 
blogų dalykų. Bandymas vieną ar kitą dalyką absoliučiai pasmerkti 
arba absoliučiai išaukštinti tėra tik paprastų paprasčiausia 
demagogija. O bandymas visuomenę operuoti dažnai sužaloja visą 
socialinį organizmą. Liūdnos 1789 ir ypač 1917 m. revoliucijų 
pasekmės ir atsirado kaip tik dėl to, kad feodalinė sistema 
pirmuoju atveju ir kapitalistinė sistema — antruoju norėta paversti 
absoliučiu blogiu, kurį neva reikėjo visiškai sunaikinti. Šiandien 
būtų juokinga ginti baudžiavas (nors daug kas jas tebepraktikuo- 
ja), kaip lygiai būtų juokinga ginti segregaciją (nors daug kam 
desegregacija yra paties velnio išmislas). Tačiau istoriškai būtų 
visiškai neteisinga vienur ir kitur vien tik bloga tematyti. Sistemos, 
kuriose žmonės galėjo gyventi ir gyveno šimtmečius, negali būti 
absoliučiai blogos. Tarp Lietuvos istorijos instituto paskelbtų 
istorinių šaltinių, iš XIX a. pirmosios pusės randame ir dvarininko 
Roemerio instrukcijų dvarų administratoriams ištraukas. Jeigu jau 
„law and order“ laikyti gerovės masteliu, tai idealesnės tvarkos 
negalima ir įsivaizduoti. Pagal tą instrukciją, ekonomai, vaitai, 
teisėjai privalo žinoti, kaip kiekvienas ūkininkas savo namuose 
tvarkosi, ar yra santaika ir vienybė, ar šeimyna klauso šeimininko, 
ar vaikai gerbia tėvus, negirtuokliauja ir netinginiauja darbo 
dienomis, ar namuose viešpatauja pamaldumas, kuklumas ir 
susilaikymas nuo nusižengimų. Rūpinasi taip pat, kad trobos būtų 
tvarkingos, stogai nekiauri, kad užtektų sėklos ir duonos ir t. t., ir 
t. t. Rykštinės baudos numatytos už tėvų įžeidimą, girtuokliavimą, 
svetimoterystę. Iliustracijai štai porą to unikalinio „law and order" 
dokumento paragrafų: 


Nr. 5. Kiekvienas ekonomas turi anksti keltis vasarą su diena, žiemą su 
gaidžiais, turi sukelti šeimyną ir žiūrėti, kad karvės būtų gerai 
išmelžtos, kad galvijai vasarą su rasa paėstų, kad žiemą peniūkšliai su 

gaidžiais būtų pašerti, kad mergos siūlus verptų, vyrai tinklus megztų, 
žodžiu, kad šeimyna nedykinėtų ir kiekvienas dirbtų paskirtą darbą. 


Nr. 21. Jeigu paaiškėtų, kad kurio nors ūkininko žmona gyvena 
nepadoriame santykyje su kitu, tą moterį kaime, kur ji gyvena, jei tik 
nėra nėščia, nubausti viešai, kad visos ištekėjusios moterys po 5 rykštes 
atskaitytų, o jeigu mergaitė — tai mergaitės baustų.(4) 


Manau, kad ne vienas „įstatymo ir tvarkos“ šalininkas 
pasirašytų po panašiomis instrukcijomis, kurias išleido anas Rytų 
Lietuvos dvarininkas. Turime panašių liudijimų ir iš ano laiko 
Žemaitijos. Kun. Liudvikas Jucevičius toli gražu nebuvo baudžia- 
vos šalininkas. Vienoje vietoje savo žemaitiškų prisiminimų jis 
rašė: „Žemaičių liaudis yra tai retas pavyzdys. . . susikaupusių 
teigiamybių: ydų, kurių yra žemaičiuose, paprastajai liaudžiai 
prikišti negalima, jas turi šlėktos ir dvarininkai". Kalbėdamas apie 
tos liaudies santykius su ponais, kun. Jucevičius rašė: „Žemaičių 
kiemonis yra prisirišęs prie savo pono ir myli jį ne kaip valdytoją, 
bet kaip tėvą, apvaizdos jam skirtą. Vagystės nusikaltimų čia be 
galo reta, žmogžudysčių — nė negirdėti".(5) Gal ir per daug 
romantiškai gražiai jis piešė Žemaitijos kaimiečių gyvenimo 
paveikslą, tačiau vargu jį būtų galima apkaltinti pataikavimu 
dvarininkams ir šlėktai. Kaip lygiai negalima kaltinti Dėdės Tomo 
lūšnelės autorių negrų vergijos palaikymu Amerikoje. 

Valdžios iš Dievo malonės idėja turbūt tokia pat sena, kaip ir 
pati žmonių bendruomenė. Negalima įsivaizduoti visuomenės, 
kurioje nebūtų valdančiojo sluoksnio. Utopiška būtų svajonė apie 
visuomenę be valdančiojo sluoksnio, kaip lygiai utopiška neklasinė 
ir neluominė visuomenė. Klausimas tik, kas tą valdantį sluoksnį 
turi sudaryti. Tarpais ateina laikas keisti vieną vadovaujantį 
sluoksnį kitu. Toks laikas, atrodo, buvo XIX a. viduryje Lietuvoje. 
Socialinės ir ekonominės reformos ir revoliucinis sąjūdis pabudino 
iš ilgo miego lietuvį valstietį — ūkininką. Pirmiausia jis ryžosi 
imtis į savo rankas ekonominių ir socialinių problemų sprendimą. 
Bet kad iš jo išaugtų naujas vadovaujantis sluoksnis, reikėjo jo 


4 Lietuvos TSR istorijos šaltiniai, I tomas (1955), psl. 366-373. 
5 L. Jucevičius, Raštai (1959) psl. 444. 

tautinio sąmoningumo. Tas ateis tik vėliau. Įdomu, kad šiuo 
atžvilgiu jis susilaukė netikėtos pagalbos iš beveik visiškai 
nesitikėto ir nelaukto šaltinio. 


III 


Akademikas Aleksandras Hilferdingas (1831-1872) nebuvo 
pirmasis rusų mokslininkas, susidomėjęs lietuvių tauta. Gerokai 
anksčiau grafas N. P. Rumiancevas ir Vilniaus universiteto prof. I. 
Loboika (1786-1861) patys domėjosi ir kitus ragino domėtis 
Lietuvos praeitimi, lietuvių kalba ir kultūra. Šis pastarasis net kėlė 
reikalą leisti lietuvių kalba žurnalą. Nemaža nuopelnų lituanistikos 
tyrinėjimams turėjo ir P. I: Kepenas (1793-1864). Tačiau 
Hilferdingas buvo bene pirmasis rusų intelektualų, kuris susidomė- 
jo ir politiniu lietuvių tautos likimu. Tai jis darė ne kokio 
sentimentalaus romantizmo pagautas. A. Hilferdingui, savo 
jaunystę praleidusiam Varšuvoje, ypač opus buvo lenkiškas 
klausimas: 1863 m. sukilimas tą klausimą pastatė tiesiog ant 
briaunos. Nuo jo sprendimo iš dalies priklausė Rusijos imperijos 
likimas. Blaivesnieji ano meto rusų intelektualai, tarp jų ir 
Hilferdingas, suprato, kad jėga vargu pasiseks rusų-lenkų konfliktą 
išspręsti. Net ir kraštutiniai nacionalistai netikėjo rusiškojo 
panslavizmo sprendimu, ypač kiek tai lietė lenkų tautą, kuri, beje, 
tuo metu buvo padalinta į prūsiškąją, austriškąją ir rusiškąją 
Lenkiją. Hilferdingas, kaip ir daugelis kitų rusų intelektualų, 
nebuvo priešingas Lenkijos savarankiškumui, jis tik bijojo, kad 
Lenkija nepakliūtų į Prūsijos ar Austrijos įtakos sferą. 

Su kuo tačiau Hilferdingas visiškai nenorėjo sutikti, tai su 
Lenkijos pretenzijomis į visą buvusią Lietuvos Didžiąją Kunigai- 
kštiją. Lenkijos iredentizmo patenkinimas reikštų ne tik atsisaky- 
mą nuo Lietuvos, bet ir nuo didelės dalies Gudijos ir Ukrainos. Be 
abejo tada jau nebuvo sunku įrodyti, kad nei ukrainiečiai, nei 
gudai nebuvo lenkai. Sunkiau buvo su lietuviais, kuriuos su 
Lenkija siejo kone penkių šimtmečių unija ir labai stiprus lenkiškos 
kultūros ir kalbos prasiveržimas net ligi tolimiausių Žemaitijos 
užkampių. Įdomu, kad kai kurie Varšuvos ir emigracijos lenkai 
Lietuvą, kaip ir Ukrainą, laikė lyg savo kolonija ir bandė pravesti 

paralelę tarp Lenkijos ir Didžiosios Britanijos XIX a. viduryje 
slaptai platinamame lenkų veiklos katekizme buvo išdirbta taktika, 
kaip tas „kolonijas“ išlaikyti, tarp kita ko skatinant dvarų 
įsigijimą, žadinant rusų-vokiečių antagonizmą ir puoselėjant 
maskuotą lenkų-rusų bendradarbiavimą.(6) 

Lig XIX a. vidurio, teisingiau sakant, ligi pat Muravjovo 
gadynės, nei Petrapilio vadovaujantieji sluoksniai, nei ypač 
dažniausiai gana buka rusiškoji Lietuvos administracija neturėjo 
aiškios politikos Lenkijos klausimu. Toji administracija gana 
intymiai broliavosi su vadovaujančiu Lietuvos sluoksniu ir 
nekritiškai priėmė prolenkišką jos filosofiją. Tik revoliucinio 
sąjūdžio sustiprėjimas XIX a. viduryje ir ypač 1863 m. sukilimas 
smarkiau supurtė Rusijos vadovaujančius sluoksnius ir carinę 
administraciją Lietuvoje. Generalgubernatoriaus Muravjovo pa- 
grindinis uždavinys ir buvo visomis galimomis priemonėmis 
išlaikyti Lietuvą ir kitas vakarines sritis Rusijos imperijos ribose. Ir 
tą savo uždavinį jis nemielaširdingai vykdė, žiauriai numalšinda- 
mas sukilimą ir suduodamas beveik mirtingą smūgį prolenkiškoms 
tendencijoms Lietuvoje. 

Tačiau ir brutaliausia okupacija negali visiškai nesiskaityti su 
okupuoto krašto gyventojais. Užtat ir Muravjovas bandė pataikau- 
ti kai kuriems savo antstolio sluoksniams, ar tai organizuodamas 
kaimų sargybas, ar pritardamas geresnėms baudžiavos panaikini- 
mo sąlygoms Lietuvoje. Kaip jis išsireiškė, baigdamas savo misiją 
Lietuvoje, jo tikslas buvo „privesti prie skilimo" tarp baudžiaunin- 
kų ir vadovaujančio sluoksnio, ypač lenkiškos kilmės dvarinin- 
kų(7)) Tačiau ko, atrodo, Muravjovas visiškai nesuprato, tai 
potencialaus lietuvių tautinio sąjūdžio vaidmens. Nesuprato to ir 
dauguma inteligentijos, nekalbant jau apie carinius biurokratus. 
Ne vienas ano meto rusų istorikas galvojo, kad tik pašalinus lenkų 
ir katalikų įtaką Lietuvoje, šis kraštas tikrai taps rusiškuoju kraštu. 
Jų nuomone ir visa istorinė Lietuva nuo pat XIII a. buvusi rusiška 
valstybė. Tuo metu imta vartoti ir lietuvių-rusų valstybės 


6 Ž. S. Šolkovičiaus redaguotą Sbornik statei razjasniajuščich polskoe 
delo (Vilna, 1885), I t., psl. 216-220. 
7 H. Moscicki, Pod berlem carow (1924), psl. 186. 

samprata, kurios neatsisakė net ir tokie objektyvūs rusų istorikai, 
kaip Antonovičius, Liubavskis ir Lappo. 

Beveik vienintelė išimtis čia buvo mūsų minėtas akademikas 
Hilferdingas, generalgubernatoriaus Muravjovo patarėjas lenkiš- 
kuoju klausimu, žinomas slavistas ir tautotyrininkas. Jis tuo metu 
parašė porą trejetą labai įdomių straipsnių. Tai, rodos, buvo ne 
daug, bet kai kurios pionieriškos idėjos, išreikštos tuose straips- 
niuose, verčia jais susidomėti, ypač kai to paties Hilferdingo 
vaidmuo dažnai gana klaidingai nušviečiamas. Vienoje tų studijų 
jis stengėsi atsakyti į dabar, rodos, taip naiviai skambantį 
klausimą: kas yra lietuvių ir žemaičių giminė. Hilferdingas čia 
sąmoningai pavartojo žodį plemia, ne narod, tuo pabraukdamas, 
kad jam rūpi etnografinė, ne istorinė lietuvių tautos samprata. 
Istorinė Lietuva buvo pažįstama ne tik nuo Jaroslavo laikų, kai jie 
neva mokėję jai duoklę „šluočiukėmis ir karnomis“, bet ypač nuo 
tada, kai beveik visa Kievo valstybė buvo inkorporuota į Lietuvos 
Didžiąją kunigaikštiją. 

Hilferdingo nuomone, rusai turėtų domėtis lietuviais ir dabar, 
nes jie gyvena ne kažkur už kalnų ir ne kur nors tundrose, bet ties 
pačiu didžiuoju keliu į Vakarų Europą ir ties svarbiausiais jūrų 
keliais. Lietuviams, esą, nėra kito pasirinkimo: arba su rusais arba 
su lenkais. Kaip Žinia, panašią dilemą tuo metu kėlė ir kunigas 
Antanas Mackevičius. Tada tai nebuvo žingsnis į kapituliaciją. 
Nepriklausomybės prasme toji alternatyva buvo žingsnis į priekį, 
nes tuo buvo jau pripažįstama, kad vietoj vienos vienintelės 
galimybės — bendro žygio su Lenkija — dabar atsirado ir antroji 
galimybė — koegzistencija su Rusija. O pasirinkimo galimybė yra 
jau gerokas žingsnis į laisvę ir nepriklausomybę, nes tai tarp kita 
ko implikuoja konflikto galimybę tarp dvejų konkurentų. O dviem 
besipešant kartais laimi trečias. Kad Hilferdingas neprileido 
minties, jog lietuviai sugebėtų gyventi nepriklausomi nuo Rusijos 
ar Lenkijos, per daug stebėtis netenka, nes tokios minties tada dar 
neprileido nei patys lietuviai. Tiesa, Kostas Kalinauskas savo 
Mužikiškoje tiesoje lygiai keikė ir maskolius ir lenkų ponus, bet 
jam labiau rūpėjo socialinės, o ne tautinės problemos. 

Tačiau šią savo studiją rašydamas Hilferdingas neturėjo tikslo 
įrodyti, kodėl lietuviams būtų naudinga eiti išvien su rusais. Jam 

ypač svarbu buvo parodyti, kodėl rusams nevalia visiškai ignoruoti 
tos lietuvių ir žemaičių giminės. Kad ligi šiol taip buvo, 
Hilferdingas daug neklydo. Paminėjęs Stanislovo Mikuckio ir 
Jono Juškos straipsnelius, jis ne be ironijos rašė, kad rusai daugiau 
domisi samojedais ir buriatais negu lietuviais. Rusuose jis 
pastebėjo kažkokį nesuprantamą linkimą į Rytus ir Vakarų baimę. 
Tai nelabai slavofiliška mintis. Hilferdingo nuomone, negalima 
ignoruoti lietuvių, nes „lietuvių giminė teikia tiek įdomaus (ir) tiek 
svarbaus daugeliui mokslo šakų, kad abejingumą jai nebūtų galima 
atleisti jau vien dėl grynai teoretinių sumetimų. Mokslo interesas“, 
sako jis toliau, „čia visiškai sutampa su visuomeniniu ir politiniu 
interesu". Ir tuojau pat Hilferdingas pasileidžia į vertinimą lietuvių 
kalbos, kuri daugiau atliepianti prokalbę negu Homero kalba, ir 
jos puoselėjimą, siūlydamas įvesti į visas valdžios mokyklas 
Vilniaus, Kauno ir Augustavo gubernijose, o lietuvių kalbos 
katedras atidaryti Maskvos, Petrapilio ir Kijevo universitetuose. 
Oficialųjį žurnalą Vilenskii vestnik siūlė leisti ne rusų ir lenkų, bet 
rusų ir lietuvių kalbomis. „Štai“, rašo jis toliau, „viena geriausių 
priemonių lietuvių tautai suartėti su rusiškuoju gyvenimu, sueiti su 
Rusija į socialinius ir moralinius santykius". Dabar jis jau drąsiai 
kalbėjo apie lietuvių tautą, ne giminę, nes, turėdama savo 
mokyklas, savo kultūrą, savo inteligentiją ir eventualiai savo 
vadovaujančius sluoksnius, giminė tampa tauta. O Hilferdingo 
nuomone, giminė, kuri turi savo Donelaitį, kaip „aukščiausios 
rūšies meno kūrėją“, ir savo Daumantus, Kęstučius, Algirdus, 
Vytautus ir Gediminus, prieš kuriuos drebėję rusų pulkai, gali būti 
verta tautos vardo. 

Hilferdingas atmetė lenkų teigimą, būk lietuvių kalba dar 
nebuvusi pakankamai apdorota. Hilferdingas manė, kad lietuviai 
privalo šviestis neverčiami tapti lenkais, kad jie privalo ugdyti savo 
tautinę sąmonę ir išsivaduoti iš lenkų ponų įtakos ne tik 
kultūriškai, bet ir ekonomiškai. Lietuviškojo separatizmo Hilfer- 
dingas nebijojo, nes separatizmas Lietuvoje tesąs susijęs su 
lenkiškųjų tendencijų įsiviešpatavimu. Tik lietuviškojo elemento 
ugdymu ir galima esą kovoti su tuo separatizmu Lietuvoje. Be 
abejo, čia Hilferdingas klydo. Nepraeis nei dvidešimties metų, ir 
lietuviškasis separatizmas bus jau įvykęs faktas. 

Hilferdingas taip pat atmetė kai kieno tuomet siūlomą idėją 
Kauno guberniją įjungti į vadinamą „ostzėjišką“ sritį (Latviją ir 
Estiją), nes, esą, baudžiava Lietuvoje panaikinta palankesnėmis 
valstiečiams sąlygomis negu tenai. Be to, vadinamose Baltijos 
provincijose viešpataujanti kalba esanti vokiečių. Saugodamas 
lietuvius nuo lenkų įtakos Hilferdingas nenorėjo nustumti juos į 
vokiečių glėbį(8). 


IV 


Štai pagrindinės mintys, kurias dėstė akademikas Aleksandras 
Hilferdingas savo studijoje apie lietuvių ir žemaičių giminę. Tai 
buvo lyg atsišaukimas į rusų mokslininkus daugiau domėtis 
lietuvių kalba, tautosaka, literatūra, istorija ir kultūra aplamai. 
Joje galima užgirsti ir nors dar labai silpną politinę gaidelę. 
Žadindamas tyrinėjamąjį susidomėjimą lietuvių tauta, Hilferdingas 
lyg ieškojo naujo politinio partnerio Rusijos-Lietuvos santykiuose. 
Didžiausia kliūtis čia, Hilferdingo nuomone, buvusi baudžiava, 
kuri pastačiusi tuos santykius ,,dans un cercle vicieux" (užburtame 
rate), priversdama rusus bendrauti tik su lenkais. Koks gi 
bendravimas galėjo būti įmanomas su baudžiauninkais, kokiais 
daugumas lietuvių tuo metu ir buvo? Hilferdingas per mažai 
pažino Lietuvą, kad būtų galėjęs įžvelgti josios vadovaujančiame 
sluoksnyje tam tikrus revoliucinius pasikeitimus, kurie pasireiškė 
jau nuo Vilniaus universiteto laikų. Greičiausiai jis maža buvo 
girdėjęs apie tokius žmones, kaip Simonas Daukantas, Anupras 
Jacevičius, Jonas Goštautas, Liudvikas Jucevičius, net vysk. 
Motiejus Valančius. Užtat nelabai jis taip pat suprato, kodėl tiek 
daug lietuvių 1863 m. kovojo, kaip jis sakė, „už lenkišką reikalą“. 
Kaltas dėl to buvo rusų nesidomėjimas lietuvių tauta ir kalta dėl to 
buvo baudžiava. Tik baudžiavą panaikinus galėtų atsirasti tas 
lietuviškasis partneris, su kuriuo būtų galima ne tik bendrauti, bet 
ir bendradarbiauti. 


8 A. Gilferding, ,„Neskolko zamečanii o Litovskom i Žmudskom 
plemeni" (Keletas žodžių apie lietuvių ir žemaičių giminę), rinkinyje 
Polskoe Delo, red. S. Šolkovič (1885), I, psl. 106-127. 

Tuos ir panašius klausimus Hilferdingas nagrinėja kituose 
dviejuose straipsniuose: „Kodėl kovoja rusai su lenkais" ir „Kur 
ieškoti lenkiško klausimo sprendimo“. Pirmajame jis apžvelgė 
Lenkijos-Rusijos konflikto istorinį podirvį, laikydamas Lenkiją 
„lotyniškai germaniškų Vakarų“ atstove, lyg savotiška slavizmo 
išdavike. Čia Hilferdingas pasireiškė kaip tikras panslavistas. 
Antrajame jis nagrinėjo rusų-lenkų konfliktą 1863 m. sukilimo 
šviesoje. Čia jis surado labai įdomią paralelę, į kurią ligi šiol, 
berods, niekas nėra atkreipęs dėmesio(9). 


Tuo pačiu metu, kai Lietuvoje buvo vykdomas baudžiavos 
panaikinimas ir sukilimas, tolimojoje Amerikoje buvo iškeltas 
negrų vergijos panaikinimas ir įsiliepsnojo žiaurus pilietinis karas. 
Tarp tų dviejų įvykių Hilferdingas bandė surasti kai ką bendro. Jis 
lygino Amerikos plantatorių separatizmą su lenkiškuoju separatiz- 
mu. Kaip Amerikos konfederatai, rašė Hilferdingas, šaukėsi 
pagalbos į Vakarų Europą, taip ir Lenkijos sukilėliai. Jie abu šios 
pagalbos, bent moralinės, ir susilaukė. Anglija, ir ypač Prancūzija, 
Lenkijoje ir Lietuvoje rėmė sukilėlius laisvės vardan, kaip jos rėmė 
pietines valstijas Amerikoje vergijos vardan. Paralelę būtų galima 
pratęsti: carinė Rusija rėmė jankius Amerikoje laisvės vardan, ir 
lygiai žiauriai malšino lenkų-lietuvių sukilimą vergijos vardan. Tai 
dar vienas įrodymas, kad ideologija labai mažai sveria tarptauti- 
niuose santykiuose. 


Žinoma, su tokiu istorinės paralelės pratęsimu nebūtų sutikęs 
Aleksadras Hilferdingas. Jis norėjo pats tikėti ir kitus įtikinti, kad 
XIX amžiaus viduryje Rusija ir Šiaurės Amerikos valstybės kovojo 
maždaug už panašų reikalą: Amerika už negrų laisvę, Rusija už 
baudžiavos panaikinimą ir ponų prislėgtos liaudies laisvę. Šiuo 
atžvilgiu Hilferdingas tik iš dalies buvo teisus. Tiesa, kad Lietuvos 
ir pačios Rusijos baudžiauninkų padėtis buvo panaši į Amerikos 
negrų padėtį; tiesa taip pat, kad kai kurie Lietuvos dvarininkai 
buvo nusigandę revoliucinių nuotaikų, kurios sklido Lietuvoje ir 


9 A. Gilferding, ,,Včem iskat, razrešenija Polskogo voprosa" ir „Za čto 
boriutsia Russkie s Poliakami"; tame pačiame rinkinyje Polskoe delo 
(1885), I t. psl. 19-39 ir psl. 50-69. 

pačioje Rusijoje sąryšyje su baudžiavos panaikinimu, kaip buvo 
nusigandę ir pietiniai Amerikos plantatoriai, laikydami kalbas už 
negrų laisvę, kaip „agitaciją už socializmą ir pavojų, kad negrai 
nepradėtų piauti baltuosius" (Hilferdingo teigimas). Tačiau iš 
tikrųjų didelė dauguma Lietuvos dvarininkų nesipriešino baudžia- 
vos panaikinimui. Priešingai, jau 1817 m. dauguma Lietuvos 
seimelių pasisakė už baudžiavos panaikinimą. Iš tikrųjų didžiausia 
baudžiavos panaikinimo kliūtis buvo ne jos dvarininkai, bet carinė 
administracija, kuri pagaliau nusileido ne iš kokios ypatingos 
meilės baudžiauninkui, bet bijodama revoliucinės situacijos ir 
siekdama sėkmingiau eksploatuoti žemę. Berods, pats caras 
Aleksandras II pasakė, kad geriau baudžiavą naikinti iš viršaus 
negu laukti, ko! ji bus panaikinta iš apačios. 

Grįžtant prie ano Hilferdingo straipsnio apie lenkiško klausimo 
sprendimą, įdomiausia jame yra tai, kad jis baudžiavos panaikini- 
mą Lietuvoje susiejo su tautine problema. Gerokai vėliau, jau XX 
a. pradžioje; Mykolas Roemeris, rašydamas apie lietuvių tautinį 
sąjūdį, baudžiavos panaikinimą laikė to sąjūdžio Jonu Krikštytoju. 
Netiesiog, atrodo, tai suprato ir Hilferdingas. Kovodamas prieš 
lenkiškąjį separatizmą vadinamosiose vakarinėse ir pietinėse 
Rusijos gubernijose, jis ieškojo atsvaros tautiniame principe. Jis 
rašė, kad Rusija „besąlyginiai pripažindama tautinį principą 
vakarinėse Rusijos gubernijose, negali jo paneigti ir lietuviškų 
giminių gyvenamame krašte“. Ir toliau jis nevengia daryti 
priekaišto pačiam sau. „Jeigu“, rašo jis, „„būtume anksčiau laikęsi 
tokios pažiūros ir neleidę lenkiškajai mažumai įsiviešpatauti 
lietuvių tautoje, tai, aišku, nei kunigams nei šlėktai nebūtų pasisekę 
sufanatizuoti Lietuvos ir Žemaitijos už Lenkiją, nuo kurios lietuvių 
tauta taip ilgai ir tiek daug kentėjo“. 

Be abejo, tokie gana blaivūs Hilferdingo samprotavimai buvo 
laiko aplinkybių padiktuoti. 1863 m. sukilimas pastatė vakarinių 
Rusijos gubernijų likimą ant kortos. Muravjovas galėjo galvoti, 
kad kartuvėmis galima šią problemą išspręsti. Hilferdingas ieškojo 
teisingesnio ir pastovesnio sprendimo. O tai, jo nuomone, buvo 
galima pasiekti tik suradus modus vivendi su lietuvių ir kitomis 
tautomis. „„Pasistenkime“, rašė Hilferdingas toliau tame pačiame 
straipsnyje, „tą Lenkijos prislėgtą tautą prikelti iš numirusių, 

atverti jai duris į švietimą savo kalba, į tautinio susipratimo 
išsivystymą, ir mes įvykdysime vieną pačių svarbiausių Rusijos 
uždavinių Vakarų krašte“. Toliau jis dėsto maždaug tą pačią 
programą, kaip ir aukščiau minėtame straipsnyje: pašalinti 
lenkiškąjį „švietimo monopolį“, atverti lietuviams duris į visas 
mokyklas, įstatymus skelbti ir aiškinti lietuviškai ir t.t. Lyg 
norėdamas kompensuoti lenkams, Hilferdingas ėjo net taip toli, 
kad siūlė pačios Lenkijos reikalus atiduoti į pačių lenkų rankas. 

Tokis buvo Hilferdingo planas. Gyvenimas nuėjo visiškai kitu 
keliu. Vietoje atvertų durų į visas mokyklas, beliko tik vienintelė 
lietuviška mokykla prie motinos ratelio. Vietoje tautinio sąmonin- 
gumo skatinimo, caro žandarai graibstė ir konfiskavo lietuviškas 
maldaknyges ir kantičkas. Bet dėl to nebuvo kaltas akademikas 
Aleksandras Hilferdingas(10). 


10 Mūsų spaudoje jau buvo kilęs ginčas dėl Hilferdingo vaidmens. Plg. 
Metmenys, 1969, 17 t., psl. 174-183. 

J. Tumas-Vaižgantas — gyvenimo kritikas 


I 


Atrodo, visiems gana gerai pažįstamas Vaižganto, kaip 
deimančiukų ieškotojo, labai atlaidaus visokiems bedieviams ir 
mažadieviams, politiniams ir gal net moraliniams nukrypėliams, 
dosnaus visiems, reikalingiems ir nereikalingiems, didelio pakantū- 
no ir didelio humanisto paveikslas. Tokį paveikslą padėjo 
susikurti jo Pragiedruliai, jo literatūros istorijos paskaitos ir jo 
sangviniška asmenybė, kuri atsispindi daugumos atsiminimuose 
apie Tumą, kaip amžinai kažkur skubantį, basomis lakstantį 
panemuniais, ugningai kalbantį įvairiuose subuvimuose ar sakantį 
pamokslą Vytauto bažnyčioje. Jo anksti pražilę plaukai, gyvas 
veidas ir labai judri laikysena gerai tiko į tą paveikslą. Jo 
aukštaitiška prigimtis jam tiesiog neleido būti kitokiu. 

Daug mažiau žinomas kitas Juozo Tumo-Vaižganto paveikslas, 
kaip gyvenimo kritiko, mokėjusio pasakyti aštrų Žodį tiesiai ir 
atvirai, nepabūgusio nei didžiausių savo laiko galiūnų, nei 
Smetonos su Voldemaru, nei arkivyskupo Skvirecko su visa savo 
bažnytine hierarchija, ypač nemėgusio viso to, kas visiems atrodė 
taip populiaru, nemėgusio mados, establišmento, tvarkos ir 
įstatymo. Šiuo atžvilgiu Tumas-Vaižgantas buvo maištininkas, 
beveik revoliucininkas. Šito Tumo-Vaižganto paveikslo mozaikines 
daleles susirandame kai kuriuose, ypač vėlesniuose, jo raštuose, jo 

publicistikoje, jo laiškuose, kurių, deja, dar tik labai maža dalis 
tebėra paskelbta. Tas antrasis paveikslas yra nemažiau tikras, kaip 
ir pirmasis, nors jis toli gražu nėra toks populiarus.(1) 

Jeigu šie abu paveikslai iš tikrųjų yra realūs ir tikri, tad kyla 
klausimas: kaip tokius priešingumus suderinti viename ir tame 
pačiame asmenyje? Gal Tumas-Vaižgantas buvo Janusas, vieną 
veidą rodęs į vieną pusę, kitą — į kitą? Ne. Tumas-Vaižgantas 
buvo lygiai nuoširdus, kai jis džiaugėsi nors mažiausiais gyvenimo 
„diemenčiukais“, kaip jis buvo nuoširdus, kai jis negailestingai 
čaižė visokias gyvenimo negeroves. Ir tai vienas kitam visiškai 
nesipriešino, ir tai visiškai galima buvo suderinti su pagrindiniu 
Tumo-Vaižganto nusiteikimu — jo optimizmu. Jo optimizmas 
buvo atremtas į įsitikinimą, beveik į tikėjimą, kad priešingumus 
reikia ir galima derinti, kad gyvenimas ir yra ne kas kita, kaip 
priešingumų derinimas. Tai, tarp kita ko, dr. Gintauto lūpomis, 
Vaižgantas dėstė jau savo Pragiedruliuose (1969 m. vilniškės laidos 
I t. 206-8 psl.). 

Antanas Venclova savo įžangoje į naują Pragiedrulių laidą 
rašo: „Būdamas buržuazinis veikėjas ir rašytojas, Vaižgantas, 
žinoma, negalėjo teisingai pavaizduoti dviejų kultūrą — pažangio- 
sios ir reakcinės — egzistavimo ir kovos lietuvių nacionalinėje 
kultūroje kapitalizmo sąlygomis" (t. p., 16 psl.). Tai tik iš dalies 
teisinga. Visų pirma Vaižgantas, ypač savo vėlesniame periode, 
nieko taip labai nekritikavo, kaip suburžuazėjimo, užtat vadinant 
jį buržuaziniu veikėju ir rašytoju truputį prasižengiama su tiesa. 
Antra, savo Pragiedruliuose Vaižgantas vaizdavo paskutinio XIX 
amžiaus dešimtmečio ir pačios XX a. pradžios Lietuvą, kurioje tų 
tariamų dviejų kultūrų dar beveik ir nebuvo. Kad jis stovėjo 


! Dar labai neseniai Draugo kultūriniame priede buvo priešpastatomas 
„atlaidusis Vaižgantas“ ir „kietasis Jakštas". Dr. Jonas Grinius tame 
pačiame Drauge paskelbė ilgutėlį straipsnį apie „dėmes šviesioje 
Vaižganto kūryboje". Teisingai J. G. mano, kad ligi šiol per daug buvo 
keliamos šviesiosios Vaižganto kūrybos pusės, tačiau visiškai nesu- 
prantama, kodėl aistrų, keršto, žmogžudysčių ir panašių reiškinių 
pavaizdavimą literatūroje reikėtų vadinti ,„dėme“. Juk tada beveik visa 
Šekspyro kūryba būtų viena didelė dėmė. 

pažangiosios Lietuvos pusėje, trykšta beveik iš kiekvieno Pragied- 
rulių puslapio. Neneigė Vaižgantas ir kovos momento, visą veikalą 
pavadindamas „kovos dėl kultūros vaizdais". Tačiau, o tai, turbūt, 
svarbiausia, Vaižgantas kovą suprato ne taip, kaip kai kurie 
kairieji ir dešinieji ekstremistai, kuriems kova reiškė ir tebereiškia 
visišką savo oponento arba priešo sunaikinimą. Vaižgantui tokia 
kovos samprata tikrai buvo svetima, užtat jis į savo kovą dėl 
lietuviškosios kultūros bandė įtraukti ir sulenkėjusį dvarininką 
Sviestavičių ir konservatyvų kleboną Kumstevičių. Dr. Gintautas jų 
įtraukimu į tą kovą džiaugėsi galbūt labiau, negu tais kovotojais, 
kurie ir negalėjo nekovoti. Vaižgantas į tą kovą įtraukė ir žydus 
Zeligmaną ir Šumakerį, kas tiesiog buvo beveik negirdėta ano 
meto lietuvių literatūroje. Net toks liberalus galvotojas, kaip 
Vincas Kudirka, to nelabai galėjo suprasti. Vaižgantas tikrai 
gyvenimą suprato dialektiškai, hegeliška dialektikos prasme, nors 
nežinia, ar jis su Hegelio filosofija buvo bent kiek susipažinęs. 
Vaižgantui „nebuvo pakeliui nei su kairiaisiais ekstremistais, kurie 
buržuazijos sunaikinime norėtų matyti proletariato pergalę, nei su 
dešiniais ekstremistais, kurie nekatalikų arba antikatalikų sunaiki- 
nime norėtų matyti katalikų bažnyčios pergalę. Kad šioji antroji 
alternatyva Vaižgantui buvo svetima, matytis ir iš to, kaip šviesiai 
jis pavaizdavo liuteronus Vidmantą ir jo dukrą. Priešingumų 
derinimas, 0 ne oponentų ar priešų naikinimas, buvo Vaižganto 
dialektikos pagrindinis teiginys. 

Tai labai svarbu turėti galvoje, kalbant apie J. Tumą- 
Vaižgantą, kaip apie gyvenimo ir visuomenės kritiką. Šiam 
klausimui mes ir pašvęsime šį savo rašinį. 


II 


Vieną kartą kanauninkas Juozas Tumas-Vaižgantas, kreipda- 
masis į jauną kunigą, rašė: „Jei nesi drąsus, kaip pridera Kristaus 
karžygiui, geriau užsirišk akeles tamsia skarele, idant nematytumei; 
jei ne, tai bent užsimerk: aš tave stumtelėsiu į pragarą, gyvenimu 
vadinamąjį". Tai buvo ne carinės priespaudos laikais, bet 1925 
metais, krikščionims demokratams Lietuvą valdant. Jeigu anais 
senais gerais laikais Vaižgantui gyvenimas buvo pragaras, tai 

galima lengvai įsivaizduoti, ką jis sakytų šiandien, kada tą 
gyvenimą „papuošė“ koncentracijos stovyklos, žiaurusis karas su 
atominių ginklų grybais, užteršta gamta ir ideologinis bei rasinis 
smurtas. 

Tačiau kaip tada Vaižgantas tą jauną kunigėlį stūmė į tą 
gyvenimą-pragarą, taip ir mes šiandien iš jo negalime pasitraukti. 
Tai yra mūsų pragaras, ir tik mes patys galime iš jo ką nors 
geresnio padaryti. Tai yra mūsų moralinis įsipareigojimas. 
Vaižgantas buvo įdomus ypač tuo, kad jis to pragaro priežasčių 
ieškojo ne pas kitus, bet pas save, savo pačioje tautoje, net ir tada, 
kada toji tauta, rodos, buvo laisva ir nepriklausoma. 

Be abejo, kaip kovotojas dėl šviesesnės Lietuvos, gyvendamas 
carinėje priespaudoje, Vaižgantas labai lengvai galėjo pasidaryti 
rusiškosios administracijos žandarų ir činovnikų — kritiku. Jis 
toks ir buvo. Pragiedruliai tuo atžvilgiu yra tikras kaltinamasis 
aktas. Bet tai buvo per daug lengvas uždavinys. Kas tik tų žandarų 
ir tos rusų biurokratijos nekritikavo! Vaižganto nuomone, tai 
nebuvo tiesioginis lietuvio aktyvisto uždavinys. Tegu tai daro patys 
rusai liaudininkai, socialdemokratai, eserai. Dėl tų žandarų tebūnie 
jiems gėda, ir kova su jais tebūnie jų moralinis įsipareigojimas. Kai 
anuos rusus pamėgdžiojant ėmė rastis Lietuvoje ir liaudininkų, ir 
socialistų, ir eserų, Tumui-Vaižgantui nebuvo pakeliui su jais. Jis 
nebuvo internacionalistas. Carai versti ir kelti revoliucijas buvo ne 
jo darbas. Tarpais jis net labai smarkiai išsibardavo su lietuviškai- 
siais internacionalistais, kam jie kiša nosį į ne savo reikalą. Bet kai 
1919 m. pasklido gandas, kad mirė Vincas Kapsukas, Vaižgantas 
parašė labai šiltą nekrologą. ,,„Tokio antro žmogaus, žinoma, ne 
komunisto, reikėtų dabartinei Lietuvai“, sakė jis. Lietuvis 
revoliucininkas, lietuvis socialistas, lietuvis liaudininkas, net ir 
lietuvis komunistas — gerai, bet ne lietuvis internacionalistas. 
Vaižgantui niekados nekilo dilemos: Selma ar Dainava. Jis būtų 
pasakęs: ir Selma, ir Dainava, kaip jūs jas suprantate, yra 
Amerikos barščiai ir tegu Amerika juos srebia. Nei gražiais 
pavadinimais, nei paštininkų, šaulių, birutiečių ar šatrijiečių 
pavadinimais jūs neperkelsite lietuviškosios dilemos į Ameriką. 
Lietuviška dilema yra kažkur ties Vilniumi arba Tolminkiemiu, 
nors ir kaip tu benorėtum tai ignoruoti. Tu, kaip išeivis, gali padėti 

man tą dilemą spręsti, bet tu negali jos spręsti už mane. Tik 
savajame krašte gyvendamas, gali spręsti savo krašto likimą. 

Tiesa, vieną kartą Vaižgantas tapo Amerikos gyvenimo kritiku. 
Ir dar kokiu! 1911 m. jis kartu su kunigu Konstantinu Olšauskiu 
išvažiavo Amerikon aukų parinkti statomiems Saulės draugijos 
namams Kaune. Tačiau už 19.000 dolerių, kas tuo metu nebuvo 
jau tokia maža suma, Amerika nenupirko Vaižganto. Sugrįžęs į 
Lietuvą jis pavarė tokią agitaciją prieš Ameriką, kokios geresnės 
nesugebėjo duoti nei Uptonas Sinklairis savo Džiunglėse. „Jaunas 
tai kraštas", rašė Vaižgantas tada. „Bet kiek jau bjaurių jo istorijos 
lapų! Rodos, patsai velnias Mefistofelis išsirinko tą šalį įrodyti 
svietui, kaip aukso stabas valdo jį". Ir toliau: „Visam šimtui metų 
praslinkus, į XX amžių įsivarius, baltaodžiai vis dar tebeužsimiršta 
ir gyvuliškai tebedrasko linčuoja šimtus tų pačių „juodukų', už 
kuriuos jų bočiai kraują liejo". Ir kreipdamasis tiesiog į eventualų 
emigrantą lietuvį, jis rašė: „Ne, balandėli-darbininke! Teka 
Amerikoje turtai-pinigai per tavo ūsus ir barzdą, bet visa nelaimė, 
kad ne į tavo ūsus ir barzdą, tik į kapitalisto nasrus".(2) 

Daug karčios teisybės Vaižgantas pasakė apie gyvenimą 
Amerikoje, bet taikydamas tai ne pačiai Amerikai, kurią mokyti 
gyventi nebuvo jo tikslas, bet tam lietuviui vaikinui ar mergaitei, 
kurie svajojo apie Ameriką, kaip apie lengvo uždarbio ir laimės 
kraštą. Tuo laiku kasmet iš Lietuvos emigruodavo po 10-20 
tūkstančių jaunuolių į Ameriką. Reikėjo juos trūkslūš sulaikyti, 
nes jie buvo baisiai reikalingi naujai atgimstančiai tėvynei. Užtat 
Vaižgantas ir paleido tą propagandos baražą prieš Ameriką. 
Didelė dalis tos Amerikos kritikos galioja ir šiandien: socialinės ir 
ekonominės nelygybės, materialistinio egoizmo, rasinės ir kitokios 
neapykantos problemos tebėra gyvos ir šiandien, nors ir padaryta 
nemaža pažanga palyginus su 1911 metais. Nėra abejonės, kad ir 
šiandien Vaižgantas nesidžiaugtų nei vienu lietuviu, kuris apleidžia 
savo kraštą. Į vieną J. Tumo-Vaižganto Amerikos kritikos bruožą 
ypač verta atkreipti dėmesį. Jis tada rašė: „Niekas nesigiria, jog 
tame „laisvės krašte? yra jisai laisvės prisigėręs ir ją pamėgęs". Gal 


2 „Ten gera, kur mūsų nėra: arba neapleiskime tėvynės!“ 1912. 
Perspausdinta Raštuose, 17 t., 46-204 psl. 

ir giriamės mes šiandien, tariamai priklausydami laisvajam 
pasauliui, kurį, beje, be jokių kabučių rašome, tačiau daugumoje 
tikrai nesame nei tos laisvės labai pamėgę, nei juo labiau jos 
prisigėrę. Tiesa, nelinčuojame negrų, nes esame per daug silpni, bet 
su kokiu malonumu linčuojame savo brolį, jeigu tik jis išdrįsta 
truputį kitaip pagalvoti. 


III 


Nei carinės Rusijos, nei Amerikos kritika nebuvo Vaižganto, 
kaip gyvenimo kritiko, pagrindinis uždavinys, nes J. Tumas- 
Vaižgantas, kaip ir anksčiau gyvenęs Simonas Daukantas, buvo 
vienas iš tų nedaugelio, kurie dėl Lietuvos nelaimių nevertė bėdos 
nei ant lenkų, nei ant rusų, nei ant kitų kaimynų ar nekaimynų. 
Nelaukė jis iš niekur ir pagalbos. Ir tai buvo teisinga. Pagrindinis 
jo uždavinys buvo savo tautos ir savo krašto kritika, nes tik sava 
tauta yra atsakinga už savo krašto ateitį. 

Įdomu, kad tas pat Vaižgantas, kuris labai kritiškais Lietuvai 
1917 metais Petrapilio seime karščiau negu kas nors kitas gynė 
Lietuvos nepriklausomybės idėją, pasidarė vienu aršiausių Lietuvos 
gyvenimo kritikų, kai toji Lietuva tapo nepriklausoma. Turbūt 
daug nesuklysime pasakę, kad per visą nepriklausomos Lietuvos 
laikotarpį, ligi pat savo mirties, Vaižgantas buvo opozicijoje, ne 
pozicijoje. Net ir paėmus valdžią Antanui Smetonai, su kuriuo jį 
rišo ilga praeities draugystė ir politinių filosofijų panašumas, jis 
pirmiausia susikirto su Augustinu Voldemaru, o paskum ir su 
pačiu Smetona, pats pasilikdamas su savo „„mikro-visuomene“, o 
Smetoną apkaltindamas ,„makro-diktatorybe*(3) Žodžiu, Vaižgan- 
tas nepritapo nė prie vienos valdančiosios partijos Lietuvoje, užtat 
beveik niekados jis nebuvo vadinamojo establišmento gynėjas. 

Gal dėl to ir Vaižganto šimtmetinė gimimo sukaktis lyg 
atžagaria ranka tebuvo paminėta, ypač čia, emigracijoje. Katali- 
kams jis nepatinka dėl savo liberalizmo ir „„liaksiškumo“, 
tautininkams — dėl Smetonos makro-diktatorybės pasmerkimo, o 
visoms kitoms demokratinėms partijoms dėl savo demokratinės 


3 Ž. jo laišką P. Klimui, Mermenys, 19 t., 65 psl. 

Lietuvos kritikos ir dėl susidėjimo su pažangiečiais ir tautininkais. 
Kažkaip nepridera beveik tuo pačiu metu minėti ir Vaižganto 
šimtmetinę gimimo ir Steigiamojo seimo penkiasdešimtmetinę 
sukaktį. 

Su Vaižgantu nelabai pakeliui ir dabartiniam Lietuvos 
establišmentui, nors Lietuvoje Vaižgantas buvo truputį šilčiau 
prisimintas, išleidžiant naują jo Pragiedrulių laidą ir net užsimo- 
jant pastatyti filmą iš jo Dėdžių ir dėdienių. Dabartinės Lietuvos 
kultūros ir literatūros tyrinėtojams turėtų būti malonu prisiminti, 
kaip čaižiai Vaižgantas kritikavo skubų Lietuvos suburžuazėjimą ir 
aplamai buržuazinę Lietuvą. Tačiau Vaižgantas, kritikuodamas 
nepriklausomą Lietuvą, visiškai nenorėjo jos griauti. Kaip ir 
aplamai jis nieko nenorėjo griauti, net ir carinės Rusijos. Jis buvo 
statytojas, ne griovėjas. Jis buvo už priešingumų derinimą ir 
lyginimą, jis buvo už tiltų statymą, o ne už užtvarų tvėrimą. 

Vienu metu Vaižgantas buvo pradėjęs bendradarbiauti šiauliš- 
kėje Kultūroje, aiškiai materialistinės pasaulėžiūros ir kairiosios 
krypties žurnale. Dėl to baisiai sujudo Žemaičių vyskupijos 
vigilantai. Kunigas Tumas šiaušėsi ir spardėsi, bet iš dalies turėjo 
nusileisti. Savo rašte kurijai jis, tarp kita ko, pareiškė: „Ir viso mano 
gyvenimo tendencija — tiesti tiltą tarp vieno ir kito krypsnio 
inteligentų — yra davę, aš tai matau, labai dažnai geresnių 
rezultatų, negu šalinimasis arba- brutalus prieštaravimas. Teorijoje 
griežtumai gerai, praktikoje tik aržumas".)(4) Ir tai nebuvo tik tušti 
žodžiai. Tik iš Kultūros leidėjų jis pasitraukė, o bendradarbiauti joje 
jis ir toliau neatsisakė. 

Kai reikėjo, jis rado gerą žodį ir Vincui Kapsukui, o 
Mikalojumi Katkumi ir jo Balanos gadyne tiesiog žavėjosi, nors tas 
bedievybę ir socializmą buvo pažarstęs po visą Krakių valsčių.(5) 


4 A. Merkelis, Juozas Tumas-Vaižgantas, Čikaga, 1955, 316 psl. 

5 Tai aš gana gerai žinau, būdamas iš gretimo valsčiaus ir pradžios 
mokyklos metus praleidęs Katkaus gimtinės pašonėje. Per paskutinius 
demokratinius rinkimus 1926 metais Krakių valsčius, turbūt, buvo 
vienintelis Lietuvoje, kur socialdemokratai gavo daugiausia balsų. 
Katkaus ažyteniškiai jau tada mokėjo apseiti „be bažnyčios, be altorių, 
be sumainymo žiedų“. 

Vaižgantas išdrįso užtarti ir Kostą Korsaką, kai šis, dar 
gimnazistas būdamas pakliuvo į kalėjimą už komunistinę veiklą. 
Kas šiandien tokios drąsos parodytų! Aplamai, Tumas-Vaižgantas 
buvo nuomonės, kad „kultūros darbe neišvengiamas bendradarbia- 
vimas visokių partijų ir nuomonių žmonių“. Gaila, kad to dar ir 
šiandien nesupranta kai kurie kongresų rengėjai ir jų vertintojai ir 
šiapus, ir anapus. 

Niekas taip labai neerzino Tumo-Vaižganto, kaip velniškai 
greitas nepriklausomos Lietuvos buržuazėjimas, biurokratėjimas ir 
valdininkėjimas. Jau 1921 metais Lietuvių balse jis įspėjo dėl per 
didelio inteligentijos suvaldininkėjimo, kuris grėsė visišku idealiz- 
mo išblėsimu. O „pilvui nurimus, lengviau ir dvasiai nurimti", rašė 
jis. 

Vaižgantas buvo vienas tų retųjų žmonių, kuris nemanė, kad 
Lietuvos nepriklausomybė buvo Dievo duota ir kad dėl jos 
nereikėtų nuolat rūpintis. Jau tada jį buvo apsėdęs rūpestis „dėl 
ateities, dėl mūsų laisvės, nepriklausomybės, dėl mūsų pažangos ir 
garbės". Ir jis beveik desperatiškai apeliavo į Lietuvos buržuaziją, į 
valdininkus ir biurokratus: ,,paneikite tai, sakykite, kad aš 
meluoju". „Ak, kaip man būtų miela, kad visi in gremio mūsų 
valdininkai sukiltų už tai prieš mane, kuo smarkiausiai išsipravar- 
džiuotų spaudoje, net susitikę fiziškai mane užgautų, parodydami, 
jog aš klystu, šmeižiu, o jie nekaltai kenčia".(6) 

Niekas tada neapdaužė Vaižganto ir niekas neįrodė, kad jis 
melavo. Ir vis rečiau girdėjosi kritiški balsai dėl Lietuvos laisvės, 
nepriklausomybės ir ateities. Vis labiau ją palikome Dievo ir vadų 
valiai. O be kritiškų balsų tautai ir valstybei labai nesunku nueiti 
klystkeliais. 


IV 


Prieš keletą metų, kalbėdamas iš tos pačios vietos, J. Tumą- 
Vaižgantą pavadinau kairiuoju. Už tai gavau pylos iš mūsų 
kairiųjų, tebesispiečiančių aplink Varpo žurnalą. Gal tai ir per 


6 Raštai, 4 t., 7-8 psl. 

drąsus buvo pavadinimas, nes tas pats Vaižgantas yra nemaža 
karčių žodžių pasakęs apie kai kuriuos kairiuosius. Šiandien kai 
kas galbūt geriau jį norėtų pavadinti revizionistu. Mat, naujoji 
Amerikos kairė, atrodo, išgąsdino ir pačius drąsiausiuosius 
kairiuosius. 


Man vis dėlto geriau patinka kairiojo vardas, jeigu ne dėl ko 
kito, tai bent dėl to, kad jis toks lietuviškas ir taip giliai jaugęs į 
Lietuvos žemelę. Kad šiandien nėra kairiųjų nei čia, emigracijoje, 
nei ten, Lietuvoje, nieko nereiškia. Tai tik laikinas ir visiškai 
nenormalus reiškinys. Atsiras jų ir čia, ir ten dėl to, kad pats 
gyvenimas negali išsiversti be kairės. Gyvenimas nėra greitkelis, 
kuris niekur neišsišakoja, gyvenimas yra kryžkelė, kurios viena 
šaka būtinai veda į kairę. 


Pagrindinis kairiojo bruožas yra nepasitenkinimas esama 
padėtimi ir noras ją pakeisti. Kairysis privalo būti nepatenkintas 
net ir tuo atveju, kada kairieji sėdi valdžioje, arba kada kairieji 
sudaro vadinamą establišmentą. Kitaip atsirastų pavojus, kad 
kovos su pozicija uždavinys pakliūtų į reakcijos rankas. Taip, iš 
dalies, atsitiko Lietuvoje 1926 metais, taip atsitiko Vokietijoje ir 
Ispanijoje kiek vėliau. Jokia valdžia nėra tokia gera, kad jos 
negalima būtų kritikuoti, kad prieš ją nereikėtų organizuoti 
opozicijos. Net ir Griniaus-Sleževičiaus valdžią buvo galima ir 
reikėjo kritikuoti, nors to dar šiandien daug kas iš vadinamųjų 
kairiųjų nenori prileisti. Žinia, šėtonas net ir rojuje stengėsi sukelti 
nepasitenkinimą ir visiškai sėkmingai. O žmogiškoji tvarka 
niekados negali būti tokia tobula, kaip dieviškoji tvarka. 


Kai kas gal paklaus, ar tai, ką mes čia sakome, nėra opozicijos 
dėl opozicijos skatinimas, ar tai nėra suteikimas kairei tiktai 
griaunamojo, vadinas, iš esmės neigiamo vaidmens? Nepasitenkini- 
mas, kritika ir opozicija nebūtinai turi būti neigiama. Iš antros 
pusės, kiekviena kūryba yra tam tikras neigimas. O kas išdrįstų 
tvirtinti, kad, pavyzdžiui, ir dabartiniame amerikiniame gyvenime 
nieko nebūtų, dėl ko reikėtų reikšti nepasitenkinimą, ką reikėtų 
kritikuoti. Ir tai ne tik Indokinijos karas. Kas taip galvotų, tas 
būtų už vis daugiau teršiamą ir užterštą orą ir vandenis, už visišką 

kultūrinio ir intelektualinio gyvenimo subizninimą ir t. t., ir t. t. 
Dirva opozicijai ir kairei Amerikoje yra labai plati.(7) 

Savo laiko ir savo problemų rėmuose toks kairysis buvo ir 
Vaižgantas. Jis toks jau buvo, būdamas žalias Žemaičių kunigų 
seminarijos klierikas, parašęs labai aštrų rašinį prieš baudžiavinę 
santvarką. Tada tai seminarijos inspektorius prelatas Edvardas 
Barauskis, tarp kita ko buvęs vyskupo Valančiaus sekretorius, jį 
smarkiai išbarė ir pasakė: ,,Juk taip anarchistai terašo". Ir bandė 
įrodyti, kad baudžiavos laikais mužikui buvo daug geriau gyventi 
negu baudžiavą panaikinus. Panašiai kaip šiandien visokie Wallace 
ir Maddox bando įtikinti, kaip viskas gera ir gražu buvo Pietuose, 
kol nepasirodė Kingai ir kiti pilietinių laisvių kovotojai. Jaunasis 
klierikas Tumas garbingajam hierarchui atsikirto: „(Galbūt vis 
dėlto nei aš, nei mano tėvai, nei mano dėdė nebenorėtume, kad tie 
laikai sugrįžtų". Tai buvo iš esmės kairiojo atsakymas, kuris žiūri į 
ateitį, o ne į praeitį. 

Toks kairysis Tumas buvo ir kunigu tapęs, ir pradėjęs leisti 
Tėvynės sargą, kurį Mykolas Roemeris visiškai teisingai pavadino 
kairiųjų katalikų žurnalu. Kairysis Vaižgantas buvo dėl to, kad jis 
kovojo su tuolaikine katalikų bažnyčios hierarchija, su jos 
prolenkiška politika, su jos abejingumu ir net priešiškumu 
tautiniam judėjimui. 1905 m. jis rašė savo konfratrui Aleksandrui 
Dambrauskui-Jakštui: „Vergai esame kits kito: kamendoriai 
klebonų, klebonai džiakonų, džiakonai kanauninkų, pralotai 
vyskupo. Aš baigiu trokšti šitoje garbingoje atmosferoje".(3) Dar 
ilgai reikės trokšti vaižgantiško tipo katalikiškai kairei toje 
„garbingoje“ atmosferoje, mažne ligi Jono XXIII laikų. O 
Amerikoje dar ir šiandien daug kas joje tebetrokšta. 


Vv 


Tai toli gražu nereiškė, kad J. Tumo-Vaižganto kritikos išvengė 
kairė. Nemėgo Vaižgantas pozicijos, nemėgo pozos ir mados. Kai 


7 Simono Kudirkos atvejas aiškiai rodo, kas atsitinka net su kariniais 
daliniais, kai juose įsiviešpatauja prisitaikėliška dvasia. Tai yra tokia 
gėda, kurios ilgai nepavyks nusiplauti. Ką prieš tai reiškia papūgiškas 
šnekėjimas apie laisvuosius Vakarus ir demokratiją? 

8 Merkelis, op. cit., 152 psl. 

gyvenimas pakrypdavo per daug į vieną pusę, kai kas nors 
pasidarydavo per daug populiaru, jis kažkaip gal nesąmoningai 
nusigręždavo į kitą pusę. Gal tik vieną kartą, pačios Lietuvos 
nepriklausomybės pradžioje, jam grėsė pavojus tapti pozicijos 
žmogumi. Jis tada buvo kviečiamas į beveik visų organizacijų 
komitetus, renkamas garbės nariu, vienu metu jis net sutiko, Vlado 
Putvinskio kviečiamas, būti oficialus Šaulių sąjungos organo 
Trimito redaktorius. Tada tai atsirado Vaižganto kulto pavojus, 
tada tai kairioji rašytoja Gabrielė Petkevičaitė ir rašė: ,„Mano 
nuomone, jaunuomenė dabar, Krėvės, Vaižganto raštais penima, 
visai idealizmo nustojo. . . turime karjeristų kartą".(9) 

Tačiau Vaižganto atžvilgiu tai tebuvo reta išimtis. Šiaip jau iš 
prigimties jis buvo opozicininkas. Tarpais jis gana griežtai 
atsisukdavo prieš kairiuosius, kai tik tas kairumas pasidarydavo 
mada arba fetišu. Bene pirmą kartą jis pakėlė balsą prieš tai dar 
pačioje XIX-XX amžių sąvartoje, kai Lietuvoje, kaip koks prerijų 
gaisras, ėmė sklisti socializmo idėjos, kai, anot Maironio, net 
piemenys po kaimus ėmė šnekėti apie Marksą. Iš to paties šaltinio 
tada gimė ir „Lietuvos neprigulmystės“ idėja. Nors tuo metu 
nereali tai buvo idėja, bet demagogiškai labai patraukli, kurią dar 
visokio plauko socialistai bandė susieti su kova prieš bažnyčią. 
Tada tai Tėvynės sarge Vaižgantas smarkiai išsibarė, laikydamas tą 
„neprigulmystės“ idėją tuščia svajone ir grasindamas jos šalinin- 
kams ir puoselėtojams knyslę sumalti. 

Daug kas vėliau iš to bandė pasidaryti išvadą, kad J. Tumas- 
Vaižgantas buvo carinės valdžios pataikūnas ir prisitaikėlis. Tai 
nebuvo tiesa. Iš tikrųjų jis tada galvojo, kad reformų ir nekruvinos 
revoliucijos keliu buvo galima daugiau pasiekti, negu madingais, 
bet nerealiais socialistiniais šūkiais. Priešingumų derinimas, 0 ne 
vieno priešingumo bandymas užmušti kitą priešingumą, buvo 
Vaižganto gyvenimo filosofijos taisyklė. Kad šiuo atveju Vaižgan- 
tas taip pat nelabai klydo, netrukus įrodė tie patys socialistai, kurie 
jau 1907 m. Lietuvos „neprigulmystės“ reikalavimą išmetė.iš savo 


9 G. Petkevičaitė-Bitė, Laiškai, Vilnius, 1968, 228 psl. Niekados 
nemaniau, kad kada nors V. Krėvė-Mickevičius būtų buvęs toks 
populiarus ir kad ir jam būtų grėsę tapti establišmento žmogumi. 

partijos programos, o 1917 m. demonstratyviai pasitraukė iš 
Petrapilio seimo, kai šisai priėmė rezoliuciją, aiškiai reikalaujančią 
Lietuvai nepriklausomybės. Ir tada Tumas-Vaižgantas ištarė labai 
reikšmingus žodžius: ,„Aš greičiau kairysis, ne vidurinis; gal į 
socialistus linkęs, gal į komunistus; ar aš žinau. .. Tačiau aš 
negaliu būti tųjų tarpe, kurie drįsta tokį didelį tautos darbą ardyti, 
vien dėl to, kad tas darbas ne jų vaga kol kas eina".(10) Iš Tumo 
pusės tai nebuvo pozicijos gynimas, ypač Petrapilyje. Priešingai, 
pozicija tada buvo kaip tik su ta revoliucine banga, kuri tuo metu, 
atrodė, tuojau užlies visą pasaulį. Vėl Vaižgantas galbūt nesąmo- 
ningai jautė, koks nuobodus būtų pasaulis, jeigu bent kokia idėja 
jame absoliučiai įsigalėtų. 

Kitą kartą, kada Vaižgantas išdrįso pakelti balsą prieš tai, kas 
buvo baisiai populiaru, tai buvo pravedant žemės reformos 
įstatymą. Rodos, tokiam liaudies vaikui, tokiam baudžiavos 
priešui ir tokiam antilenkininkui, koks buvo Vaižgantas, žemės 
reforma turėjo būti labai arti širdies. Ir staiga jis pasisako prieš ją. 
Kaip tokį paradoksą suprasti, kuo jį galima paaiškinti? Juk tada 
dėl žemės reformos varžėsi beveik visi, kiekvienas norėdamas ją 
kaip galima greičiau ir kaip galima griežčiau pravesti. Krikščionys 
demokratai, Mykolo Krupavičiaus tipo, lenktyniavo su liaudinin- 
kais ir socialistais, kurie jau tada siūlė visiškai panaikinti žemės 
nuosavybę. Ir vis tai darbininkų, bežemių ir mažažemių labui, vis 
tai liaudies gerovei. Nieko nėra lengviau, kaip sujudinti mases 
plėšti svetimą turtą. Tada tai J. Tumas-Vaižgantas ir išėjo į kovą 
prieš tuos „fetišus"“, kuriuos ant altoriaus „iškėlė Marksas, 
užkerėjo bolševikai ir dabar minias hipnotizuoja krikščionys 
demokratai" (Raštai, 3 t., 251 psl). „Kas nugis ta liaudimi 
nesideda!", rašė tada Vaižgantas. ,Didžiumiečiai (suprask, 
bolševikai), mažumiečiai, liaudininkai baltieji, buržujais šaukiamie- 
ji, krikščionys taip sau ir krikščionys demokratai, — visi, visi nė 
duonos kąsnelio nenuryja, nepasiklausę liaudies“. Ir toliau ne be 
ironijos tas pat Vaižgantas: „O jei ir nuryja ar automobiliu 
pavažinėja, tai gink Dieve, ne sau, tik vis tai vienatinei meilužei 
(liaudžiai) tarnaudami" (Raštai, 3 t., 32 psl). Iš tikrųjų tada 


10 Merkelis, op. cit., 235 psl. 

Krupavičius ir vežiojo Stulginskį automobiliu, norėdamas įtikinti 
pastarąjį, kad žemės reforma buvo reikalinga. Sąjūdis dėl žemės 
reformos tada Lietuvoje truputį priminė dabartinį sąjūdį Ameri- 
koje dėl civilinių teisių. Kaip tada kiekvienas stengėsi įrodyti, kaip 
jis mylėjo bežemį ir mažažemį, taip dabar kiekvienas stengiasi 
įtikinti, kaip labai jis myli negrą. Bet ar iš tikrųjų taip buvo ir taip 
yra? 

Kritikavo Vaižgantas žemės reformą, ne todėl, kad jis būtų 
buvęs prieš liaudį, prieš darbininkus, bežemius ir mažažemius. 
Kritikavo jis dėl to, kad jis tame tematė tuščius žodžius, madą, 
fetišizmą. „Bus laikas, kada Tautos Pažanga (partija, kuriai tada 
Vaižgantas priklausė), mokės ir galvą padėti už skriaudžiamųjų 
teises", rašė tada daugiau savo negu partijos vardu Vaižgantas. 
Deja, tas laikas neatėjo, o Tautos Pažangos partija išvirto gana 
reakcinga tautininkų partija, kuri buvo dažnai kurčia skriaudžia- 
mųjų teisėms ir iš kurios J. Tumas-Vaižgantas pasitraukė pirma, 
negu ji suspėjo atsisėsti į valdžios balną.(11) 

Kad ir to visuotino susiliaudinimo atveju Vaižgantas daug 
neklydo, parodė visiškai netolima ateitis. Tie visokie „raudonieji 
liaudininkai" nepriklausomoje Lietuvoje taip greitai suponėjo ir 
suburžuazėjo, kad dažnai nei akių nei ausų nebedrįso parodyti tarp 
darbininkų arba kaime. Ir J. Tumas-Vaižgantas savo ir visų jų 
vardu rašė: ,,Mes inteligentai, vis smarkiau šaukdami apie 
nepaprastą tiesiog savo demokratingumą, iš tikrųjų, vis toliau 
randamės nuo to deivinamojo demoso, tos mūsų liaudies, 
juodadarbių. .. Socialistai taip pat suponėjo, kaip ir komunistų 
mandarinai komisarai" (Raštai, 4 t., 16 psl.). Ir tai buvo šventa 
teisybė. Kažin, ar tie Vaižganto žodžiai netiktų ir dabar, vienai 
ir kitai tvoros pusei. 


11 Keistoka, kai ką tik pasirodęs žurnalas Naujoji viltis savo įžanginiame 
cituoja J. Tumą-Vaižgantą. Nieko Vaižgantui nebūtų taip svetima, 
kaip Naujosios vilties dvasia. 

VI 


Tie keletas faktų ir ypač tie atviri ir tiesūs žodžiai iš Vaižganto 
lūpų, man atrodo, neduoda pakankamai pagrindo laikyti J. Tumą- 
Vaižgantą „mūsų klasiniu priešu", kaip kalbėjo savo metu jo 
draugas Vincas Kapsukas, arba „lietuvių buržuazijos ideologu", 
kaip šiandien skelbia prof. Jonas Zinkus(/2), juo labiau „„buržuazi- 
jos aukštintoju, jos adoratoriumi, jos dainiumi", kaip rašo Pra- 
giedrulių įžangoje Antanas Venclova,(13) arba žmogumi, pilančių 
„vandenį ant reakcijos malūno“, kaip išsireiškia Domas Šniu- 
kas.(14) Būdamas buržuazijos ideologu, Vaižgantas nebūtų taip 
labai smerkęs mūsų inteligentijos suburžuazėjimo ir suponėjimo. 

Visi tokie ir panašūs epitetai, segiojami šiandien Vaižgantui, 
galėtų būti pateisinami tik tuo atveju, jeigu klasinio priešo, 
buržuazinio ideologo ir reakcininko sąvokas taip išplėstume, kaip 
tai bandė padaryti Stalinas savo trumpajame VKP(b), istorijos 
kurse. Bet tada kažin ar daugelis dabartinių rašytojų, intelektualų 
ir mokslininkų taip pat nebūtų paskelbti klasiniais priešais, 
buržuaziniais ideologais arba reakcininkais. Žinia, kaip Leninas 
išbarė visus tuos, kurie Tolstojų norėjo įrikiuoti į klasinių priešų 
eiles. Manytume, kad lietuviškasis Leninas gerokai turėtų išbarti 
visus tuos, kurie norėtų Tumą-Vaižgantą įrikiuoti į klasinių priešų, 
buržuazinių ideologų arba juoba į reakcininkų eiles. Koks 
buržuazinis ideologas būtų galėjęs pasisakyti prieš visų suburžuazė- 
jimą ir suponėjimą, arba koks reakcininkas galėtų taip pulti 
klebonijas, prieš kurių puikumą kaimiečių lūšnos atrodžiusios kaip 
vištų užpakaliai, pašiurpę prieš vėją. Koks reakcininkas reikalautų, 
kad klebonijos būtų apstatytos „prieglaudomis našlaičiams, 
prieglaudomis palieguosiems beduoniems, liaudies namais. .. 


12 J. Zinkus, „Vaižgantas-kunigas ir Vaižgantas-žmogus", Komunistas, 
1969, Nr. 9. 

13 Apie tą patį Tumą-Vaižgantą tas pat A. Venclova visiškai kitaip rašė 
Švietimo darbe 1929 metais, Vaižganto šešiasdešimtmečio proga. 
Nežinau, aš Venclovos nepažįstu, bet spręsdamas iš Pulgio Andriušio 
prisiminimų, laikyčiau jį didesniu buržuazijos aukštintoju, negu 
Vaižgantą. 

14 D. Šniukas, „Toks buvo Vaižgantas", Literatūra ir menas, 1969.9.20. 

amatų mokyklomis“. Vaižgantas buvo visiškai teisus sakydamas, 
kad tokiu atveju net bolševikas neišdrįstų kunigo pavadinti 
buržujumi. Juo labiau tas bolševikas neturėtų laikyti paties 
Vaižganto buržuazijos ideologų arba dainiumi. Tarp kita ko, 
Vaižgantas ir pats savęs nelaikė jokiu dainiumi. 


Iš antros pusės, koks vandens pylėjas ant reakcijos malūno 
galėtų taip aštriai kritikuoti savo bažnytinę hierarchiją, kaip tai 
pakartotinai darė Vaižgantas. Tame pačiame Literatūros ir meno 
numeryje, kuriame tilpo anas visais atžvilgiais įdomus ir geras 
Domo Šniuko straipsnis, yra išspausdintas laiškas J. Lindei- 
Dobilui iš 1932 metų, vadinas, vos metai prieš Tumo mirtį. Iš to 
laiško kalba greičiau koks nors Jonas XXIII, o ne reakcininkas. O 
gal ir Jonas XXIII buvo reakcininkas? Tada, žinoma, vėl reikėtų 
grįžti į aną baisiai plačią reakcininko, klasinio priešo ir buržuazi- 
nio ideologo sampratą. 

Tiesa, tame pačiame laiške Lindei-Dobilui Vaižgantas kritikavo 
naująsias literatūrines sroves, kaip trečiafrontininkus ir keturvėji- 
ninkus, ne dėl jų naujumo ar pažangumo, bet dėl to, kad, anot 
Vaižganto, jie kalbėjo daugiau iš mados, o ne iš širdies. Ir šiuo 
atveju Vaižgantas daug neklydo. Iš tikrųjų tuo metu buvo apsėdęs 
savotiškas šišas kurti naujus sąjūdžius ir naujas sroves. Dažnai 
nerimtai, dažnai karščiuojantis. Atsakydamas į Naujosios romuvos 
anketą Vaižgantas tada ištarė turbūt dažniausiai kartojamus 
žodžius: ,,Jei kas po savim pašlapina, tai dar ne srovė; srovė teka ir 
neša“. (Raštai, 19 t., 1933, 93 psl). 

Savo gana įžvalgioje Vaižganto charakteristikoje tas pat 
Domas Šniukas, tarp kita ko, sako, kad nebūtų prasmės svarstyti, 
kuo Vaižgantas būtų buvęs „socializmo sąlygomis“. Kodėl ne? 
Kiekvienu atveju jis nuo jų nebūtų bėgęs, kaip jis nebėgo nuo 
Vinco Kapsuko vyriausybės 1919 metais. Vaižgantas visados 
pasiliko su savo tauta ir su savo liaudimi, ir jis visados pasiliko 
Vaižgantas. Jis pasiliko Vaižgantas buržuazijos sąlygomis, jis 
pasiliktų Vaižgantas ir socializmo sąlygomis. Jis būtų toks pat 
kritiškas, toks pat pažangus, toks pat liaudiškas, toks pat kairysis. 
Kad socializmas galėtų tikti Vaižgantui, negali būti nei mažiausios 
abejonės. 

Bet ar socializmui tiktų Vaižgantas, tai jau kitas klausimas, į 
kurį atsakymas ne nuo Vaižganto priklausytų. Tai priklausytų nuo 
to, kaip pats socializmas būtų suprastas. Žinoma, jeigu socializmas 
būtų suprastas taip, kaip jį suprato siaurasis VKP(b) partijos 
kursas, Vaižgantui tokiame socializme nebūtų vietos. Bet socializ- 
mas, kuris ne tik nebijo, bet kuris dar ir skatina kritiką, Vaižgantui 
labai tiktų, nes jis visų pirma ir buvo gyvenimo, ir visuomenės 
kritikas. Ypač Vaižgantui tiktų socializmas, kuris stovi už tiltų 
statymą tarp įvairių kultūrų ir įvairių politinių, socialinių ir 
ekonominių sistemų. Socializmas tik turėtų žerigti dar vieną 
žingsnį. Jis turėtų būti ir už skirtingų pasaulėžiūrų derinimą, nes to 
iš jo reikalauja teisingai suprasta dialektika, arba, jeigu norite, 
egzistencinė gyvenimo samprata. Atominiame amžiuje, berods, 
kitaip ir būti negali. O kaip tokiam amžiui būtų reikalingas J. 
Tumas-Vaižgantas, tas idealusis priešingumų derintojas. 

STUDIJA 


Iš V. Kapsuko revoliucinės ir kultūrinės 
veiklos 1903 - 1911 m. 


Keistoka, kad ligi šiol Vincas Mickus-Mickevičius-Kapsukas 
(1880-1935) nesusilaukė jokios išsamesnės biografinės monografi- 
jos. Skelbti ir perskelbti įvairūs jo rašiniai, išleistas daugiatomis jo 
rinkinys, pavadinta jo vardu nemaža kolūkių, gatvių, Marijampo- 
lei duotas jo vardas, jo vardu net pakrikštytas senasis Vilniaus 
universitetas (1955 m.), pristatyta nemaža paminklų, jo gyventos 
vietos atžymėtos memorialinėmis lentomis ir t. t., ir t. t., o jo 
gyvenimo aprašymo ligi šiol kaip nėra taip nėra. Tiesą pasakius, 
trūksta ligi šiol ir išsamesnės Lenino biografijos, išleistos Tarybų 
Sąjungoje. 

Atrodo, apie didžiuosius revoliucininkus geriau kalbėti bendro- 
mis frazėmis, negu gilintis į jų asmeninio gyvenimo smulkmenas. 
Gal tikras revoliucininkas, kaip ir vienuolis, visiškai ir neturi savo 
asmeniško gyvenimo. Jis gyvena ad majorem... gloriam. 
Gilinimasis į jo asmeninio gyvenimo užkampius gali tik nublukinti 
jo revoliucingumą arba vienuoliškumą. Jie gyvena tik dėl kitų, 
arba dėl idėjos. Prisimename kito žymaus Lietuvos revoliucininko 
Antano Sniečkaus (1903-1974) laidotuves: jose dalyvavo daugybė 
savų ir svetimų dignitorių, ir tik vienas vienintelis Lenkijos 
komunistų partijos atstovas savo kalboje prisiminė Sniečkaus 
šeimą ir pareiškė jai užuojautą. 

Iš tikrųjų, kaip matysime toliau, savo laiškuose Jurgiui Šauliui 
Vincas Kapsukas neatrodo toks revoliucingas, kokį jį bando 
pavaizduoti jo revoliuciniai draugai, arba koks jis pats išplaukia iš 
savo atsišaukimų, straipsnių, arba ir iš savo atsiminimų iš 

vadinamųjų caro kalėjimų. Gal revoliucija ir buvo jo pagrindinis 
rūpestis, bet toli gražu ne vienintelis. 

Bene plačiausiai apie Kapsuką bus rašęs Partijos istorijos 
instituto direktorius Romas Šarmaitis pirmojo jo Raštų tomo 
įžangoje (Vilnius, 1960, p. 5-80; tame pačiame leidinyje yra 
stambokas Jono Zinkaus straipsnis apie ankstyvąją Kapsuko 
publicistiką, t. p., p. 81-98). Šarmaičio Kapsukas „yra vienas 
žymiausių  marksizmo-leninizmo idėjų platintojų mūsų krašte, 
vienas Lietuvos komunistų partijos organizatorių ir vadovų" (t. p., 
p. 6). Ir taip maždaug nuo neatmenamų laikų. Iš tikrųjų gi geroką 
savo veiklaus amžiaus dalį Kapsukas praleido labai mažai 
težinodamas apie marksizmą, o kas tas leninizmas tada niekas (net 
pats Leninas) nei sapnuoti nesapnavo. Leninizmas buvo sukurtas 
jau po Lenino ir beveik po Kapsuko laikų. 

Ankstyvieji Kapsuko gyvenimo metai yra labai glaudžiai susiję 
su mūsų tautiniu atgimimu ir ypač su lietuviškosios socialdemokra- 
tijos judėjimu. Tuos laikus vėliau Kibirkštyje (1924, nr. 1) 
prisimindamas, Kapsukas rašė: ,„,... jau buvau socialistas, 
teisingiau pasakius — socialpatriotas, kaip ir kiti tų laikų lietuvių 
socialdemokratai. Aš buvau labai susiinteresavęs lietuvių atgimimo 
istorija ir „Aušros' gadyne" (cit. Raštai, X, 1971, p. 435). Vac. 
Biržiška trumpoje Kapsuko gyvenimo apybraižoje nurodė, kad jis 
buvo „autorius plačiai kadaise mėgiamos (dainos): ,Baimė 
nespausk mums krūtinės, Leisk mumis gint nuo gudų Lietuvą 
mūsų tėvynę. Garbę ir laisvę žmonių? * (Bibliografijos žinios, 1935, 
nr. 1). Kapsukui buvo savos tos pačios, kaip ir kitiems ano meto 
mūsų veikėjams, patriotinės lietuvių tautos kultūrinio ir visuomeni- 
nio stiprėjimo ir atkaklaus priešinimosi rusų valdžios užmačioms 
nuotaikos. Štai Varpe (1901, nr. 12), minėdamas vysk. Valančiaus 
100 metų gimimo sukaktį, rašė: ,„Negalime praeit ir „Varpe' visai 
neatsiliepę apie nuopelnus to vyro, kuris dar prieš 25-50 metų taip 
gausiai apdovanojo neturtingą mūsų literatūrą ir daug prisidėjo 
prie užkirtimo kelio pravoslavijai Lietuvoje. (. . .) Pasibaigus 1863 
m. maištui, gudų valdžia nusprendė apmaskolint mūsų kraštą. Kad 
lengviau tas jai eitų, tūkstančius lietuvių ištrėmė į Siberiją ir 
Gudiją, o į jų vietą atgabeno kelis šimtus maskolių šeimynų. (. . .) 
Maskolius-ateivius padarė ponais mūsų krašto, o lietuvius jų 

bernais; lietuviams-katalikams neleido net išpažint liuosai savo 
tikėjimo, uždraudė bažnyčias statyt, savaip Dievą garbint, varu 
pradėjo versti į pravoslaviją. (. . .) Pagaliau uždraudė lietuviams 
savaip knygas spausdinti ir ėmė brukti jiems savo „graždanką'. Bet 
nežiūrint ant viso darbštumo maskolių valdžios ir jos apaštalų, 
nepasisekė jai įkūnyt savo troškimų, nepasisekė apmaskolint 
lietuvių. Stipriausiu faktorium iš lietuvių pusės buvo tikėjimas“. 
Pacitavome ilgesnę Kapsuko straipsnio ištrauką, kad matytume, 
kaip pasikeitė ilgainiui Kapsuko pažiūros. Todėl ir nenuostabu, 
kad tas straipsnis (taip pat ir kai kurie kiti) nebuvo išspausdintas jo 
raštų rinkinyje. Greičiausiai teisingai rašė Steponas Kairys, kad tik 
maždaug 1914 m. Kapsukas pradėjo persiorientuoti į bolševizmą 
(Tau, Lietuva, 1964, p. 128). Rūpestis tautiniu atgimimu ir po to 
pas jį nedingo, ką liudija jo 1924-1926 m. Kibirkštyje ir kitur 
skelbiama medžiaga iš Aušros archyvų. 

Turbūt taip pat neklystant galima pasakyti, kad Kapsuko ir 
kitų mūsų socialdemokratų, demokratų ir net kai kurių kunigų 
revoliucingumas išaugo daugiau iš tautinio sąjūdžio negu iš 
marksizmo-leninizmo. Mat tas sąjūdis iš esmės buvo giliai 
demokratinis ir revoliucinis, turint galvoje, kad senasis Lietuvos 
vadovaujantis sluoksnis buvo nutolęs nuo tautos kamieno ir tik jį 
visiškai sunaikinus galima buvo tikėtis ko nors naujo ir geresnio. 
Tokia Gabrielė Petkevičaitė tarpais taip pat revoliucingai rašyda- 
vo, kaip ir Kapsukas. Tuo nenorime teigti, kad Markso ir ypač 
socializmo idėjos būtų buvusios visiškai svetimos ano meto 
Lietuvoje. 1895 m. Maironis savo Tarp skausmų į garbę poemoje 
rašė, kad „Marksą dabar net plikabambiai vaikai po kaimus 
išvardinti moka". Bet ir po tais Markso ir socializmo populiarumo 
pamatais reikia ieškoti to esminio mūsų tautinio atgimimo 
demokratizmo ir revoliucingumo, ypač kai jis susilaukė savo 
vyriško amžiaus XIX a. pabaigoje ir XX a. pradžioje. Nebūtų buvę 
taip lengva nustatyti inteligentiją ir sukelti liaudį prieš ponus ir iš 
dalies prieš kunigus, jeigu jie ir tautiškai (ne tik ekonomiškai) 
nebūtų pasidarę jiems svetimi. Tai žinant, lengviau bus galima 
suprasti Kapsuko ir kitų ano meto veikėjų kovingumą ir 
revoliucingumą. Tuo taip pat galima išaiškinti, kodėl, pavyzdžiui, 
Lenkijoje ir pačioje Rusijoje to kovingumo ir revoliucingumo buvo 

daug mažiau. Ten, gali sakyti, tebuvo vienas priešas — caro 
valdžia. Ateities Lietuvos sampratą turbūt geriausiai formulavo 
Povilas Višinskis (1875-1906): nepriklausoma Lietuva nusikračiusi 
savųjų ir svetimųjų ponų. 


I 


Laiškai — vienas patikimiausių biografinių šaltinių. Jais galima 
daugiau pasitikėti negu dienoraščiu ar atsiminimais. Laiškuose 
geriausiai atsispindi to momento jų autoriaus darbai ir galvojimas. 
Šie Vinco Kapsuko biografiniai jaunystės bruožai atsiremia beveik 
išimtinai į jo laiškus Jurgiui Šauliui, kurie kartu su visu jo 
rankraštynu ir su jo bibliotekos lituanika yra Pensilvanijos 
universiteto bibliotekoje. 

Dr. Jurgis Šaulys (1879-1948) varpininkas, Lietuvos valstybės 
tarybos narys, 1918 m. vasario 16 d. akto signataras, vėliau 
nepriklausomos Lietuvos diplomatas, buvo vienas tų retų žmonių, 
kuris labai anksti ėmė rinkti gaunamus laiškus, rūpestingai 
metrikuodamas, pažymėdamas kada laiškas gautas ir ar ir kada jis 
atsakytas, ar neatsakytas. Būdamas ano meto mūsų kultūrinio ir 
politinio gyvenimo pačiame sūkuryje, jis pažino daug veiklių 
žmonių, ypač iš kairiojo sparno. Užtat jo archyve susikaupė labai 
gausi epistolarinė literatūra. Pro Pensilvanijos universitetą Filadel- 
fijoje šiandien negali praeiti nė vienas, studijuojantis Lietuvos 
istoriją, literatūrą ir kitas, su lituanistika susijusias, mokslo šakas. 
Šio straipsnio autorius taip pat dėkingas dr. V. Maciūnui, 
dirbančiam toje bibliotekoje, už visokeriopą pagalbą. 

Savo paskaitoje-straipsnyje „Dr. Jurgio Šaulio archyvas 
(Lituanistikos Instituto 1973 metų Suvažiavimo darbai. Chicago, 
1975, p. 39-64) V. Maciūnas, tarp kita ko, atkreipė dėmesį ir į 
Kapsuko laiškus Šauliui, kurių jis priskaičiavo ligi 60, ir į jų 
istorinę vertę. Vincas Mickus-Mickevičius-Kapsukas, Šaulio 
bendraamžis, buvo gana artimas jo draugas. Nuo pat XX a. 
pradžios jie abu aktyviai dalyvavo politiniame ir kultūriniame ano 
meto Lietuvos gyvenime, abu buvo varpininkai-demokratai ir gerai 
pažino daugumą to sparno veikėjų. Maždaug nuo 1903 m. 


„ 

Kapsukas pasitraukė iš demokratų partijos ir su visu jauno 
revoliucininko įkarščiu metėsi į socialdemokratinį ir socialistinį 
judėjimą, bandydamas į jį įtraukti ir Šaulį. Nors tos pastangos 
nepasisekė, daugiausia dėl finansinių reikalų (studijuodamas 
Berne, Šaulys gaudavo finansinę paramą iš demokratų- 
varpininkų), tačiau jų draugystė dėl to nenutrūko, ką liudija ir 
gana gausi tarp jų korespondencija, ypač 1904-1907 m. laikotar- 
pyje. 

Tas jų artimumas atsiliepė ir į Kapsuko laiškų bei atvirlaiškių 
pobūdį. Jie dažniausiai labai lakoniški ir konkretūs. Juose beveik 
be išimties pasitenkinama tik vardais, slapyvardžiais arba inicia- 
lais. To, be abejo, reikalavo ir konspiracinis tų laiškų pobūdis, 
ypač kad dažnai tuos laiškus Kapsukas rašydavo iš Lietuvos arba 
Lietuvos pasienio Rytprūsiuose, kur gana lengvai galėjo pasiekti 
Rusijos cenzūros ir žvalgybos įstaigos. Tas pat buvo praktikuoja- 
ma ir ano meto spaudoje, kur be to reikėjo parodyti, kiek daug 
esama rašančiųjų (senoji Daukanto tradicija). Taip šiandien yra 
apskaičiuota, kad toks Augustinas Janulaitis (1878-1950), vienas 
uoliausių ano meto spaudos darbininkų, yra vartojęs bene 77 
slapyvardžius (ž. V. Andriulis, Augustinas Janulaitis, 1878-1950: 
bibliografija. Vilnius, 1972, p. 59-61). 

Jeigu dauguma tų kriptonimų galėjo būti žinoma tokiems 
aktyviems ano meto veikėjams ir artimiems draugams, kaip 
Kapsukas ir Šaulys, tai toli gražu ne taip lengva juos šiandien 
iššifruoti Pvz., kelis kartus Kapsuko laiškuose minimas Mažosios 
Lietuvos veikėjas ir kandidatas į Draugo redaktorius kažkoks 
Storimas, kurio šiandien turbūt nebeįmanoma identifikuoti. 
Kartais dėl tų kriptonimų ir tada kildavo nesusipratimų. 1904 m. 
buvo organizuojama knygoms leisti draugija „Augmuo“, kurioje 
aktyviai dalyvavo ir Jonas Biliūnas. Buvo vedamos derybos su 
„Tėvynės mylėtojų draugija" Amerikoje dėl finansinės paramos. 
Matyt, apie tai Šaulys painformavo Kapsuką, kuris 1904 m. 
gruodžio m. rašo Šauliui: 


Čia vėl mažiukas nesusipratimas išėjo: Tavo laiške aš perskaičiau: 
Amerikiečiai išreiškė norą su Aug. tarties. Atvažiavęs pamatysi laišką. 
Dabar suprantu, kad tai kalbama apie Augmenį, bet aną kartą man 
rodėsi, kad Aug — tai Augustinas. Užtat aš ir rašiau Tau, kad 

Augustinas su TMD derybas pradėjęs ar ką. . . Gavęs Paltinavyčiaus 
laišką, aš nenustoju vilties, kad bus galima kas nors su jais padaryti. 


Tas Augustinas be abejo buvo Janulaitis, su kuriuo Kapsuko 
santykiai, kaip katės su šunim. Dėl to jis taip ir išsigando dėl 
tariamų jo pasitarimų su TMD. Laiške minimas Paltinavyčius iš 
tikrųjų buvo Mikas Paltanavičius (1875-1936), JAV lietuvių 
veikėjas, 1898-1907 m. TMD pirmininkas. 

Iš Šaulio metrikos prie Kapsuko laiškų matyti, kad į daugumą 
Šaulys labai greitai (dažniausiai tą pačią gavimo dieną) atsakyda- 
vo. Nežinia, ar yra išlikę Šaulio laiškai Kapsukui, kurio 
rankraštynas, atrodo, dabar yra LKP CK Partarchyve. Jie padėtų 
išaiškinti ne vieną sunkiau suprantamą vietą Kapsuko laiškuose. Iš 
kur kitur žinome, kad Kapsukas taip pat gana rūpestingai saugojo 
savo rankraštyną. Taip jis išsaugojo dar 1904 m. nemaža laiškų, 
pasiimtų iš Aušros archyvo Bitėnuose pas Martyną Jankų. Tada 
Kapsukas buvo užsimojęs rašyti monografiją apie Aušros gadynę. 
Nors tos monografijos jis neužbaigė, bet dalį laiškų paskelbė 1924- 
1926 m. Kibirkštyje ir kituose leidiniuose (dabar toji medžiaga 
perspausdinta jo Raštų X tome, plg. V. Maciūnas, „Dr. Jurgio 
Šaulio archyvas“, p. 45-47). 

Nežiūrint šių kriptoniminių sunkumų, Kapsuko laiškus skaityti 
lengva: jo rašysena aiški, kalba gera, sakinys tvarkingas. Lietuvių 
kalbos dalykuose jis tiesiog buvo skrupulingas. Neretai jo laiškuose 
užtinkame skaitmenimis pažymėtą kitokią taisyklingesnę žodžių 
tvarką sakinyje negu iš karto buvo parašyta. Ruošdamas pirmąjį 
Draugo numerį jis vis nuogąstavo, kad kalba nebus labai gera, kad 
Jagomasto spaustuvė neturinti ū raidės, kad dėl to reikės 
skaitytojų atsiprašyti. Matyt, Šaulys buvo laikomas geru lietuvių 
kalbos žinovu, ir Kapsukas dažnai klausia jo patarimų, pvz., ar 
galima sakyti „ant stoties“. 

Nors Kapsukas skundėsi, kad jis esąs negabus kalboms, tačiau 
jis ne tik gerai mokėjo lietuvių kalbą. Vėliau jau besėdintį Suvalkų 
ir Varšuvos kalėjimuose, matyt, kalėjimo cenzūra vertė rašyti 
laiškus rusiškai arba lenkiškai. Nors jo rusų ir lenkų kalba nebuvo 
tokia žodinga, bet jis neturėjo jokių didelių sunkumų šiomis 
kalbomis išsireikšti. Be to, jis pusėtinai gerai mokėjo vokiečių 
kalbą, o kalėjime sėdėdamas pradėjo mokytis ir prancūzų kalbos. 

II 


Kapsuko laiškuose Šauliui dominuoja dvi pagrindinės temos: 
revoliucinė ir tautinė veikla. Labai nedaug juose asmeninių ir 
šeimyninių reikalų. 1903 m. Kapsukas, „Žiburėlio“ draugijos 
remiamas, atsidūrė Berne ir pradėjo studijuoti politinius ir 
ekonominius mokslus. Berno universitetas tada buvo svarbus 
lietuvių studentų užsienyje centras. Tarp pirmųjų Berno studentų 
lietuvių buvo ir Vanda Didžiulytė (1881-1941), žinomo aušrininko 
ir bibliografo Stanislovo Didžiulio 1850-1927) ir rašytojos 
Liudvikos Nitaitės-Didžiulienės — Žmonos (1856-1925) duktė, 
kuri taip pat yra parašiusi keletą beletristikos dalykėlių ir buvo 
Kapsuko redaguojamo Draugo bendradarbė. 1903.VII.3 ji rašė iš 
Berno Šauliui, tada gyvenusiam Tilžėje ir redagavusiam lietuviškus 
laikraščius: 


Draugui Jurgiuj 


Dar toli žiemos semestras; jai Barzdyla [J. Biliūnas] ruošiasi 
specijališkai į univ(ersitetą) tai dar drąsiai gali 3 mėnesius laukti. 
Rudenio vakacijos prasidės tik 25 to men. Rugpiutis, Rugsejis ir lig 20 
Spalių — liuosas laikas. 

Saviškiai ruošiasi: atvažiuos Tubelis iš Varšavos (bet dar nežinia 
ištikrųjų. Daumant[as] atvažiuos, bet į Ciurichą. Dar daugiau lietuviu 
suradome: du Berlyne (veterin. ir inžin.) — viens Byliuje (technišk. 
mokykl) ir viens Frieburge (Badeno) irgi ant inžinierio mokinosi. 
Šveicarijos Frieburge yra rodos 12 kuningu (studentų) lietuviu — tik 
kelius iš jų pažįstam, nes vis neprisirengiam nuvažiuot. Kuningai 
suradę dar 2 lietuvaites, bet mes dar nieko sulyg jų nežinome. 

Musų Berne keturi: aš, Kazakauckaitė, Vincas ir Šliageris. (Petrulis 
jau išsikele į Losanna). 

Vienu žodžiu, jau nemaža kuopele yra, — greit bus visa kolionija 
musų užsieni! .. 

Visi, apart (Friburg. ir Petrulio, išstojusio pagal savo norą) 
sutraukti į vieną draugystelę: „Susivien[ijimą] lietuviu jaunuomenes 
užrubežyj". Yra išdirbti istatymai, paskirtas mokestis, išrinkta 
vyriausybe (užžiuretoja tvarkos). Knigynelis tik šįmet pradejo rengtis ir 
gali pasigirti: turi „Vienybę“, „Lietuvą“, „Kataliką"“, beveik visus 
geresniuosius išdavimus „Lietuvos“, L.S.D.P.; po vakaciju rodos ir 
Varpo išleidimus galesim gauti. „Varp"“, „Ū" [Ūkininką], „N*" 

[Naujienas], ,„DB“ [Darbininkų balsą] — tuos visus turim. Dar 
gaunam nuo vieno draugo „Die neue Zeit", „Nauja liet. Zeitungą", 
„„Osvoboždenie“, „Iskra“ ir „,„Revoliucionnaja Rossija" teip-gi uždyka 
atsiunčiama. 

Mes važiuojame ant vakacijų tėvynen; Vinc., aš ir Kazakauckaite 
važiuosim apie 15-20. Kelias dienas užtruksim pas Berlyno draugus, 
paskum į Tamstų pusę; išten mudvi su drauge norim Nemunu iki 
Kauno keliauti. Vinc. pasiliks pas Jus ilgiau. 


Sulyg pasimatimo! 
Vanda Mickiene 


Martai [Zauniutei] labu dienų! 


[Prie to laiško Kapsukas pridėjo tokį prierašą]: 


Drauge! Mudu liekame po vakacijų Berne; lieka ir kiti lietuviai. 
Kaip pas mus einasi, pasikalbėsime pasimatę plačiau. Kodėl beveik per 
ištisą mėnesį nieko mums neparašei? 

Tiek tuo-tarpu 
Vincas 


Taip galvojo abu Mickai-Mickevičiai 1903 m. vasarą, grįždami 


iš Berno atostogų. . . Iš tikrųjų, 1903 m. rudenį jie grįžo į Berną, 


bet 


1904 m. anksti pavasarį vėl grįžo atgal turbūt svarbiausia dėl 


dviejų priežasčių: Mickevičienė laukėsi kūdikio, o Kapsukas 
neramių laikų. Mat, tais metais prasidėjo rusų-japonų karas, kuris 


reV 


oliuciniam veikimui atskleidė naujas perspektyvas. 1904.1V.13 


laiške iš Leipcigo Kapsukas gana smulkiai aprašė savo kelionę iš 
Berno pro Frankfurtą į Leipcigą, kuris jam labai patiko: 

Miestas čia puikus, didelis, bet nedaro tokio milžino įspūdžio, kaip 
paveizdan Frankfurtas. Jau šiek-tiek pažinau aš jį. Judėjimas didelis, 
labai panašus į Berlyno. Man, teisybę pasakius, nepatinka toks didelis 
judėjimas. Žmogus dirbi, pavargsti, išeini pasivaikščioti, nori pasilsėt, 
o ten vėl tokia daugybė įspūdžių — tai baisiai mane vargina ir vietoj 
šito „judėjimo“ malonėčiau Berno tykumo. Bet muzejai, knygynai 
Berno anaiptol negali susilyginti su Leipcigo. Tu galėtum čia labai 
daug kuo pasinaudoti. Aš vaikščiojau po muzejus, bet dabar .jau 
nustojau — tokia baisybė įspūdžių — man galvą ima sopėti. Ir 
politiškai gyvenimas čia kur-kas intensiviškiau plaka, negu Berne: 


tankiai žymus socijaldem. (vokiečiai) atvažiuoja iš Berlyno referatus 
skaityt. . . Aš da labiau pradėjau svajot pasitrinti toliau kokį vieną kitą 
mėnesį po Vokietijos miestus ir universitetus. 


Bet ypač jis buvo sužavėtas šiltu Jono Biliūno priėmimu: 


Jonas mudu meiliai pasitiko ir gražiai priėmė. Aš nė nesitikėjau, kad 
teip bus. Augustinas [Janulaitis] ir jam baisiai įsipykęs, jis jį daug 
daugiau keikia, negu aš. Mat, ant Augustino dabar užpuolusi apatija, 
jam visiškai neina darbas ir jis viską krauja Jonui ant pečių; šitas gi 
purtosi ypač nuo jo „politikos“ ir „diplomatijos“. Seniau Aug. buvo 
teip pastatęs mudviejų dalyką: arba aš turiu prasišalint, arba jis 
prasišalįs; dabar jau truputį ne teip smarkiai rėžia, nes pamatė, kad vis- 
tik yra žmonės, ką mano pusėj stovi. Per suvažiavimą bus didelės 
peštynės, kuri pusė laimės, sunku pasakyt iš kalno — dabar jųdviejų 
spėkos maž-daug lygios. .. Aug. mato, kad vis-tik nepuikiai išeina, 
sakosi atsisakąs nuo red; girdi policijai pasiduosiąs... Red. 
veikiausiai bus trijose rankose be jo. .. 


Toliau pastebėjęs, kad Biliūnas kratosi politikos, kad jis 
„pamylėjęs literatūrą; daug skaito, šį-tą bando rašyt", Kapsukas 
dėsto Draugo reikalus. Sakosi į Lietuvą būtinai norįs nuvažiuoti 
prieš gegužės 1-ąją, kad paruošęs tai progai atsišaukimą, kuris 
„ortodoksams“ nepatiksiąs ir kad dabar ruošiąs atsišaukimą prieš 
karą. 

Sekantis laiškas, kurio išsamias ištraukas pateikia V. Maciūnas 
savo paskaitoje-straipsnyje apie Šaulio archyvą, jau rašytas iš 
Tilžės. Tik, atrodo, Kapsukas prie šio laiško bus padėjęs klaidingą 
datą — 1904.1.23-24 d. Šaulio ranka prie šio laiško pridėta 
įprastinė metrika: „Be atsakymo 26.IV.04.“ Iš Tilžės laiškai Berną, 
kur jau šiuo metu buvo Šaulys, paprastai pasiekdavo per dvi 
dienas. Sunku tikėti, kad šis laiškas būtų keliavęs daugiau kaip tris 
mėnesius. 1904 m. sausio m. Kapsukas turėjo būti Berne ir 
negalėjo šio laiško rašyti iš Tilžės. Kad tas laiškas rašytas 
balandžio, o ne sausio m. liudija ir jo post scriptum. Ten tarp kita 
ko skaitome: 


Oras pas mus, man atvažiavus, buvo gana šaltas, dabar jau atšyla. 
Medžiai da vos-vos tik pradeda šiepties. Nemunas išsiliejęs, bet ledai 
jau per Velykas nuėję. Į lauką jau pradeda žmonės eiti, sėja tiktai kur 
smėlyje, šilainėje, keliai da biaurųs, per sieną ėjimas blogas. 

Be abejo, visa tai galėjo būti tik balandžio, o ne sausio mėn. 
1904.IX.15 (senojo stiliaus) Kapsukams gimė duktė kurią 
pakrikštijo Vandos-Vincentos vardu. Nors ir kaip labai Kapsukas 
nemėgo kalbėti apie savo šeimos ir asmeniškus reikalus, bet vis 
dėlto šio įvykio jis negalėjo nepaminėti. 1904.X.24 d. laiške 
teisindamasis, dėl ko negalėjo atvykti į Berną studijuoti, jis rašė: 


Neatvažiavau aš ir da turbūt negreit atvažiuosiu. Matot, susilaukėva 
dukters Vandutės. Gimdymas buvo labai sunkus, nes I) gimė aukštyn 
galva, 2) buvo truputį didesnė negu paprastai esti, 3) Vtės [žmonos] 
organizmas nelabai išsiplėtojęs. Kad tai būtų atsitikę ne pas daktarą- 
svainį, tokių dalykų specialistą, tai blogai būtų pasibaigę; ir jis jau 
buvo besirengiąs dalimis imti. Vtė sirgo smagiai, vienu tarpu 
temperatūra pasiekusi 40 laipsnių, bet dabar jau nebėr pavojaus: 
išvažiuodamas išten, jau palikau ją atsikėlusią. Mažiukė normališka, 
gerai auga, nedaug rėkia. Gimė 15.IX s. st.; nuvažiavęs tuomet jau 
radau užgimusią. 


Dėl to jis dabar negalįs atvažiuoti „į kalnus" (taip Kapsukas 
laiškuose dažnai vadindavo Šveicariją), bet vasaros semestrui visi 
trys atvažiuosią. 

Taip, galima sakyt protokoliškai, Kapsukas painformavo savo 
draugus Šaulį ir Biliūną apie savo dukters gimimą. Tai ir maždaug 
viskas, kas gana plačioje Kapsuko korespondencijoje su Šauliu 
randama apie jo šeimos gyvenimą. Kartais jis perduodavo jam 
linkėjimus nuo savo Žmonos arba jos vardu atsiprašydavo, kodėl ji 
jam nerašanti. Toji jų dukrelė vėliau pagarsėjo kaip dailininkė 
vunderkindas ir jaunutė mirė džiova Kryme. Vanda Didžiulytė 
vėliau išsiskyrė su Kapsuku ir ištekėjo už kompozitoriaus Jurgio 
Albrechto. 1933 m. grįžo į Lietuvą ir šiek tiek reiškėsi spaudoje. 


III 


Tame pačiame laiške, kuriame Kapsukas aiškinosi savo 
draugams Berne, kodėl jis negali atvažiuoti „į kalnus", skaitome 
taip pat: 


Rasi jau seniai laukiate manęs atvažiuojant, laukiate ir nesulaukiate, 
nė laiško negaunate. Žinot ką: dabar toksai laikas, kad ir visiškai 

nebevažiuotum, keliautum stačiai prie žmonių, viešai šauktum juos 
neiti į karę, slapstyties, bėgti... Jau vakar patyriau, kad pas mus 
mobilizacija. Kaip ji eina, tikrų žinių neturiu, bet eina gandas, būk 
Zarasų pavietas „buntavojęsis“, būk ten net iš Šiaulių policiją 
nugabeno, o iš Vilniaus kazokus. Ir tai galimas daiktas, juo kad 
neseniai prieš mobilizaciją ir ten buvo išplatinti atsišaukimai 
„Susipraskim“. Suvalkų pusėj rasi dar blogiau dalykai stovi. Da turiu 
atsišaukimų, važiuosiu iš Vilniaus ten, paleisiu paskutinius. Matot, 
Vilkaviškio ir Naumiesčio pavietų da nešaukia — kad ten jau vos 
kelios dešimtis beliko. . . E. kad dabar turėtume daugiau spėkų, kokia 
tai gera proga būtų! Teip viskas nerimauja, juda, kruta, tik nėra spėkų 
pastatyti tam judėjimui į tam tikras vėžes [mano pabraukta — V.T.] 


Laiške minimas atsišaukimas Susipraskim, atrodo, vėliau buvo 
įtrauktas į Kapsuko brošiūrą Rusijos karas su Japonija, kuri buvo 
išleista 1904 m. pabaigoje (Žr. Raštai, I, p. 256-260). 

Iš tikrųjų, Kapsukas visados norėjo būti ten, kur „viskas 
nerimauja, juda, kruta“. Jis buvo maištininkas par excellence. 1905 
m. sąmyšiams dar labiau pasireiškus Rusijoje ir Lietuvoje, 
Kapsukas ėmė šaukti: revoliucija prasidėjo! 1905.IV.5 jis rašė 
Šauliui: 


Ką-tik gavau Tavo laišką ir. . . tik liūdna pasidarė. Kaltinti Tavęs čia 
negaliu. . . [atrodo, Šaulys atsisakė Drauge bendradarbiauti]. No ką, 
varysiu, kiek įstengsiu! Tik teip pamažu man darbas eina — pailsęs, 
perdaug užsivežęs, o nedirbt negaliu. Pagaliau, veikiausia nė į kalnus 
nevažiuosiu: juk jau prasidėjo revoliucija, jos bangos jau pasiekė ir 
Lietuvą, tai kur čia besiknisi po kokias dulkes Įm.p. — V.T J. O 
malonėčiau kiek pasiknisti, kiek pasilsėti, bet negaliu: mano pažiūros, 
temperamentas man neleidžia to daryt. 

Tu užsimeni apie Aušrą". Bet aš negaliu ten kreipties, kadangi 
dabar ne mokslas man galvoje, o revoliucija Įm. p. — V.T.), jai aš 
savo spėkas aukauju, bet ką darysi, kad mes tokie plikiai. Vis-tik, kaip 
būtinai reikia, Vladas [Požela] kad ir iš žemės iškasa — net man 
kartais nesmagu imti: jis būna be pietų (Dorpate, dabar jau namie). .. 
Ar šiaip, ar teip, o vis-tik darbas eina tolyn, ir nesigailiu pradėjęs; 
anaiptol būčiau pernai netikėjęs, kad, teip mažai spėkų turėdamas, vis- 
tik tiek daug gali padaryt. Turi žinoti, kad beveik visos, atspauzdintos 
mųysų knygelės ir lapeliai, jau anoj pusėj ir kai-kurios pasiekė 
tolymiausius užkampius. 

Tas revoliucinis Kapsuko temperamentas pasireiškė nuo pat 
mažumės, kada jį pašalino iš Seinų kunigų seminarijos, kada jis 
turėjo sprukti iš Mintaujos gimnazijos, nors jis buvo pasiturinčių 
Suvalkijos ūkininkų sūnus. Sunku šiandien būtų išaiškinti, iš kur 
pas jį taip anksti atsirado tokia baisi ne tik caro, bet aplamai ponų, 
piniguočių ir net kunigų neapykanta. Jau vienoje pirmųjų savo 
korespondencijų iš Rietavo jis rašė: „Rietavo miestelyje gyvena 
kunigaikštis Bogdanas Oginskis. Tas kunigaikštis karališkos veislės 
(jo tėvas Aleksandras II) apsieina su žmonėmis darbininkais kaip 
tikras kraugerių despotų pasekėjas" (Ūkininkas, 1900, nr. 3; persp. 
Raštai, I, p. 367). Net garsųjį rietaviškio Oginskio orkestrą jis 
paverčia rykščių plakimo įrankiu. Įdomu, kad Ūkininkas, kuris toli 
gražu nebuvo labai radikalus laikraštis, spausdino tokias ir 
panašias korespondencijas. Tikriausiai tas Oginskis nėra išgėręs nei 
vieno lašelio kraujo. 

Bet Kapsukas, atrodo, pats tikėjo ir, svarbiausia, norėjo kitus 
įtikinti, kad visas valdantysis sluoksnis, visi valdininkai, visi ponai 
yra ne kas kita, kaip kraugeriai, parazitai, paleistuviai ir t. t., ir 
t.t. Ir Kapsukas čia buvo ne vienas. Reikia tik pasiskaityti ano 
meto socialdemokratų ir net demokratų atsišaukimus, kad 
pajustum, kokia baisi neapykanta buvo skiepijama žmonėms. 
Nenuostabu, kad tokia neapykanta galėjo išauginti tik kerštą, kuris 
vėliau pasireikš tikru kraujo liejimu ir teroru. 

Dabar tiesiog ironiškai skamba toji Kapsuko vizija, kurią jis 
projektavo į XX-tąjį amžių ir kurią skelbė 1901 m. kovo m. 
Ūkininke: „Mokslo spinduliai pasklis po visą pasaulį, neaplenks jie 
nė mūsų gūžtelės — tada virs kita gadynė, žmonės bus lygūs, 
liuosi, tada neskriaus vieni kitų. .. Mokslas kaip upės vanduo 
užlies mūsų visą kraštą — neįstengs sustabdyti jo nei baisūs gudų 
[rusų] persekiojimai, nei kunigų keiksmai, nei kratos, nei areštai, 
nei kalėjimai!. . . Mokslą, šviesą — štai ką mums žada dvidešimtas 
šimtmetis! (Raštai, I, p. 105, m.p. — V.T.). Kad XX amžius atneš 
daugiau šviesos ir mokslo, tai tiesa, bet kad jis būtų atnešęs 
daugiau „liuosybės", arba kad jis būtų sumažinęs vienų kitiems 
daromas skriaudas, tenka truputį abejoti. Pasikeitė tik skriaudžia- 
mieji ir skriaudėjai rolėmis: anie ,„„skriaudė“ be neapykantos, šių 
skriaudas lydėjo neapykanta ir kerštas. Gerai, kad dėl anų laikų 

komunikacijos priemonių menkumo tokie pilni neapykantos, 
pagiežos ir keršto balsai negalėjo pasklisti labai plačiai, bet jie vis 
dėlto smarkiai užnuodijo ano meto atmosferą, kuri dar nėra 
visiškai pranykusi ir šiandien. 

Skaitant jo laiškus Šauliu atsiskleidžia gerokai kitoks 
Kapsukas. Iš propagandisto-agitatoriaus čia jis pasidaro blaivus, 
kritiškas ir net objektyvus įvykių stebėtojas. Jis nebijos net 
pasakyti, kad buvo padorių ir pasienio žandarų ir net kalėjimo 
prižiūrėtojų ar viršininkų. Berods tik vieną kartą jis per daug 
bandė sudramatinti padėtį Lietuvoje: 1905.XI.3 d. laiške jis rašė: 


Buvau nuvykęs, teisybę pasakius, tik nosį įkišęs į aną pusę — viskas 
virte verda; daugelyje vietų jau ir Lietuvoj buvo kraujo praliejimas, 
pvz. Vilkaviškyj (3 žmonės nušauti), Vilniuj. .. Dabar, manding, ir 
prasidės kraujo liejimas — iki šiol tiktai preliudija buvo. 


Gal tik dėl to, kad jis vos tik nosį tebuvo įkišęs į Lietuvą, jam 
pasirodė, kad ten viskas virte verda ir liejasi kraujas. Tiesa, kad 
Vilniuje keletas žmonių žuvo, tiesa taip pat, kad trys žmonės buvo 
nušauti Joniškyje, bet aplamai kalbėti apie kraujo praliejimą 1905- 
1907 m. Lietuvoje yra grynas nesusipratimas. Atrodo, tas tariamas 
susišaudymas Vilkaviškyje buvo paremtas tik gandais, kurie tokiu 
metu paprastai labai greitai susidaro ir sklinda. Nei Kipras Bielinis, 
kuris kaip tik tuo metu lankėsi Suvalkijoje, nei Bronius Pušinis 
(1888-1967), kuris tuo metu veikė Suvalkijoje, nei pagaliau 
istorikas Antanas Tyla, kuris labai rūpestingai ištyrinėjo 1905- 
tuosius metus Lietuvos kaime, tokio susišaudymo ir tokio kraujo 
praliejimo nežino (žr. K. Bielinis, Penktieji metai, 1959: B. Pušinis, 
„Kovinės dienos Suvalkijoje“, leidinyje Revoliucinis judėjimas 
Lietuvoje, 1957, p. 106-108; A. Tyla, 1905 metų revoliucija 
Lietuvos kaime, 1968). 

Įdomu, kad apie 1905 m. liepos m. įvykius Joniškio-Žagarės 
apylinkėse, kur tikrai įvyko muštynės tarp demonstruojančios 
minios ir dragūnų, kurių metu 6 buvo sužeisti (iš jų 3 mirė) ir kur 
Kapsukas vaidino gana svarbų vaidmenį, jis terado reikalo Šauliui 
parašyti (1905.X.22): „Kaip paskutinį kartą buvau dvaruose, 
pasirodo, dragūnai pėdomis sekė“. O apie tuos pačius įvykius einąs 
Kauno gubernatoriaus pareigas P. Veriovkinas, pasirėmęs Šiaulių 

apskrities ispravniko pranešimu, rašė Vilniaus generalgubernato- 
riui, kad Komaro ir grafo Keizerlingo dvaruose 5 dienas streikavę 
440 darbininkų, tarp kurių pasirodę kažkokie darbininkais 
persirengę ir persigrimavę asmenys, vadovavę tam streikui. Esą, ir 
dvarininkams nusileidus ir susitarus su darbininkais, šie nedrįsę eiti 
į darbą, kol negavę leidimo iš vieno iš tų agitatorių, kurį 
darbininkai vadinę savo viršininku „Vincuku pravodniku“. Kai 
pasirodė dragūnai, kiti agitatoriai išsislapstė, o tas ,,Vincukas“ vis 
dar maišėsi tarp dvaro darbininkų, ir tik pasibaigus deryboms su 
dvarų administracija leidęs jiems grįžti į darbą. Už tai jie surinkę 
jam 73 rublius. Džiaugiasi gubernatorius, kad Šiaulių ispravnikui 
pavykę surinkti žinių apie tą Vincuką. Esą, tai buvęs Mintaujos 
gimnazijos VII klasės mokinys, už politinį nelojalumą pašalintas, 
pavarde Mickus arba Mickevičius, kad jo tėvai gyveną Linkuvos 
valsčiuje (!)) Bet sučiupti jo nepasisekė dėl jo nepaprasto 
atsargumo. Ispravnikas būtų ir toliau aiškinęs jo asmenybę, bet tuo 
tarpu kilo neramumai Joniškyje, ir jis su 20 dragūnų išskubėjęs ten 
(žr. Revoliucija 1905-1907 gg. v Litve. Dokumenty i materialy, 
1961, p. 328-330). 


Kaip matome, Kauno gubernatorius ir Šiaulių apskrities 
ispravnikas greičiau žavėjosi tomis Vincuko pravodniko išdaigo- 
mis, negu dėl jų pyko. O kad dvarų darbininkai išsikovojo iš 
dvarininkų geresnes darbo sąlygas ir atlyginimus, taip pat jiems 
širdies visiškai neskaudėjo. 

Aplamai, kaip anų metų spaudoje (ypač socialistinėje) ir 
atsišaukimuose, taip ir šių laikų visokiuose atsiminimuose ir net 
kai kurių istorikų veikaluose dažnai per daug sujuodinama ano 
meto situacija ir per daug iškeliami tariami revoliuciniai žygdar- 
biai. Kapsuko laiškai Šauliui gali padėti suprasti realią anų laikų 
padėtį. Pvz., K. Bielinis labai aukštai kelia socialdemokratų veiklą 
Kupiškio apylinkėse, kur ir jam pačiam teko dalyvauti (Penktieji 
metai, p. 48 ir t. t.). Tuo tarpu Kapsukas rašo Šauliui, 1905.X.22: 


Viladas Požėla] labai įdomių daikių papasakojo apie stipriausiąją 
Kupiškio organizaciją; žmonių ten iš tikrųjų esama, bet apie 
organizaciją sunku kalbėti: nuo Naujų M. tik porą kartų tebuvo jie 
susirinkę, literatūros nuo pernai metų Nr. 4, išėmus atsišaukimus, 

Gapono laiškus ir vieną egz. DB [Darbininko balso] nieko neturėjo, 
kasos — jokios, knygyno — jokio, mokesties — jokios. 


Kaip atrodė Lietuvoje padėtis 1905 m. pavasarį, matyti iš 
Kapsuko 1905.III.20 laiško: 


Vos vakar vakare teparvykau. Apsukau, kaip ir seniau, beveik visą 
Lietuvą, tik pas p. G. [Gabrielę Petkevičaitę] norinti labai norėjau, 
negalėjau užsukti: kiek iš kelio, o keliai dabar ten labai pabiurę. . . 
Apskritai sakant, visur, ypatingai Suvalkų gub., žmonės labai 
interesuojasi, kas miestuose darosi, bet kad būtų kurnors jau teip 
subrendę, kad patjs galėtų į kareivių eiles stoti, to nėra. Be Šiaulių, 
lietuvių darbas beveik niekur nepasirodė. Buvo manyta padaryt 
demonstracija ir Anykščiuos, bet ten patyrė apie tai klebonas ir 
pranešė policijai; tuoj atūžė extra-traukiniu kareiviai, policija areštavo 
8 aptariamus žmones ir viskas pasibaigė. Dabar visur rengiamas 
pirmajai gegužės. Dirbame, kiek galėdami, ir męs, norint mųsų darbas 
— tai lašas jūrėse. L.S.D.P. [Lietuvių socialdemokratų partija] veikia 
po senovės, mes pradedame kiek simpatijos įgyti, bet permaža da 
turime spėkų, kad galėtume paimti judėjimą į savo rankas. Vis-tik 
pasirodo, kad ir tokiomis neskaitlingomis spėkomis daug kas galima 
padaryti. Pirmiausia, jau pasisekė mums organizuot transportai; VOs 
spėja išeiti mųsų raštai, tuoj jau būna anoj pusėj. Sunkiai tai buvo 
ikišiol pasiekiama, sunku vienam žmogui ir rašyt, ir transportus 
organizuot, ir pačiam ant savęs vilkt, ir organizuot, agituot, bet vistik 
jau daug kas čia padaryta: nesigailiu tupėjęs šiuos metus čia, nesigailiu 
nė žygių, nė nuovargio ir tikiuosi, kad šitas atneš da gausesnius vaisius. 
Tik teip pailsti kartais žmogus, teip sunki pasidaro galva, kaip ant 
beveik vieno pečių viskas guli, anaiptol negalima visko, kaip tai būtų 
geistina, atlikti. . . 

Sakaisi negalėsiąs vasarą D. Lietuvon parvažiuoti. .. Niekis. .. 
Žinai, man jau nebėr sienos ir Tu galėsi puikiausia pereit. Matai, 
vienoj vietoj įpuoliau vienam sienos valdininkui į akį; čia, mano jis, 
kas-nors yra. . . Susiėjęs su mano pažįstamu, jis pasako jam apie tai, 
tas paaiškina, kas tai per ponai mudu. . . Gana to, kad tas valdininkas 
ir jo pati patįs ant savęs mano turtus parneš, o aš sau, kaip ponas, 
vaikščiosiu šen ir ten, kaip jo diena bus... Maitinu dabar tą poną 
„„Osvoboždenije“ ir kitokia panašia literatūra. . . Vadinas, bus gerai. .. 
Anoj pusėj jau turiu žmogų, kuris vien literatūros gabenimu ir 
teužsiima, jį laiko organizacija, bet tai tik pelną jai atneša. 

Matai, vis-tik, bent želvės žingsniu, darbas eina [m.p. — V.T.] Be 
abejonės, daug geriau galėtų eiti, jei būtų daugiau žmonių. .. 


Taigi, 1905 m. pradžioje, anot Kapsuko, tik želvės (vėžlio) 
žingsniu ėjo visoks organizacinis ir agitacinis darbas. Nelabai 
geriau dalykai atrodė ir tų metų pabaigoje. 1905.XI.26 d. laiške 
Kapsukas rašė: 


Iš savo pusės tiek tegaliu pasakyt, kad ištikrųjų baisiai reikalingi 
anoj pusėj žmonės. Juo tolyn, tuo labyn aš persitikrinu, kad mūsų s. - 
d. iki-šiol tebuvo šaukiama, o ne dirbama. Aiškiausią to pavyzdį dabar 
pamačiau Kaune. O dirva puikiausia — į kelias dienas jau pasisekė 
man įgyti ten tarp plačių minių gana didelę simpatiją (vienoj pabrikoj 
— Šmito — 1.100 darb., kitoj — Rekašo — 800). Ir demonstraciją 
visai ,,expromptu LSDP. vardu buvome seredoj padarę — dalyvavo 
per 1000 žmonių. Ir visur, kur pasisuksi, skylės, skylės ir skylės. Kad 
galėtume įgyt bent kokią politišką autonomiją, reikia dabar išsivilkus 
dirbt, kadangi plačiose miniose ta idėja tik dabar tepradeda 
platinties. ., Pats supranti dalykų stovį, žinai, kad dėl žmonių stokos 
prisieina mums po 10 „profesijų“ kartu varyti, žinai teip-pat, kad 
momentas dabar labai svarbus! Apsvarstęs tai, daryk, kaip rasi 
parankiau ir naudingiau. Mano nuomone, būtų puiku, kad sugrįžtum, 
kad tik čia galėtum įsitraukt į darbą. Koks darbas? — Prakalbos, 
organizavimas, agitatorių lavinimas, moksleivių plėtojimas etc. Kaip gi 
tuomet su mokslu? Čia sunkiausias punktas — rasi, audrai pasibaigus 
paskui galima būtų tęsti. 


Apie tas 10 profesijų turbūt geriausiai Kapsuką charakterizavo 
Biliūnas: „Juk tai žmogus, kuris apsiima parašyti ir už save, ir už 
tave, ir už trečią, ir už ketvirtą". Pas jį, esą, ,,„brošiūros dygsta, kaip 
grybai po lietaus (žinoma, šiltam ore)“. 


Paskaitę anksčiau cituotus ir kitus Kapsuko laiškus Šauliui, 
nerandame beveik nieko, išskyrus vieną kitą jausminę frazę, kas 
liudytų, kad iš tikrųjų 1905-1906 m. vyko Lietuvoje kokia nors 
revoliucija. Galima būtų tai pavadinti neramumais, streikais, 
demonstracijomis, bet ne revoliucija. Caro valdžia taip pat nelaikė 
tai revoliucija. Turbūt reikėtų mums kritiškai peržiūrėt šį svarbų 
mūsų istorijos laikotarpį ir nebevadinti jo revoliucija. 

IV 


Nuo 1904 m. Šaulys pradėjo rinkti ir metrikuoti Kapsuko 
laiškus, nors jie, kaip matėme, buvo pažįstami ir susirašinėjo jau ir 
anksčiau. Tų metų svarbiausias įvykis buvo rusų-japonų karas, 
savotiškas Rusijos Vietnamas, žymiai sustiprinęs revoliucines jėgas 
visoje Rusijos imperijoje. Kapsukas labai daug energijos parodė, 
agituodamas prieš tą karą ir stengdamasis jį išnaudoti revoliuci- 
niam ir tautiniam Lietuvos reikalui. Nemaža jo atsišaukimų prieš 
karą paskelbta jo Raštų pirmajame tome. Nežiūrint smarkios 
vyriausybinės propagandos tas karas nebuvo populiarus. Caras 
Nikalojus II buvo priverstas daryti nuolaidas. 1904.V.7 buvo 
panaikintas spaudos draudimas, daug kieno sutiktas su dideliu 
džiaugsmu. Kapsukas buvo vienas iš tų, kuris bijojo, kad 
vyriausybės cenzūruojama spauda bus mažiau radikali. Be to, 
kiekvieną nuolaidą jis aiškino, kaip caro valdžios silpnybės ženklą, 
kurį galima išnaudoti didesnei akcijai. Tais metais jis galutinai 
nutraukė ryšius su Lietuvių demokratų partija ir su visa savo 
energija ir temperamentu stojo į socialdemokratų eilęs. 

Bet čia jis labai greitai susikirto su panašios energijos ir 
panašaus temperamento žmogumi A. Janulaičiu, kuris buvo 
Darbininkų balso redaktorius ir pusiau oficialus partijos įgaliotinis 
užsienyje. Janulaitis nepasitikėjo ką tik iš demokratų perbėgusiu 
Kapsuku, bet kartu jautė jame pavojingiausią sau konkurentą, 
lygiai mikliai valdantį plunksną ir mėgstantį intrigas. Kapsuką 
gerai pažinęs, S. Kairys turbūt teisingai rašė: ,,Kapsukas, rodos, 
visuomet nešiodavosi akmenį užantyje, kad ir nevisuomet 
žinodamas, kam jį skirs. Augustinui Janulaičiui, iš dalies ir Vladui 
Sirutavičiui, Vincas neužkasė savo ,tamagauko' žemėn net ir 
tuomet, kai jau dirbo vienos partijos eilėse" (Lietuva budo, 1957, 
p. 346). Anot to paties Kairio, Janulaitis taip pat buvo nepėsčias, 
ypač kai reikėjo „„demokratus pakedenti" (op. cit., p. 340). 

J. Šaulio liudijimu, 1903-1904 m. žiemą Berne, kur tuo metu 
studijavo Kapsukas ir jo žmona Vanda Didžiulytė, buvo 
svarstomas naujo žurnalo Draugo reikalas. Šaulys siūlęs neskubėti, 
kad jį galėtų apsvarstyti daugiau studijuojančio jaunimo, kuriam 
tas žurnalas ir turėjo būti skiriamas (žr. Bekampis, „Kaip gimė ir 

nustojo gyvavęs pirmasis lietuvių moksleivių laikraštis", Aušrinė, 
1910, nr. 1; cit. pas M. Lukšienę, Jono Biliūno kūryba, 1956, p. 
230). Tačiau Kapsukas tuojau pat tuo reikalu parašė entuziastingą 
laišką Biliūnui, kuris taip pat jį sutikęs su išskėstomis rankomis. 
Biliūnas tuo metu jau buvo pasinėręs į literatūros studijas, kritiką 
ir beletristinę kūrybą. Jis net tikėjosi, kad ir naujasis žurnalas 
daugiausia bus literatūrinis. 1904 m. pavasarį Kapsukas, viešėda- 
mas pas Biliūną Leipcige, smulkiai apsvarstė žurnalo reikalus ir 
sustatė jo turinį Jau minėtame laiške Šauliu (1904.IV.13) 
Kapsukas rašo, kad, nežiūrint Jono kratymosi nuo politikos, naujo 
žurnalo reikalu tarp jų pilnas sutarimas: 


Mudu su juo šituose dalykuose sutinkava, juo kad ir jis didei nemėgsta 
tos biaurios ,politikos', melavimo „partijos labui', gyrimosi. . . Dabar 
jis rašo šį-tą „Draugui“. Apskritai kalbant, ,,Draugas“ jam labai patin- 
ka. Matai, ar šeip, ar teip, o jam, kaip ir man, rašinėjimas kitos parti- 
jos laikraščiuosna vis-tik nelabai smagu; esant „Draugui“, bus galima 
jame laisvai talpinti straipsniai ir visokie rašiniai. Beto jaunūmenės 
klausimas yra labai svarbus pas mus, jos auklėjimu mes būtinai turime 
rūpinties. .. Teip pakrypus dalykams, „Draugas“ veikiausiai da prieš 
vakacijas išeis. 


Toliau Kapsukas pateikia būsimojo Draugo turinį, iš kurio 
matyti, kad beveik išimtinai viskas liečia mokslą, švietimą, 
literatūrą, spaudą. Tiesa, vedamajame, kurį neva parašę Kapsukas 
ir Biliūnas kartu, kalbama apie „pribrendusius visuomenės ir 
politikos klausimus", apie „nepasitenkinimą absoliutišku caro 
jungu ir buržuazijos viešpatavimu", apie „revoliucinio judėjimo“ 
bangas, kurios „jau užliejo ne tik Lietuvą, Latviją. . . , bet ir pačią 
Rusiją". Tačiau ten pat taip pat skaitome: „Didelę atydą taip pat 
atkreipiame ir į dailiąją literatūrą ir literatūros kritiką. .. Gera 
literatūros kritika padeda suprasti dailiąją literatūrą, parodo 
gerąsias ir blogąsias jos puses, ji sukuria ją, o pas mus pirmoji 
buvo iki tol neužtektinai perprantama, o antroji — visiškai 
užmesta. Talpinsime ir istoriškai literatūrinius straipsnius, ir 
kritines spaudos peržvalgas“ (žr. Kapsuko Raštai, I, p. 139-143). Ši 
pastaroji pastraipa tikriausiai išplaukė iš Biliūno plunksnos, nes ji 
sutampa su anuometinėmis jo literatūrinėmis pažiūromis. Biliūnas 

pirmajame Draugo numeryje atspausdino vieną savo beletristinį 
dalykėlį „Pabėgėlis“ ir reportažą „Laiškas iš užsienio“ apie 
užsienio universitetus. 

Tačiau toliau Biliūnas vis labiau šalo ir nuo politikos, ir nuo 
Draugo. Tarpais jis iš viso abejojo, kokia čia galėjo būti politika, 
neturint savo valstybės. Tai ypač išryškėjo organizuojant minėtą 
„Augmens“ draugiją knygoms leisti. Savo įstatuose toji draugija 
buvo įsirašiusi, kad ji leis „socialinio ir politinio turinio knygas“. 
Biliūnas tiesiog paklausė: „Kokią gi politiką varys ta draugystė?" 
Maždaug tuo pačiu metu viename laiške P. Višinskiui Biliūnas 
rašė: „Aš anaiptol vienoj politikoj išganymo nematau: viena 
politika užsiimant, gal būt, ant galų galo, ir galima būtų sutverti 
liet. respublika, bet gali atsitikti, kad tada jau nė vienas lietuvis 
lietuviškai nebekalbės (jeigu, žinoma, būtų užmestas kultūriškas 
darbas). Taigi reikalinga ir vienas, ir antras, o gal būt, ir kas 
trečias; ir vienas kito purvinti ir niekinti visai nereikėtų" (J. 
Biliūnas, Raštai, II, 1955, p. 372-373; cit. pas M. Lukšienę, Jono 
Biliūno kūryba, 1956, p. 227-228). 

J. Biliūno ir V. Kapsuko santykiai dar labiau atvėso, kai šis 
trečiajame Draugo numeryje, aiškindamasis dėl atsiskyrimo nuo 
socialdemokratų, pacitavo vieną asmenišką A. Janulaičio laišką 
Biliūnui (žr. V. Kapsukas, Raštai, II, p. 270-271). 1905 m. kovo m. 
Biliūnas pranešė Šauliui, kad jis visiškai pasitraukė iš Draugo ir iš 
LSDP. Šia proga reikia nepamiršti, kad Biliūnas jau nuo 1902 m. 
buvo įsimylėjęs Juliją Janulaitytę, Augustino Janulaičio seserį, 
kurią vėliau vedė. J. Šaulys pranešė Kapsukui apie Biliūno 
pasipiktinimą. Kapsukas suprato negerai padaręs. Jis rašė Šauliui 
(1905.11.31): 

Ką-tik gavau Tavo atvirąjį laišką. Matai ir pasirodo, kaip tai yra 
biauru vienam viskas atlikti! Man nei į galvą nebuvo atėjusi mintis 
apie tai, ar galima, ar ne naudoties tuo laišku, dabar supratau, kad vis- 
tik bent pasiklausti reikėjo. . . Biauru. . . Tik dabar aš pradedu galvot, 
ar turėjau tiesą tai apgarsinti, ar ne, bet jau po piet šaukštai! Su Jono 
paminėjimu „Drauge“, tai tokios bėdos nėra — jei jis to nori, o turbūt 
nori, tai N 4 bus galima parašyt, kad teip ir teip. Jis dabar atsitolinęs ir 
nuo „Draugo“. N 4 „Draugo“ rūpįsuosi [sic!] kuogreičiausia surenkt, 
kad bent už nedėlios būtų galima paduot, užtai tą savo straipsnį 
pasiskubink atsiųsti. 

Daugiau ką negaliu tuo tarpu rašyti — teip mane sujudino ta 
naujiena nuo Jono. 


P. S. Savo laišką ir pridedamąjį čia laiškutį nusiųsk Jonui. 


Iš tikrųjų Draugo nr. 4 buvo įdėtas Gražio (J. Biliūno) 
pareiškimas, kad jis jau nuo nr. 1. išstojęs iš Draugo. K. Bielinis, 
kuris gana plačiai nagrinėja Kapsuko ir Draugo atsiskyrimą nuo 
LSDP, tą Janulaičio laiško Biliūnui ištraukos paskelbimą vadina 
tiesiog „chamišku elgesiu" (Penktieji metai, p. 128). Pats Biliūnas, 
atrodo, tos visos istorijos neėmė taip tragiškai. Kai 1906.11.17 
Kapsukas buvo išvaduotas iš Suvalkų kalėjimo ligoninės, J. 
Biliūnas rašė Šauliui: „Džiaugiuos, kad Vincas liuosas, o dar 
labiau džiaugiuos, kad turi tokius draugus, kurie nepabijojo jo 
išliuosuoti. Tai bent draugai". Jis jau nuo antro numerio atsisakė 
bendradarbiauti Drauge daugiausia dėl to, kad nemėgo politikos ir 
norėjo visiškai pasišvęsti literatūrai. 

Nesisekė Kapsukui ir Šaulį pritraukti prie Draugo, nors per 
Berno pasitarimus jis ir buvo prižadėjęs bendradarbiauti. Vėliau 
Kapsukas daug kartų ragino Šaulį rašyti, siūlydamas įvairias temas 
ir skųsdamasis, kaip jam vienam sunku toji našta nešti. Atvirlaiš- 
kyje iš Berlyno (1904. bal. mėn.; be datos) jis rašė: 


Tavo laišką gavau, da Leipcige būdamas. Subatoj atvažiavau į Berlyną 
ir šiandien vakare važiuoju tolyn. Esu pusėtinai pavargęs nuo Leipcigo 
įspūdžių, kalbų su Jonu [Biliūnu], rengimo „Draugo“, gal Lietuvoj 
(Prūsų) kiek atsigaiveliuosiu. „Draugas“ da nebaigtas taisyti. Be 
abejonės būtų gera, kad Tu galėtum prisidėti, bet ką daryt, kad 
negalima. Su Jonu rūpinamės atlikti jį kaip reikiant, bet kalba vis 
truputį šlubuos. Ar galima pasakyt „ant stoties?“ 


Sekančiame atvirlaiškyje jau iš Prūsų Lietuvos (1904.V.11) vėl 
skundžiasi, kad 


„didei užverstas darbu prie „Draugo“. Siunčiu Tau porą projektų — 
įduok kitiems berniečiams. . . „Draugas“ bus geras — sulig turiniu, o 
su kita pusė, galbūt toliau tegalėsime geriau įsitaisyti. Atlikęs 
didžiausią prie „Draugo“ darbą, gana gerai jaučiuosi. Pirmas lankas jau 
atspausdintas. Formatas truputį didesnis už p. m. „Varpą“. 

Vis vien Kapsukui nepasisekė pritraukti Šaulį prie Draugo. 
Šaulys, kaip iš dalies ir Biliūnas, iš viso buvo prieš per didelį, ypač 
pažangiosios inteligentijos, skaldymąsi. Jam buvo artimesnė 
demokratų-varpininkų srovė, nors vienu metu jis buvo pakrypęs 
daugiau į kairę. 1904 m. pabaigoje Šaulys vėl grįžo prie Varpo, ir 
tai Kapsukui buvo didelis smūgis. 1904.XI.20 jis rašė: 


Tavo atsisakymo motyvus gavau nuo Vl. [Požėlos]. Nusistebėjau 
truputį juos gavęs, norint jau ir prieš tai tokia mintis man kartais 
lįzdavo į galvą. Nuvykęs paskutinį kartą pas p. G. [Petkevičaitę], aš 
dargi išsitaręs jai buvau, kad bijausi, kad Tu ko gero neatsisakytum; 
bet aš anaiptol nemaniau, kad vėl prie „V-o"“ [Varpo] prisidėtum: 
navyna, bet ką daryt. Vis-tik nė VI. nė aš neatsisakova nuo užmanyto 
darbo. Tu sakaisi: 1) esąs persilpnas ne tik vadovauti, bet ir kokiu-nors 
būdu šelpti... Persilpnas, o vis-tik vadovavai ir, neabejoju, toliau 
vadovausi, tik ne ten, kur buvai žadėjęs, o ten, su kuo sakeisi visus 
ryšius sutraukęs. 2) Sakaisi nematąs svarbios priežasties naujam keliui 
skinti; ypatingai dėlto, kad „nė iš šio, nė iš to tuoj pradėti 
skaldyties. .. Juk mes dar nėsame, kaip reikiant, pažinę to vaiko 
(Vrp.?!) tai kodėl tuoj skirties? Kas kita, jei pinigų ir šeip spėkų 
būrų". . . [originale pabraukta|). Kad da kalbėtum apie skaidymos nuo 
„D.B." [Darbininko balso], tai da būtų galima ką sakyti, o dabar. .. 
Argi da Tu teip nepažįsti to vaiko? Ar da turi kokią viltį, jame padėjęs? 
Tarytum seniau ir Tau teip aišku buvo?!. . Sakai kas kita būtų, jei 
pinigų ir šeip spėkų būtų. .. Mano nuomone, pirmutinėj vietoj turi 
būti principališkoji pusė, o su pinigais, tai šeip-teip išeisime; literatų 
spėkų, kad da pats būtum prisidėjęs, būtų netrūkę. . Bet kad teip išėjo, 
irsimės vieni; aš tvirtai tikiu, kad ilgainiui Tu da geriau pažįsi „tą 
vaiką" [suprask, Varpą]; ir tuomet męs, rankas išskėtę, priimsime Tave 
į savo eiles; kad tik ta valanda kuo-greičiausia ateitų. 


Deja, jis to nesulaukė. Iš viso Draugui nepasisekė suburti 
didesnio bendradarbių skaičiaus. Nuo Nr. 2 beveik viską 
prirašydavo pats Kapsukas. Iš viso teišėjo jo tik keturi numeriai: 
pirmieji du kaip „pirmeivių jaunuomenės laikraštis“, paskutiniai 
du — kaip 1904 m. įsikūrusios organizacijos Draugas organas. 
Vėliau toji organizacija bandė pavirsti į Lietuvių socialdemokratų 
darbininkų partiją. Nors Kapsukas bandė pūsti ir to žurnalo, ir tos 

organizacijos-partijos reikšmę, gal ir neklydo kai kurie Amerikos 
lietuvių laikraščiai, sakydami, kad tai tebuvo trijų žmonių darbas. 

Vis dėlto tai buvo nemaloni schizma lietuvių socialdemokratų 
eilėse. Gal teisingiau visą Kapsuko akciją pavadinti secesija, kaip 
tai aiškino Mykolas Roemeris (žr. jo Litwa, 1908, p. 370-372), nors 
pats Kapsukas neabejotinai bandė perimti visą socialdemokratinę 
srovę į savo rankas. Tokiai užmačiai nepasisekus 1905 m. 
pabaigoje Kapsukas vėl sugrįžo į LSDP, o su juo kartu, kaip rašė 
S. Kairys, nemažas „energingų inteligentų būrelis" (Tau Lietuva, 
1964, p. 169). 

Nepasisekė Kapsukui ir Jurgį Šaulį įtraukti į socialdemokratų 
gretas. 1905.XI.3 Kapsukas rašė Šauliui iš Tilžės: 


Apie Tavo norėjimą prisidėt prie L. S. D. P aš esu pranešęs C. K. 
[Centro Komitetui], kaip mudviejų buvo kalbėta; pranešiau teip-pat ir 
apie tai, kad Tu esi priverstas imti nuo demokratų šalininkų stipendiją, 
ir už tai turėjau prisižadėti jiems parašyt po kokį straipsnį į „Varpą“; 
sakiau, kad Tu teapsiėmei rašyt socijaldemokratų dvasioje, sakysime, 
apie kitų kraštų darbininkų judėjimą. Išgirdę tai, kiti C. K. sąnariai 
pasakė, kad, apskritai imant, ikišiol pas mus nebuvo kokio oficijališko 
į partiją priėmimo: kas dirba partijos programos ir taktikos dvasioje, 
tai ir yra jos sąnarys (ar tikrai aprybavau tai, negaliu griežtai pasakyti); 
jei Tu dirbsi tokioj dvasioj, tai ir būsi partijos sąnariu [originale 
pabraukta]. Kokių rašytų organizacijos įstatymų (organizacionny 
ustav) partija ikišiol neturėjo, norint dabar jau mano juos sutaisyti; 
ikišiol tebuvo tradicija. 

Apie rašymą į demokratų organus buvo sakyta, kad partijos 
sąnarys negali to daryti [orig. pabraukta]. Dėl tos stipendijos kai-kurie 
stebėjosi, kad tokia sąlyga pastatyta; sako seniau tą-pačią stipendiją 
gaudavęs koks aktyviškas L. S. D. P. sąnarys. 


Matyt, tas reikalas Kapsukui atrodė labai opus, kad jis tą pačią 
dieną parašė dar ir antrą laiškutį, kuriame Vandos ir savo vardu 
siūlosi Šauliui skolinti bent po 10 rublių mėnesiui vietoj demokratų 
duodamos stipendijos. Matyt, tas ir kiti dalykai Šaulį smarkiai 
užpykdė, kad jis ant Kapsuko laiško nugarėlės užrašė: 


6.XI.05. Pranešta Vincui, jog dėlei pastatytosios sąlygos susilaikau 
įstoti partijon, kol neišsiaiškįs materijalinis padėjimas, kolei negalėsiu 
atsisakyti nuo demokratų pašalpos. 

Nors tokios sąlygos niekados nesusidarė ir Šaulys į LSDP 
neįstojo, tačiau jo santykiai ir korespondencija su Kapsuku 
nenutrūko. Kapsuko laiškuose Šauliui randame paliestų daug 
įdomių visokių klausimų: spaudos reikalai draudimą atšaukus, 
smarki „Vilniaus žinių" ir Petro Vileišio bei J. Kriaučiūno kritika, 
J. Smalsčio-Smolskio „afera“, ryšiai su lenkų socialistų partija 
Lietuvoje. Dėl tų santykių įdomus 1906.VI.15 laiškas: 


Su P. P. S na Litwie (jie dabar pasivadino Socjalno-Demokratyczna 
Partija Litwy) pradėjom pertraktacijas; matyt, jie norėtų mus ant savo 
kurpaliaus išversti. Svarbiausias klausimas pas mus tai ar Bielostoką ir 
Brestą galima prie Lietuvos skaityt — jie būtinai spiria, kad skaityt — 
mat, be tų vietų jie maža spėkos turėtų ir męs viršų paimtume. Vilniaus 
darbin., sako, kad reikia jungties, tik labai atsargiai reikia tai daryt. 


Tame pačiame laiške Kapsukas painformuoja Šaulį, kad 
„Vilniuj jau kertasi autonomistai su federalistais". Ką tos dvi 
sąvokos iš tikrųjų reiškė, nebuvo labai aišku, nes nebuvo aišku, ką 
reiškė 1896 m. L.S. D. P. programoje įrašytas paragrafas: 
Savystovi demokratiška respublika, susidedanti iš Lietuvos, 
Lenkijos ir kitų šalių, paremta ant liuosos federacijos. Draugo 
epizodo metu Kapsukas, aiškindamasis dėl ko jie atsiskyrė nuo 
L. S. D. P., tarp kita ko rašė, kad ,,„mes anaiptol negalime iš kalno 
priimti į savo programą nepriklausomos Lietuvos reikalavimo. Tas 
klausimas dar tebėra visiškai neišaiškintas mūsų literatūroje, ir mes 
stebimės, kaip tai žmonės, neturėdami apie tai nė jokio supratimo 
arba eidami stačiai prieš tą reikalavimą, vis tik gali laikyti save už 
LSDP narius!“ (Raštai, I, p. 272). Kaip matome, nedaug ką 
pasako ir tas Kapsuko komentaras. 


Tik vėliau, po Spalio revoliucijos, Kapsukas, rašydamas savo 
atsiminimus, atkūrė praeities istoriją sakydamas: „Pabėgęs iš 
kalėjimo (vadinas, 1906 m.), aš padariau šiuo žvilgsniu žymų 
žingsnį pirmyn, pamažu perėjau nuo federalistų prie autonomistų" 
(Raštai, IV, p. 20). Tada jau, žinoma, Kapsuko sampratoje 
autonomistas reiškė beveik tą patį, ką bolševikas, nors jis juo tapęs 
tik Didžiojo karo metu. 

V 


Nežiūrint savo miklių kojų, kaip jis apie save. išsireiškė vieną 
kartą, išvengdamas suėmimo, ir nežiūrint nepaprasto atsargumo, 
kaip apie jį išsireiškė Šiaulių aps. ispravnikas, taip aktyviai 
dalyvaudamas subversyvinėje veikloje Kapsukas negalėjo išvengti 
kalėjimo, kaip ir daugumas ano meto revoliucininkų. Tarp 1905- 
1913 m. jis apie 6 su puse metų praleido kalėjime ir ištrėmime. Jis 
pats tai aprašė savo knygoje Caro kalėjimuos, kurią jis suredagavo 
1925-1928 m. Rusijoje ir kuri 1929 m. buvo išleista Brukline. 
Dabar ji yra pakartota su kai kuriais papildymais IV-jo rinktinių 
raštų tome (Vilnius, 1962). Nors tarpais kalėjime būdamas jis vedė 
užrašus ir juos panaudojo šiai savo knygai, bet, kaip ir jis pats 
įžangoje prisipažįsta, ir tuos užrašus vesdamas jis turėjo žiūrėti, 
kad, jiems pakliuvus į policijos rankas, nebūtų juose rasta 
inkriminuojančios medžiagos. Dar daugiau jis rėmėsi savo 
prisiminimais, kuriuose atsispindėjo ne tik atminties trūkumai, bet 
ir gyvenamojo laiko reikalavimai. Tik labai retais atvejais 
Kapsukas galėjo pasinaudoti savo paties rašytais laiškais. Taip, 
kaip pats Kapsukas ir kaip kai-kurie jo biografai, pavaizdavo jo 
kalėjime praleistą laiką turbūt geriausiai susumavo Mažoji 
tarybinė enciklopedija: „Skaitydamas ten įv(airiais] būdais 
gaunamus K. Markso, F. Engelso, V. Lenino, G. Plechanovo, F. 
Meringo, A. Bebelio raštus, K[apsukas] gilino teorines žinias iš 
marksistinės pol. ekonomijos ir filosofijos srities, susidarė 
marksistinę pasaulėžiūrą" (II, p. 51). 

Iš Kapsuko laiškų Šauliui paaiškėja, kad jis kalėjime toli gražu 
ne vien tik sau marksistinę pasaulėžiūrą kūrėsi. Jo interesai buvo 
daug platesni ir dažniausiai nieko bendro neturintys su marksizmu. 

Kaip Žinia, pirmą kartą Kapsukas buvo suimtas 1905.XII.15 
prie Marijampolės, buvo kalinamas Kalvarijos, vėliau Suvalkų 
kalėjime, kur dėl ligos patalpintas ligoninėje, iš kurios 1906.11.17 
V. Požėlos ir kitų išlaisvintas. Iš to laikotarpio nėra nė vieno 
Kapsuko laiško Šauliui. Tik išėjęs iš kalėjimo ir atsidūręs Tilžėje, 
jis 1906.IV.3 parašė laišką Šveicarijos studentams socialdemokra- 
tams, kuriems tada priklausęs Šaulys, Šliogeris ir kiti, kurie dabar 
(rašyta jau po karo) esą ir socialisto vardo bijosi ( Raštai, IV, p. 64 


258 


išnašoje). Tas laiškas nepakliuvo į Šaulio rankraštyną. Tą vieną 
vienintelį kartą Kapsukas prisimena Šaulį savo atsiminimų knygoje 
Caro kalėjimuos ir tai tik išnašoje, nors iš įvairių kalėjimų jis jam 
yra parašęs bent 20 laiškų, prašęs iš jo įvairių paslaugų ir taręsis su 
juo visokiais reikalais. Žinoma, iš tų laiškų visiškai nematyti, kad 
Kapsukas „caro kalėjimuos" būtų ypatingai domėjęsis Markso ar 
Lenino raštais. Čia mes duodame tų laiškų tekstus arba svarbesnes 
ištraukas be jokių platesnių komentarų dėl to, kad jų prasmė ir 
šiaip yra gana aiški. 

Antrą kartą Kapsukas buvo suimtas Vilniuje 1907.V.19 ir 
patalpintas Lukiškių kalėjime. 1907.V11.26 jis rašė Šauliui (įdomu, 
kad šį laišką Šaulys gavo tik 1907.VIII.14); 


Draugai! Iš mažo akmeninio urvo, geležimi apkaustyto, siunčiu Jums 
pasveikinimą, perskaitęs Jūsų atsiliepimą į pirmeivius plunksnos 
draugus [Šaulys kartu su keliais draugais buvo paskelbęs 1907 m. 
spaudoje atsišaukimą apie reikalą leisti ,,„mūsų pirmeivės (apšviestes- 
nios) visuomenės organą“; žr. V. Maciūnas, „Dr. Jurgio Šaulio 
archyvas“ op. cit., p. 50]. Ir aš priguliu prie tų, kurie jau seniai suprato 
tokio organo reikalingumą, dėlto, kad ir kalėjime sėdėdamas, noriu 
pasakyti apie jį savo nuomonę. 

Kad toks organas yra reikalingas, apie tai, man rodos, negali būt nė 
kalbos. Sutinku taip-pat su tuo, kad jis turi būt bepartijinis, bet jei 
žada būti tarp kita ko ir visuomenės ir politikos organu, būtinai turi 
turėt tam tikrą pakraipą, o nesimėtyt į visas puses; rišdamas įvairius 
visuomenės ir politikos klausimus, turi būtinai tam tikro visuomenės 
sluoksnio (klesos) akimis žiūrėti. Daugybė klausimų pas mus yra labai 
neaiškių, dėlto būtinai turi būti jame „žodžio ir kritikos laisvė", bet ta 
laisvė negali peržengti žinomų rybų, o tos rybos Draugų atsiliepime 
labai neaiškiai nurodytos. Tai išrodo, tarytum Draugai bijosi stačiai 
pasakyt, koks organas jiems rūpi, arba patįs da nėra tvirtai ant kojų 
atsistoję — nėra da išsiaiškinę sau gerai, koks tas organas turi būt. 
Toks neaiškumas, man rodos, tik gali užkenkti jo plėtojimuisi. 
Aiškios tariamojo organo pakraipos aš nematau Draugų (pranešime) 
atsiliepime — juk mokslas mokslui taip-pat yra nelygus: vienas 
mokslas yra, sakysime, klerikalų, kitas — demokratų, trečias — 
socijaldemokratų, — kurių mokslą žada išsirinkti sau tariamasis 
organas? Paimsime kad ir vienus pirmeivius — juk ir čia anaiptol mes 
nerasime pažiūrų vienodumo! Ir kiekvienas sluoksnis rūpinasi įkurt 

savo laikraštį: kunigai jau turi „Draugiją“, demokratai jau taip-pat 
bene turi „Jaunąją Lietuvą“, soc. dem. tik svajoja apie tai. Man rodos, 
kad tariamasis organas ir turi stovėti ant bendrųjų soč.-dem. pamatų ir 
aiškiai pasisakyti, kuo nori būt. Jei pasirašiusieji kitaip mano, tegu 
taip-pat aiškiai pasako — aiškumas nėkuomet neužkenks laikraščiui, o 
tik padės jam surasti tikrus savo draugus. Ir daugiau, geriau turėt 
mažiau draugų, bet tvirtų ir aiškių, o ne daug, bet neaiškių, abejojamų. 
Aš iš tikros širdies sveikinčiau tokį organą, kuris, bepartijiniu 
būdamas, stovėtų ant tarptautinės socijaldemokratijos pamatų. 
Nesibijokit, Draugai, kad nedaug teatsiras spėkų, kurios galės jį 
paremti. Manau, kad ne daugiau spėkų pritrauktų ir koks neaiškios 
pakraipos laikraštis: vienam atsitikime vieni atsisakys nuo prisidėjimo 
prie jo, kitam — kiti. Nesvarbus čionai yra darbininkų skaičiaus 
didumas — kad bent keli atsirastų, tikrai jam atsidavę, o viskas gerai 
eis: savo patyrimu pasiremdamas, galiu tvirtint tai. Ir jei tokiam 
organui neilgai, lemta būtų gyvuot, tai anaiptol neprivalo Draugų 
atšaldyt nuo jo įvykinimo: bent pirmutiniai ledai bus sulaužyti, keliai 
praminti, spėkos išbandytos. Antra vertus, kad ir vos keli numeriai 
teišeitų jo, jis, gerai redaguojamas, galėtų nemažą naudą atnešti. 
Kalbėdamas apie jo ėjimo tankumą, tiek norėčiau pasakyt: tegul bus 
„Non mMultum, sed multa!“ 
Dabar kuo gi aš galėčiau prisidėt prie jo? Laisvas būdamas, be 
abejonės, prisidėčiau, o dabar... Įtempęs nervus, stengiuosi sekti 
gyvenimo bėgį. Kolai kas, maždaug suspėju pasekt, bet toliau 
veikiausia nutruks tas siūlas — tuomet, žinoma, sunku bus ir bekalbėti 
apie kokį-nors prisidėjimą. Ar ilgai man reikės gyvam kalėjime 
kirmyti, nežinau, bet, rasi, ilgai, ilgai, rasi, ne vienus ir ne dvejus metus 
— prie mųsų tvarkos juk viskas galima! Vienok, jeigu tariamasis Jųsų 
organas eis pažymėtoj mano pakraipoj, mano dvasia visuomet su 
Jumis bus. 

Spaudžiu Draugams ranką 

Kalinys 


1907.VIII.22 Kapsukas parašė atvirlaiškį savo senai draugei ir 
globėjai G. Petkevičaitei į Puziniškį. Tą atvirlaiškį Petkevičaitė 
persiuntė Šauliui: 


S. T. ! Tamsta jau žinai apie mano ligą. Daktarai tikrina, kad tuoj 
pasitaisysiu, vis sako už poros nedėlių, bet jau ir trįs mėnesiai perėjo, o 
vis kaip guliu, taip guliu aš ant patalo. Galų-gale aš visai nustojęs 

klausęs tų tikrinimų. Dabar tik vieną išėjimą matau: imt radikaliai 
gydyties, bet tam reikalingi pinigai, o jų nėra iškur paimt. Kitokio 
išėjimo nematydamas, aš priverstas esu kreiptis prie savo bičiulių ir 
prašyt, kiek galima, rinkti nuo mano (ir savo) pažįstamų tam tikslui. 
Be savo ligos, aš dar turiu pareigas sulig kai-kurių žmonių — jie dabar 
be niekur nieko sėdi. Pagalba reikalinga kuogreičiausia. Siųst galima 
Tilto gatvės adresu ir pažymėt — „ligonio reikalams". 

Šiaip jaučiuosi aš neblogiausia, tik labai sunku ir biauru tokiam 
darbymety, kuomet taip reikalingas žmogus, gulėt surištomis rankomis 
ir kojomis. Vienok ką tai reiškia mano kančios, sulyginus su tūkstančių 
kitų žmonių kančiomis: tai juk tik šešėlis prieš anas". Dvasia mano 
tvirta ir, manau, negreit sulaužys ją visokios fiziškos negalės. 
Atsiprašau Tamstos, kad aš, tiktai nelaimėn pakliuvęs, parašiau 
Tamstai. Manau, kad nepaskaitysi tai man Tamsta už piktą, 
žinodama, [kad] tiktai dėl darbų daugybės negalėjau to padaryt. Kaip 
juodas jautis vilkau savo jungą; ant-galo, suklupau, išdalies jo 
sunkumo prislėgtas, bet nekaltinu už tai nieko: jaučiuosi sąžiningai 
atlikęs savo pareigas. Tikiuosi, kad ir senieji mano geradariai 
neišmetinėja man už tai. Tiek šiam kartui. Viso labo visiems. Sveikink 
visus Tamsta! 


Be abejo, laiškas simboliškas: liga — tai kalėjimas. Atrodo, 
Kapsukas tikėjosi, kad, turėdamas pinigų, vėl galės iš kalėjimo 
pasprukti. Petkevičaitė buvo viena iš „Žiburėlio“ organizacijos 
steigėjų ir vadovių. „Žiburėlis“ anksčiau yra rėmęs Kapsuką. Gal 
jis ir dabar tikėjosi iš „Žiburėlio“ paramos bent savo šeimai. 

Sekantis Kapsuko laiškas rašytas jau iš Suvalkų kalėjimo 
1909.1.26 rusiškai. Jame jis prašo Šaulio parduoti jo Berne 
pasilikusias vokiškas knygas, o rusiškas, lietuviškas ir lenkiškas 
pasiųsti jam. Tarp lietuviškų mini Juškos Lietuvių liaudies dainas, 
Valančiaus Žemaičių vyskupystę, Daukšos katekizmą; A. Brūck- 
nerio Starožytna Litwa. 

Labai įdomus sekantis lietuviškai parašytas laiškas, kurį atrodo 
jis slapta iššmugeliavo. Jis be datos, bet Šaulio ranka prirašyta: 
„g[auta] 22.II.09. Parašyta kopija Mortai [Zauniūtei] 22.III.09“. 


Dr. Ačiu už greitą atsakymą. Dėl kitų priežasčių negalėjau Tau tuoj 
stačiai atsakyt, dėlto siųsdamas knygas, parašyk man per kontorą, kad 
siunti, nesulaukdamas nuo manęs jokio atsakymo siųsk, visas vokiškas 
parduok už tą kainą, kaip pažymėjai. 

II. Pridėk da nupirkęs porą vokiškų iš naujųjų beletristų, Hauptmano 
ar ko kito; tas pačias nupirkęs atsiųsk ir prancūziškam vertime. Mortai 
parašyk, kad atsiųstų iš Liet. mano knygų, Daukanto istoriją ir 
beletristiką ir poeziją, ką cenzūra tikrai leidžia — Bitės, Žemaitės, 
Raganos, [Lazdynų] Pelėdos, Aišbės, Kudirkos vertimus, Pietario 
atminimus, Kedošių Onutę, Jasiukaičio ką ten ras. Pirma tegu viską 
duoda įrišt į kokias tris knygas. Tegul žiūri, kad jokių parašų ir 
antspaudų nebūtų. 

Tavo V. 


II Rasi, da ras Mor[ta Zauniūtė] Žem[aičių] vysk[upystę], Aleknos ir 
Želvio eiles, Vaižganto piešinius, Petliuko „Laimė iš svetur“ etc. 
Laišku žinomu jai adresu tegul atsiunčia iškirpus iš 1900 m. N I 
„Varpo“ apie Kudirfką] straip. 

— Po Velykų bus karo teismas. 

Reikia stebėtis, kaip gerai Kapsukas orientavosi mūsų 
ratūroje, nors ir kalėjime sėdėdamas. Iš tos pačios 1909 m. 


vasaros dar yra keletas jo trumpų lietuviškai arba rusiškai rašytų, 
laiškų panašia tema. Vienur jis prašo vaizdelių iš Šveicarijos kalnų, 
kurių jis „išsiilgęs“. Laukia teismo, džiaugiasi, kad gavęs naują 
viršininką ,,žmonišką žmogų“. 1909.IX.4 praneša, kad teismas 
atidėtas pusantro-dviem mėnesiams, kad kvies 20 ar daugiau 
liudininkų, kad gins geri advokatai iš Petrapilio ir Varšuvos ir kad 
baigsis „vsia eta kuter'ma bolee ili menee blagopolučno" (visas tas 
sambrūzdis daugiau mažiau laimingai), o jau 1909.XI.13 rašo 
(vertimas iš rusų kalbos): 

Brangieji! Ir taip vakar įvyko sprendimas ir ką manote, kokie 
rezultatai? Tiktai 8 metai katorgos! ... Taigi, geras kąsnis. . . Nors 
dabartiniais laikais reikia būt pasirengusiam visokiems netikėtumams, 
tačiau tokio nuosprendžio mano atžvilgiu dargi ir mano gynėjai 
nesitikėjo. Teisme paaiškėjo, kad aš prie išlaisvinimo tikrai nieko 
neprisidėjau, tik pasinaudojau proga ir išėjau [turima galvoje 1906 m. 
išlaisvinimas iš Suvalkų kalėjimo]; už tai gi nebaudžiama. Nežiūrint į 
tai pritaikė man patį griežčiausią paragrafą. Kaltinamųjų buvo 23, iš 
kurių 13 išteisinta po pusantrų meto kalėjimo, 4 gavo po 8 metus (tarp 
jų ir aš), 2 po 5 m. ir 4 mėnesius, 3 po tris mėnesius ir 1 — 6 mėn. „už 
nepranešimą". Tarp nuteistųjų ir stud. Jaščoltas, kuris pristatė teismui 
aiškų įrodymą, kad jis tuo metu buvo Lvove, bet į tai nebuvo atkreipta 


dėmesio. Puikūs buvo gynėjai, ypač mano (ir kitų) iš Petrapilio 
Kerenskis, Jaščolto iš Varšuvos Makowskis, buvo ir Dūmos narys 
Bulota, bet ir tai nepalengvino mūsų likimo. Aišku, paduosim 
apeliaciją. Gynėjas tvirtina, kad yra daug vilties, kad sprendimas bus 
pakeistas arba ir panaikintas. Mano nuotaika prislėgta, bet toli gražu 
ne beviltiška. Gaila geriausių gyvenimo metų, kągi išeisi suskrętęs 
senis. .. Ačiū už pagalbą. Ateityje ji bus dar reikalingesnė. 
Mickevič. 
Šaulio ranka: g. 3.XII.09 
ATS. 8.XII.09 


Laiške minimas Kerenskis buvo tas pat garsusis advokatas 
Aleksandras Kerenskis, kuris po 1917 m. vasario revoliucijos buvo 
ministras ir ministras pirmininkas. 


Netrukus po teismo sprendimo Kapsukas buvo perkeltas į 
Varšuvos Arsenalo kalėjimą. Pirmame atvirlaiškyje iš Varšuvos, 
jau lenkiškai rašytame (1910.1.23), jis vis dar nenustoja vilties, kad 
sprendimas bus pakeistas, kad vėl trūksta knygų, nes iš Suvalkų 
negalėjęs pasiimti su savimi: 

Aplamai norėčiau užkaišioti mokslo spragas, išmokti vokiečių ir 

prancūzų kalbas, sekti lietuvių kalbos raidą etc. 


Sekančiame 1910.III.13 atvirlaiškyje jis rašo (vertimas iš lenkų 
kalbos): 


Jūsų atvirlaiškį ir „Lesebuch der franzoesischen Sprache“ gavau — 
ačiū. Pradėjau mokytis ir greitai padarysiu pažangą, nes dar šį tą 
prisimenu iš gimnazijos laikų. Būtinai reikalinga ir antroji dalis, kurios 
laukiu. Šiandien per paštą sužinojau, kad išsiųstas man Mehringo IV 
tomas. Labai dėkui, nors dar negavau, kai gausiu pranešiu. 

Jeigu išėjo Matulaičio Lietuvos istorija, arba Biržiškos [Beržiszki] 
lietuvių literatūros istorija, prašau kuo greičiausiai pasiųsti. O gal išėjo 
Kudirkos biografija ir jo „Tėvynės Varpai" arba aplamai jo raštų 
rinktinė? Prašau man prisiųsti. O gal pasirodė koks svarbus mokslo 
veikalas ar beletristikos kūrinys lietuvių kalba? O gal kas svarbaus 
Bitės, Žemaitės etc? Kaip laikosi p[onas] Viltis, p. Ukininkas? O gal jų 
šeima padidėjo? Girdėjau apie tai, bet kažkaip neaiškiai. Sūnus ar 
duktė? Koks vardas? [Toliau praneša, kad laukia teismo, iš kurio daug 
nesitiki.] 

PS. Jei siųsite ką lietuvių kalba, siųskit iš užsienio, kad čia ateitų su 
rusų cenzūros antspaudu. Tarp kita ko labai domiuos Lietuvos 
kultūros istorija, bet ko! kas tuo neužsiimu. Gal ateityje, kai turėsiu 
tikrus 8 metus. . . Jau baigiu sėdėti trečius metus, o į nuosprendį nei 
dienos (jei jį patvirtins)! 

W. Mickiewicz 


Be abejo, čia minimi ponas Viltis ir ponas Ūkininkas buvo ano 
meto lietuvių laikraščiai. 

Sekančiame atvirlaiškyje (1910.IV.3 rusų kalba) praneša, kad 
Suvalkų teismo sprendimas patvirtintas, kad paduos kasaciją į 
senatą. Prašo žinių apie "praeitame laiške minėtų laikraščių 
reikalus, teiraujasi, kaip Visuomenės (tai M. Biržiškos red. 
mėnesinis žurnalas, ėjęs 1910-1911 m. Vilniuje) sveikata. 

Atvirlaiškyje iš 1910.V.16 (vertimas iš lenkų kalbos): 


Laišką ir knygas (prancūzų kalbos savamokslį) gavau. Mehringo 
neverta siųsti, nes turiu pakankamai ką skaityti: pas mus veikia 
kalėjimo biblioteka. Palikime ir kitus autorius. Turiu dar visą eilę metų 
— suspėsim! Būčiau labai dėkingas, jeigu galėčiau ką nors gauti iš 
lietuvių literatūros. Reikėtų pasinaudoti proga, nes policijos pagelbi- 
ninkas moka truputį lietuviškai, kadaise tarnavo Lietuvoje. Praleistų. 
net gerus vertimus iš lenkų ar rusų kalbos, kuriuose nebūtų nieko 
įtartino. Kitaip, bijausi, galiu visiškai pamiršti lietuvių kalbą, mat 
kalboms esu labai negabus. Labai abejoju kad vilniečiai mano 
giminaičiai tuos reikalus sutvarkytų. Jau rašiau, kokių knygų man 
labiausiai reikia. Kartais mintimis bandau ką nors versti iš lenkų ar 
rusų kalbos ir matau, kad jau trūksta daug išsireiškimų. Štai keletas: 
epoka przedhistoryczna, pierwotne spoloczenstwo rodowe, plemie, 
rybolowstwo, uprawa roli (zemledelije), lesnictwo, gornistwo. .. 
Prašau parašyt man tuos išsireiškimus. Noriu pasitikrinti, ar dar gerai 
prisimenu. 

Džiaugiuosi, kad tas berniukas vis dėlto gyvas. O kaip ten ponia Gabr. 
[ielė Petkevičaitė], ar jau pagaliau paliko kaimą? Man tai būtų 
malonu. Bet tokiu atveju jos teta ir senas tėvas tur būt mirtų? Rašykite 
ir toliau, kas ten naujo. 

Aš, kaip ir seniau, užsiėmęs Lietuvos kultūros istorija. Žinoma; negali 
būti nei kalbos apie kokį sistematingą darbą. Gal galėtumėt ką nors 
svarbesnio iš tos srities nurodyt. Galiu prieiti prie Bruecknerio, 
Chmielowskio, Kraszewskio. Kaip atrodo Lappo-Danilevškio „Unija 

Litvy s Pol'šeju". Kiek kaštuoja? Gaila, kad tas ponas Vanagaitis] 
neatidavė mano Baltramaičio bibliografijos. Būtų labai reikalinga. 
Nuoširdžiai spaudžiu dešinę 
Mickiewicz 


1910.V.10 laiške (lietuviškame) Kapsukas pirmą kartą užsimena 
Markso Kapitalo du tomus ir kai kuriuos Kautskio raštus. Prašo 
prisiųsti Kautskio Judenium, Griechentum u. Christentum ir Etika 
ir materialistiškas istorijos supratimas. „Kartais nuo karto 
norėčiau skaityt dėl kalbos (ypatingai), na, ir dėl turinio". Bet tuo 
pačiu metu klausia, ar išėjo Krzyvickio knygelė apie Lietuvos 
piliakalnius. Sakosi, kad nemaža kalinių norėtų mokytis, bet labai 
trūksta vadovėlių lenkų ir rusų kalba. Ir toliau: 


Man ypatiškai labai reikalinga būtų lietuvių literatūra. Bet kaip ji 
gauti? Sugalvojau tokį sumanymą. Tegul atsiunčia iš Vilniaus geriausią 
paskutinių metų literatūrą (beletristiką, istorijos ir mokslo tyrinėjimus) 
tokiu adresu: Warszawa ul. Widok N 16, Obronca przysiegly Waclaw 
Makowski. Savo keliu jam reikia išten-pat parašyt, kad visos tos 
knygos siunčiamos užprašius man ir Rogozinskiui, jis įduotų jas 
Dikšteinytei, kuri rūpinasi ,„Arsenalo" knygynu. Ta Dikšteinytė tegu! 
atneša jas į minėtąjį knygyną ir paduoda, kaipo auką. Teip ir laiške 
turi būti parašyta, kad tai auka „Arsenalo“ knygynui, t. y. vyriausia- 
jam kriminalinių kalėjimui. Laiškas reikia rašyti lenkų kalboj. Gerai 
būtų, kad atsiųstų visus, skyrium išėjusius, Žemaitės, L. Pelėdos, Bitės, 
Š. Raganos, Jasiukaičio, Aišbės, Maironio, Margalio, Vaižganto, D. 
Antanazo, Pietario etc Biliūno ir kitų raštus. Norėčiau perstudijuot 
juos. Kudirkos raštai, rodos, Amerikoje spauzdinami; dėlto geriau 
būtų iš užsienio per cenzūrą mano vardu siųst, kad būtų cenzūros 
antspaudas. Visų [Kudirkos] kartu nereikia siųst, o pamėgint vieną 
išpradžių: „Tėvynės Varpus“ ir tą, kur yra jo biografija. Aukščiau 
minėtųjų rašytojų darbus geriau būtų išpradžių įrišus, kad būtų mažiau 
knygų. Be to labai laukiu Stasio M. istorijos ir Mykolo [Biržiškos] 
lietuvių liter-ros istorijos. Jei gramatika ar sintaksė išeis, stačiai man 
prašau atsiųst, vistiek čia, ar kur-kitur būsiu. Prie minėtųjų knygynui 
mųysų knygų prašau pridėt ir Lietuvių Mokslo Draugijos išleidimus, jei 
kas-nors rimtesnio ten pasirodė, ir ,„Visūmenę“" (ją galima pridėt prie 
Lietuvių Mokslų Dr-jos knygų ir kartu įrišt), ir viską, kas tik rimtesnio 
pasirodė, ir kas galima bus be didelių išlaidų gaut. Čia pabūsiu aš da 
ilgokai, dėlto galėsiu viską peržiūrėt. Paskui dargi sugrąžint būtų 

galima [ties ta vieta išnašoj Kapsukas rašo: Užsieny išleistosios knygos 
turi būt bent su kokio Vilniaus knygyno antspaudu]. 


Svajoju dar apie Daukanto „„Būdą“, Valančiaus ,„Vyskupystę“ Lappo- 
Danilevskio „„Uniją“, Čackio „O polskich i lit-ch prawach", bet tai tik 
svajonės. 


Toliau prašo duomenų apie 1907 m. Vokietijos gyventojų 


surašymą. 


rus 


1910.VIII.2 lenkiškame atvirlaiškyje vėl duoda eilę lenkiškų ir 
iškų terminų ir prašo jų lietuviškų atitikmenų. Prašo Šlapelio 


žodyno, „jeigu jis filologiškai ko vertas“. „Tuo tarpu turim čia 
biblioteką. ne turtingą, bet kasdieniniams reikalams pakankamą". 
Praneša, kad birželio 20 d. (seno stiliaus) buvo patvirtintas 


spr 

endimas. Reikėsią atsėdėti apie septynetą metų. 
1910.X.2 atvirlaiškis (vertimas iš lenkų kalbos): 


Jūsų laišką iš 1910.VIII.10 gavau jau gana seniai; gavau taip pat [L. 
Krzywickio] ,,Zmudž starožytna". Išstudijavau ją ir suradau daug labai 
įdomių duomenų, apie kuriuos nei supratimo neturėjau. Gaila, negaliu 
sistematingai užsiimti Lietuvos kultūros istorijos studijomis, kurios 
mane taip traukia. Negaliu, nes visų pirma trūksta atitinkamų knygų. 
Tačiau su kai kuriais laikotarpiais geriau susipažinau. Taip, pavyz- 
džiui, susipažinau su Vilniaus universiteto laikotarpiu ir „Šubravcų 
draugijos" ir ano meto jaunosios kartos veikla [Išnašoj: truputį 
atitinkamos literatūros radau vietinėje bibliotekoje]; galvoju net, kad 
man pasisekė nustatyti glaudus ryšys tarp aukščiau minėtų institucijų 
veiklos ir pirmųjų lietuviškosios minties žingsnių XIX a. pradžioje. Aš 
neabejoju, kad jų įtakoj išaugo Daukantas, Dion. Poška, Szymkiewicz 
[yra išlikęs jo lietuviškas eiliuotas laiškas Poškai] etc. Dėl to teiravausi 
pas Jus, kada Daukantas baigė Vilniaus universitetą. Turėdami 
minutėlę laiko parašykit apie tai. Taip pat parašykit, koks vardas to 
Szymkiewicz, kuris kartu su Poška rašė lietuviškai [Šimkevičiaus 
vardas tebėra nežinomas]; kur studijavo kun. Pabrėža ir kada mokslus 
baigė? ... Gaila, neturiu vyskupo Valančiaus „Žemaičių vyskupystė", 
medžiagos Daukanto biografijai, XIX a. pradžios lietuvių „klasikų“ 
raštų... A propos, man rodos būtų gera atskirai išleisti vysk. 
Valančiaus atsiminimus, net lenkiškai, kaip jie rašyti, nes jie turi 
didelės istorinės reikšmės. . . Tačiau dabartinėmis sąlygomis galiu tik 
svajoti apie tai. Tiesa, istorines knygas lengviausiai praleidžia, tačiau jų 
kaina ne dėl mūsų kišenės. Taip jau seniai noriu gaut Lappo- 


Danilevskio „Unija Litvy s Pol'šeju", bet 5 rubliai. . . Teiravaus pas 
jus, ar tas darbas paremtas šaltiniais, ar atsižvelgta į ekonomines 
sąlygas. Gal kas naujo pasirodė iš Lietuvos kultūros istorijos plačia 
prasme. Ar p. Gabr. [Petkevičaitė] dar senoje vietoje? Kaip jų reikalai? 
Kaip ponų Visūmenė reikalai? Ar Morta [Zauniūtė] tebeturi krautuvę? 
Nuoširdžiai spaudžiu dešinę. 


PS. Gavau puikų vaizdelį iš Antaninos Skirmuntaitės. Dėkingas jai, 
bet būčiau dar dėkingesnis už ilgesnį laišką. 


1911.I.1 atvirlaiškyje sveikina Šaulį su naujais metais ir su 
sužieduotuvėmis su Galicijos lenke. Jis nesąs toks karštas 
nacionalistas, kad tai smerktų. Prašo daugiau istorinių knygų, tarp 
kitų ir Liubavskio Lietuvos istorijos. Paskutinis Šaulio kolekcijoje 
Kapsuko laiškas yra iš 1911.1.15;: 


Dėkui už žinias. Jos kaip tik patvirtina tai, prie ko aš pats galvodamas 
priėjau ( kalbu apie Vilniaus univ-to gadynę). Labai nudžiugau įgijęs 
porą knyg[ų] Visuomenės — gaila, kad ne visą. Ar šiaip, ar taip, tai 
žinksnis pirmyn. Visą gavęs, manau apie ją atsiliept. Daugiau knygų 
tuo tarpu nereikia, dėl to sustabdyk mas-čius nuo siuntimo, jei da 
neišsiuntę būtų. Prieinamas man pasidarė Viešasis Var[šuvos] 
knygynas. Skubinu juo naudoties, nes greitai gali persimainyt sąlygos 
— ir užtruks man karvutė. Tokioj valandoj aš tarytum atsigaunu, 
naujas spėkas įgiju — ir galiu dirbt, studijuot, tik neilgam. . . Paskui ir 
vėl ištisi mėnesiai vegetacijos. Reikia skubinties šiokį-tokį spėkų 
išteklių padaryt. Jau turiu ir „Žem. vys“. — iš Pet-go gavau. 
Mokinuos iš jos kalbos. [m.p. — V.T.] Ačiū už linkėjimus. To-paties 
ir Tau linkiu. Pastarąją kortelę labai antgreitųjų rašiau, dėlto gal 
neviską aiškiai parašiau; vienok pamatinę mano mintį supranti: 
manau, kad Tavo sužieduotinė — „naujoji moteriškė", kuri anaiptol 
nekliudys Tau dirbt, o padės; dėlto nieko pikta tame negaliu matyt. 
Stebiuosi tik, kad pasisekė tokia tarp galiciečių rasti. Sveikinu ir ją ir 
linkiu, kad šviesios laimingos judviem dienos kuoilgiausiai tęstųsi. 
Man po senovės gali rašyt tuo pačiu adr. Viso labo! Stipriai spaudžiu 
ranką — ir Taviškės. 


Netrukus po to Kapsukas buvo perkeltas į Vladimiro kalėjimą. 
Kapsuko laiškų aplanke yra dar vienas įdomus būsimo istoriko 
Igno Jonyno laiškas Šauliui, rašytas iš Maskvos 1911.11.29: 

Mylimas drauge, 


vakar mačiausi su grįžusia iš Vladimiro p-le Gr. [Petkevičaite], 
kuri buvo ten siųsta pas Mickų. Jos tikslas buvo prikalbinti Vincą, kad 
jis paduotų Carui meldimą dovanoti kaltę jam ir tiems, ką nekaltai 
pakliuvo už jį. Panašų prašymą jis atsisakė paduoti. Sutinkąs tik, kad 
byla būtų iš naujo nagrinėta, bet ir tai reikalaują išanksto garantijos, 
kad neteisingai dabar sėdintieji būtų išteisinti. 
Mickus smarkiai serga; mano, neilgai gyvęsiąs. Dabar guli ligonbuty. 
Kalėjimo sąlygos sunkios, bet daug lengvesnės esančios, negu kur- 
kitur, ypač Varšuvoj. Kaliniams sveikiems teleidžiama išleisti'3 rub. į 
mėn., ligoniams — 5 rub. Jokių valgomųjų daiktų negalima įdavinėti, 
leidžiama tik cukrus ir arbatžolės. 
Popieros neduoda. Knygų taip pat. 
Meldžiu todėl mano atsiųstų prof. Liubavskio veikalų jam nesiųsti; 
nebus įduoti, prapuls. Jei jau išsiųsta, ar nebūtų geriau pareikalavus 
atgal? 
Kada Tamsta žadi baigti ir parkeliauti Lietuvon? Atrašyk. 


Tamstos Ig. Jonynas 


Iš čia skelbiamų Kapsuko laiškų ir jų ištraukų galima susidaryti 
neblogą vaizdą, koks gyvenimas buvo vadinamuose „caro 
kalėjimuose". Jis, atrodo, toli gražu nebuvo toks žiaurus, kaip jį 
bandė pavaizduoti pats Kapsukas savo vėlesniuose atsiminimuose, 
arba kaip jis pavaizduojamas baisiai gausioje anticarinėje propa- 
gandinėje literatūroje. Ta medžiaga bus naudinga ateities tyrinėto- 
jui, kuris norės objektyviai nupiešti ano meto Rusijos kalėjimų ir 
teismų sistemą, ir visą anų laikų režimą. Kadangi nemaža lietuvių 
buvo tų sąlygų paliesta, šia problema turėtų susidomėti ir mūsų 
istorikai. Atrodo, bus per daug įsigalėjusi trafaretinė nuomonė apie 
anų laikų kalėjimų žiaurumus. 

Iš antros pusės tie laiškai rodo, kad toli gražu ne vien tik 
marksizmą studijavo Kapsukas, pakliuvęs į kalėjimą. 

